
ŠVĖKŠNOS KRAŠTAS BALTIJOS PAJŪRIO 
ARCHEOLOGINIŲ TYRINĖJIMŲ šVIESOJE 


JONAS PUZINAS 


Jonas Puzinas 


Švėkšnos krašto proistorė dar nėra pakankamai ištirta, kad galė- 
tume tolydžiai sekti visų laikotarpių kultūros ir etninių santykių raidos 
vyksmą. Pati'ankstyvoji Švėkšnos. praeitis tebetūno paslaptybėje. Tik 
nuo pirmųjų amžių po Kr. iki pat istorinių laikų pradžios turime ne- 
maža ištirtos archeologinės medžiagos. 

Benagrinėjant pokristinį geležies amžių, pagrindinis dėmesys bus 
skiriamas archeologiniams paminklams, ligi šiol žinomiems šiame plote: 
šiaurėje riba sieks Veiviržėnus, Šlūžmės, Šalpės bei Indrės žemupius, 
rytuose — iki Graumenos, pietuose — iki Žvelesio, o vakaruose — iki 
Saugų - Begėdžių - Aisėnų. 

Tyrinėjimų istorija 

XIX a. antroje pusėje Švėkšnos apylinkėje kasinėjo ir atsitiktinai 
surastą archeologinę medžiagą rinko Švėkšnos grafas, Vilniaus guber- 
nijos bajorų vadas Adomas Plateris (1836 - 1909). Deja, jo kasinėjimų 
aprašų neišliko. Tiksliai nežinoma ir kuriose vietovėse jis vykdė ar- 
cheologinius tyrinėjimus. Ilgainiui Švėkšnos dvare susikaupė nemažas 
senienų rinkinys. Ir kai 1893 m. Vilniuje buvo suruoštas IX Rusijos ar- 

cheologų suvažiavimas, A. Plateris išstatė savo rinkinį archeologijos pa- 
rodoje (Katalog predmetov, dostavlennych na archeologičeskuju vys- 
tavku pri IX archeologičeskom sjezde v Vilne 1893, Vilna, 1893). 1907 m. 
Vilniuje įsisteigus Lenkų mokslo bičiulių draugijai, A. Platerio rinkiniai 
pateko į tos draugijos muziejų (dabar tie radiniai yra Lietuvos Istorijos 
—etnologijos muziejuje Vilniuje). 

1909 m. Petrapilio Archeologijos instituto narys - korespondentas 
Vladas Nagevičius (1881-1954) kasinėjo Norgėluose, Pociuose ir Sko- 
mantuose. Jis lankėsi ir Mockaičiuose, bet čia, kadangi ardomo prieš- 
istorinio kapinyno vieta buvo užsėta, tesupirko atsitiktinai surastas 
senienas. Trumputės V. Nagevičiaus kasinėjimų apyskaitos paskelbtos 
Imperatoriškosios archeologijos komisijos leidinyje „Otčiot Tmperator- 
skoj Archeologičeskoj Komissii za 1909 - 1910 g., S. Peterburg, 1913, p. 
168 tt). Mockaičių radinius trumpai aprašė Imp. archeologijos komisijos 
narys prof. Aleksandras A. Spicynas (1858 - 1931): „„Mockajekij mogil'- 
nik“ (Izvestija Imperatorskoj Archeologičeskoj Komissii, vyp. 29, S. 
Peterburg, 1909, p. 71-72). 1935 m. ir pats kasinėjimų vykdytojas gen. 
V. Nagevičius apžvelgė savo tyrinėjimų medžiagą (V. Nagevičius, Mū- 
sų pajūrio medžiaginė kultūra VIII - XIII amž. — Senovė, I, Kaunas, 
1935, p. 68-74). Kadangi V. Nagevičius kasinėjo rusų valdžios lėšomis, 
todėl archeologiniai radiniai pateko į Ermitažo muziejų Petrapilyje. 

Nepriklausomos Lietuvos metu archeologinę medžiagą rinko ir net 
1924 m. atliko bandomuosius kasinėjimus Nikėluose. Deja, J. Rugio ks- 
sinėjimų apyskaitos neišliko; radiniai perduoti Kauno miesto muziejui 
(1934 m. visa archeologinė medžiaga perkelta į Vytauto Didžiojo Kul- 
tūros muziejaus Priešistorinį skyrių). 


1936 m. ir man teko kasinėti Nikėluose bei Paulaičiuose. Visą tyri- 
nėjimų medžiagą (apyskaitas, nuotraukas, ikapes) esu perdavęs Vy- 
tauto Didžiojo Kultūros muziejaus Priešistoriniam skyriui. Svarbesnius 
kasinėjimų duomenis paskelbiau savo darbe „Naujausių proistorinių 
tyrinėjimų duomenys“ (Kaunas, 1938, p. 54, 111-115 pav. 39, 74-76). 


Paskutiniuoju metu Švėkšnos krašte archeologinius tyrinėjimus vyk- 
dė Laimutė Nakaitė (g. 1934): 1967 m. Jurgaičiuose (L. Nakaitė, Ras- 
kopki v der. Jurgaičiai (Šilutskij r-n). — 20 let. Archeologičeskije i et- 
nografičeskije ekspedicii Instituta istorii AN Litovskoj SSR (1948 - 1967), 
Vilnius, 1968, p. 65 -67) ir 1968 m. Vilkų Kampo kaime (L. Nakaitė, 
Šilutės raj. Vilkų Kampo kaimo „Kapų kalno“ tyrinėjimai. — Lietuvos 
TSR Mokslų akademijos darbai, A serija, 3(34) t., 1970, p. 43 - 55). 

Gamtinės sąlygos prieš atsikeliant pirmiesiems gyventojams 


Kaip visos Lietuvos, taip ir Švėkšnos apylinkių apgyvendinimas glau- 
džiai susijęs su gamtinėmis sąlygomis, vyravusiomis tolimoje geologi- 
nėje praeityje. Žemės istorijos įvykiai ir klimatas suformavo Lietuvos 
kraštovaizdį, jie sudarė atitinkamas sąlygas augmenijos ir gyvūnijos 
pasauliui klestėti, jie vėliau nustatė ir žmonių gyvenamąją erdvę. Žmo- 
gus visais laikais buvo priklausomas gamtos. Gamtinės sąlygos turėjo 
įtakos ne tik žmonėms pasirenkant gyvenamąsias vietas, bet ir žmonių 
dvasios formacijai bei kitoms žmonių savybėms susidaryti. Net ir atski- 
rų tautų ar kilčių susidarymas bei apsiribojimas dažnai siejosi su kraš- 
tovaizdžio rėmais. 

Lietuvos kraštovaizdis yra Žemės istorijos įvykių, ypačiai vėly- 
vesniųjų, padarinys. Neliesdamas tolimųjų Žemės istorijos laikų, čia te- 
priminsiu prieš ledynmetį buvusį tretinį (terciario) laikotarpį, kada ry- 
tinėje Europoje vyravo šiltas ir drėgnas subtropinis klimatas. Tuo metu 
dabartinės Baltijos jūros vietoje buvo sausuma ir vad. Fenoskandijos 
žemyne augo palmės, laurai, magnolijos, ąžuolai ir kita tam klimatui 
būdinga augalija. Jų tarpe buvo išplitę dideli miškai gintarmedžių 
(pušies genties spygliuočiai, vadinami bendru vardu Pinus succinifera, 
be to, dar Picea Engleri, Pinus baltica, Pinus silvatica ir kt.), iš kurių 
gyvsakių per 40 -50 milijonus metų susidarė gintaras. Gintare aptinka- 
ma daugybė augalijos ir gyvūnijos intarpų (inkliuzų) — tūkstančiai vabz- 
džių rūšių, medžių lapų, spyglių, žiedų, kerpių, samanų ir kitokių lie- 
kanų, liudijančių apie to meto miškų insektus ir florą (pav. la). Kara- 


„Ža 


Lė 
A. 1 


Pav. 1a. Vabzdžio intarpas gintare. 


liaučiaus Gintaro muziejuje buvo saugomas gintaro gabalas, kuriame 
buvo išlikęs 4,2 cm ilgio driežas. Gintaro yra Baltijos ir Kuršių Marių 
dugne. Ledynai ir vandenys nunešė gintaro telkinius į Baltijos pakraš- 
čius (didžiulis gintaro telkinys yra buvęs Palvininkuose, Semboje) ir net 
toliau į sausažemį. Švėkšnos kaimynystėje, neminint Kuršių Marių ir 
Baltijos pajūrio pakraščių, gintaro telkinių surasta netoli Priekulės, o 
gintaro gabalėlių randama Lūksto ežero pakrantėse, Varnių vls. 

Tretinio laikotarpio gale, geologų apskaičiavimu maždaug prieš 
600.000 metų, visoje Žemėje kritus temperatūrai, šalto ir drėgno kli- 
mato metu pradėjo susidarinėti ledynai. Artėjo milžiniška gamtos ka- 
tastrofa, Lietuvai, kaip ir visiems šiaurinės, rytinės, vidurinės ir vaka- 
rinės Europos kraštams lemiamos reikšmės turėjo Šiaurės Europos 1e- 
dynai. Vidurinei metinei temperatūrai nuolat mažėjant ir kritulių kie- 
kiui didėjant, kaskart vis ilgėjančios žiemos metu Skandinavijos kal- 
nuose iškritęs sniegas nebeištirpo ir klimatinė sniego riba traukėsi 
vis labiau į žemumas. Skandinavijos kalnuose, vėliau ir žemumose susi- 
darę ledynai pamažu ėmė slinkti įvairiomis kryptimis: į Atlantą, Šiau- 
rės jūrą, Baltijos baseiną. Didžiuliai Europos plotai buvo padengti le- 
dynų. 

Tačiau ledynmetis nebuvo nenutrūkstamas šalčių periodas. Atšilus 
orui, ledai tirpdavo ir, kaip sakoma, traukdavosi atgal. Tie šiltieji perio- 
dai vadinami tarpledynmečiais (interglacialais), o ledynmečio atskiri 
ledynų veržimosi į priekį ir jų grįžimo atgal tarpsniai — interstadiona- 
linėmis fazėmis. Tuose tarpledynmečiuose, padidėjus metinės temperatū- 
ros vidurkiui ir ištirpus ledams, žemėje vėl prasidėdavo gyvybė: upėse 
ir ežeruose atsirasdavo žuvies, sausažemyje išplisdavo klimatui prisi- 
taikiusi augalija ir gyvūnija. Susidarydavo sąlygos ir žmonėms gyventi. 

Pats didžiausias savo apimtimi yra buvęs priešpaskutinis ledynme- 
tis (pav. 2a). Tuo metu ledynai, beslinkdami iš Skandinavijos kalnų, 
buvo užkloję stora ledų danga didžiulius žemės plotus iki pat Uralo, Pa- 
volgio, Ukrainos, dalis Lenkijos, Vokietijos ir kitų kraštų. Alpių kalnų 
apylinkės taip pat buvo tenykščių ledynų padengtos. Tarp šitų milži- 
niškų Šiaurės Europos ir Alpių ledynų masių teliko ledų nepaliestos 
Ukrainos dalys, Dunojaus slėnis, Vengrija, Austrijos bei Čekoslovakijos 
dalys, pietinė ir pietų vakarinė Vokietija, Belgija, Prancūzija ir Ispanija, 
išskyrus pastarosios kai kuriuos kalnus, kur būta vietinių ledynų. 

Kiek ledynmečių ir tarpledynmečių yra buvę Europoje, tuo tarpu 
galutinai neišaiškinta. Alpėse, daugumo geologų nuomone, yra buvę 
nemažiau kaip keturi ledynmečiai (Gūnz, Mindel, Riss ir Wūrm, pa- 
vadinti pagal upes, prie kurių buvo pastebėti ir ištirti įvairių ledynme- 
čių pėdsakai) su trimis tarpledynmečiais: Giūnz - Mindel, Mindel - Riss 

Pav. 20. Europa priešpaskutinio ledynų laikotarpio metu, 


ir Riss- Wūrm. Kiek ledynmečių yra buvę Lietuvoje, mūsų geologų 
nuomonės išsiskiria. Geologas J. Dalinkevičius, tyrinėdamas ledyninės 
sąnašas, išskyrė keturius savarankiškus apledėjimus (J. Dalinkevičius, 
Lietuvos pleistoceno stratigrafiniai bruožai. — Technika, 4-5, Kaunas, 
1944). Kiti Lietuvos geologai randa buvus tik tris apledėjimus (V. A. 
Čepulytė, Stratigrafija pleistocenovych otloženii Litovskoj SSR. — Trudy 
regionalnogo soveščenija po izučeniju četvertičnych otloženii Pribal- 
tiki i Belorussii, Vilnius, 1957). Ir A. Iganatavičius išskiria trijų apledėji- 
mų ledyninių sąnašų kompleksus, kuriuos sieja su trimis apledėjimais: 
1. Berezinos (Mindel), 2. Dniepro (Riss) ir 3. Nemuno (Wūrm) (A. Igz- 
natavičius, Lietuvos TSR pleistoceninių darinių sąrangos klausimu. — 
Geologijos Metraštis, II, Vilnius, 1959, p. 435 - 454). 

Lietuvos žemės paviršiaus susidarymui ir sąlygoms pirmiesiems 
gyventojams atsirasti lemiamos reikšmės turėjo paskutinysis ledynmetis, 
prasidėjęs maždaug prieš 50.000 metų. Lietuvą uždengė milžiniška 1e- 
dynų masė: Lietuvos pajūrio ruože ledynų storis siekė 1500 - 2000 m, o 
Baltijos baseine — daugiau kaip 2000 m. Keliasdešimt tūkstančių metų 
trukęs ledynmetis labai pakeitė ankstyvesnį Lietuvos žemėvaizdį. Pir- 
miausia ledynai veikė žemės paviršių, kurį jie buvo padengę. Ledynas, 
slinkdamas iš Fenoskandijos, nešėsi su savimi atplėštas uolas, pakeliui 
tą uolinę medžiagą ardė, trynė ir gludino. Ledynai labiausiai ardė minkš- 
tuosius žemės sluoksnius: vienur juos sugrūdo, kitur suraukšlėjo, o vie- 

tomis atplėštas ištisas ankstyvesniųjų žemės sluoksnių mases nustum- 
davo tolyn net iki ledynų pakraščių. Visa medžiaga, kurią ledynai ne- 
šėsi su savimi ir kuri ledynui slenkant bei tirpstant nusėsdavo, vadina- 
ma morenomis. Ledynų dugne nusėdusios medžiagos, paprastai suside- 
dančios iš mergelio ir didesnių ar mažesnių įvairiausių rūšių akmenų, 
vadinamos dugninėmis morenomis. Ledynui ilgesniam laikui sustojus 
vietoje, jo pakraščiuose susidarydavo akmeningos kalvos, lyg kokie 
pylimai; tai galinės morenos. Tos morenos yra labai svarbios ledynų 
išplitimo ar jų atskirų stabtelėjimo tarpsnių riboms nustatyti. Toliau 
už galinių morenų tirpstančio ledyno vandens poveikyje susidarydavo 
ištisi graužynai, smėlynai; tai geologų vadinami sandrai. Ir dabarti- 
nis Lietuvos pajūrio srities žemės paviršius yra paskutiniojo ledynmečio 
paskutiniosios stadijos (Pamario) padarinys. Geologai apskaičiuoja, kad 
Pamario stadija prasidėjo maždaug prieš 26.900 metų ir, prieš 16.000 
metų ledynai pradėjo trauktis nuo Pamario galinių morenų linijos 
(V. Gudelis, Lietuvos geografinės aplinkos raida geologinėje praeity- 
je. — Lietuvos TSR fizinė geografija, I, Vilnius, 1958, p. 81-82). Be- 
tirpstant ledynams, Nemuno žemupyje buvo susitelkusios didžiulės van- 
dens masės. Manoma, kad apie Tauragę yra buvusi giliausia vieta. Nuse- 
kus vandenims, susidarė Pajūrio žemuma, į kurią įeina ir Švėkšnos 
apylinkės. Tą ledyninės kilmės dugninės morenos banguotą lygumą su- 
daro rusvas priemolis, paskutiniojo ledyno nusėsdintos Vidurio Švedi- 
jos, Alandų salų ir Baltijos jūros dugno uolienos, smėlis. Vakarinėje ir 
pietinėje Švėkšnos krašto dalyje žemės paviršius yra iki 50 m nuo jūros 
lygio, o į rytus ir pietų rytinėje dalyje — nuo 50 iki 100 m (V. Gudelis, 
1. e, p. 76; V. Čepulytė, Lietuvos žemės paviršius, Vilnius 1957, žem. TI, 
IV, V). 


Klimatinės sąlygos ir gamtinė aplinka, kurioje gyveno pirmieji 
Lietuvos pajūrio žmonės 


Klausimas, kada pasirodė pirmieji gyventojai Švėkšnos krašte, dar 
neišspręstas, nes tuo tarpu neaptikta žmogaus buvimo pėdsakų. 'Ta- 
čiau, sprendžiant iš artimoje kaimynystėje turimų radinių, galima iš- 
vada, kad dar vėlyvajame ledynmetyje iš pietvakarių galėjo atklysti 
senojo akmens amžiaus (paleolito) kultūros žmonių. Tuo metu priele- 
dyninėse srityse ėmė plisti tundros pobūdžio driasinė (Dryas) auga- 
lija: Dryas octopetala, poliarinis gluosnis (Salix polaris), beržas keružis 
(Betula nana), įvairios samanos ir kerpės. Pasirodė ir arktinės gyvūnijos 
atstovų: vilnomis apžėlusių mamutų (Mammonteus primigenius), gau- 
ruotųjų raganosių (Rhinoceros trichorchinus Cv.), šiaurinių elnių (Ran- 

gifer arcticus ir Rangifer tarandus), baltųjų kiškių (Lepus arcticus) ir 
kt. Šio arktinio, vėliau subarktinio klimato metu prieledyninėse srityse 
jau gyventa žmonių. Apie tai liudija netolimoje kaimynystėje, Papel- 
kiuose (Labguvos aps.), Mielavos upelio krante, 2,35 m. gilumoje su- 
rastas šiaurės elnio ragas su išpiautu grioveliu. Radinys priskiriamas 
laikui apie 14.000 pr. Kr., kada ledynai buvo dar netoli į šiaurę nuo Pa- 
pelkių (H. Gross, Auf den aliesten Spuren des Menschen in Altpreussen. 
—-Prussia, 32:1, Kėnigsberg, 1938, p. 118-120, pav. 15). Anksčiau kai ku- 
rie archeologai skyrė senojo akmens amžiaus galui ir Barzdėnų grauž- 
duobėje (Šilutės aps.) surastą mamuto kaulą su tiesia ir negilia įpiova 
(W. Gaerte, Auf den Spuren des ostpreussischen Mammut — und 
Renntierjagers. — Mannus, 18:4, 1926, p. 253, pav. 1; W. Gaerte, Ur- 
geschichte Ostpreussens, Kėnigsberg Pr., 1929, p. 4, pav. 1a). Tačiau 
šio radinio priskyrimas paleolito galui sukelia visą eilę abejonių: ne- 
žinomos jo geologinės aplinkybės, kaulas yra gerokai aptrintas, atseit, 
turėjo būti vandens nešamas, kol pateko į graužyną, o tariamas „įpio- 
vimas“ galėjo atsirasti užkliudžius kaulą kastuvu, beimant graužą. 
Pamažu klimatas gerėjo. Vad. Alerodo (Allerod) laikotarpyje, kada 
ledynas jau buvo pasitraukęs iš šiaurinės Estijos - Petrapilio srities ir 
jo pakraštys atsidūrė pietinėje Suomijoje bei vidurinėje Švedijoje, 
Lietuvos pajūrio zonoje, kaip rodo netolimoje Švėkšnos kaimynystėje 
esančių pelkių (Svencelės, Aukštumalų) žiedadulkių analizė, klima- 
tas ilgesnį laiką buvo atšilęs ir pakankamai drėgnas. Šio klimato metu 
buvo susidariusios palankios sąlygos išplisti miškams. Tuo metu pajūrio 
zonoje augo pušys, beržai, alksniai, ąžuolai, liepos, lazdynai (M. Kabai- 
lienė, Augalijos raida vėlyvajame ledynmetyje ir poledynmetyje Lietu- 
vos ir pietinės Latvijos pajūrio zonoje. — Geografijos Metraštis, II, Vil- 
nius, 1959, p. 498). Būdingi to laikotarpio gyvūnijos atstovai: šiauriniai 
elniai, stumbrai, taurai, elniai, laukiniai arkliai. Baltijos baseine buvo 
didžiulis gėlavandenis ledyninis ežeras (V. Gudelis, 1. c., p. 85 - 86). Kai- 
mynystėje jau turime daugiau žmogaus gyvenimo liudininkų: Opšrutų 
durpyne (Pilkalnio aps.) surastas kaulinis ietigalis, padarytas iš perskel- 
to tauro (Bos primigenius) blauzdikaulio, žiedadulkių analizės būdu 
priskiriamas laikui tarp 11.000 - 10.000 pr. Kr. (H. Gross, Auf den 4l- 
testen Spuren, 1. c., p. 109 - 111, pav. 13c); Krušiniuose (Darkiemio aps.) 
surastoji šiaurinio elnio rago šaka su 52 įkartomis priskiriama laikui 
apie 10.000 pr. Kr. (H. Gross, Die bearbeiteten Renngeweihe des Inster- 
burger Heimatmuseums. — Zeitschrift der Altertumsgesellschaft Inster- 
burg, 22, Insterburg, 1939, p. 7-10, lent. I); Gumbinės durpyne suras- 
tas lieknas ir tiesus kaulinis ietigalis priskiriamas laikui apie 9000 pr. 
Kr. (H. Gross, Der erste sichere Fund eines palūolithischen Gerats in Ost- 

preussen. — Mannus, 29:1, 1937, p. 113 - 118, pav. 1a); tam pačiam lai- 
kotarpiui priskiriamas ir Druskiuose (Stalupėnų aps.) aptiktas greičiau- 
siai iš elnio kaulo padarytas ietigalis (H. Gross, Die Renntierjager - Lan- 
zenspitze von Drusken, Kr. Ebenrode. - Prussia, 35, 1943, p. 5 - 12, pav. 1). 

Maždaug apie 9000 pr. Kr., vad. vėlyvojo driaso pradžioje, kada 
ledynas buvo Fenoskandijos galinių morenų (Salpausselka) ruože, kli- 
matas vėl atšalo. Alerodinis miškas smarkiai praretėjo, šilumą mėgstą 
augalai beveik išnyko. Išliko pušis ir beržas, padaugėjo eglių. Vėlyvojo 
ledynmečio gale (apie 8100 pr. Kr.) klimatas vėl atšilo, atsirado alksnių, 
lazdynų, o iš gyvūnijos — briedžių, bebrų. Baltijos ledyninis ežeras su- 
mažėjo (V. Gudelis, 1. c., p. 87). Paleolito galui priskiriami artimoje 
kaimynystėje aptikti radiniai: Opšrutų durpyne (Pilkalnio aps.) suras- 
tas kaulinis durklas, priklausąs laikui apie 8200 pr. Kr. (H. Gross, Auf 
den altesten Spuren, 1. c., p. 111-112, pav. 13a) ir Kalniškiuose (prie 
Klaipėdos) „surasti penki ietigaliai, iš kurių vienas ilgas ir lieknas, (pav. 
3a:1), padarytas iš šiaurinio ėlnio rago, greičiausiai priskirtinas laikui 
apie 9000 pr. Kr. (H. Gross, Die Bedeutung des Renntierjager - Fundes 


Pav. 3a. Kalniškiai, prie Klaipėdos. Ietigaliai padaryti iš šiaurės elnio rugo ir kaulo. 

von Bachmann, Kreis Memel. — Alt-Preussen, 3, 1939, p. 65, pav. a), bet 
kiti keturi kastuvėlio pavidalo ietigaliai (pav. 3a:2-5) priklauso vidu- 
riniam akmens amžiui (mezolitui). 

To meto Lietuvos gyventojai buvo klajokliai, medžiotojai ir auga- 
linio maisto rinkėjai. Vienas iš mėgiamiausių medžiojamųjų gyvulių 
buvo šiaurinis elnias. Jis medžiota ne tiktai mėsai, taukams, bet taip 
pat kailiui, kuris buvo naudojamas apdarui ir guoliui. Ne gana to, iš 
šiaurinio elnio ragų bei kojų kaulų buvo gaminami medžioklės ir ki- 
tokie darbo įrankiai. Medžiota ietimis, durklais ir iš lanko šaudomomis 
strėlėmis. Mėsinis valgis buvo papildomas dar labai skurdžių augaliniu 
maistu. Paleolito pabaigos žmonės nebebuvo visai primityvūs, bet jie 
jau mokėjo derintis ir prie sunkių gyvenimo sąlygų. Jie atvyko iš vaka- 
rų pietiniu Baltijos pajūrio pakraščiu. Jų etninė kilmė nežinoma. 

Ledynams galutinai pasitraukus iš Lietuvos, apie 8100 pr. Kr. 
prasidėjo poledynmetis (holocenas). Tai naujas tarpledynmetis. Kai 
kurie astronomai išvedžioja, kad už 8000 - 10.000 metų vėl prasidės nau- 
jas ledynų laikotarpis (V. Gudelis, 1. c., p. 79). Poledynmetyje galutinai 
susiformavo Lietuvos sausažemis su kalvomis, lygumomis, slėniais, upė- 
mis ir ežerais. Laiko būvyje kiek daugiau pasikeitimų vyko upių ba- 


Pav. 4a. Baltija Joldijos jūros stadijos metu. 

seinuose ir ežeruose. Pačioje pradžioje upių srovės yra buvusios di- 
desnės, ežerai vandeningesni ir gausesni, negu vėliau. Žymių per- 
mainų būta dabartinės Baltijos jūros baseine, Baltijos ledyninio ežero 
vandenys tarp pietinės Švedijos ir Danijos susisiekė su Šiaurės jūra 
ir Atlanto vandenynu. Šis laikotarpis vadinamas pagal to meto sūriame 
ir šaliame vandenyje gyvenusią sraigę Yoldia arctica joldiniu laiko- 
tarpiu (8000 - 7500 pr. Kr.), o Baltijos jūra — Joldijos jūra (pav. 4a). Jol- 


Pav. 5a. Baltija Ancilinio ežero stadijos metu. 


diniame laikotarpyje klimatas kiek sušvelnėjo, išplito beržai (kaip rodo 
žiedadulkių analizė, daug beržų būta Svencelės rajone), netrukus pu- 
šys, alksniai, lazdynai ir pagaliau eglės. Joldinio laikotarpio gale (apie 
7500 pr. Kr.) išnyko šiauriniai elniai. Jų vietoje atsirado elnių ir šiek 
tiek raudonųjų briedžių. Iškilus sausažemiui dabartinėje Suomijoje ir 
pietinėje Švedijoje bei Danų salose, Baltija buvo atskirta nuo vande- 
nyno ir čia susidarė gėlo vandens ežeras. Pagal to meto ežere gyve- 
nusią sraigę Ancylus fluviatilis, Baltija vadinama Anciliniu ežeru (pav. 
5a). o tas laikotarpis — anciliniu laikotarpiu (7500 - 5500 pr. Kr.). Ledai 
Anciliniame ežere ištirpo. Klimatas tapo kontinentinis, sausas ir šiltas. 
Lietuvos pajūrio ruože vyravo pušis (iki 65 1), pagausėjo lazdynų ir 1a- 

Pav. 6a. Baltija Litorinos jūros stadijos metu. 


puočių medžių. Iš gyvulių ypačiai išplinta raudonieji briedžiai, elniai, tau- 
rai, stirnos, rudieji lokiai ir kt. Vėliau, vėl pradėjus grimzti žemynui 
pietų vakariniame Baltijos kampe, Baltijos baseinas susijungė su van- 
denynu. Ši Baltijos jūros fazė vadinama pagal sūriame vandenyje 
gyvenusią sraigę Litorina litorea — Litorinos jūra (pav. 6a), o laiko- 
tarpis — litorininiu laikotarpiu (5500 - 2000 pr. Kr.). Golfo srovei įsiver- 
„žus į Šiaurės ir Baltijos jūrą, klimatas pasidarė atlantinis. Vasaros buvo 
šiltos ir drėgnos, žiemos — švelnios. Vasaros metu oras yra buvęs net 
2,5-3* šiltesnis už dabartinį. Baltijos pajūryje išplito kilniųjų lapuo- 
čių miškai, vėliau ėmė vyrauti alksnis. Apie 3000 pr. Kr. susidarė 
Kuršių nerijos ir Aismarių kopos. (plačiau apie poledynmečio klima- 
to raidą: K. Brundza, Lietuvos miškų istorijos pradmens, Kaunas, 1934, 
p. 13 tt; H. Gross, Ubersicht iber die Klimaentwicklung Ostpreussens 
seit der Eiszeit. — Alt-Preussen, 3, 1938, p. 82; V. Gudelis, 1. c., p .87 - 95; 
M. Kabailienė, 1. c., p. 499 - 501). 

Iš pagrindų pasikeitus klimatui, augalijai ir gyvūnijai, žymiai pa- 
gerėjo sąlygos žmonėm gyventi. Prasidėjo naujas kultūros raidos eta- 
pas — vidurinis akmens amžius, arba mezolitas. (8100 - 3500 pr. Kr.). 
Įvairūs to meto žmonių gyvenimo liudininkai kalba apie nuolatinį kul- 

tūros kilimą. Deja, Švėkšnos krašte tuo tarpu dar nerasta šio laikotarpio 
kaulinių ar titnaginių dirbinių, bet tai tėra tyrinėjimų spraga. Kaip ma- 
tyti iš kaimyninėse srityse aptiktų radinių, ir Švėkšnos krašte galėjo 
gyventi žmogus. Štai keletas kaimyninių vietovių, kur surasta to meto 
kaulinių ar raginių dirbinių: Ylakiai, Alsėdžių vls. — kaulinis žeberklas 
su grioveliu viename šone titnaginėms skeltėms įdėti (J. Puzinas, Nau- 

Pav. 7a. Kauliniai mezolitiniai dirbiniai: 1. žeberklas iš Kirsnos durpyno, Kalvarijos 
valsčiaus; 2. žeberklas iš Šešupės, Pilviškių valsčiaus; 3. ietigalis iš Utelių k., Ne- 
makščių valsčiaus. 


jausių proistorinių tyrinėjimų duomenys, Kaunas, 1938, pav. 2:5); Alsė- 
džiai (jų apylinkėje) — kaulinis durklas (J. Puzinas, 1. c., pav. 3:1); Kal- 
niškiai (į rytus nuo Klaipėdos) — keturi mentės pavidalo ietigaliai (pav. 
3:2-5), iš kurių trys padaryti iš šiaurinio elnio rago ir vienas iš šiau- 
rinio elnio kaulo (H. Gross, Die Bedeutung des Renntierjager - Fundes 
von Bachmann, Kr. Memel, 1, c., p. 65, pav. b-e); Kuršių nerijoj: Pilkupa 
— raginis kirvis, Rasytė — šiaurinio elnio ragas (abiejų vietovių srity- 
je joldiniame ir anciliniame laikotarpyje jau yra buvęs moreninis gūb- 
rys) ir trys raginiai kirviai, surasti tiksliau nenustatytose nerijos vietose 

(C. Engel, Zur Vorgeschichte der Kurischen Nehrung. — Mannus, Er- 
ganzungsband 8, Leipzig, 1931, p. 97 t t; P. Kulikauskas, Seniausieji 
Kuršių Neringos gyventojai. — Iš lietuvių kultūros istorijos, II, Vilnius, 
1959, p. 73, pav. 1 ir 2); Uteliai, Nemakščių vls. — kaulinis ietigalis (J. 
Puzinas, 1. c., pav. 3:3) ir kt. 

Apie Lietuvos pajūrio žmonių rasines savybes šį tą sužinome iš 
kaukolės dalies, surastos Kebelių k., į pietų rytus nuo Priekulės, Vei- 
viržo upelio terasoje, 2-2,5 m gilumoje. Kaukolės teišlikusi viršutinioji 
dalis. Kaukolė turi labai daug primityviškumo bruožų: kaulas masyvus, 
kakta siaura ir atlošta, antakiniai lankai stipriai išsivystę. Rasiškai — 
kaukolė yra ilgagalvio (dolichokefalo) žmogaus, turinčio neandertaloi- 
dinių elementų (V. K. Gudelis, S. V. Pavilionis, Paleoantropologičes- 
kije nachodki v Litve. — Biulleten komissii po izučeniju četvertičnogo 
perioda, Nr. 20, Moskva, 1955, p. 39-44). Rasiškai gimininga kaukolė 
rasta Kamšuose, prie Kirsnos upės, Marijampolės aps. Pagal ją V. Ur. 
bonavičius yra rekonstruavęs veido išvaizdą (pav. 8a). 


Pav. 8a, Kamšų žmogaus veidas, rekonstruotas V. Urbanavičiaus. 


To meto Lietuvos pajūrio gyventojai dar nebuvo sėslūs, bet nuo- 
lat, keičiantis metų laikams, mainė savo stovyklavietės ir apsistodavo 
kiek ilgesniam laikui ten, kur buvo patogesnės sąlygos gyventi, kur 
galėjo daugiau surasti augalinio maisto ir sumedžioti gyvulių ar su- 

gauti žuvies. Apsistodavo aukštesniuose ir sausuose upių bei Baltijos 
pajūrio krantuose. Čia jie įsirengdavo paprastas palapines. Medžioklė 
vaidino gana svarų vaidmenį. Mezolito pradžioje mėgiamiausias medžiok- 
lės gyvulys buvo šiaurinis elnias, bet jam išnykus, medžiota elniai, brie- 
džiai, stumbrai, stirnos ir kt. Be medžioklės, didelį vaidmenį vaidino 
žvejyba. Išplitus miškams, padidėjo ir augalinio maisto ištekliai (nekul- 
tyvuotų angalų sėklos, uogos, grybai ir kt.). Ypač riešutai buvo mėgia- 
mi: mezolito stovyklavietėse dideliais kiekiais randama sumuštų lazdynų 
riešutų ir agarų (Trapa natans) kevalų. 

Iš dabar turimų duomenų jau šį tą galima pasakyti ir apie etninius 
santykius. Tiek vėlyvajame paleolite, tiek ir mezolite greta gyventa 
bent keletos klajoklinių etninių grupių, turėjusių ir kiek išsiskiriančią 
medžiaginę kultūrą. Nors medžiaginėje kultūroje ir pastebima skirty- 
bių, bet dar neįmanoma nustatyti tų etninių grupių tautinės priklauso- 
mybės. Mezolito žmonės dar nebuvo apsijungę į didesnes atskiras ir 
organizuotas tautines grupes, bet tame laikotarpyje susidarė užuomaz- 
ga vėlyvesniems tautiniams junginiams, 


Lietuvos pajūrio gyventojai prieš atsikeliant indoeuropiečiams 


Apie 3500 pr. Kr. prasideda paskutinysis akmens amžiaus kultūros 
raidos tarpsnis — naujasis akmens amžius, arba neolitas (3500 - 1800 pr. 
Kr.). Neolito pradžia yra susijusi su visa eile kultūrinių naujovių. Žmo- 
nės pradeda iš molio lipdyti puodus, gludinti ir gręžti akmeninius kir- 
vius, susidaro primityvios gyvulininkystės ir žemdirbystės pradmenys, 
pakinta ir dvasinis gyvenimas. Griežtos ribos tarp mezolito ir neolito 
kultūros nėra. Mezolito kultūra staiga nenutrūksta, bet tik pamažu už- 
leidžia vietą naujai neolito kultūrai. Šis reiškinys sietinas su tuo faktu, 
kad ankstyvajame neolite Lietuvoje tebegyventa tos pačios kilmės žmo- 
nių. Būdinga, kad ir stovyklavietės aptinkamos maždaug tose pačiose 
vietose. Ypačiai jų gausu Kuršių nerijoje. Pačioje ankstyviausioje iš 
mezolito paveldėtoje kultūroje jau susiduriame su seniausios kerami- 
kos liekanomis. To meto puodai buvo gana dideli, turėjo plačias an- 
gas ir smailius dugnus. Į molį buvo primaišoma graužo, sugrūsto ak- 
mens ir sraigių kiautelių. Daugumos puodų paviršius lygus, bet su- 
siduriame ir su šukiniu ar duobutiniu raštu. Tokios keramikos lieka- 
nų aptikta Estijoje (Narvoje), kaimyninėje Latvijoje, taip pat Kuršių 
nerijoje ir paskutiniuoju metu Šventosios pelkėje, į pietus nuo Švento- 
sios miestelio, netoli Baltijos kranto. Ši Rytų Pabaltijyje išplitusi kera- 
mika paskutiniuoju metu R. Rimantienės skiriama Narvos - Nemuno 
kultūrinei grupei (R. Rimantienė, Šventosios, Kretingos raj., 1967 - 1969 

m. tyrinėtos akmens amžiaus stovyklos. — Archeologiniai ir etnografiniai 
tyrinėjimai Lietuvoje 1968 ir 1969 m., Vilnius, 1970, p. 5- 11). Tai pačiai 
kultūrai priskiriama dalis gintaro dirbinių, surastų Lietuvos pajūryje: 
Juodkrantėje, Smeltėje, Klaipėdos uoste, Palangoje, Šventosios pelkėje, 
Lūžijos miške (netoli Priekulės). Ypač Juodkrantėje ir Palangoje (ma- 
noma, kad vad. Palangos lobis surastas Šventosios pelkėse) surasta 
visokeriopo tipo karolių, kabučių, sagų ir kt. Išskirtinės reikšmės yra 
paplokščios žmonių ir gyvulių figūrėlės (pav. 9a). Daugumas jų turi 
išgręžtas skylutes (po vieną, dvi ar keturias), kad būtų galima jas pa- 
kabinti ar pritvirtinti prie drabužio. Greičiausiai tai yra buvę amuletai. 
Tokių natūralistinio meno dirbinių aptinkama ir kitose šukinės kerami- 
kos kultūros srityse (plačiau apie gintarinius dirbinius, jų paplitimą, chro- 
nologiją: R. Klebs, Der Bernsteinschmuck der Steinzeit, Kėnigsberg Pr., 
1882; B. von Richthofen, Deutung der jungsteinzeitlichen Bernstein- 
schnitzereien vom Schwarzorter Stils. — Alt-Preussen, 1, 1935, p. 3 - 15; 
J. Puzinas, 1. c., p. 18 - 19, pav. 6-9; Ed. Šturms, Der ostbaltische Bern- 
steinhandel in der vorgeschichtlichen Zeit: — Commentationes Balticae, 
I, Bonn, 1953, p. 167 - 205; R. Rimantienė, 1: c., p. 5, 11). 

Pav. 91. Gintarinės žmonių figūrėlės, surastos Juodkrantėje. 

Lietuvoje aptikta ir vėlyvesnės šukinės, arba duobėtosios - dantyto- 
sios keramikos kultūros liekanų (ta kultūra pavadinta pagal puodų pa- 
gražinimo būdą, kai dar į nedegto mikšto puodo paviršių tam tikru 
dvidančiu ar apvaliu spaudu buvo eilutėmis įspaudžiamos duobutės bei 
dantukai). Kadangi šukinės keramikos kultūra yra išplitusi srityse, kur 
iš seno gyventa suomių-ugrų tautų ar kilčių, todėl ir Lietuvoje tos kul- 
tūros liekanos ligi šiol buvo priskiriamos Pabaltijo suomių (suomių, estų, 
lybių) protėviams (H. Moora, Zur ethnischen Geschichte der ostseefin- 
nischen Stamme. — SMYA, 59:3, Helsinki, 1958, p. 3-39). Pastaruoju 
metu imama abejoti šios teorijos tikrumu. R. Rimantienė išvedžioja, 
kad Suomijos, dalies Estijos ir Vidurio Rusijos šukinė keramika gali 
būti priskiriama suomių - ugrų protėviams, bet Lietuvoje, Prūsuose ap- 
tinkama gimininga keramika greičiausiai neskirtina suomiams - ugrams, 
nes, kaip matyti iš tuo tarpu labai negausios kraniologinės medžiagos, ra- 
siškai tos kultūros gyventojai yra buvę europeidai, t.y. palikuonys čia 
mezolite gyvenusių žmonių, kurie į Lietuvą atsikėlę iš pietų (vad. svid- 
rinės kultūros srities) ir iš pietų vakarų, vad. Ahrensburgo (netoli 
Hamburgo) kultūrinės grupės srities (R. Rimantienė, 1. c., p. 11). 

Daugumas anksčiau minėtos Narvos - Nemuno kultūros grupės žmo- 
nių, kaip matyti iš medžiaginės kultūros palikimo ir stovyklaviečių 
pasirinkimo būdo, dar yra buvę klajokliai, medžiotojai ir žvejai. Tik neo- 
lito gale, kai į tos kultūros gyvenamuosius plotus atsikėlė indoeuro- 
piečių kilmės žmonės, senieji tų kraštų gyventojai ėmė sėslėti ir kulti- 
vuoti augalus. Vienintelis prisijaukintas naminis gyvulys, kaip ir mezo- 
lite, buvo nedidelis, vad. durpyninės rasės, šuo. Nemuno - Narvos kul- 
tūros srityse pastebime pirmuosius mainų prekybos reiškinius net su 
tolimomis šiaurės rytinėmis sritimis. Lietuvos pajūrio gintaras paplito 
ne tiktai artimoje kaimynystėje, bet taip pat Estijoje, Suomijoje, Rytų 
Karelijoje ir Rusijoje. Toliausiai Rusijoje aptikti gintariniai dirbiniai, 
savo formomis labai giminingi su Juodkrantės, Šventosios ir kitų Lie- 
tuvos pajūrio vietų to paties laikotarpio papuošalais, žinomi šiose vie- 
tose: Končanskoje (apie 20 km į rytus nuo Naugardo, tiesia linija 
apie 850 km nuo Baltijos pajūrio), prie Rostovo ežero (netoli Unicos 
intako) ir prie Modlonos upės (tarp Beloje ir Vožos ežerų). Aptikta 
gintarinių dirbinių ir žalvario amžiaus stovyklose (A. Ayripia, Die 
Verbreitung des Bernsteins in kammkeramischen Gebiet. — SMYA, 45, 
Helsinki, 1945, p. 10 - 25). 


Indoeuropiečių atsikėlimas Lietuvon ir baltų susidarymas 


Apie 2300-2200 pr. Kr. Lietuvą, taip pat ir rytinį bei pietų rytinį 
Baltijos pajūrį pasiekė iš kitur atėjusi kultūra, suvaidinusi lemiamą 

vaidmenį Lietuvos proistorėje. Ta nauja kultūra išsiskyrė iš anksty- 
vesniosios šio krašto kultūros keramika, akmeniniais bei titnaginiais 
dirbiniais, laidosena, ūkio forma ir kitomis savybėmis. Tai kultūrai bū- 
dingi taurės pavidalo ir kitokios formos moliniai puodai, daugelyje 
sričių papuošti virveliniu ornamentu (į minkšto dar nedegto puodo 
paviršių buvo įspaudžiama virvutė), gražūs akmeniniai laivelio formos 
kovos kirviai (pav. 10a) ir pilkapiai ar plokštiniai vieniniai kapai. Pagal 


Pav. 10a. Akmeniniai laiviniai kovos kirviai: 1, 3 — Belmontas, Brėslaujos ups., 2, 


Rudnia, Varėnos vls. 


tuos tai kultūrai būdingus bruožus ji vadinama įvairiais vardais: taurinė 
kultūra, virvelinės keramikos kultūra, laivinių kovos kirvių kultūra, pil- 
kapių kultūra, vieninių kapų kultūra. Virvelinės keramikos kultūra (taip 
vadinsime ją apibendrinamu vardu) yra paplitusi labai dideliuose 
plotuose: nuo Juodosios jūros ir Balkanų pietuose, iki Volgos bei Kaspi- 
jos rytuose, iki Švedijos, Suomijos, Naugardo ir Viatkos šiaurėje ir iki 
šiaurinės Olandijos, šiaurės vakarų Vokietijos bei Jutlandijos vakaruose. 
Paskutiniuoju metu virvelinės keramikos kultūros šaknų ieškoma dide- 
liuose Eurazijos plotuose nuo žemutinės Volgos baseino iki Kaspijos bei 
Aralo ežerų ir vakarinėse Sibiro stepėse. Iš ten ta kultūra plitusi per 
Juodosios jūros pakraštines sritis į Balkanus, Egėjo jūros sritį, Vidurio 
Europą, Šiaurės Europą, Pabaltijį bei Vidurio Rusiją ir kitur (M. Gim- 
butas, The Indo-Europeans: Archeological Problems. — American Anth- 
ropologist, 65, Nr. 4, 1963, p. 815 - 836). Virvelinės keramikos kultūros 
išplitimas tokiuose didžiuliuose plotuose siejama su didžiuoju indo- 
europiečių kraustymusi. Ta indoeuropiečių grupė, iš kurios išaugo pra- 

Puv. 11a: Šukinės ( A ) iv virvelinės keramikos (Z/) kultūrų paplitimas Europoje. 


baltai, manoma, kad apie 2300 - 2200 pr. Kr. nuo žemutinio Dniepro pa- 
sukę į Baltijos pajūrį ir šiaurėje pasiekę net pietų vakarinę Suomiją, o 
antra visai gimininga kultūrinė grupė nuo vidurinio Dniepro nusikėlusi 
į aukštutinio Dniepro, aukštutinės Volgos ir Okos sritis. Vienur indo- 
europiečiai aptiko iš seno čia gyvenusius europeidus, kitur suomių - ugrų 
kilmės žmones. Be to, pietų vakarinėse srityse, ypač žemutinės Vyslos 
baseine, naujieji ateiviai susidūrė su piltuvėlinės ir rutulinių amforų 
kultūrų žemdirbiais. Atvykusieji indoeuropiečiai gana greitai asimiliavo 
rastuosius gyventojus (tik Suomijoje jie ištirpo vietos gyventojų tar- 
pe) ir pamažu jiems primetė savo kalbą. Tas ankstyvųjų gyventojų po- 
sluoksnis (substratas), atrodo, yra buvęs plonas, todėl prabaltų kalbos 
sandarai nepadaryta didesnės įtakos — baltų kalbos (prūsų, lietuvių, 
latvių) išlaikė daugybę senoviškų bruožų fonetikoje, morfologijoje, žo- 
dyne. 2 

Netrukus tarp Dancigo įlankos ir Šventosios uosto susidarė atskira 
prabalių virvelinės keramikos kultūros grupė, vadinama pamarių kul- 

Pav. 12a. Virvelinės keramikos kultūros puodai (1-3), amfora (4) ir dubenėliai 
(5-7), surasti Kuršių nerijoje, š ' 

tūra, gavusi vardą pagal aptiktąsias tos kultūros sodybas Aismarių ir 
Kuršių Marių pakraščiuose. Lietuvos pajūryje ypačiai gausu prabalių 
kultūros liekanų Kuršių nerijoje ir Šventosios pelkėje. Pagrindinės ke- 
ramikos formos yra šios: išlenktos taurės, didelės ir mažos storapilvės 
amforos, puodynėlės, įvairaus dydžio apskriti ir pailgi dubenys ir kt. 
(W. Gaerte, Urgeschichte Ostpreussens, Kėonigsberg i. Pr., 1929, pav. 
25:b, g; 26:b, d, e; 27:a-e). Šventosios pelkėje surasta ir medinių du- 
benų, medinis šaukštas (R. Rimantienė, Atradimai Šventosios pelkėse. — 
Mokslas ir Gyvenimas, 11, 1967, p. 16 tt.). Gražiausi akmeniniai dirbi- 
niai — laiviniai kovos kirviai. Iš titnaginių dirbinių vyrauja gražiai ap- 
skaldytos trikampinės, širdinės, rombinės ir lapelio pavidalo strėlikės, 
pailgi vienagaliai gremžtukai, skeltiniai peiliukai ir kt. (W. Gaerte, 1. 
c., pav. 17:a-c, f-g, k, m; 18:c, d, g). Apstu gintarinių papuošalų (Juod- 

Pav. 13a. Prabaltų gyvenamojo namo rekonstrukcija. Succase, netoli Elbingo. Apie 
1900 -1800 m. pr. Kristų. 

krantė, Šventosios pelkė). Sodyboms vietos būdavo pasirenkamos netoli 
vandenų, pamarių pakraščiuose, upių ir ežerų krantuose, vėliau ir toliau 
nuo vandenų derlingesnėse žemėse. Prabaltai Baltijos pajūryje vertėsi 
žvejyba, medžiokle, augino arklius, galvijus, kiaules, avis, ožkas, sėjo 
sorą (Panicum), miežius, kviečius ir, gal būt, linus (W. La Baume, Die 
vorgeschichtlichen Kulturpflanzen. — Alt-Preussen, 2, 1943, p. 18-32). 

Apie prabaltų mirusiųjų kultą šį tą sužinome iš negausių to meto 
kapų. Pavyzdžiui, Viskiautuose (pietų vakariniame Kuršių Marių kran- 
te), Kaupo miške, 1873 m. ištirtas 14,5 m skersmens ir 90 cm aukščio pil- 
kapis, kur apatinėje pilkapio sampilo dalyje surasti 3 kapai: du naujojo 
akmens amžiaus pabaigos ir vienas — senojo žalvario amžiaus. Miru- 
sieji palaidoti suriesti, ant šono, lyg miegamojoje padėtyje, galvomis 
į vakarus, veidu į pietų rytus (pav. 14a). Prie griaučių A po dešine ranka 


Pav. 14a. Neolito pabaigos žmonių griaučiai ir kaukolės (iš šono, priekio ir vir- 
šaus) iš Viskiautų. 


gulėjo titnaginis gremžtukas ir prie juostos dvi kaulinės ornamentuo- 
tos plokštelės, greičiausiai, diržo dalys. Prie griaučių B dešiniojo pe- 
ties akmeninis kirvis su skyle kotui, o kairėje dubens kaulų pusėje — 
titnaginis peiliukas ir kaulinė adata, kurios ąselės teišlikusi maža dalis. 
Žalvario amžiaus pradžios kapas buvo blogai išlikęs (J. Heydeck, Zwei 
steinzeitliche (liegende Hocker) in dem Prussia - Museum. — Prussia, 
18, 1893, p. 46-60, pav. 17-21; W. Gaerte, 1. c., pav. 33 -35). Prabaltų 
kapų surasta ir Juodkrantėje. Čia ištirta 4 naujojo akmens amžiaus pa- 
baigos kapai. Viename kape, aptiktame į šiaurę nuo Juodkrantės, mi- 
rusysis buvo palaidotas sulenktas, ant šono, galva į pietus. Prie kaukolės 
buvo padėtas apdaužytas akmeninis kirvis. Kituose blogai išlikusiuose 
kapuose surasta akmeninių kirvių, puodų šukių ir gintaro gabalėlis 
(A. Bezzenberger, Bericht des Vorsitzenden ūber die von ihm im vori- 

gen Jahre auf der Kurischen Nehrung gemachten stenzeitlichen Funde. 
— Sitzungsberichte der Altertumsgesellschaft Prussia, 18, Konigsberg, 
1893, p. 41-44). Dumšliuose, į pietus nuo Nidos, 1892 m. taip pat buvo 
surastas vienas kapas, kur mirusysis buvo palaidotas ant šono, suries- 
tas, rankos buvo padėtos po galva (A. Bezzenberger, 1. c., p. 36-37). 
Pagaliau primintinas to paties laikotarpio kapas, surastas "Lankupiuose 
(Klaipėdos aps.), dešiniajame Minijos krante. Čia mirusysis buvo palai- 
dotas aukštininkas, prie peties padėtas degeneruotos formos akmeninis 
kovos: kirvis (Sitzungsberichte der Altertumsgesellschaft Prussia, 21, 
1900, p. 325; C. Engel, Vorgeschichte der altpreussischen Stamme, I, 
Kėnigsberg Pr., 1935, p. 324, lent. 27:g). 

Be mirusiųjų kulto, prabaltuose buvo išplitęs ir gamtos kultas. Jei 
ankstyvesnių Lietuvos gyventojų dėmesio centre buvo medžioklės ma- 
gija, tai dabar žmonių sąmonė ir mintys nukrypo į vegetaciją, Saulę, 
lietų, griaustinį ir kitus gamtos reiškinius, vienaip ar kitaip susiju- 
sius su derliumi. Žmogus tuos reiškinius stebėjo, aiškino, simbolizavo. 
Saulė — gyvybės šaltinis, Saulė budina augalo tarpsmą pavasarį, bran- 
dina javus ir vaisius vasarą bei rudenį. Nesuvokiama perkūnija sukelia 
žmogaus sąmonėje įvairius vaizdinius. Paslaptingosios žvaigždės ir jų 
savitarpio padėtis susilaukia įvairiopo aiškinimo, Žodžiu, Saulė, žvaigž- 
dės, perkūnas ir kiti gamtos reiškiniai sudarė pagrindinius elementus 
prabaltų, vėliau ir atskirų baltų tautų bei kilčių tikėjime. 

Apie prabaltų rasines savybes sužinome iš žmonių griaučių liekanų, 
surastų tarp Vyslos ir Dauguvos. Vyraujanti rasė — šiaurinė ir feliškoji. 
Vidutinis vyrų ūgis siekė 169,2 cm (158-177 cm), moterų — 157 cm 
(G. Perret, Zum Stand unserer Kenntnis von den Rassen der Jungstein- 
zeit und der frūhen Bronzezeit in Alt-Prussen. — Alt-Preussen, 4, 1942, 
p. 62-64, pav. 1-4). 


Pajūrio baltų kultūros gyvastingumas 


Apie: 1800 pr. Kr. prabaltai susipažįsta su pirmuoju metalu — variu. 
Vienas plokščias storapentinis varinis kirvis surastas ir netolimoje Švėkš- 
nos kaimynystėje — prie Tilžės (A. Bezzenberger, Analysen vorge- 
schichtlicher Bronzen Ostpreussens, Kėnigsberg Pr., 1904, p. I, pav. 1). 
„Tačiau netrukus vakarinėje prabaltų srityje paplinta iš Vidurio Europos 
(Unetice kultūros) įvairių žalvarinių dirbinių. Todėl tas laikotarpis, kada 
žalvaris imta naudoti ginklams, darbo įrankiams ir papuošalams ga- 
minti, vadinamas žalvario amžiumi (1800 - 500 pr. Kr.). Iš kitur įgabe- 
namas žalvaris (dirbiniai, žaliava) buvo brangus, todėl jį tegalėjo įsigyti 
turtingieji, o žmonių masės ir toliau tebenaudojo akmeninius, titnagi- 

nius, kaulinius ir kitokius iš vietinės medžiagos pasigamintus dirbinius. 
Galimas dalykas, kad Papiauniuose, Raukiuose ir Švėkšnoje surasti ak- 
meniniai kirvukai (P. Tarasenka, Lietuvos archeologijos medžiaga, Kau- 
nas, 1928, p. 204, 223, 246) priskirtini neolito pabaigai ar žalvario am- 
žiaus pradžiai. Tuo tarpu Švėkšnos krašte dar neaptikta žalvarinių dir- 

15a. Akmeniniai gyvatgalviai kapliai, būdingi baltų gyvenamajam plotui, rasti 
Prūsų žemėje. 


binių, bet jų apstu Lietuvos pajūrio ruože: Kuršių nerijoje (Juodkran- 
tė, Nida), Kretingos aps. (Ankštakiai, Gargždai, Genčai, Gribžiniai, Kur- 
maičiai, Liepinė, Pryšmančiai, Rūdaičiai, Tūbausiai), Klaipėdos aps. (Ba- 
jorai, Bandužiai, Gedminai, Grabiai, Kalotė, Klaipėda, Šernai, Šlažai), 
Šilutės aps. (Kukorai, Petreliai, Šilutė ir jos apylinkės) ir kitur (J. 
Puzinas, Naujausių proistorinių tyrinėjimų duomenys, Kaunas, 1938 p. 
25-35; P. Kulikauskas, R. Kulikauskienė, A. Tautavičius, Lietuvos ar- 
cheologijos bruožai, Vilnius, 1961, p. 87 - 132, 528-531). Apie 1500 pr. Kr. 
jau susiduriame su visai susiformavusia baltų kultūra, kuriai būdingi 
žalvariniai atkraštiniai kirviai su plačiais vėduoklės pavidalo ašmenimis 
(pav. 16a, 1-2); siauri ir ilgi kovos kirviai su skyle kotui (jie dažnai va- 
dinami Nortikių tipo kirviais pagal vietovę Nortikiai, Semboje) (pav. 16a, 
4); dideli žalvariniai ietigaliai su plačiomis atsparnėmis (pav. 16a, 3); 
akmeniniai gyvatgalviai kapliai (pavadinti pagal gyvatės galvos pavi- 
dalo pentį); storasienė brūkšniuotoji keramika; žalvario amžiaus pabai- 
gos baltų tipo įmoviniai kirviai ir kt. Apie 1000 pr. Kr. baltai kultūriškai 
(kiek vėliau ir kalbiškai) ėmė diferencijuotis ir suskilo į dvi pagrindines 
grupes: vakarinius ir rytinius baltus. Kalbininkai prie vakarinių baltų 
skiria prūsus su jų kiltimis (sūduvius, galindus, sembus ir kt.), o prie ry- 

Pav. 16a. Žalvariniai baltų tipo dirbiniai: 1. atkvaštinis kirvis (Alksna, prie Že- 
maičių Kalvarijos), 2. atkraštinis kirvis (Ringuvėnai, Kuršėnų valsčius), 8. ieti- 
galis (Tautušiai, Betygalos vls.) 4. kovos kirvis (Patilčiai, Varnių vls.). 


tinių — lietuvius, žiemgalius, latvius, sėlius. Tačiau kultūriškai, atrodo, 
būtų tiksliau prie vakarinių baltų kultūros priskirti prūsus (kartu su sū- 
duviais, arba jotvingiais), kuršius, vakarinius lietuvius (žemaičius ir 
aukštaičius), žiemgalius, latvius, sėlius, o prie rytinių baltų — toliau į 
rytus vėliau slavų užimtose žemėse gyvenusius rytinius lietuvius, XI- 
XII a. rusų metraščiuose minimus galindus (jų sodybos yra buvusios 
prie Protvos upės, netoli Maskvos) ir kitas lietuviams giminingas kiltis, 
kurių vardai, deja, nėra paliudyti istorinių šaltinių. Kad ir vakarinių bal- 
tų kultūroje yra buvę daugiau siejančių, negu skiriančių elementų, ta- 
čiau, kaip galima spręsti pagal tam tikras skirtybes laidosenoje, kera- 
mikoje ir apskritai medžiaginėje kultūroje, apie 600 pr. Kr. jau susifor- 
muoja trys pagrindinės prūsų kiltys: sembai - notangėnai, sūduviai ir 
galindai (C. Engel und W. La Baume, Kulturen und Vėlker der Frūhzeit 
im Preussenlande, Kėnigsberg Pr., 1937, p. 84 - 88; L. Kilian, Das Sied- 
lungsgebiet der Balten in der alteren Bronzezeit. — Alt-Preussen, 4, 1939, 
p. 112). 

Klimatas žalvario amžiuje nebuvo vienodas: apie 1500 pr. Kr. jis 
yra buvęs sausas, o apie 500 pr. Kr. pasidarė drėgnas ir gana šaltas. 
Pagausėjus krituliams, vandens lygis pakilo iki 3-4 m. Praretėjo ąžuo- 
lai, liepos, įsigalėjo eglės (H. Gross, Uberblick iiber die Klimaentwic- 
klung Ostpreussens seit der Eiszeit. — Alt-Preussen, 3, 1938, p. 79). Ry- 
tinis Baltijos pakraštys gavo savo dabartinę formą. Žmonių gyvensena 
nedaug tesiskyrė nuo neolito pabaigos prabaltų. Žemdirbystė plėtėsi 
pamažu, vyravo vadinamoji lydiminė žemdirbystės sistema, kada dir- 
bamos žemės plotai didinta iškertant medžius bei krūmus ir juos sude- 
ginant. Semboje bent keliose vietose surasta žalvarinių piautuvų, pvz.: 
Rūsiuose (Rauschen), Vargiuose (Wargen), o Sabinavos kaime (Littaus- 
dorf) viename pirklio ar amatininko naujojo žalvario amžiaus pabai- 
gos lobyje aptikti net 63 žalvariniai piautuvai, iš kurių vieni dar ne- 
baigti dirbti, kiti — sulaužyti (W. Gaerte, Urgeschichte Ostpreussens, 
Konigsberg i. Pr., 1929, p. 88-91, pav. 63 ir 63A). Be jau anksčiau 
prabaltų kultivuotų javų (kviečių, miežių, soros), dar prisidėjo avižos. 
Iš gyvulių tebebuvo auginami stambieji ir smulkieji raguočiai, arkliai, 
kiaulės. 

Baltai buvo išvystę gyvus mainų prekybos santykius ne tik su savo 
skandinaviniais kaimynais, bet ir su tolimais kraštais: Vidurio Euro- 
pa, Graikija, Italija, Mažąja Azija. Svarbiausias baltų mainų objektas 
buvo gintaras, apsčiai randamas Baltijos pakraštyje nuo Vyslos žiočių iki 
pat Kuršo pajūrio Latvijoje. Pačioje žalvario amžiaus pradžioje gin- 
tarinių dirbinių gana dideliais kiekiais aptinkama Unetice kultūros ka- 
puose Silezijoje, Bohemijoje, Moravijoje, Žemutinėje Austrijoje, apie 
1600-1500 pr. Kr. gintarinių karolių sutinkame Mikėnų šachtiniuose 
kapuose (šiaurės rytiniame Peloponese), netrukus Kretoje, šiaurinėje 
Italijoje ir kitur. Kaip rodo gana gausūs žalvarinių dirbinių telkiniai 
Lietuvos pajūrio ruože, senojoje Prūsų žemėje, Vyslos bei Vartos že- 
mupiuose ir gintarinių dirbinių paplitimas Vidurio Europoje ir net 
toliau pietinėse srityse, tas gintaro prekybos kelias turėjo eiti iš Baltijos 
pajūrio į žemutinę Vyslą, toliau Vysla, Varta ir aukštutinio Oderio upė- 
mis ar jų pakraščiais per Bohemiją, Moraviją iki Dunojaus. Nuo čia 
gintaro kelias šakojosi: vienas ėjo išilgai rytinį Adrijos pajūrį į Grai- 
kiją, Peloponesą, Kretą, o antras — per Alpių perėjas į šiaurinę Italiją. 
Būta ir kito gintaro kelio, iš Baltijos pajūrio ėjusio sausuma iki Dniepro, 
toliau pro Dono žiotis į Kaukazą, rytines Juodosios jūros ir pietų va- 
karines Kaspijos sritis. Gintarinių dirbinių randama Osetijoje, viduri- 
niame Kaukaze (J. M. Navarro, Prehistoric Routes between Northern 
Europe and Italy defined by the Amber Trade. — The Geographical 
Journal, LXVI, 1925, p. 421 tt; Ed, Šturms, Der ostbaltische Bernstein- 

handel in der vorchristlichen Zeit. — Commentationes Balticae, I, 1953, 
Bonn, p. 167 tt; M. Gimbutas, The Balts, London, 1963, p. 55 tt). Būta 
ryšių (gal per Graikiją ar Kaukazą) ir su Mažąja Azija. Apie tai liudija 
Šernuose (Klaipėdos aps.) surasta 14,7 cm aukščio žalvarinė žmogaus 
statulėlė (pav. 17a), skiriama VII - VI a. pr. Kr. (A. Bezzenberger, E. F. 
Peiser, Die Bronzefigur von Schernen. — Sitzungsberichte der Alter- 
tumsgesellschaft Prussia, 22, 1900 - 1904, p. 424; J. Wiesner, Die Bronze- 
figur von Schernen, Kr. Memel. — Alt-Preussen, 2, 1941, p. 19 - 21). Grei- 
čiausiai čia pavaizduotas hetitų dievas Tešubas. 

Senajame žalvario amžiuje baltai savo mirusiuosius ir toliau tebe- 
laidojo nedegintus pilkapiuose, supiltuose iš žemių ir akmenų. Penki to 
meto (III per.) pilkapiai ištirti XIX a. pabaigoje Šlažuose, pakilumoje 
tarp Danės ir Kretingalės - Kretingos plento. Kapai pasižymėjo radi- 
nių gausumu (A. Bezzenberger, Aeltere Bronzezeit. Hūgelgraber bei 
Schlaszen, Kr. Memel. — Sitzungsberichte der Altertumsgesellschaft 
Prussia, 21, 1896-1900, p. 81-85, pav. 7-9; Ed. Šturms, Die Altere 
Bronzezeit im Ostbaltikum, 1936, p. 66 tt. 100 - 102). Apie 1100 pr. Kr. 
įsigali mirusiųjų deginimo paprotys, kuris Lietuvos pajūryje tęsėsi 
iki I a. pr. Kr. Čia mirusieji ir toliau tebelaidojami pilkapiuose su- 
deginti. Tokių pilkapių turime Egliškiuose, prie Šaltupio ir Danės san- 


Pav. 17a. Žalvarinė statulėlė, surasta Šernuose, Klaipėdos aps. 

Pav. 184. Kurmalčių pilkapio planas ir piūvis. 


takos (A. Bezzenberger, Hūgelgrab bei Eglischken, Kr. Memel, — Sit- 
zungsberichte der Altertumsgesellschaft Prussia, 21, p. 86 -87; A. Gotze, 
Hūgelgraber bei Eglien - Nicklau, Kr. Memel, 1, c., 23, 1914, p. 85 - 87), 
Mišeikiuose, Klaipėdos aps., kur žmogaus sudeginti kaulai buvo su- 
pilti į molinę urną, apstatytą plokščiais akmenimis (A. Bezzenberger, 
Einige ostpreussische Hūgelgraber. III. Miszeiken, Kr. Memel. — Sit- 
zungsberichte der Altertumsgesellschaft Prussia, 18, 1893, p. 82 - 85, pav. 
25), Kurmaičiuose, Kretingos vls. ir kitur. Ypačiai Kurmaičiuose 1940, 
1948 ir 1950 - 1951 m. tyrinėti pilkapiai yra davę vertingos medžiagos žal- 
vario amžiaus pabaigos ir ankstyvojo geležies amžiaus (nuo 500 pr. Kr. 
iki Kristaus gimimo) laidosenai pažinti. Visuose pilkapiuose susidurta 
su degintiniais kapais, tik viename pilkapyje, apdėtame trimis akmenų 
vainikais, aptikti 6 degintiniai ir vienas griautinis kapas (pav. 18a). 
Kaukolės srityje surastos dvi antsmilkininių papuošalų tipo įvijos ir 4 

sraiginės kilpinės sąsukos, kuriomis, reikia manyti, buvo papuošta me- 
džiaginė kepurėlė (J. Puzinas, Ankstyvojo geležies amžiaus kapas, su- 
rastas Kurmaičiuose, Kretingos vls. — Vytauto Didžiojo Kultūros Mu- 
ziejaus Metraštis, I, Kaunas, 1941, p. 19 - 27). 


Baltijos pajūrio kultūros suklestėjimas pirmaisiais 
pokristiniais amžiais 


"Jei ankstyvesnių laikotarpių praeities problemoms spręsti tenka 
naudotis, palyginti, negausia archeologine medžiaga, tai nuo II a. po 
Kr. iki pat ankstyvosios istorijos laikų turime labai daug proistorinės 
kultūros liudininkų, gautų iš sistemingų kapinynų, piliakalnių ir sody- 
bų tyrinėjimų. Ir istoriniai šaltiniai, kad ir labai nuotrupinio pobūdžio, 
dažnai neaiškūs ir netikslūs, bet jau šiek tiek padeda nušviesti Baltijos 
pajūrio gyventojų praeitį. Ir Švėkšnos krašto proistorei atskleisti susi- 
kaupė nemaža ištirtos medžiagos. 

Pradedant II-ju amžiumi po Kristaus beveik visuose baltų gyve- 
namuosiuose kraštuose, ypačiai Prūsuose, vakarinėje ir vidurinėje Lie- 
tuvoje, Kurše, Žiemgaloje, išsivystė nepaprastai turtinga ir savaran- 
kiška kultūra, kuri be jokios pertraukos tęsėsi iki pat istorinių laikų 
pradžios. Net ir rytinėse baltų srityse, kur anksčiau vyravo archaiškų 
formų kultūra, išplito metalai ir medžiaginėje kultūroje pastebime dide- 
lę pažangą. Geležis, kuri pietų rytiniame Baltijos pakraštyje pasirodė 
jau apie 500 pr. Kr., netrukus imta gaminti iš vietinės geležies rūdos, 
ir geležis pasidarė pagrindinis medžiaginės kultūros variklis. Atsirado 
įvairios paskirties geležinių darbo įrankių (kirvių, peilių, vienanarių 
žirklių, piautuvų, dalgių, ylų, grąžtų, kaltų, kirstukų metalui kapoti 
ir kt.), ginklų (įvairios formos ietigalių, skydo kraštų apkalų, antsky- 
džių, kurie buvo prikalami medinio skydo viduryje rankai apsaugoti nuo 
smūgio, dviašmenių kalavijų), kario ir žirgo reikmenų (sagčių, penti- 
nų, žąslų) ir kt. 

Papuošalams gaminti daugiausia buvo naudojamas žalvaris. Prity- 
rusių vietinių amatininkų dirbtuvėse buvo gaminami įvairiausi pa- 
puošalai: puošmenos galvos apdangalui (ypač vilnonėms kepurėlėms), 
įvijiniai ir plokšteliniai antsmilkiniai plaukų šukuosenai tvarkyti, diade- 
mos, žalvariniai karoliai, įvairių formų antkaklės, antkrūtininės grandi- 
nės, segės ir smeigtukai drabužiui susegti, įvairūs kabučiai ir pakabėlės, 
apyrankės, žiedai, diržo apkalai ir sagtys, pentinai, žirgo kamanų 
puošmenos ir kt. Būta ir labai nagingų juvelyrų, gaminusių papuošalų 
garnitūrus — to paties stiliaus papuošalų komplektus. Tos rūšies ama- 
tininkams buvo gerai pažįstama įvairi metalo apdirbimo technika: lieji- 

mas, kalimas, tordiravimas (sukimas), sidabravimas, žalvarinių papuo- 
šalų klojimas sidabrinėmis plokštelėmis, emalės ir stiklo gamyba. Pa- 
puošalai buvo išgražinami geometriniais motyvais, prašvaitiniu (ažūri- 
niu) raštu ir t.t. I-II a, Lietuvoje pasirodo ir sidabras: I a. sidabrinės 
Romos monetos, II a. sidabrinės ar pasidabruotos segės. 

Medžiaginei kultūrai kilti nemažos reikšmės turėjo plačiai išsivystę 
prekybiniai santykiai su Romos imperijos provincijomis, laisvąja Ger- 
manija ir kitais kraštais. Ypačiai yra buvę gyvi prekybiniai santykiai 
su Romos imperijos provincijomis Padunojyje, Pareinyje ir Juodosios jū- 
ros pakraščiuose. Iš baltų kraštų greičiausiai buvo išvežami žvėrių kai- 
liai, oda, medus, vaškas, bet pats svarbiausias mainų prekybos objektas 
yra buvęs gintaras, kurį romėnai bei jų kaimynai vartojo papuošalams, 
amuletams, akių, gerklės ir skrandžio ligoms gydyti. Mainais iš Romos 
imperijos bei jos provincijų į baltų kraštus, ypačiai esančius arčiau 
Baltijos pakraščių, buvo įvežama žalvarinių, sidabrinių ir net auksinių 
monetų, žalvarinių indų (ąsočių, koštuvų), stiklinių taurių, terra sigillata 
keramikos, stiklinių ir emalinių karolių, įvairių žalvarinių, sidabrinių, 
paauksuotų ir emale papuoštų segių, romėniškų kalavijų. Ta prekyba 
baltų amatininkams yra davusi nemaža paskatų. 

Jau žalvario amžiuje atsiradęs „gintaro kelias“ iš pietų rytinio 
Baltijos pakraščio į Vidurio ir Pietų Europos sritis tebebuvo naudo- 
jamas ankstyvajame geležies amžiuje ir pirmaisiais amžiais po Kr. Kaip 
žinome, II a. pabaigoje Romos imperija buvo išplėtusi savo ribas iki 
kairiojo Reino ir dešiniojo Dunojaus krantų, atseit, nuo Šiaurės iki 
Juodosios jūros. Čia susikūrusiose naujose Romos imperijos provincijose 
išaugo nemaža pramonės ir prekybos centrų, iš kurių įvairūs gaminiai 
pasiekė ir baltų sritis. Apie prekybinius santykius kalba tiek istoriniai 
šaltiniai, tiek ir archeologiniai duomenys. Pavyzdžiui, romėnų istorikas 
Plinijus Senasis (Gaius Plinius Secundus, 23-79 po Kr.) savo veikale 
„Naturalis Historiae“ (XXXVII, 30-52) duoda įdomių žinių ne tik apie 
gintaro kilmę, bet ir apie prekybinius kelius. Jis rašo, kad gintaras at- 
sirandąs Šiaurės okeano salose ir germanų vadinamas glaesum. Dėl to 
romėnai, kai jų karo vadas Germanikas Cezaris (Germanicus Caesar, 
15 pr. Kr. — 19 po Kr.) ten buvęs su savo laivynu, vieną iš tų salų pra- 
minę Glaesaria, nors patys barbarai ją vadiną Austeravia. Esą ištirta, 
kad iš tam tikros rūšies pušų, panašiai kaip iš vyšnių ir paprastų pušų, 
teką sakai. To skysčio susidarą gana daug, jis ilgainiui nuo šalčio ir šiaip 
laiko aplinkybių sukietėjąs, paskui pakilusios jūros bangos jį pagrie- 
biančios nuo salų ir nešančios iki romėnams žinomų krantų. Germanai, 
esą, gintarą gabeną daugiausia į Panoniją (romėnų valdoma sritis, 


apėmusi vakarinę Vengriją, šiaurinę Jugoslaviją ir nedidelę Austrijos 

dalį), o iš ten iki Adrijos jūros jį pristatą venetai (ilirų kilmės tauta, 
gyvenusi šiaurės vakariniame Adrijos pakraštyje), nes jie arčiausiai gy- 
veną prie Panonijos. Venetai pirmiausia gintarą ir išgarsinę. Pado 
(Po) upės apylinkių kaimietės ir Plinijaus Senojo laikais vietoj antkak- 
lių nešiojusios gintarus ne tik gydymo, bet daugiausia grožio sumetimais. 
Esą, tikima, kad gintaras gelbstįs nuo kaklo migdolų ir gerklės ligų. 

Toliau Plinijus Senasis rašo, kad tas Germanijos pakraštys, iš kur 
įvežamas gintaras, esąs nuo Panonijos miesto Karnuntumo (Carnun- 
tum, žymi romėnų tvirtovė, buvusi dabartinio Petronell vietoje, netoli 
Hainburgo, Žemutinėje Austrijoje) per 600 mylių (apie 900 km). Dar 
tebegyvenąs romėnų raitininkas, kurį gintaro pargabenti buvo išsiuntęs 
Julijonas, valdovo Nerono (54-68 po Kr.) gladiatorių žaidynių rengė- 
jas. Tasai, susipažinęs su gintaro prekyba, aplankęs prekybinius cent- 
rus ar punktus, vad. „commercia“, ir apkeliavęs tuos pakraščius. Raiti- 
ninkas parsigabenęs didelį gintaro kiekį: gintaru buvę sukabinėti tinklai, 
saugoję amfiteatro balkoną nuo žvėrių, juo buvę papuošti gladiatorių 
drabužiai ir ginklai, pagaliau dėl įvairumo vieną iškilmių dieną visi 
pagražinimai buvę iš gintaro. Gintaras buvęs labai branginamas: viena 
gintaro figūrėlė turėjusi daugiau vertės, negu gyvas žmogus. Didžiau- 
sias raitininko parvežtas gintaro gabalas buvęs 13 svarų. 

Kur yra buvusi ta Plinijaus Senojo minima sala Glaesaria („Gin- 
taro sala“), arba Austeravia (greičiausiai „Rytų sala“), deja, neįmanoma 
nustatyti, nes tuodu vardai niekur nebeaptinkami istoriniuose šaltiniuo- 
se. Kai kurie tyrinėtojai išvedžioja, kad Germanikas Cezaris su savo 
laivynu greičiausiai buvo pasiekęs Šiaurės jūrą, o ne Baltiją, todėl ir 
sala Glaesaria ar Austeravia sietina su kuria nors Frizų sala Šiaurės 
jūroje (S. Guttenbrunner, Namenkundliche Zeugnisse zur germani- 
schen Urgeschichte. — Germanen und Indogermanen. Festschrift fūr Her- 
mann Hirt, II, Heidelberg, 1936, p. 454 -455). Taip pat, žinoma, nieko 
tikra negalime pasakyti, ar tas Plinijaus Senojo minimas raitininkas 
buvo pasiekęs Baltijos ar Šiaurės jūros pakraščius. Tačiau prekybos ke- 
lias iš Baltijos pakraščių į Panoniją ir Adrijos pajūrio sritį yra pagrin- 
džiamas archeologiniais duomenimis. Pavyzdžiui, Lietuvoje ir Prūsuose 
surasta I-II a. po Kr. panoniškos kilmės vad. sparninių segių, kurios 
didele dalimi koncentruojasi pietų rytinėje Baltijos pajūrio srityje: 
Adakave, Skaudvilės vls., Tilžėje - Spitrėje, Eislyčiuose, Semboje, Rond- 
sene, Grudziąco aps., prie Vyslos ir kitur. Aptinkama ir grynai bal- 
tiško tipo vad. akinių segių Silezijoje, Moravijoje ir pačiame Karnun- 
tume (J. Puzinas, Die Flūgelfibeln in Litauen und ihre Bedeutung fūr 
die Handelsgeschichte. — Festschrift Ernst Wahle, Heidelberg, 1950, 
p. 189 - 199; J. Wielowiejski, Przemiany gospodarczo - spoleczne u lud- 

nošci potudniowej Polski w okresie požnolatenskiem i rzymskim. — Ma- 
terialy Starožytne, VI, Warszawa, 1960, p. 1-426). Taip pat ir romėnų 
monetų labai apsčiai randama vakarinės Lietuvos srityse, Semboje, 
Pavyslyje (Lietuvoje surastų romėnų monetų sąrašą esu davęs H. 
Mooros darbui „Die Eisenzeit in Lettland, II, Tartu, 1938, p. 581 - 583; 
buv. Klaipėdos krašte aptiktas romėnų monetas trumpai yra aprašęs 
S. Bolin, Die Funde rėmischer und byzantinischer Mūnzen in Ost- 
preussen. — Prussia, 26, 1926, p. 223, 227 - 232; tame pačiame darbe S. Bo- 
linas nagrinėja romėnų monetas, surastas Prūsų žemėje; gražią apžvalgą 
apie Lietuvoje surastas romėnų monetas yra davęs M. Michelbertas 
Romos monetų radiniai Lietuvos TSR teritorijoje. — Lietuvos Mokslų 
Akademijos Darbai, serija A, 1 (10), 1961, p. 19 -36). Romėnų monetos 
Lietuvą pasiekė dar I a. pr. Kr., bet daugiausia jų pateko Lietuvon II - 
III a. po Kr. Pagaliau, kad gintaras jau I a. pr. Kr. dideliais kiekiais 
buvo gabenamas iš Baltijos pajūrio liudija didžiuliai gintaro žaliavos 10- 
biai, surasti palei tą „gintaro kelią“. Pavyzdžiui, Silezijoje, prie Bres- 
lavos (vok. Breslau - Hartlieb, lenk. Wroclaw - Partyniec) surasti trys 
gintaro lobiai — sandėliai, kuriuose aptikta apie 2750 kg gintaro (H. 
Seger, Der Bernsteinfund von Hartlieb bei Breslau. — Altschlesien, 3, 
1931, p. 171-184; W. Nowothnig, Zwei Bernsteinspeicher der Spatla- 
tėnzeit bei Breslau - Hartlieb. — Nachrichtenblatt fur Deutsche Vorzeit, 
12, 1936, p. 173-175; E. Petersen, Zwei riesige Bernsteinspeicher bei 
Breslau - Hartlieb und ihre Bedeutung fūr die Geschichte des Handels. 
-Forschungen und Fortschritte, 13, 1937, p. 60 - 61). Tai stambių pirklių 
gintaro lobiai, užkasti į žemę kokio nors pavojaus metu. 

Iš Plinijaus Senojo pranešimo ir archeologinių duomenų įmanoma 
nustatyti bent kryptis gintaro prekybos kelių, ėjusių iš Baltijos pajū- 
rio pakraščių į Romos imperijos provincijas. Pagrindinis gintaro kelias 
upėmis ir sausuma į Padunojį ir Romą yra buvęs maždaug šis: iš Že- 
mutinio Nemuno, Sembos ir Vyslos žiočių prekybos kelias ėjo Vysla 
aukštyn iki Bydgoščiaus (vok. Bromberg), nuo čia iki Kališo prie Pros- 
nos, į aukštutinį Oderį, pro Aukštutinę Sileziją, Moravijos upe į Duno- 
jų, pro Karnuntumą, Panoniją į Norėją (Noreia, dabar Neumarkas), 
Virunumą (netoli Klagenfurto), Emoną (Liubljana), į svarbią romėnų 
tvirtovę bei prekyvietę Akvilėją prie Adrijos jūros, o iš čia jau į Ro- 
mą. Romos imperijos keliai buvo kieti, gerai išvesti (J. Puzinas, Die 
Fligelfibeln etc., 1. c., p. 198). Reikia manyti, kad palei šį pagrindinį 
kelią būta stambesnių prekybinių centrų, prekyviečių ar mažesnių 
prekių išskirstymo punktų. Pirmiausia tokių punktų, kaip rodo romė- 
nų importo telkiniai, turėjo būti prie pačių gintaro šaltinių ar neto- 
liese jų, pvz.;: Nemuno žemupyje, Semboje, Sūduvoje, Galindoje, Vys- 

Gintaro keliai 


ldinių Vidurinio žalvario amžiaus kelias 
mre i=s Šiaurinė Romos imperijos siena bbbbbb Jūros kelias 
mAumaumus Senojo žalvario amžiaus kelias=—==| ---—---- „Gintaro kelias" 
*+444+ Aisčių gintaro keliai senajame žalvario amžiuje weevov0 Rytų keliai 


los žemupyje. Graikų romėnų geografas, matematikas ir astronomas 
Klaudijus Ptolemėjas (miręs apie 178 po Kr.) savo geografijoje mini 
prekyvietę Calisia, kuri tapatintina su dab. Lenkijos miestu Kališu prie 
Prosnos upės. Toliau, be abejo, svarbus prekybos punktas buvo prie 
Breslavos, kur, kaip minėta, aptikti didžiuliai gintaro žaliavos lobiai — 
sandėliai. Iš kitų reikšmingų prekybos centrų paminėtini Karnuntumas 
ir Akvilėja. Šis „gintaro kelias“ buvo gyvas I a. pr. Kr., vėliau nuo 
I a. po Kr. vidurio iki II a. pirmosios pusės. Antrojoje II a. pusėje, kai 
166-180 m. vyko atkaklios markomanų kovos su romėnais, Karnuntumas 
nustojo savo anksčiau turėtos reikšmės ir tik III-IV a. prekyba pro- 
tarpiais vėl pagyvėjo. 

Be šio pagrindinio prekybos kelio iš Baltijos pajūrio į Romos im- 
perijos provinciją Padunojyje ir toliau į pačią Romą, yra buvę ir kitų 
kelių, jungusių Baltijos pakraščius su Pareiniu ir Juodosios jūros sri- 
timis. Ryšiai su Pareiniu buvo palaikomi dviem svarbesniais keliais: 
vienas iš jų nuo Kališo ėjo beveik tiesia linija į vakarus per Sileziją, 
Saksoniją ir Tiuringiją į dabartinį Mainzą (lot. Mogontiacum) ir toliau 

Reinu žemyn, o antras į Pareinį atsišakojo nuo Panonijos (J. Wielowiejs- 
ki, 1. c., p. 194 tt). Apie baltų ryšius su Pareiniu kalba visa eilė iš ten 
įvežtų prekių (segių, stiklo dirbinių, terra sigillata indų ir kt.), dau- 
giausia aptinkamų vakarinėse baltų srityse. Iš Pareinio (Kolno, Mainzo 
sričių) pateko žalvarinių emaliuotų segių, surastų ir šiaurinėje Lietu- 
vos dalyje, pvz.: Nemunėlio Radviliškyje, Pamūšyje (Biržų aps.), Pakal- 
niškiuose (Panevėžio aps.) ir kt. (plačiau apie tas seges: P. Kulikauskas, 
Emaliuotieji dirbiniai Lietuvoje. — Vytauto Didžiojo Kultūros Muzie- 
jaus Metraštis, I. Kaunas, 1941, p. 50-51, pav. 1:3,5, pav. 2; paralelės 
Pareinyje: K. Exner, Zwei rėmische Emailgefasse aus den freien Ger- 
manien. — Marburger Studien, Darmstadt, 1938, p. 66, 89-90, K. Ex- 
ner, Die provinzialrėmischen Emailfipeln der Rheinlande. — Bericht 
der Romisch - Germanischen Kommission, 29, 1941, p. 31 - 121). 


Suintensyvėjus germanų susirėmimams su romėnais šiaurinės Ro- 
mos imperijos provincijose, baltų prekyba nukrypo į rytus — Juodosios 
jūros pakraščius. Tas kelias ėjo iš Vyslos žiočių palei Vyslą, Bugą ir 
toliau, šakodamasis trimis keliais palei Prutą, Dniestrą ir Dnieprą, kry- 
po į įvairius Juodosios jūros pakraščiuose esančius graikų, vėliau į ro- 
mėnų miestus. Apie baltų prekybą su Juodosios jūros pakraščiuose bu- 
vusiomis Romos imperijos provincijomis liudija ne tik ten randamas 
gintaras, bet ir vakarinėje Lietuvoje surastos III a. pirmosios pusės ro- 
mėnų monetos, kaldintos Nikėjoje (dabar Iznik, Bitinijos provinci- 
joje, šiaurės vakarinėje Mažojoje Azijoje). Tokių monetų surasta ir 
Švėkšnos kaimynystėje — Janapolėje, Varnių vls. Čia 1936 m. buvo 
-išartas varinių monetų lobis, iš kurių 18 monetų pateko į Telšių „Alkos“ 
muziejų. Lobyje rasta šių valdovų monetų, kaldintų Nikėjoje: Alek- 
sandro Severo (222 -223 po Kr.), Julijos Mamėjos (mirusi 235 po Kr.), 
Maksimino I (235 -238 po Kr.), Maksimo Cezario (235 - 238 po Kr.) ir 
Gordijono III (238 -244 po Kr.). Įrašai monetose graikiški (M. Michel- 
bertas, Pasakoja monetų lobis. — Švyturys, 1968. V. 1, nr. 8, p. 16). Vie- 
na Gordijono III moneta, taip pat kaldinta Nikėjoje, aptikta didžiuliame 
III a. lobyje Dargeliškėse, prie kelio Lauko Soda - Luokė, į šiaurės vaka- 
rus nuo Janapolės (V. Valatka, Dargeliškės lobis. — Kraštotyra, Vilnius, 
1966, p. 165 - 169). Baltų prekybiniai santykiai su Juodosios jūros pakraš- 
čių gyventojais dar buvo gana gyvi III -IV a. ir V a. pirmojoje pusėje. 


I-IV, a. archeologiniai paminklai Švėkšnos krašte 


Iš senojo geležies amžiaus (1-400 po Kr.) ir Švėkšnos krašte ap- 
tikta kapinynų ir atsitiktinių radinių. Kai kuriuose kapinynuose miru- 
sieji laidota beveik be pertraukos nuo pirmųjų amžių po Kr. iki pat is- 

Pav. 1. I-II amž. Jurgaičių pilkapių radiniai: 1. antkaklė atriestais buoželiniais 
galais. 2. smeigtukas, 8. sagtis. 


torinių laikų pradžios. Tat rodo, kad čia gyventa arba tos pačios kil- 
mės, arba etninių artimų žr10nių. Čia aptarsiu ligi šiol tyrinėtus ka- 
pinynus bei atsitiktinai apti tus radinius vietovių abėcėline eile. 


Jurgaičiai, kaimas, 4 km į pietų vakarus nuo Švėkšnos. Vakariniu 
kaimo pakraščiu teka Ašva, šiauriniu — Ašvos intakas Telšina. Vieto- 
vė minima 1695 m. Švėkšnos dvaro ir miestelio inventoriuje. Tuo metu 
Jurgaičiuose gyveno 6 šeimos. Į rytus nuo Jomantų piliakalnio, kai- 
rėje pusėje kelio Inkakliai - Pociai, aptiktas didžiulis (apie 2 ha ploto) 
plokštinis kapinynas, kur mirusieji laidota nuo I iki XIII a. Čia susi- 
durta ir su liekanomis kapų, priskiriamų pirmiesiems amžiams po Kr. 
(I-II a.). 1961 m. vasarą, kasant smėli, aptikta liekanų dviejų pilka- 
pių, kurie buvo apdėti po vieną akmenų vainiką. Ir 1967 m. L. Nakaitei 
tyrinėjant vėlyvesnių laikotarpių kapus, pietinėje kapinyno dalyje taip 
pat atidengti akmenų vainiko fragmentai. Vainikas yra buvęs 5 m skers- 
mens. Tarp akmenų rasta ir žalvarinė apyrankė, priskiriama pirmie- 
siems amžiams po Kr. (L. Nakaitė, Raskopki v der. Jurgaičiai, Ši- 
lutskij r-n. — 20 let. Archeologičeskije i etnografičeskije ekspedicii Ins- 
tituta Istorii AN Litovskoj SSR (1948 - 1967), Vilnius, 1968, p. 65, 67). 
Iš pilkapių vietoje atsitiktinai surastų įkapių paminėtina (pav. 1): anks- 
tyvojc tipo žalvarinė antkaklė atriestais buoželiniais galais (I-II a.) ir 
žalvarinė apskrita plokštelinė diržo sagtis. Vidurinioji sagties dalis iš- 
gaubta ir baigiasi žema tūtele su įgauba viduryje. Sagties kraštas pa- 
puoštas dviem skersai rantytomis juostelėmis. Palei sagties briaunas 
kryžmai pridėtos keturios rozetinės plokštelės (išliko tik trys), kurių 


40 


kiekviena baigiasi trijomis apvaliomis buoželėmis (V. Daugudis, Jur- 
gaičių senkapio radiniai. — Švyturys, 16, 1963, p. 28, pav. 1 ir 3). Visiš- 
kai gimininga sidabrinė diržo sagtis surasta Bajoriškiuose (Subačiaus vls., 
Panevėžio aps.) viename akmenimis apdėtame pilkapyje, kur prie griau- 
čių aptikta II a. įkapių: antkaklė atriestais kanopiniais galais, du plokš- 
teliniai antsmilkiniai su rakto pavidalo skylute viduryje ir iš Panoni- 
jos įvežta sparninė segė (M. Makarenko, Zabytki przedhistoryczne gub. 
Kowienskiej. — Kwartalnik Litewski, II, 1910, p. 104, lent. I). Bajoriš- 
kių sagties šoninių ataugų raštams visai giminingų motyvų aptinkame 
Prūsuose surastuose kabučiuose (W. Gaerte, Urgeschichte Ostpreussens, 
Kėnigsberg i. Pr., 1929, pav. 140:i), panašaus tipo apskritinių plokšti- 
nių segių žinoma ir Latvijoje (H. Moora, Tutuli de Vage du fer romain 
dans la rėgion de la Baltigue orientale. — Litterarum Societatis Estho- 
nica 1838 - 1938. Liber Saecularis, II, Tartu, 1938, pav. 5 ir 6). Reikia ma- 
nyti, kad Jurgaičių apskritinė plokštelinė sagtis yra vietos amatininkų 
dirbinys. 

Pietų vakarinėje kapinyno dalyje susidurta ir su sodybos pėdsa- 
kais. Apie tai kalba liekanos lipdytinės keramikos lygiu ir smulkiai grub- 
lėtu paviršiumi. Manoma, kad ta pirmųjų amžių po Kr. gyvenvietė 
sietina su netoliese esančiu Jomantų piliakalniu (V. Daugudis, 1. c., 
p. 28) 


Mockaičiai, kaimas, 6 km į pietų vakarus nuo Veiviržėnų ir 2 km 
nuo Skomantų. Kaimo pakraščiu teka Veiviržas. Apie 300 m į šiau- 
rės rytus nuo Mockaičių piliakalnio, lauke, vad. „Gintariniu kalnu“, 
yra II -XII a. plokštinis kapinynas. Senajame geležies amžiuje miru- 
sieji laidota nedeginti duobėse. Iš to meto radinių paminėtinos dvi 
varinės romėnų Antonino Pijaus (138- 161 po Kr.) monetos. Tuo metu 
vakarinėje Lietuvoje (Kretingos, Klaipėdos, Šilutės srityse) vyravo pap- 
rotys dėti į kapus romėnų monetų. Dažniausiai jos buvo dedamos prie 
galvos arba tošinėje dėžutėje, arba mažame moliniame puodelyje, re- 
čiau drauge su kitomis įkapėmis. Paprastai kapuose randama po vieną 
ar dvi monetas, bet turtingųjų kapuose jų aptinkama 7, 9 ir daugiau. 
Daugiausia romėnų monetų surasta Aukštakiemio - Plucių kapinyne, 
Klaipėdos aps. Ten surasta net 201 varinė moneta. Kape nr. 369 su- 
sidurta met su 21 moneta (S. Bolin, Die Funde rėmischer und byzanti- 
nischer Miinzen in Ostpreussen — Preussen, 26, 1926, p. 228 - 234; M. Mi- 
chelbertas, Romos monetų radiniai, Lietuvos TSR teritorijoje, — Lietu- 
vos Mokslų Akademijos darbai, serija B, 1(16), 1961, p. 22-23). Be to, 
Mockaičiuose surasta III-IV a. įkapių: dėželinė antkaklė, juostinė apy- 


rankė ir kt. 


41 


Pav. 2. Nikėlų kapinyno radiniai: 1. žalvarinė lankinė segė trikampe kojele, 2-8. 
profilingos segės, 4. žirgo pamauto perkaktis. 5. kabutis su odos ir audeklo likučiais, 
6, dirželio apkalas (iš priekio ir šono). 

Nikėlai, kaimas, apie 4 km į pietus nuo Švėkšnos. Dešiniajame Aš- 
vos krante, priešais „Žiogų kalną“, yra buvęs senojo ir naujojo gele- 
žies amžiaus plokštinis kapinynas, deja, beariant visai suardytas. Iš ar- 
domo senojo geležies amžiaus kapinyno per inž. J. Rugį pateko į Kau- 
no miesto muziejų (vėliau radiniai perkelti į Vytauto Didžiojo Kul- 
tūros muziejaus Priešistorinį skyrių, inv. nr. 832:1-18) 18 atsitiktinai su- 
rastų įkapių, priklausančių daugiausia II amžiui. Nikėluose surastos 
segės pasižymi formų įvairumu. Pirmiausia paminėtina žalvarinė lan- 
kinė segė platėjančia trikampės formos kojele (VDKM 832:1). Segė 
nedidelė, per 5 cm ilgio. Segės lankelis gana platus, prie įvijos turi juos- 
telę su dviem iškilusiomis briaunelėmis. Galvutė baigiasi siaura ąsele, 
prie kurios pritvirtinta įvija. Spyruoklė įverta į ąselę. Tarp lankelio ir 
kojelės yra plati juostelė, ornamentuota sieteliniu raštu. Platėjančios 
kojelės galas papuoštas įkartine juostele. Užkaba antroje kojelės pusė- 
je siaura ir aukšta, smeigtukas išlenktas. Tuo tarpu paralelių šiai segei 
Lietuvoje dar nerasta. Savo struktūra ji labai gimininga vietinėms aki- 
nėms segėms, priskiriamoms II a. 

Antra lankinė segė trikampe kojele išsiskiria nuo tik ką paminėtos 
šarnyrine spyruoklės konstrukcija (pav. 2:1) Ši segė jau nebeturi 
atviros įvijos, segės galvutė sujungta su movele, kurioje šarnyriniu 
būdu pritvirtintas segės smeigtukas. Segės lankelis yra pusapvalio piū- 
vio. Ant lankelio, arčiau kojelės, uždėtas gana aukštas ir siauras pus- 
žiedis, kurio keteros viduriu eina griovelis. Kojelė žemiau pusžiedžio 
įsmaugta, o galas trikampis. Apatinysis kojelės kraštas papuoštas įmuš- 
tų trikampėlių eile. Užkaba gana aukšta (VDKM 832:2). Segė priskir- 
tina antrajai II a. pusei. 

Tam pačiam laikui priskirtina gražaus darbo žalvarinė profilinga se- 
gė (pav. 2:2). Segės lankelis ir kojelė trikampio piūvio. Lankelis prie 
movelės yra rombo pavidalo. Segė papuošta dviem pusžiedžiais, per vi- 
durį perskirtais giliu grioveliu. Vienas pusžiedis yra tarp lankelio ir 
kojelės, antras (mažesnis) — kojelės gale. Kojelė įsmaugta ir baigiasi 
apskrita buožele. Užkaba aukšta (VDKM 832:3). 

Ketvirta lankinė profilinga segė (pav. 2:3) yra lyg prototipas anks- 
tyvųjų laiptelinių segių. Ji papuošta trimis plačiais ir žemais pusžie- 
džiais, ornamentuotais rantytomis juostelėmis ir grioveliais. Vienas 
pusžiedis šliejasi prie movelės, antras uždėtas tarp lankelio ir ko- 
jelės, trečias — kojelės gale. Kojelė kiek įsmaugta, jos galas baigiasi 
profilinga buožele. Užkaba aukšta (VDKM 832:4). Laikas — antroji II a. 
pusė. 
Be to, 1936 m., tyrinėjant suardytą kapinyną, surasta II-III a. 
raudonos spalvos emalinių karolių. Dvigubo nupiauto kūgio formos ka- 

roliai buvo papuošti juostelėmis, o vienas apvalas didelis raudonos 
spalvos karolis buvo pagražintas juodais lopeliais. Šio tipo karoliai pa- 
teko į Lietuvą iš Romos imperijos provincijų, greičiausiai iš Pareinio. 

Labai galimas dalykas, kad senajame geležies amžiuje Nikėluose 
laidota ir žirgai. Apie tai liudija žirgo pamauto perkakčio papuošalas — 
pailga žalvarinė plokštelė su dviem ąselėm šonuose ir viena ąsele per- 
kakčio gale (pav. 2:4). Prie tų ąselių buvo prikabinami dirželių skirs- 
tikliai (VDKM 832:9). Toks pat perkaktis rastas II a. žirgo kape Lab- 
guvos aps., Prūsuose (W. Gaerte, Urgeschichte Ostpreussens, 1. c., 
p. 168, pav. 119; plg. dar: Alt-Preussen, I, 1936, p. 33). Žirgo aprangai 
Skirtinas žalvarinis odinio dirželio apkalas, pagražintas išgaubtomis 
apskritos formos plokštelėmis (pav. 20:6), ir žalvarinis pailgas apva- 
las kabutis su odos audeklo likučiais viduje (pav. 20:5). 


Papilys, kaimas, į šiaurės vakarus nuo Mockaičių. Vietovėje, vad. 
„Užkapiu“, Klaipėdos Ūkio banko direktorius Petras Končius (1882 - 
1950) bandomųjų kasinėjimų metu susidūrė su plokštiniais griautiniais 
kapais, apdėtais akmenimis. Ar čia būta pilkapių, ar akmenimis ap- 
dėtų kapų, kurie buvo išplitę Lietuvos pajūrio ruože nuo Kretingos aps. 
(Auksūdys, Reketė, Lazdininkai, Tūbausiai ir kt.) iki Šilutės aps. (Barz- 
dėnai, Rubokai), neįmanoma nustatyti, nes kasinėjimų aprašymo neiš- 
liko. Radiniai pateko į Telšių „Alkos“ muziejų. Inventoriaus knygoje 
tepažymėta, kad kapų duobės gylis buvęs 1 m. Iš būdingesnių II a. 
įkapių paminėtinos šios: vaiko žalvarinė antkaklė buoželiniais galais 
(antkaklės skersmuo 13 cm); puošni žalvarinė profilinga segė su pu- 
siau dengta movele, lankelis papuoštas trimis įkartų juostelėmis, tarp 
lankelio ir kojelės padarytas mažas gunklelis, kojelė įsmaugta, jos ga- 
las baigiasi nedideliu skydeliu ir dviguba buožele; žalvarinė baltų tipo 
akinė segė, kurios lankelis ornamentuotas išilgai einančia skersai ran- 
tyta juostele, o kojelė pagražinta trimis poromis įmuštų akučių (segės 
ilgis 7,2 cm, kojelės plotis gale 2,2 cm); dvi vaiko siauros juostinės apy- 
rankės beveik keturkampio piūvio, paviršius papuoštas išilgai einančia 
skersai rantyta juostele; įvijinis trijų apvajų žiedas, padarytas iš žalva- 
rinės plokščios pusapvalės vielos. Be to, rastas geležinis įmovinis kir- 
vis (žinios surinktos besilankant Telšių „Alkos“ muziejuje 1942.VII.20 - 
21). 


Paulaičiai, kaimas, 6 km į pietus nuo Švėkšnos. Vad. „Žiogų kal- 
ne“: prie Ašvos upės, jau iš seno bekasant rūsius bulvėms buvo ran- 
dama įvairių įkapių, žmonių ir gyvulių kaulų. Išskirsčius Paulaičius į 
viensėdžius, „Žiogų kalne“ esąs kapinynas atiteko J. Girčiaus nuosa- 
vybėn. Ūkininkas buvo nusistatęs gautąjį sklypą išlyginti ir pasistaty- 

Pav. 8. Paulaičių, Švėkšnos vls. kapo Nr. 1 radiniai: 1. emaliuota apyrankė, 1 A 
— tos apyrankės raštas, 2. žiedas, 8. masyvi apvalainio piūvio apyrankė, 4. pus- 
apvalainio piūvio apyrankė. 


dinti trobesius. Kad bekasant pamatus trobesiams ir belyginant skly- 
pa nebūtų suardytas kapinynas, Vytauto Didžiojo Kultūros muziejaus 
pavestas atlikau sodybai skirto ploto archeologinius tyrinėjimus. 1936 m. 
rugsėjo mėn. betyrinėjant naujos sodybos vietą paaiškėjo, kad beveik 
visas kapinynas, bekasant rūsius bulvėms, jau buvo sunaikintas. Visame 
tyrinėjimo plote susidurta su daugybe be jokios tvarkos išmėtytų įka- 
pių, žmonių ir arklių kaulų. Čia aptikta įkapių nuo II iki XII a. II- 
III a. mirusieji laidota nedeginti iki 1,5 m gilumo duobėse. Dar aptikti 
du nesuardyti to laikotarpio kapai. Ypačiai reikšmingas proistorės moks- 
lui yra buvęs II-III a. sąvartos kapas nr. 1. Jis pasižymėjo įkapių 
gausumu ir formų įvairumu. Čia maždaug 1,5 m gilumo duobėje, be- 
veik prie visai sunykusių griaučių, rastos net 6 žalvarinės apyrankės: 
dvi masyvios apvalainio piūvio apyrankės, pagražintos gana smulkių 
akučių raštu (pav. 3:3); dvi pusapvalainio piūvio masyvios apyrankės, 
ornamentuotos skersiniais rumbeliais (pav. 3:4); dvi masyvios ema- 
liuotos apyrankės, padarytos iš gana plačios pusapvalaus piūvio žal- 
varinės juostelės, kurios paviršius papuoštas skersinių rantelių grupė- 
mis (pav. 3:1 ir pav. 4). Dalis rantelių inkrustuota geležinėmis juos- 
telėmis, o tarp rantelių esąs languotas tarpas pripildytas raudonos 
emalės. Apyrankių skersmuo 7,0 X 7,9 cm. Be to, tame pačiame kape 
rasti du juostiniai uždari masyvūs žiedai (pav. 3:2) ir geležinis pei- 
lis (J. Puzinas, Naujausių proistorinių tyrinėjimų duomenys, p. 54, 
pav. 39:14; R. Kulikauskienė ir R. Rimantienė, Senovės lietuvių papuo- 

Pav. 4. Paulaičių, Švėkšnos vls. emaliuotos apyrankės vrekonstrukcinis piešinys. 


šalai, I, Vilnius, 1958, pav. 119, 224, 236). Išskirtinės reikšmės yra ema- 
liuotos apyrankės. Tokių apyrankių ligi šiol nerasta nei kitose Lietu- 
vos vietose, nei kaimyniniuose kraštuose. Tai vietinio darbo apyrankės, 
priskirtinos II - III a. sąvartai. Iš kitų senojo geležies amžiaus radinių 
pažymėtina III - IV a. žalvarinė laiptelinė segė su dviem plačiais, trum- 
pais laipteliais, prie movelės yra dvi išlenktos, į ragelius panašios, 
ataugos (VDKM 836:22), 4 juostinės apyrankės, papuoštos sieteliniu 
raštu (VDKM 836:3-6). Suardytoje kapinyno dalyje susidurta ir su 
anksčiau minėtam Lietuvos pajūrio ruožui būdingais akmenų apvadais. 


Skomantai, kaimas, 8 km į šiaurės vakarus nuo Švėkšnos. Kairia- 
jame Veiviržo krante, apie 0,5 km į šiaurę nuo kaimo, šalia senųjų 
kapinių, yra buvęs didžiulis II - XII a. plokštinis kapinynas, ilgainiui su- 
ardytas bekasant rūsius bulvėms. Surasta ir senojo geležies amžiaus 
įkapių. Iš to meto radinių paminėtina žalvarinė laiptelinė segė, priskir- 
tina III - IV a. Segė turi du laiptelius: vieną lankelio viršuje prie move- 
lės, antrą — kojelės gale (VDKM 719:1). 


Švėkšna. Apie 1853 m. grafas A. Plateris yra kasinėjęs priešisto- 
rinį kapinyną Švėkšnos dvaro lauke. Tvirtinama, kad čia jis buvo 
suradęs net 7 statulėles: 1 sidabrinę ir 6 žalvarinės. Statulėlės yra din- 
gusios, apie jas težinome iš J. I. Kraševskio aprašymo (J. I. Kraszews- 

ki, Sztuka u Slowian, szczegėlnie w Polsce i Litwie przedchrzescijanskiej, 
Wilno 1860, p. 316-319) ir iš blogų statulėlių piešinių, išlikusių grafo 
Eustacho Tiškevičiaus rankraščiuose, saugojamuose Lietuvos Mokslų 
Akademijos Centrinėje bibliotekoje. Archeologas Mykolas Michelbertas 
šiaip apibūdina tas statulėles: „Didžiausia statulėlė sidabrinė, tuščiavidu- 
rė, vaizduojanti jauną vyrą su raguota mitra ant galvos, sukryžiuotomis 
ant krūtinės rankomis, kurių vienoje — rimbas, kitoje — skeptras. Antro- 
ji statulėlė, kaip ir visos likusios, bronzinė, panaši į pirmąją, tik mažes- 
nė. Trečioji — einantis vyras su plokščia keturkampe mitra ant galvos, 
nuleistomis rankomis. Ketvirtoji — katė, sėdinti ant nedidelės pakylos 
ar rato. Penktoji — sėdinti moteris su raguota mitra ant galvos; ant 
kelių moteris laiko kūdikį. Šeštoji — klūpanti figūra, pakeltomis į viršų 
lyg maldai rankomis. Septintoji — barzdotas senis, šokantis ir laikan- 
"tis rankose kažkokį muzikos instrumentą. Kraševskio nuomone, visos 
statulėlės iš Egipto; pirmosios dvi — tai Egipto dievas Oziris arba jo 
žynys, trečiąją jis priskiria dievui Anubiui arba jo žyniui, penktąją — 
deivei Izidei su Horu, šeštają — Egipto žyniui“ (Lietuvos gyventojų 
prekybiniai ryšiai I- XIII a., Vilnius, 1972, p. 47-48). Ar tos egiptiečių 
dievus vaizduojančios statulėlės tikrai buvo rastos Švėkšnoje, ar grafas 
buvo kur nors jas nupirkęs, neįmanoma nustatyti. 


Vilkų Kampas, kaimas, 4 km į pietų rytus nuo Švėkšnos, prie Ašvos. 
Pakilumoje, vietos gyventojų vad. „Kapų kalnu“, yra plokštinis II - XII a. 
kapinynas. Čia iš seno kasmet kasant rūsius bulvėms, kapinynas la- 
bai suardytas. Kaip matyti iš atsitiktinai aptiktų radinių, čia būta ir 
senojo geležies amžiaus kapų. To laikotarpio radiniai saugojami įvai- 
riuose muziejuose: Kauno Valstybiniame istoriniame muziejuj (anksčiau 
Vytauto Didžiojo Kultūros muziejus), Telšių „Alkos“ muziejuje, Palan- 
gos Gintaro muziejuje ir Švėkšnos vidurinės mokyklos muziejėlyje. Be- 
ne pats ankstyviausias radinys — 1965 m. surasta žalvarinė romėniška 
Antonino Pijaus (138-161 po Kr.) moneta — sestercija (P. Gudynas, S. 
Pinkus, Palangos Gintaro muziejus, Vilnius, 1968, p. 42, pav. 18). II - III 
amž. skirtina žalvarinė antkaklė tuščiaviduriais trimitiniais galais (pav. 
5). Antkaklė rasta 1942 m. gegužės 8 d. Tado Majoro sodyboje beariant. 
Ji pasižymi puošnumu. Vidurinioji antkaklės lankelio dalis pagražinta 
keturiomis apvajiškai einančiomis skersai rantytomis juostelėmis. Sto- 
rėjantieji lankelio galai papuošti lyg šešiais žiedeliais, iš kurių trys 
pagražinti sieteliniu raštu, o kiti trys pakaitomis išsidėstę žiedeliai 
ornamentuoti akučių poromis, perskirtomis rantytomis juostelėmis. Pats 
antkaklės trimitinis galas susideda iš atskiro paplokščio galinio žiedelio, 
pati trimito pavidalo movelė užmauta ant siaurėjančio antkaklės lan- 

Pav. 5. Vilkų Kampas, Švėkšnos vls. II - III amž. žalvarinė antkaklė tuščiaviduriais 
trimitiniais galais (rekonstrukcija). 


kelio galo ir sujungta su galiniu žiedeliu. Kad movelė su žiedeliu lai- 
kytųsi, tas trimitinis antkaklės papuošalas užmautas ant antkaklės lan- 
kelio galų, dvišakiškai perkirstų ir užlenktų žiedelio vidurinėje da- 
lyje. Antkaklės skersmuo 19,9 X 19,3 cm, lankelio storis galuose 1,25 cm, 
ploniausioje vidurinėje dalyje — 0,5 cm. Dviejų išlikusių galinių žie- 
delių skersmuo 3,8 cm, movelės ilgis — 4,9 cm. Antkaklė pateko į Vy- 
tauto Didžiojo Kultūros muziejų (inv. nr. 1585:1; antkaklės rekonstruk- 
cija duota: R. Kulikauskienė ir R. Rimantienė, Senovės lietuvių papuo- 
šalai, I, pav. 92). Jau IV a. skirtina žalvarinė dėželinė antkaklė. Kiek pa- 
storinti antkaklės galai apvynioti viela ir pagražinti trimis profiliuotų 
rantytų žiedelių poromis. Antkaklės galai baigiasi apskritomis plokšte- 
lėmis, kurios buvo papuoštos dėželėmis. Deja, tos dėželės yra sunyku- 
sios. Antkaklė yra 18 cm skersmens. (L. Nakaitė, Šilutės raj. Vilkų Kam- 
po kaimo „Kapų kalno“ tyrinėjimai. — Lietuvos TSR Mokslų akademijos 
darbai, A serija, 3 (34), 1970, p. 50; segė yra Švėkšnos vidurinės mo- 
kyklos kraštotyrininkų muziejėlyje). Dėželinės antkaklės labiausiai pa- 
plitusios Vakarų ir Vidurio Lietuvoje. Jos buvo gaminamos vietinių 
amatininkų. Galimas dalykas, kad IV - V a. priskirtini geležiniai įmovi- 
niai kirviai: vienas tipologiškai yra ankstyvesnės formos, nes jo ašme- 
nys nežymiai platėja, antras — jau „turi labiau praplatintus ašmenis 
(L. Nakaitė, 1. c., p. 48, pav. 7:3). 

Senojo geležies amžiaus gyventojų ūkis ir socialiniai santykiai 


Dabar turima medžiaga rodo, kad pirmaisiais amžiais po Kr. Švėkš- 
nos krašto medžiaginė kultūra buvo pasiekusi aukštą lygį, kad būta 
prityrusių amatininkų, aprūpinusių vietos gyventojus skoningai paga- 
mintais papuošalais, ginklais ir darbo įrankiais. Gerbūviui kilti didelės 
reikšmės turėjo geležies gamyba. Visame Baltijos pajūrio ruože, kaip 
rodo daugelio kapinynų tyrinėjimai, jau nuo II a. sutinkame nemaža 
geležies dirbinių. Tačiau geležies gamybos viršūnė pasiekiama III - IV a., 
kada paplito visokiausių geležies dirbinių: įmovinių kirvių, peilių tiesia 
nugarėle, vedegų medžiui skobti, dalgių pašarui paruošti, ylų ir adatų, 
ietigalių, antskydžių, žąslų, diržo sagčių ir kt. Geležies gaminiams bu- 
vo naudojama vietoje ar kaimynystėje aptinkama geležies rūda. Nu- 
statyta, kad Vakarų Lietuvoje pelkių rūdos telkinių yra mažiau, negu 
Rytų ir Pietų Lietuvoje, tačiau Baltijos pajūryje ir Nemuno žemupyje 
įvairių smėlių sudėtyje vietomis aptinkama magnetito, ilmenito, hemati- 
to, pirito, siderito mineralų. Pvz. Kuršių nerijos pakraščiuose randama 
titano geležies rūdos FeTiO,. Rasytės - Šarkuvos ruože surasti smul- 
kūs gargažės gabalėliai liudija, kad ten buvo gaminama geležis. Ir pa- 
čiame Švėkšnos krašte esama geležies telkinių. Nemaža geležies (15 - 
2595) aptinkama dirvožemių viršutiniuose sluoksniuose Švėkšnos apy- 
linkėje, tarp Graumenos ir Švėkšnalės, Šilmeižių ir Jonaičių apylin- 
kėse. Veiviržo - Ašvos santakos slėnyje vietomis yra iki 3076 geležies 
oksidų. Kad šios srities geležies telkiniai galėjo būti naudojami geležies 
gamybai, kalba Jomantų piliakalnio aplinkumoje randami geležies gar- 
gažės gabalai (A. Endzinas, Apie rūdos telkinius, naudotus geležiai 
gauti Lietuvoje. — Geografija ir Geologija, VI, Vilnius, 1969, p. 94, 97, 
101). Kurie geležies telkiniai buvo naudojami pirmaisiais amžiais po Kr., 
deja, be geležies technologinės analizės neįmanoma nustatyti. 


Plačiau pradėjus naudoti geležį, ypačiai baltų vakarinėse srityse, 
suintensyvėjo žemdirbystė, kuri pirmaisiais amžiais po Kr. buvo vy- 
raujanti ūkio šaka. Atsirado darbo įrankių, susijusių su žemdirbyste. 
Lydimams kirsti buvo naudojami geležinai įmoviniai kirviai. Kaip anks- 
čiau, taip ir šiuo metu, lydiminis žemės ūkis tebevaidino svarbų vaidme- 
nį. Krūmų išdagos ir proskynos miške buvo paverčiamos ariama žeme. 
Tačiau šalia lydiminės žemdirbystės pamažu įsigali aukštesnė žemdirbys- 
tės forma — ariamoji, dirvoninė žemdirbystė. Iškirstus krūmus ir miš- 
kelius išdeginus, žemė būdavo derlinga kelerius metus. Po to ji bū- 
davo paliekama dirvonuoti, o ariamos žemės plotai didinta kitur išker- 
tant krūmus bei miškelius ir juos sudeginant. Po keliolikos metų vėl 
grįžtama į senuosius dirvonus, vėl iškertami ir sudeginami išaugę krū- 

mai, ir pelenais patręšta žemė vėl būdavo derlinga. Tuo būdu nuolat 
didėjo dirbamos žemės plotai. Arta medine žagre, bet šiame laikotarpyje 
atsirado ir geležinių noragų. Vienas toks noragas surastas II - III a. jot- 
vingio žemdirbio kape Šveicarijoje, Suvalkų aps. Jis yra trikampės 
formos, 37,5 cm ilgio ir 5 cm pločio (J. Antoniewicz, Odkrycie grobu rol- 
nika jačwieskiego z narzędziami produkcji z okresu rzymskiego. — Rocz- 
nik Bialostocki, III, Biatystok, 1962, p. 205 - 223, pav. 1 ir 2; J. Antone- 
vičius, Senovės baltų žemdirbystės technikos klausimu. — Iš lietuvių 
kultūros istorijos, IV, Vilnius, 1964, p. 164 - 170). Tai pats ankstyviau- 
sias šios rūšies radinys ne tiktai baltų krašte, bet ir visoje Rytų Euro- 
poje. 

Nuo III a. vakarinėje Lietuvoje jau buvo gaminami geležiniai dal- 
giai. Čia jie paprastai randami vyrų kapuose. Rytų Lietuvoje 1a- 
biau buvo paplitę piautuvai, aptinkami moterų kapuose. Kai kuriuose 
piliakalniuose ir Rytų Lietuvoje surasta dalgių (Nemenčinė, Vorėnai). 
Tiek dalgiai, tiek ir piautuvai buvo skirti javams piauti, o dalgiai — 
ir pašarui paruošti. Iš javų Lietuvos pajūrio srityje ir toliau buvo sėjami 
miežiai, sora, bent kelių rūšių kviečiai (dvieliai kviečiai, spelta, pa- 
prastieji kviečiai), rugiai, avižos, linai, kanapės. Tuo tarpu daugiausia 
II - III a. grūdų liekanų surasta 1910 m. L. Krzywickio tyrinėtame Nau. 
kaimio (anksčiauGabrieliškės) piliakalnyje, Girkalnio vls., Raseinių aps. 
Čia vienoje 2 X 2,5 m skersmens ir 30 cm gylio duobėje, išgrįstoje ak- 
menimis, surasta apie 232 litrai grūdų ir suanglėjusios duonos. Aptikta 
ir piktžolių sėklų, kurių išskirta net 19 rūšių. Kai kurios piktžolės 
(bromus secalinus) liudija apie dvilaukę žemdirbystės sistemą (L. 
Krzywicki, Pilkalnia w Gabrieliszkach. — Księga pamiątkowa celem 
uczezenia- Uniw. Stefana Batorego w Wilnie, Warszawa, 1931, p. 175- 
190; plg. M. Matlakownos ir W. Swiderskio darbus, išspausdintus Acta 
Societatis Botanicorum Poloniae, 3:3, 1926 ir 6:4, 1929). 

Apie javų paruošimą duonai ir kitiems miltiniams gaminiams kal- 
ba trinamosios girnos ir trintuvai, naudoti nuo pat žemės ūkio pradžios 
baltų kraštuose. 

Apie daržininkystę ir sodininkystę tuo tarpu neturime duomenų. 
Tačiau romėnų istorikas ir rašytojas Kornelijus Tacitas apie 98 m. po 
Kr. parašytame veikale „De origine et situ Germaniae“ (skirsnis 45) ra- 
šo, kad aisčiai javus ir kitokius vaisius auginą ištvermingiau, negu 
tingūs germanai. 

Šalia žemdirbystės, svarbią vietą užėmė gyvulininkystė. Ypačiai va- 
karinėje Lietuvoje buvo palankios sąlygos tai ūkio šakai plisti, nes čia 
būta vešlių pievų ir gerų ganyklų. Kaip galima spręsti iš to meto Lie- 
tuvoje tyrinėtų piliakalnių, buvo auginami galvijai, arkliai, avys, ožkos, 

kiaulės ir naminiai paukščiai. Stambieji raguočiai ne tik aprūpino žmo- 
nes mėsa, oda, bet buvo naudojami ir kaip traukiamoji jėga. Žirgai 
daugiausia buvo skiriami jočiai. Avių vilnos vartota apdarui pagaminti. 
Vilnos ir linų pluoštas verpta rankiniu verpstuku, kurio smagratis buvo 
padaromas iš molio, smiltainio ir net gintaro. Drabužiams ir apavui g3- 
minti buvo naudojamos adatos, žirklės, ylos. III amž. pasirodžiusios 
žirklės yra buvusios vienanarės, savo forma panašios su dar neseniai kai- 
mę vartotomis avikirpėmis žirklėmis. 

Mėsinio maisto, kailių ir odos išteklius papildė ir medžioklė. Be 
to, tam tikros reikšmės turėjo ir bitininkystės produktai: medus, vaš- 
kas, midus. 

Spartus žemės ūkio, amatų ir prekybos vystymasis turėjo didelės 
įtakos bendruomeninei santvarkai bei sandarai. Padidėjus dirbamos že- 
mės plotams ir atsiradus stambesniems individualiems ūkiams, įvyko 
ne tik žymių ekonominių, bet ir socialinių pakitimų. Tolydžio didėjo 
turtinė nelygybė. Apie tai aiškiai kalba tyrinėtieji kapinynai. Vienuose 
kapuose įkapių maža, kituose jų net visai trūksta, bet kai kurie kapai 
išsiskiria įkapių gausumu. Ypačiai vakarinėje Lietuvos dalyje susi- 
duriame su turtingais moterų ir vyrų kapais. Moterų kapuose apstu pa- 
puošalų, darbo įrankių, o vyrų kapuose be papuošalų dar aptinkama 
ietigalių, įmovinių kirvių, peilių, dalgių ir t.t. Tai kapai turčių, pajė- 
gusių įsigyti visokiausių prabangos dalykų: stiklinių ir emalinių ka- 
rolių, antkaklių, segių, net emale papuoštų apyrankių (Paulaičiai), si- 
dabrinių ar pasidabruotų papuošalų ir kt. Reikia manyti, kad tai kapai 
tos srities bendruomenės iškiliųjų asmenų, valdžiusių didesnius žemės 
plotus ir besirūpinusių ne tik savo turtų, bet ir jo įtakoje buvusios 
srities saugumu. Be abejo, iškiliam asmeniui prisikirtinas ir Paulaičiuose 
1936 m. tyrinėtas kapas Nr. 1. Pirmaisiais amžiais po Kr. susiduriame 
su viena ypatinga ir brangia įkape — žirgu. Kartu su raitininkų laidoja- 
mas jo žirgas arba į vyro kapą dedami su raitininkyste susiję daiktai 
(pentinai, žąslai). Tokių radinių aptinkama Lietuvos pajūrio I-IV a. 
kapinynuose: Rūdaičiuose II, Kretingos vls., dviejuose kapuose (Nr. 6 
ir 7) vyrai palaidoti su žirgu, o kituose kapuose (Nr. 1 ir 2) susidurta 
su žirgų kapais, kur aptikta kamanų apkalų ir dvinarių žąslų, kurių 
vienas buvo su geležiniu laužtuku (M. Michelbertas, Rūdaičių II kapi- 
nynas. — Lietuvos archeologiniai paminklai. Lietuvos pajūrio I- VII a. 
kapinynai, Vilnius, 1968, p. 59, 62 - 63, 73, pav. T:1, 3); Kurmaičiuose, 
Kretingos vls., II - III a. kapuose Nr. 23 ir 42 susidurta su raitininko ir 
žirgo kapais, kur taip pat surasta dvinarių geležinių žąslų, kamanų 
ir kt. (P. Kulikauskas, Kurmaičių kapinynas, lLc., p. 36, 46-47); 
Palangoje ištirtas vyro ir žirgo kapas Nr. 2 (A. Tautavičius, Palangos 

Pav. 5a. Mažupiai, Labguvos aps. II-III! a. žirgo kapas: a) perkaktis, b) žąslai. 


kapinynas, 1. c., p. 125 - 126); Pryšmančiuose, Kretingos vls., žirgo kape 
aptikta geležinio žąslo grandis (O. Navickaitė - Kuncienė, Pryšmančių 
kapinynas, 1. c., p. 138, 142 - 143); Lazdininkuose, Darbėnų vls., keliuose 
vyrų kapuose surasta geležinių žąslų likučių (E. Butėnienė, Lazdininkų 
kapinynas, 1. c., p. 153); Aukštakiemyje - Plūciuose, Klaipėdos aps., ap- 
tikta žirgų kapų (O. Tischler, Das Graberfeld bei Oberhof, Kreis Memel. 
— Sechriften der Physikalisch-6konomischen Gesellschaft zu Konigs- 
berg Pr., 29, 1888, p. 14); Šernuose, Klaipėdos aps., taip pat susidurta su 
žirgų kapais (A. Bezzenberger, Das Graberfeld bei Schernen, Kreis 
Memel. — Sitzungsberichte der Altertumsgesellschaft Prussia, 17, Ko- 
nigsberg, 1892, p. 141, 169, 220). Ankstyvų žirgų kapų surasta ir M. Lie- 
tuvoje pav. 5a), pvz. Mažupiuose (vok Kl.-Fliess), Labguvos aps. (W. 
Gaerte, Urgeschichte Ostpreussens, 1929, p. 169, pav. 119). 

Vakarų Lietuvos vyrų kapuose randami ginklai liudija, jog tuo 
metu krašte gyvenimas nėra buvęs ramus. Ar čia sritinių valdovų kovota 
savo tarpe dėl įtakos ir pirmavimo, ar su išoriniais priešais, dar neį- 
manoma ką nors tikra pasakyti. Labai galimas daiktas, kad bent dalis 
gana gausių Švėkšnos krašto piliakalnių jau turėjo ginamosios reikšmės 
ir kad tose sustiprintose vietovėse būta medinių pilių. 

Kuriai etninei grupei priskirtinas Švėkšnos krašto kultūrinis pali- 
kimas, tuo tarpu sunkoka pasakyti. Senajame geležies amžiuje viso- 
je J.ietuvoje vyravo labai gimininga kultūra, tačiau atskirose srityse pa- 

stebime nemaža lokalinių skirtybių: išsiskiria laidosena, papuošalų, dar- 
bo įrankių ir ginklų formos. Tai sietina su daugiau ar mažiau susifor- 
mavusiomis ar pradedančiomis formuotis tarpusavyje giminingomis et- 
ninėmis grupėmis: nadruviais, skalviais, kuršiais, žemaičiais, žiemgaliais, 
lietuviais aukštaičiais ir kt. Čia mums rūpimo Lietuvos pajūrio ruožo 
medžiaginė kultūra yra gana vienalytė, tačiau laidosenoje pastebime 
tam tikrų skirtybių. Žalvario amžiuje (maždaug nuo 1100 pr. Kr.) ir 
ankstyvajame geležies amžiaus laikotarpyje vyravę pilkapiai su deginti- 
niais kapais išnyksta ir mirusieji pradedama laidoti nedeginti duobėse, 
plokštiniuose kapuose. Vakarinėje Kretingos aps. dalyje, Klaipėdos ir 
Šilutės apskrityse iki pat Nemuno deltos dešiniosios šakos Rusnės (Barz- 
dėnai) yra išplitę plokštiniai kapinynai su akmenų apvadais, o Švėkšnos 
krašte daugiausia susiduriama su papročiu mirusiuosius laidoti nesude- 
gintus duobėse be akmenų apvadų. Tačiau ir čia vietomis pasitaiko ak- 
menų apvadų (Papilys, Paulaičiai). A. Tautavičius išvedžioja, kad „kapi- 
nynus su akmenų vainikais paliko ne kuršių gentys, o kažkokia grupė 
genčių, artimai giminingų kuršiams ir skalviams (Lietuvos archeologi- 
niai paminklai. Lietuvos pajūrio I - VII a. kapinynai, Vilnius, 1968, p. 11). 
Atrodo, kad gyventojų tautinė sudėtis nesikeitė ir vėlesniais laikais. Apie 
tai kalba ne tik tolydi medžiaginės kultūros raida, bet ir tai, kad žmonės 
be perstogės ir toliau tebebuvo laidojami tuose pačiuose kapinynuose. 


Tolesnė kultūros ir visuomenės raida V - VIII amžiais 


Maždaug nuo V a. pradžios prasideda naujas kultūros laiko tarpas, 
archeologų paprastai vadinamas arba viduriniu geležies amžiumi (400 - 
800 po Kr.), arba tautų kraustymosi laikotarpiu. Pastarasis pavadinimas 
daugiausia vartojamas įvairių Europos kraštų archeologų. Kiek anksčiau 
ir pabaltiečiai proistorikai vertėse tuo terminu. Kaip žinoma iš proisto- 
rinių duomenų ir rašto šaltinių, tuo metu pietinėje, vidurinėje ir vaka- 
rinėje Europoje vyko didysis tautų kraustymasis. Didžiuliuose Euro- 
pos plotuose gyvenimas buvo neramus, tautos ar atskiros kiltys kėlėsi 
iš vienos vietos į kitą. Ryšium su tautų kraustymusi, jų persigrupavimu, 


kaip vėliau pamatysime, ir toliau tebegyveno tos pačios kilmės žmonės. 
Bet vis dėlto, tas didysis sąmyšis turėjo tam tikros įtakos tolesnei baltų 
kultūros raidai. Žlugus Romos imperijai, kuri pirmaisiais amžiais po Kr. 
savo ribas buvo išplėtusi net iki Europos vidurio, anksčiau buvę gana gy- 
vi baltų prekybiniai santykiai su Romos imperijos provincijomis ir ki- 
tais kraštais susilpnėjo. Medžiaginė kultūra, negaudama naujų paskatų, 

ėmė kiek stingti, tačiau, turėdama tvirtus pagrindus iš senojo geležies 
amžiaus, nenustojo gyvastingo kūrybingumo. Ypačiai Lietuvos pajūrio 
srityje išsivystė turtinga ir savarankiška kultūra. 

Švėkšnos krašto gyventojų laidosenai ir medžiaginei kultūrai pažinti 
vertingų duomenų suteikė paskutiniuoju metu tyrinėti Jurgaičių ir Vil- 
kų Kampo plokštiniai kapinynai. Be to, turime medžiagos iš įvairių ardo- 
mų kapinynų. Pirmiausia žvilgterėkime į tyrinėtų kapinynų medžiagą. 


Jurgaičių kapinynas tebebuvo naudojamas ir viduriniame geležies 
amžiuje. I-II a., kaip anksčiau minėta, mirusieji buvo laidojami pil- 
kapiuose, bet netrukus pereita prie mirusiųjų laidojimo duobėse, plokš- 
tiniuose kapuose. Tokia laidosena vyravo ir viduriniame geležies amžiu- 
je, tik VIII a. pabaigoje atsiranda ir degintinių kapų. 1967 m. liepos 5 - 
rugpiūčio 5 d. Jurgaičiuose kasinėjo L. Nakaitė (L. Nakaitė, Raskopki v 
der. Jurgaičiai, Šilutskij r-n. —20 let. Archeologičeskije i etnografi- 
českije ekspedicii Instituta Istorii AN Litovskoj SSR, 1948 - 1967, Vil- 
nius, 1968, p. 65 - 76; (11), Jurgaičių kapinyno VII - VIII a. kapai. — Lie- 
tuvos TSR Mokslų akademijos darbai, A serija, 4(41), 1972, p. 101 - 121). 
Ji dvylikoje kapinyno vietų ištyrė 358 mž plotą, kuriame aptikti 23 
kapai: 22 nedegintiniai ir vienas degintinis. Kai kurie kapai buvo ap- 
ardyti. Mirusieji laidota pailgose, nuo 30 -35 iki 70 cm gilumo duobėse. 
Griaučiai sunykę, tesusidurta su kaukolių, dantų ir rankų kaulų lie- 
kanomis. Iš tų likučių galima spręsti, kad mirusieji dažniausiai buvo 
laidojami aukštielninki, galvomis į šiaurę, rečiau į šiaurės vakarus ir 
tik retkarčiais į pietų vakarus. Sprendžiant pagal įkapes, 12 kapų pa- 
laidotos moterys ir 11 — vyrai. Jų tarpe būta ir vaikų kapų. Kapų 


Pav. 5a Jurgaičių VIII a. moters galvos papuošalas (rekonstrukcija). 

duobių žemėje aptikta degėsių (anglių, pelenų) liekanų. Galimas da- 
lykas, kad degėsiai sietini su vėlių kultu, kai laidojant mirusįjį buvo 
puotaujama ir kapinyne, palei kapą ar net pačioje kapo duobėje, bu- 
vo kūrenama apeiginė ugnis. Paprotys puotauti prie šeimos kapo kai 
kuriose Lietuvos vietose, ypačiai rytinėje bei pietų rytinėje dalyje, bu- 
vo išlikęs net iki XX a. pradžios. Kai kur per Vėlines maistas buvo 
nešamas net į pačias bažnyčias (Perloja). Kunigai tą suneštą maistą iš- 
dalydavo parapijos vargšams. 

Jurgaičių kapinyne aptikti 5 vyrų kapai, kur toje pačioje duobėje 
buvo palaidotas ir žirgas. Žirgų griaučiai (taip pat ir žmonių) labai 
blogai išlikę. Žirgų kapuose surasta liekanų kamanų, pagražintų žal- 
varinėmis įvijomis, geležinių žąslų ir kt. Kai kurių žirgų galvos buvo 
papuoštos sidabrinėmis ir žalvarinėmis širdies pavidalo pakabėlėmis. 
Žirgų kapų aptinkama ir kituose Lietuvos pajūrio kapinynuose. Štai 
kai kurios svarbesnės vietovės: Reketė, Salantų vls. Čia 1940 m. ty- 
rinėjimų metu surastas to krašto proistorei labai reikšmingas kario ir 
žirgo kapas Nr. 35. Vienoje duobėje (dydis 2,7 X 1,7 m) palaidotas karys 
ir šalia jo, iš kairės, žirgas. Vyras kape paguldytas aukštielninkas, gal- 
va į šiaurės vakarus. Kapas išsiskyrė įkapių gausumu. Vyro galvūga- 
lyje, dešinėje pusėje, buvo padėtas dalgis, įmovinis kirvis kiek platėjan- 
šiais ašmenimis ir dvi ietys, kurių išliko geležiniai ietigaliai. Krūtinės 
srityje, prie dešiniojo peties, aptikti 6 žalvariniai diržo skirstikliai su odos 
liekanomis. Juosmens vietoje mirusiojo drabužis buvo susegtas dviem 
segėmis: viena lankinė segė buvo žalvarinė, antra lankinė žieduotoji 
segė — sidabrinė. Be to, mirusysis buvo apjuostas diržu, kurio teišliko 
žalvarinių apkalų. Ant kairiosios rankos užmauta žalvarinė apyrankė 
apskritais platėjančiais galais, o ant tos pačios rankos piršto — žalva- 
rinis įvijinis žiedas. Per 10 cm atstu nuo kario palaidotas žirgas. Jis 
buvo paguldytas ant kairiojo šono, priekinės kojos sulenktos ir pagul- 
tos, užpakalinės — sulenktos ir pritrauktos prie šono. Nasruose aptikti 
geležiniai dvinariai žąslai, o prie galvos padėti 2 geležiniai pentinai. 
Kapas priskirtinas V - VI a. sąvartai. Ir kituose Reketės vyrų kapuose 
surasta žirgo aprangos daiktų (M. Alseikaitė - Gimbutienė, Die Bestat- 
tung in Litauen in der vorgeschichtlichen Zeit, Tūbingen, 1946, p. 39, 
lent. 9, pav. 25; R. K. Kulikauskienė, Pogrebenija s koniami u drevnich 
litovcev. — Sovestkaja Archeologija, XVII, 1953, p. 212 - 213; O. Na- 
vickaitė - Kuncienė, Reketės kapinynas. — Lietuvos archeologijos pa- 
minklai. Lietuvos pajūrio I - VII a. kapinynai, Vilnius, 1968, p. 165 - 166, 
pav. 7 ir 8). Rūdaičiai I, Kretingos vls. — V - VI a. kape Nr. 5 rastas ge- 
ležinio dvinario žąslo fragmentas (M. Michelbertas, Rūdaičių I kapi- 
nynas, 1. c., p. 83-84). Lazdininkai, Darbėnų vls. — 1940 m. tyrinėtame 

kapinyne surastas žirgo kapas. Žirgas palaidotas galva į šiaurės va- 
karus. Įkapės — geležiniai trinariai žąslai ir žalvarinė grandelė su dir- 
želių skirstikliu (E. Butėnienė, Lazdininkų kapinynas, 1. c., p. 159). Šer- 
nai, Klaipėdos aps. — kasinėjimų metu susidurta su žirgų kapais (A. 
Bezzenberger, Das Graberfeld bei Schernen, 1. c., p. 141 - 168). Rubokai, 
Šilutės aps. — viename kape raitininkas palaidotas su dviem žirgais, ki- 


tame —su vienu (A. Bezzenberger, Graberfeld bei Rubocken. — Sit- 
zungsberichte der Altertumsgesellschaft Prussia, 22, Kėnigsberg, 1909, 
p. 148 - 193), 


Jurgaičiuose susidurta ir su vienu degintiniu kapu, priskirtinu 
VIII a. pabaigai. Ir belaidojant lauže sudeginto žmogaus kaulų liku- 
čius, laikytasi ankstyvesnių laidojimo papročių. Kad ir kaulų likučiai 
kape neužėmė daug vietos, bet ir toliau duobės dydis yra buvęs toks 
pat, kaip ir laidojant nesudegintą žmogų. Jurgaičių degintiniame kape 
vyro kaulų likučiai buvo supilti duobės viduryje ir išsklaidyti 20 X 30 
cm plote, Į kapą įdėta geležinė ietis su medinio koto likučiais. Degintų 
kaulų šonuose padėta po vieną žalvarinį įvijinį žiedą. 

Jurgaičių kapinynas pasižymėjo įkapių įvairumu. Moterų kapuose 
gausu papuošalų. Išskirtinės reikšmės yra galvos papuošalai (pav. 5a). 
Čia prie kaukolės aptikta VIII a. galvos papuošalų, sudarytų iš sidabri- 
nių apskritų ir širdelės pavidalo kabučių, perskirtų žalvarinėmis įvijo- 
mis (L. Nakaitė, Senovinis moterų galvos papuošalas. — Kraštotyra, 
Vilnius, 1971, p. 126-128, pav: 1). Taip pat prie kaukolės likučių susi- 
durta su ilgais virbalo pavidalo smeigtais, kuriais galvos apdangalas 
būdavo prisegamas prie plaukų. Tokios pat formos kabučių surasta ir 
Švėkšnos kaimynystėje — Barvuose ir Vėžaičiuose (Šilutės aps.). 

Ypač Vėžaičių kapinyne apstu kepurėlių liekanų ar jų papuošalų. 
Čia net 23 kapuose būta kepurėlių. Daugiausia jų surasta mergaičių ka- 
puose, mažiau vyrų kapuose. Daugelyje kapų prie kaukolės aptikta storo 
vilnonio audinio, odos ir plaukų liekanų. Tos vilnonės ar odinės kepurėlės 
yra buvusios gaubtuvėlio formos, palei kraštą papuoštos eilėmis sida- 
brinių kabučių, perskirtų sidabrinėmis ar žalvarinėmis įvijomis bei gin- 
tariniais karoliais. Viename kape kepurėlė (pav. 6) buvo šiaip papuošta: 
apačioje palei kraštą buvo prikabinėta širdelės pavidalo kabučių, per- 
skirtų įvijomis, o kiek aukščiau aplink kepurėlę lygiagreta ėjo antroji 
papuošalų eilė, sudaryta iš apskritos formos kabučių, taip pat perskirtų 
įvijomis. Vėžaičiuose kepurėlės prie plaukų dar būdavo prisegamos žal- 
variniais smeigtais - virbalais (D. Waetzoldt, Zur Tracht der Bewohner 
des Memelgebietes in der Eisenzeit. — Alt - Preussen, 4, 1939, p. 119- 
120, pav. 6). 

Iš kaklo papuošalų paminėtini gintariniai karoliai, žalvarinės įvijos 

ir antkaklės, kurių vienas galas baigiasi kilpele, antras — kabliuku. Tų 
antkaklių lankelis būna lygus, vytinis ir suktinis (tordiruotas). Drabu- 
žiams susegti vartotos įvairios lankinės segės. Moterys rankas puošė 
storagalėmis apyrankėmis ir įvijiniais žiedais. Darbo įrankių maža. Daž- 
nesnė įkapė — geležinis peilis, retesnė — verpstukas. Pažymėtina, kad 
kai kuriuose kapuose rasta ir geriamųjų ragų. 

Vyrų kapuose papuošalų reta. Antkaklė terasta viename kape. Daž- 
niau susidurta su lankinėmis segėmis ir įvijiniais žiedais. Juosmens 
vietoje aptinkama liekanų odinių diržų su žalvarinėmis sagtimis. Kai 
kurie diržai yra buvę labai puošnūs: vieni papuošti kūgio pavida- 
lo apkalų eilėmis, kiti turi gražius diržo skirstiklius ir t.t. Ginklus at- 
stovauja geležiniai įmoviniai ietigaliai ir vienaašmeniai kalavijai medi- 
nėmis rankenomis. Kai kurių vyrų kapuose surasta geriamųjų ragų ap- 
kalų ir geležinių pentinų. Geriamieji ragai, pagaminti iš gyvulio rago 
ir apkaustyti žalvariu bei sidabro plokštėms, yra baltams labai būdinga 
įkapė. Lietuvoje pasirodę jau III a. po Kr., ypačiai išplito Vakarų Lie- 
tuvoje viduriniame geležies amžiuje. Švėkšnos srityje geriamojo rago 
angos briauna būdavo apkaustoma žalvarine plokštele (Jurgaičiai, Vil- 
kų Kampas), bet kitur — ornamentuota sidabrine plokšte. Pavyzdžiui, 
Rubokų kapinyne (Šilutės aps.) surasti VI - VII a. geriamojo rago ap- 
kalai (pav. 7), kloti sidabrine plokštele, ornamentuota įvairiais raš- 
tais ir stirnų ar elnių figūrėlėmis (W. Gaerte, Urgeschichte Ostpreus- 
sens, Kėnigsberg i. Pr., 1929, p. 268, pav. 209:b). 

Jurgaičių darbo įrankius sudaro geležiniai peiliai tiesia nugarėle, dal- 
giai (jie gausiai aptinkami Lietuvos pajūrio ruože, pvz. Reketėje dal- 

Pav. 7. VI „VII amž. geriamojo rago apkalas, klotas sidabrine plokštele. Rubokai, 
Šilutės aps. 


gių surasta net 18 kapų, Tūbausiuose aptikta 11 dalgių ir t.t.), skiltuvai, 
akmeniniai galąstuvėliai. Tyrinėti kapai tenka skirti VII - IX a., tačiau 
turime atsitiktinių radinių (žalvarinė pasaginė segė, esanti Telšių „Al- 
kos“ muziejuje), priklausančių ir XI- XII a. Tai rodo, kad Jurgaičiuose 
mirusieji laidota iki pat istorinių laikų pradžios. Dalis radinių yra Švėkš- 
nos vidurinėje mokykloje, o 1967 m. kasinėjimų medžiaga saugoma Isto- 
rijos - etnografijos muziejuje Vilniuje (L, Nakaitė, Reskopki v der. Jur- 
gaičiai, L. c., p. 65 - 67). 

Iš atsitiktinių įkapių, surastų Jurgaičių kapinyne, išskirtina VII - 
VIII a. sąvartos žalvarinė simetrinė segė, kurios galvutė ir kojelė bai- 
giasi pusapskritimio formos plokštelėmis. Šią segę, esančią Švėkšnos 
vidurinės mokyklos kraštotyros rinkiniuose, archeologas Adolfas Tauta- 
vičius laiko įvežtine iš Pareinio srities (A. Tautavičius, Prekybiniai — 
kultūriniai ryšiai V - VIII amžiais. — Lietuvos gyventojų prekybiniai ry- 
šiai I- XIII a., Vilnius, 1972, p. 146, pav. 18). 

Naujos šviesos įneša į Švėkšnos krašto proistorę ir 1968 m. Li 
Nakaitės tyrinėjimai Vilkų Kampe (L. Nakaitė, Šilutės raj. Vilkų Kam- 
po kaimo „Kapų kalno“ tyrinėjimai, 1. c., p. 43-55). Čia, kaip minė- 
ta, mirusieji pradėta, laidoti II - III a. 1968 m. ištirti vidurinio geležies 
amžiaus pabaigos ir jau IX a. aštuoni kapai: 3 griautiniai (vienas yra 
buvęs dvigubas) ir 5 degintiniai. Nedeginti mirusieji laidota pailgose 
2,2 X 0,7 m dydžio ir 45-75 cm gylio duobėse. Nei anglių, nei karstų 
liekanų nepastebėta. Griaučiai visai sunykę. Kaip galima spręsti iš įka- 
pių išsidėstymo, mirusieji guldyta galvomis į šiaurės vakarus ir į šiau- 
rės rytus. Kapuose ir čia susiduriama su dvejopo pobūdžio įkapėmis: 
vienos yra susijusios su drabužių nešiosena (papuošalai, sagtys), kitos 

būdavo specialiai įdedamos į kapą mirusįjį belaidojant (ginklai, dar- 
bo įrankiai ir kiti reikmenys). 

Pirmiausia susipažinkime su griautiniais kapais ir juose surasio- 
mis įkapėmis. Pirmoje eilėje pažymėtinas dvigubas kapas Nr. 5 (pav. 
8), kur toje pačioje duobėje palaidotas vyras ir jo kairėje moteris. 
Į vyro kapą įdėtas molinis puodelis, savo forma panašus į vakarinėje 
Lietuvoje gana dažnai aptinkamus miniatiūrinius puodelius; 2 geležiniai 
ietigaliai (jie Vilkų Kampo kapuose dažniausiai randami po du, be to, 
kapinyne atsitiktinai surasti dar 6 ietigaliai); vienaašmenis kalavijas 
be skersinių rankenoje (Vilkų Kampe surasti 6 kalavijai: 5 kapuose 
ir 1 atsitiktinai; kalavijai, kaip matyti iš medžio liekanų, turėjo medines 
rankenas ir buvo įkišti į medines makštis). Moters kape surasti 3 gin- 
tariniai dvigubo nupiauto kūgio karoliai, perskirti žalvarinėmis įvijomis; 
masyvi žalvarinė lankinė ilgakojė segė lietine užkaba, segė yra 18 cm 
ilgio ir 19 cm pločio (L. Nakaitė, 1. c., p. 51, pav. 9:1). Tokių segių 
rasta Pociuose, Vėžaičiuose, Barvuose (Šilutės aps), Tilžės, Ragainės, 
Galdapės, Uuguros aps. (N. Aberg, Ostpreussen in der Vėlkerwande- 
rungszeit, Uppsala - Leipzig, 1919, p. 59, 166 - 167, žemėlapis III). N. Aber- 

Pav. 8. VIII -IX amž. dvigubas kapas Nr. 5. Vilkų Kampas, Švėkšnos vls. 

Pav. 9. Vilkų Kampas, Švėkšnos vls. Vyro kapas Nr. 6, 


gas tas seges skiria VI - VII a., bet Vilkų Kampo segę, sprendžiant pagal 
kitas įkapes, tenka skirti VIII - IX a. Be to, Vilkų Kampo moters kape 
rastos 2 žalvarinės apyrankės platėjančiais gaubtais galais (skersmuo 
7,5 cm, plotis 4,5 cm) ir molinis varpstelis. Varpstelis yra dvigubo nu- 
piauto kūgio formos, jo paviršius ornamentuotas įspaustų apvalių duo. 
bučių eilėmis, varpstelio skersmuo 4 cm, storis 2 cm (L. Nakaitė, 1. c., 
p. 48, pav. 7:2). 

Radiningas yra buvęs vyro kapas Nr. 6 (pav. 9). Galvūgalyje (iš 
kairės pusės) buvo padėtos dvi ietys, molinis puodukas ir geriamasis 
ragas, kurio teišlikęs briaunos žalvarinis apkalas (tokių apkalų Vilkų 
Kampe surasta penki: 4 kapuose ir 1 atsitiktinai; apkalų skersmuo svy- 
ruoja tarp 6 ir 7,5 cm). Juosmens vietoje skersai gulėjo lankinė aguo- 
ninė segė, kurios įvijos galai papuošti aguoninėmis galvutėmis. Segės 
ilgis 13,5 cm, plotis — 14 cm. Prie įvijos galo geležine grandinėle prika- 
bintas žalvarinis pincetas (L. Nakaitė, 1. c., p. 51, pav. 9:2). Žemiau 
juosmens, kiek įstrižai, padėtas vienaašmenis geležinis kalavijas be ran- 
kenos skersinių. Netoliese kalavijo aptikta geležinė diržo sagtis, o ant 
paties kalavijo, arčiau jo viršūnės, gulėjo geležinis peilis (L. Nakaitė, 
1. c., p. 45, pav. 2). 

Ir vyro kape Nr. 8 aptkta nemaža įkapių: masyvus geležinis ieti- 
galis profiliuota geležte, net 35 cm ilgio (tokie ietigaliai Lietuvoje la- 
biausiai buvo išplitę VI - VII a.), geležinis įmovinis kirvis, per vidurį kiek 
įsmaugtas, geležinis peilis, yla, sagtis ir akmeninis galąstuvėlis apva- 
lainais galais. Galąstuvėlio ilgis 10,5 cm, plotis 2,5 cm ir storis 1,7 cm. 
Viename gale išgręžta skylutė, kad galąstuvėlį būtų galima prikabinti 
prie diržo (L. Nakaitė, 1. c., p. 48, pav. 7:1). 

Degintinių kapų, kaip minėta, surasta 5 (kapai Nr. 1-4 ir 7). Kapų 
duobės buvo netaisyklingos, apvalios ar pailgos formos, maždaug 35 - 
50 cm gylio. Duobių žemėje gausu degėsių priemaišų, sudegusių kau- 
lų ir susilydžiusių metalinių dirbinių liekanų. Laidosena degintiniuose 
kapuose nevienoda. Prie ankstyvesniųjų tenka skirti tuos degintinius 
kapus, kur ant laužo sudeginto žmogaus kaulų likučiai buvo laidojami 
tokio pat dydžio duobėse, kaip ir nedegintieji. Tų ankstyvųjų degin- 
tinių kapų duobės buvo 1,75 - 1,00 m ilgio ir 1, 35 - 0,85 m pločio. Ne- 
degintos įkapės būdavo sudedamos kapo duobės dugne ant smėlio ar 
pabarstytų pelenų. Ant įkapių užpilami iš laužo atnešti žmogaus su- 
deginti kaulai, degėsiai, pelenai ir ugnyje susilydžiusių žalvarinių pa- 
puošalų likučiai. Laužo likučių sluoksnis paprastai yra 7-8 cm storio, 
bet kartais jis siekia net 30 cm. Kai kuriuose kapuose ant laužo likučių 
arba kapo šone būdavo sudedamos įkapės: kalavijas, vienas ar du ieti- 


Pav. 10. Vilkų Kampas, Švėkšnos vls. Degintinis kapas m. 7. 

galiai, peilis, geriamasis ragas. Jau vėlesniuose kapuose kapo duobės 
skersmuo siekia 1 m. Juose laužo likučiai, sudeginti kaulai ir ugnyje 
susilydę papuošalai būdavo išsklaidomi duobės dugne. Vyro kapas Nr. 7 
(pav. 10) buvo apdėtas įvairaus dydžio akmenų vainiku, kurio skersmuo 
vidurinėje dalyje buvo 1,8 X 1,7 m. Akmenys sudėti neglaudžiai. Akme- 
nų vainiko viduryje ant smėlio supiltos dvi krūvelės sudegintų kaulų, 
švariai išrinktų iš laužo degėsių. Ant kaulų sudėtos ugnies nepaliestos 
įkapės: gintarinis karolis, geležinis ietigalis, peiliukas, geležinė diržo 
sagtis (L. Nakaitė, 1. c., p. 47, pav. 6). Degintinių kapų įkapės beveik 

Pav. 11 Vilkų Kampas, Švėkšnos vls. Žalvariniai papuošalai: 1. lankinė ilgakojė 
segė, 2. lankinė aguoninė segė, 3. antkaklė plonėjančiais galais, 4. pelėdinė segė. 

nesiskiria nuo griautiniuose kapuose surastųjų, bet pasitaiko ir skirtin- 
gų formų papuošalų. Štai kai kurių degintinių kapų inventorius. Vyro 
kape Nr. 1 įkapės buvo sumestos be jokios tvarkos. Šia aptikta: molinis 
puodelis, geriamojo rago apkalas, geležinis lazdelinis smeigtukas kilpinė 
galvute, peilis, du ietigaliai ir apdegęs sulenktas kalavijas. Kape Nr. 2 
rastas fragmentas žalvarinės vytinės antkaklės. Įkapėmis gausesnis yra 
buvęs kapas Nr. 3. Čia surasta žalvarinė antkaklė plonėjančiais galais 
(vienas galas baigiasi kilpele, antras — kabliuku), lankinė laiptelinė se- 
gė (labai panašių segių rasta Švėkšnos kaimynystėje: Barvuose, Vė- 
žaičiuose, Ramučiuose, Anduliuose, Skėriuose ir kt. plg. N. Aberg, L. c., 
p. 141), įvijinės apyrankės dalis, geriamojo rago apkalas, molinis puo- 
delis, peilis, yla. Vyro kape Nr. 4 susidurta su pelėdine segė (pav. 11:4; 
jų rasta ir Pociuose). 


Pav. 12. Vilkų Kampas, Švėkšnos vls. Moliniai miniatiūriniai puodukai. 


Iš atsitiktinių radinių paminėtina: žalvarinis virbalo pavidalo smeig- 
tas galvos dangai prilaikyti, du mėlyno stiklo karoliukai rantytu pavir- 
šiumi, dalys dviejų lankinių segių gyvuline kojele ir kt. Daugumas 
radinių priklaušo VIII - IX a. Vilkų Kampo kapinyne rasta ir X-XI a. 
įkapių. 

Pagaliau tenka suminėti svarbesnius atsitiktinai surastus vidurinio 
geležies amžiaus radinius, aptiktus netyrinėtuose Švėkšnos krašto ka- 
pinynuose. 

Dvyliai (į šiaurės vakarus nuo Skomantų) — žalvarinė apyrankė 
storėjančiais galais, papuoštais kampučiais ir skrituliukais (pav. 13). 
Skersmuo 7,55 cm. Laikas — VI a. (R. Kulikauskienė ir R. Rimantienė, 
Senovės lietuvių papuošalai, I, 1958, pav. 349; VDKM 890). 

Pav. 183. VI amž. Žalvarinė apyrankė storėjančiais galais, surasta Dvyliuose. 


Mockaičiai — jau paminėtame plokštiniame kapinyne surasta: V a. 
storagalė apyrankė mažai pastorintais galais (VDKM 718:19); VIII a. 
tuščiavidurė gaubta apyrankė, padaryta iš plokščios žalvarinės skardos. 
Apyrankė lankelio viduryje siaura ir žema, į galus platėja (V. Nage- 
vičius, Mūsų pajūrio medžiaginė kultūra VIII - XIII a. — Senovė, I, Kau- 
nas, 1935, p. 69, pav. 5). VIII - IX a. sąvartos žalvarinė suktinė antkaklė 
su rombiniu lankeliu viduryje, vienas antkaklės galas baigiasi kilpele, 
antras — kabliuku (V. Nagevičius, L. c., p. 69, pav. 13). Tam pačiam 
laikui priskirtina ir žalvarinė dvikryžmė segė uždaromis kryžmomis 
(R. Kulikauskienė ir R. Rimantienė, 1. c., pav. 319; VDKM 935:6). Pav. 
14 ir 15. 

Paulaičiai — V. a. žalvarinė storagalė apyrankė mažai pastorintais 
galais ir VII-VIII a. kryžinis smeigtukas apvalainėmis buoželėmis 
(VDKM 836:62). 

Skomantų kapinyne surasta VI-VII a. žalvarinė segė kryžmine 
kojele (VDKM 719:2). 

Iš šios apžvalgos matome, kad Švėkšnos krašto kultūroje neįvyko 
didelių permainų. Senosios tradicijos ir toliau tęsiasi iš kartos į kartą: 

Pav. 14. Vidurinio ir naujojo geležies amžiaus įkapės, surastos Mockaičiuose, 


Švėkšnos vls. 


mirusieji tebelaidojami tuose pačiuose savo protėvių kapinynuose, me- 
džiaginės kultūros tolydumas taip pat akivaizdus. Tai rodo, kad čia ir 
toliau tebegyveno tos pačios kilmės žmonės. Beveik visai tokia pati ar la- 
bai gimininga kultūra buvo išplitusi ne tiktai plačiame Baltijos pajūrio 
ruože (Kretingos, Klaipėdos, Šilutės, iš dalies Tauragės, Pagėgių aps.), 
bet ir Nemuno deltoje, Pakalnės, Tilžės, Įsruties, Pilkalnio ir iš dalies 


65 


Gumbinės aps. Ypač VII-VIII a. jaučiama didesnė kuršių, žemaičių, 
skalvių, nadruvių kultūrinė konsolidacija, kurį, be abejo, sietina ir su 
politiniu susitelkimu. 


Pav. 15. Mockaičiai, Švėkšnos vls. VIII - IX amž. dvikryžmė segė. 


Vikingų ekspansija ir Lietuvos pajūrio genčių telkimasis draugėn 


Istoriniai ir archeologiniai šaltiniai liudija, kad jau apie 500 m. po 
Kr. Baltijos pajūrio srityse prasideda skandinavinių germanų ekspan- 
sija. Guta sagoje minima, kad gotlandiečiai dėl gyventojų pertekliaus 
ėmę kraustytis iš savo krašto ir vykę per Hiiumaa (Dagėo) salą, toliau 
Dauguvos upe į Rusiją ir pasiekę net Graikiją (B. Nerman, Den svenska 
ekspansionen 6ver Ostersjon. I. Svenskarna i ostbaltiska lander och i 
Ryssland. Nordisk Kultur, 1936, p. 75-76). Tolydžio didėjant ekspan- 
sijai, Baltijos pajūrio pakraščius ėmė puldinėti danai ir švedai, arba vi- 
kingai ir variagai. Vikingų (danų ir norvegų žodis vikingr) žygiai dau- 
giausia buvo nukrypę į vakarus, o variagų (švedų pavadinimas* Varingr) 
— į rytus. Jų įtakos sfera Baltijos pakraščiuose nebuvo pastovi: ir vieni 
ir kiti darydavo žygius pietiniame ir rytiniame Baltijos pakraštyje. Danų 
žygiai daugiausia palietė Baltijos pakraščius Pamaryje, ypačiai Sembą, 
kuri dėl savo geografinės padėties labiausiai buvo eksponuota, Nemuno 
žemupį ir toliau net Kuršą ir Estiją. Švedų ekspansija daugiau buvo 
nukrypusi į rytinius Baltijos pakraščius, rytinės Europos lygumas ir 
variagai pasiekdavo net Juodąją jūrą ir Kaspiją. Tačiau rytiniame ir 
pietiniame Baltijos pakraštyje su danų interesais susikirto ir švedų. 
Vikingų ir variagų žygiai daugiausia yra buvę plėšiamojo pobūdžio. Už- 
puolę baltų kraštus, ypačiai pajūrio sritis, priversdavo gyventojus mo- 
kėti duokles. Vėliau ėmė vystytis ir taikaus pobūdžio prekybiniai san- 

tykiai. Tiek danai, tiek ir švedai, pajūryje ir upių Žiotyse ėmė steigti 
savo prekybines faktorijas. Jie yra buvę tarpininkai tarp Rytų ir Šiau- 
rės. Jau VII a. pradžioje Švedų karalius Ingvaras žuvo kovoje su Saare- 
mos salos gyventojais estais prie Steinio. Ingvaro sūnus Knundras bandė 
atkeršyti estams už jo tėvo mirtį. Iš Hervararos sagos sužinome, kad 
Švedijos ir Danijos valdovas Ivaras (miręs apie 675 m.) buvo užėmęs 
Kuršą. Greičiausiai tuo metu Kurše, prie Gruobyno (lat. Grobina, 11 km 
į rytus nuo Liepojos), buvo įsikūrusi gana didelė gotlandiečių kolo- 
nija. Į pietų vakarus nuo Gruobyno piliakalnio, Smukuma maja vie- 
tovėje, 1929 - 1930 m. švedų proistorikas B. Nermanas tyrinėjo didžiulį 
degintinį kapinyną; čia ištirta 100 kapų, tačiau apskaičiuojama, kad kapi- 
nyne galėjo būti net keletas tūkstančių kapų. Ištirti kapai priskiriami lai- 
kui nuo 650 iki 800 m. po. Kr. Ne tik laidosena, bet ir įkapės būdingos 
Gotlandui. Didelė dirbinių dalis yra gotlandinės kilmės, kita dalis paga- 
minta gotlandiečių amatininkų, gyvenusių Gruobyne. Vyrų kapuose ap- 
tikta ginklų: kalavijų, ietigalių ir kt. Iš to sprendžiama, kad Gruobyne 
apie 150 metų gyvavo gana didelė gotlandiečių pirklių ir kariaunos ko- 
lonija. Į rytus nuo Gruobyno, Macitėja muiža vietovėje, tyrinėtas to 
paties laikotarpio pilkapynas. Be daugelio suardytų, dar aptikti 433 ga- 
na gerai išlikę pilkapiai. Šitame kapinyne ištirti 27 pilkapiai, kur taip pat 
susidurta su degintiniais kapais. Daugumas kapų yra buvę vyrų. Lai- 
dosena būdinga vidurinei Švedijai, ypačiai Malaro provincijai. Taigi, 
Gruobyne yra buvusi ir vidurinės Švedijos kolonija. Bremeno - Ham- 
burgo arkivyskupo Rimberto (miręs 888 m.) veikale „Vita Anskarii“ 
minimas Seeburgas („jūrpilis“), kuris 855 m. buvo sudegintas švedų, ta- 
patinamas su Gruobynu (Birger Nerman, Funde und Ausgrabungen 
in Grobina 1929. — Congressus Secundus Archeologorum Balticorum 
Rigae, 19-23. VIII. 1930, Rigae, 1931, p.p. 195 -205, pav. 1-37; tas 
pats, The Gobin Finds' Evidence of the first Incorporation of Gotland 
under the Swea Kingdom. — Acta Archaeologica, III, Kėbenhavn, 1932, 
p. 157-167, pav. 1-15; tas pats, Swedish Viking Colonies on the Baltic. 
— Eurasia Septentrionalis Antigua, IX, Helsinki, 1934, 1934, p. 357 - 880, 
pav. 1-24). Vėlesni archeologiniai kasinėjimai parodė, kad švedų kolo- 
nija yra buvusi plačios apimties ir užėmė gana dideli plotą. Lygiai 
tokių pat kapinynų, tik kiek mažesnių, surasta aplink Gruobyną maž- 
daug 10-15 km spinduliu Tašių, Gaviezės, Medzės ir Durbės apylinkėse 
(Ed. Šturms, Schwedische Kolonien in Lettland. — Fornvannen, 44, 
Stockholm, 1949, p. 205 - 217). Apie 800 m. kuršiai sukilo ir išvarė švedų 
kolonistus. 885 m. švedai vėl buvo užpuolę ir sudeginę Gruobyno pilį. 

Antra vikingų pirklių kolonija apie 800 m. buvo įsikūrusi Kaupe, 
prie Viskiautų, pietų vakariniame Kuršių Marių pakraštyje, netoli 

Kranto kurorto. Čia XX a. pirmojoje pusėje ir 1956 bei 1958 m. iš- 
tirta keliasdešimt VIII - X a. pilkapių, kur susidurta su gotlandiečiams 
artima medžiaga (O. Kleemann, Uber die wikingische Siedlung von 
Wiskiauten und ūber die Tiefs in der Kurischen Nehrung. — Alt - Preus- 
sen, 1, 1939, p. 4-14, pav. 1- 4; F. Gurevič, Normanskij mogilnik u 
derevni Višnevo. — Skandinavskij Sbornik, VI, Tallin, 1963, p. 197- 
208). 

Pagaliau ir Elbinge aptikta VI-VII a. skandinavinės kilmės radi- 
nių, bet ar čia taip pat buvo pradėjusi kurtis vikingų kolonija, neturime 
duomenų (Herbert Jankuhn, Wikingerzige und kulturelle Strėmungen 
im Ostgebiet wžhrend des 9. und 10. Jahrhunderts. — Mare Balticum, 
3, 1967, p. 32). 

Be abejo, ir Lietuvos pajūrio sritys buvo paliestos vikingų žygių, bet 
ligi šiol neaptikta nei jų kapinynų, nei sodybų pėdsakų. Neramių už- 
jūrio kaimynų grėsmė vertė Lietuvos pajūrio gyventojus telktis drau- 
gėn ir ginkluotis. Apie tai liudija tolydžio gausėją ginklai vyrų ka- 
puose. Imta dar labiau išnaudoti vietinę balų rūdą ginklams gaminti. 
Išsiplečia ir piliakalnių tinklas. Apie 500 po Kr. ir vėliau piliakalniai 
vis labiau stiprinami; apsupami gilesniais grioviais, pylimai nuolat aukš- 
tinami ir jų viršuje statomi fortifikaciniai įrengimai, šlaitai daromi sta- 
tesni ir padengiami moliu, kartais atgabentu net iš tolimesnių apylin- 
kių. Prie tokių svarbių to meto Lietuvos pajūrio srities administracinių, 
karinių ir ūkinių centrų tenka priskirti Apuolės (Skuodo vls.) ir Įpil- 
ties (Darbėnų vls.) pilis. Švėkšnos krašte prie tokių stambių tvirtovių 
tenka paminėti Skomantų piliakalnį. Jam vieta buvo parinkta dešinia- 
jame Veiviržo kranto iškyšulyje. Piliakalnio šlaitai statūs, net apie 20 m 
aukščio. Iš vakarų piliakalnį supa du grioviai ir du pylimai. Griovių 
plotis 4 m, gylis (dabar) 0,7 m, ilgis 65-70 m. Vienas pylimas yra tik 
2 m aukščio, bet antrojo aukštis siekia net 8 m. Viršuje pilies kiemas yra 
80 m ilgio ir iki 40-50 m pločio. Rytinį pilies kiemo galą juosia 38 m 
ilgio ir 1 m aukščio pylimas. Deja, šis didžiulis piliakalnis netyrinėtas, 
todėl tuo tarpu dar nieko negalime pasakyti nei apie pilies statybos po- 
būdį, nei apie jos atsiradimo laiką. Tik iš į vakarus nuo piliakalnio ap- 
tiktos lipdytinės keramikos grublėtu paviršiumi galima spręsti, kad čia 
būta I tūkstantmečio sodybos. Ten pat surasta ir žiestinės keramikos, 
kurios pradžia siekia X-XI a. (Skomantai. — Mažoji Lietuviškoji Tary- 
binė Enciklopedija, III, Vilnius, 1971, p. 225). 

Tokių stambių pilių statybai turėjo būti panaudota didelė darbo 
jėga, kurią tegalėjo sutelkti sritiniai ar kiltiniai vadai. Didėjant išori- 
niams pavojams, stiprėjo bendruomeninė santvarka, o sritiniai bei kilti- 
niai valdovai tarpusavyje ėmė jungtis sutelktinei krašto gynybai. 

Lietuvių tautos konsolidacijos ir Lietuvos valstybės kūrimosi 
laikotarpis (IX - XII a.) 


Šis laikotarpis archeologinėje literatūroje paprastai vadinamas nau- 
juoju geležies amžiumi. Tai paskutinysis proistorinės kultūros raidos 
tarpsnis. Lietuvos pajūrio srityje ir Nemuno žemupyje susiduriame su 
viena iš turtingiausių ir kūrybingiausių kultūrų visame baltų gyven- 
tame krašte. Šios srities kultūrai kilti, be abejo, yra lėmusi puiki 
geografinė padėtis ir pagyvėjusi prekyba su fryzais (vakarinių ger- 
manų tauta, gyvenusi Šiaurės jūros pakraštyje tarp Emso ir Reino), 
vikingais, estais, suomiais, slavais ir kt. Kapinynai pasižymi ypatingu 
įkapių gausumu. Papuošalų formos labai įvairios, puikios darbo tech- 
nikos. Be anksčiau aptinkamų geometrinių raštų motyvų, ypačiai įsigali 
pintinis raštas. Ornamentai komponuojami juostomis ir grupėmis. Apy- 
rankių ir segių galai gražinami stilizuotomis gyvūninėmis galvutėmis. 
Ypačiai gausu sidabrinių dirbinių: antkaklių, segių, apyrankių, žiedų. Be 
to, sidabru buvo puošiami žąslai, balno kilpos, kamanos, diržai. Pasirodo 
ir sidabrinių lydinių, kurie kaip piniginis vienetas išliko iki Vytauto lai- 
kų. Karių apsiginklavimas taip pat yra buvęs labai įvairus. Vienas iš 
svarbiausių ginklų buvo vienaašmeniai ir dviašmeniai kalavijai su įvai- 
raus pavidalo rankenomis. Be įvairios formos ietigalių, atsiranda geleži- 
nių įmovinių ir įtveriamųjų strėlių antgalių. Nuo X a. gausu plačiaaš- 
menių geležinių kovos kirvių, kartais dailiai ornamentuotų įkaltų tri- 
kampėlių eilutėmis. Tuo pačiu laiku pasirodo ir geležiniai smogiamieji 
peiliai, įdėti į odines žalvariu apkaustytas makštis. Nemuno žemupyje 
(Pakalniškiai, netoli Gelgaudiškio) XI - XII a. jau aptinkama ir apsau- 
ginių ginklų — šalmų. 

To meto Lietuvos pajūrio gyventojų laidosenai pažinti turime daug 
ištirtų kapinynų. Pradžioje mirusieji laidota nedeginti duobėse, tačiau 
nuo IX a. tuose pačiuose kapinynuose vis dažniau susiduriame su degin- 
tiniais kapais, kurių skaičius tolydžio didėja. Apie XII a. įsigali miru- 
siųjų deginimo paprotys. 

Ir Švėkšnos krašte turime nemaža tyrinėtų kapinynų, sutelkusių 
mums labai daug vertingos medžiagos ne tik to laikotarpio medžiagi- 
nei kultūrai bei laidosenai pažinti, bet ir įvairioms istorinėms proble- 
moms aiškinti. Pirmiausia susipažinkime su tyrinėtais kapinynais, o pas- 
kui su tais kapinynais, kur atsitiktinai surasta įkapių. 

Nikėlų kapinynas. Jau anksčiau, benagrinėdamas atsitiktinai su- 
rastą senojo geležies amžiaus medžiagą, buvau priminęs, kad Nikėluo- 


se, dešiniajame Ašvos krante, priešais antroje upės pusėje esantį „Žio- 
gų kalną“, beariant buvo randama įvairių ir naujojo geležies amžiaus 

įkapių. 1936 m. atlikau ardomo kapinyno tyrinėjimus (J. Puzinas, Nau- 
jausių proistorinių tyrinėjimų duomenys, Kaunas, 1938, p. 112 - 115). 
Iškasus bandomąją 11 m ilgio ir 3 m pločio perkasą, susidurta su įvai- 
riomis įkapėmis, su degintais žmonių kaulais, smulkiomis anglimis ir 
stambesniais žirgų kaulais bei arkliadančiais. Viršutinysis žemės sluoks- 
nis vietomis net iki 1,2-1,5 m gilumos buvo perkastas, greičiausiai ka- 
sant rūsius bulvėms laikyti. Kaip matyti iš radinių, toje vietoje yra buvę 
plokštinių, griautinių, degintinių ir žirgų kapų. Betyrinėjant suardyto 
kapinyno dalį, dar aptikti trys nepaliesti kapai: vaiko kapas Nr. 1, vyro 
ir jo žirgo kapas Nr. 2 ir vyro kapas Nr. 3. Mirusieji palaidoti nuo 
1,1 iki 1,5 m gilumo duobėse. Kapai pasižymėjo įkapių gausumu. 


Vaiko kapas Nr. 1 (pav. 16) aptiktas 1,1 m gilumo duobėje (J. Pu- 
zinas, 1. c., pav. 76). Griaučių teišlikę atskiri fragmentai, turėję sąlytį 
su žalvariniais papuošalais. Mirusysis buvo palaidotas galva į šiaurės 
vakarus. Kaklo vietoje susidurta net su trejopo tipo papuošalais. Pa- 
čioje apačioje surasta apvara, sudaryta iš žalvarinių trikampės ir pus- 
apvalios vielos įvijų, suvertų ant storoko sukto siūlo. Galimas dalykas, 
kad tomis įvijomis buvo papuoštas drabužėlio pakraštys aplink kaklą. 
Antras kaklo papuošalas padarytas iš maždaug 5 mm storio siūlų vir- 

Pav. 16. Nikėlai, Švėkšnos vls. X - XI amž. vaiko kapas Nr. 1. 

vutės, gana retai apvajotos žalvarinė grandinėle. Šis papuošalas gulėjo 
iš dalies po, iš dalies viršuje žalvarinės antkaklės. Trečias kaklo pa- 
puošalas — žalvarinė iš trijų vielų vyta antkaklė užkeistais galais. Vie- 
nas antkaklės galas baigiasi kilpele, antras — kabliuku. Kad sulenkta 
antkaklė neišsiskėstų, užkeisti galai per vidurį surišti siūlais. Po visais 
papuošalais išlikę trinytinio audinio ir odos (kailiuko?) fragmentų. Tai 
apdaro likučiai. Krūtinės srityje skersai, galvute į kairę pusę, gulėjo 
žalvarinė lankinė segė gyvūnine galvute. Ta sege buvo susegtas vir- 
šutinis drabužis. Segė būdinga X-XI a. Maždaug kojūgalyje aptikta 
7 cm skersmens ir 5 cm storio smulkučių anglių krūvelė, greičiausiai 
susijusi su laidojimo apeigomis. 


Vyro ir žirgo kapas Nr. 2 surastas 1,5 m gilumoje. Kapo duobės 
ribos nebuvo aiškios, nes aplinkinė žemė buvo perkasta. Tik 1,4 m gi- 
lumoje pradėjo ryškėti kapo duobės kontūrai. Duobė yra buvusi 2,3 m 
ilgio ir apie 1 m pločio, Žemė duobėje (griaučių viršuje) maišyta su 
smulkiomis anglimis. 1,5 m gilumoje susidurta su griaučių likučiais. 
Vyras buvo palaidotas aukštielninkas, galva šiaurės vakarų kryptimi. 
Kairioji ranka per alkūnę buvo sulenkta maždaug 40“ kampu, deši- 
niosios padėtis — neaiški. Kapas išsiskyrė ypatingu įkapių gausumu. 
Kairėje galvos pusėje buvo padėtos dvi ietys geležinėmis viršūnėmis. 
Abudu ietigaliai juostiniai, ilgi (vienas 28 cm, antras 45 cm ilgio) ir 
siauri, neturį ryškesnio perėjimo nuo įmovos į pačią geležtę. Įmovos 
trumpos. Vieno ietigalio įmova ornamentuota. Dešinėje kaukolės pusėje 
gulėjo žalvarinė pasaginė segė. Kaklo vietoje rasta žalvarinė vytinė ant- 
kaklė, kurios vienas galas baigiasi kilpele, antras — kableliu. Antkaklės 
skersmuo — 19 cm. Dešinėje krūtinės pusėje gulėjo įvija žemyn plokš- 
čia lankinė laiptelinė segė. Ant kairiosios rankos buvo užmauta masyvi 
kampuoto piūvio žalvarinė apyrankė, o ant pirštų 3 įvijiniai žalvariniai 
žiedai. Vyro drabužiai buvo sujuosti puošniu odiniu diržu, kurio pa- 
viršius buvo pagražintas siauromis pailgomis žalvarinėmis plokštelėmis. 
Išlikusio diržo fragmento ilgis 13,5 cm. Ant krūtinės viršūne kojų 
link padėtas 81,5 cm ilgio vienaašmenis geležinis kalavijas su ranke- 
nos skersiniais (Pav. 17). Rankenos skersiniai tiesūs, rankenos ilgis 12,5 
cm, skersinio ilgis 8,1 cm (R. Kulikauskienė ir R. Rimantienė, Senovės 
lietuvių papuošalai, II, Vilnius, 1966, pav. 40). Kalavijas buvo įdėtas į 
medinę makštį, kurios galas glaudžiai apvyniotas virvute (J. Puzinas, I. 
c., pav. 75; R. Kulikauskienė ir R. Rimantienė, l. c., pav. 41). Prie kairiojo 
šono padėtas geležinis peilis. Kojų gale, kairėje pusėje, aptiktas 45 cm 
ilgio lenktas dalgis. Po įkapėmis ir beveik visame kapo dugne susidurta 
su medžio ar žievės liekanomis ir smulkių degėsių sluoksniu. Ypač daug 

Pav. 17. Nikėlai, Švėkšnos vls. X. a. kalavijo rankena ir medinės makšties galas, 
apvyniotas virvute. 


degėsių galvos vietoje ir po ietigaliais. Vietomis degėsių sluoksnis 
buvo net 7 cm storio. 


Žirgo kapas. Toje pačioje duobėje, apie 45 cm nuotolyje į pietų 
vakarus nuo vyro kapo, taip pat 1,5 m gilumoje, palaidotas žirgas su 
visa savo apranga. Žirgo kapo duobės kontūrų ilgis 2,5 m, plotis 1,25 m. 
Žirgo griaučiai išlikę labai blogai, todėl nebuvo įmanoma nustatyti, ko- 

kioje padėtyje jis buvo palaidotas. Viena tėra aišku, kad žirgas buvo 
paguldytas galva į vakarus. Prie viršugalvio aptikta plonų suvyniotų 
žalvarinių skardelių. Nasruose įdėti geležiniai žąslai, o kaklą puošė 
masyvi žalvarinė vytinė antkaklė plonėjančiais galais. Vienas antkaklės 
galas baigiasi kilpele, antras — kabliuku (tokios pat anktkaklės nešiota 
ir žmonių). Po antkakle surasta drobės likučių ir medžio pėdsakų. Be 
to, netoli žirgo žandikaulio aptikta žalvarinių skardelių, įvijinių žiedų ir 
įvairios formos kamanų dirželių apkalų. Prie visų čia paminėtų žal- 
varinių papuošalų susidurta su siūlų ir karčių liekanomis. Žirgo kapo 
dugnas susilieja su vyro kapo dugnu. Po žirgo kapu būta 5 cm storio 
degėsių sluoksnio. Atrodo, kad prieš laidojant raitininką ir jo žirgą, 
abiejų kapų duobės dugne kūrenta apeiginė ugnis. Ir šiaip kapų duo- 
bės žemėje apstu degėsių liekanų. Vyro ir žirgo kapas priskiriamas 
X amžiui. 

Kaip galima spręsti iš laidosenos, čia turėjo būti palaidotas turtin- 
gas karys - žemvaldys, tos apylinkės ar net ir didesnės srities iškilus 
asmuo. Apie tai liudija įkapių gausumas ir vyro palaidojimas drauge su 
žirgu. Ietigaliai ir kalavijas kalba apie mirusiojo priklausymą kariniam 
luomui. Kalavijai anais laikais yra buvę brangūs, todėl jie aptinkami tik 
turtingų žmonių kapuose. Galimas dalykas, kad mirusiajam priklausė ne- 
toliese Ašvos ir Beržupio santakoje buvusi pilaitė. Ta pilaitė, kad ir ne- 
didelė, bet buvo pakankamai gerai sustiprinta. Jos šlaitai, pereiną į upe- 
lio krantus, yra buvę statūs, apie 9 m aukščio. Pilaitės kiemas yra bu- 
vęs beveik apvalios formos, apie 35 m skersmens. Iš pietų pusės pilies 
kiemą juosė 50 m ilgio ir 5 m aukščio pylimas (Laisvė, 1921 m. Nr. 797). 
Reikia manyti, kad kape Nr. 2 palaidotas karys valdė ir didesnius 
žemės plotus. Tai simbolizuoja į kapą įdėtas piautuvas. Tai iškilaus 
skalvio kapas iš to laikotarpio, kada formavosi Lietuvos valstybė. 


Vyro kapas Nr. 3 aptiktas taip pat 1,5 m gilumo duobėje. Griau- 
čių teišlikę atskiri fragmentai: dalis kaukolės, apatinis žandikaulis, 
kairiosios kojos kaulai ir kt. Mirusysis buvo paguldytas galva į šiau- 
rės vakarus. Kaklo vietoje rasta vytinė antkaklė kilpiniais galais ir įvijų 
apvara (įvijose išlikę siūlų). Kairėje galvos pusėje padėtos dvi ietys, 
kurių geležiniai smaigaliai buvo nukrypę į šiaurės vakarus. Vieno ieti- 
galio išlikęs medinio koto fragmentas, apvyniotas dviejomis žalvarinėmis 
įvijomis, kurios savo forma nesiskiria nuo įvijinių žiedų. Juosmens 
vietoje aptiktas odinis diržas, skersai apkalinėtas pailgomis žalvarinė- 
mis plokštelėmis, o kairiajame šone prie diržo gulėjo geležinis peilis 
tiesia nugarėle. Žemiau krūtinės ląstos mirusiojo drabužis buvo susegtas 
žalvarinė lankinę sege gyvuline kojele. Ant krūtinės, išilgai kapą, 

Pav. 18. Nikėlai, X -XI a. žalvarinė žirgo puošiamoji grandinė. 


padėtas vienaašmenis 78 cm ilgio geležinis kalavijas be rankenos sker- 
sinių (VDKM 833:29). Kalavijas paskutiniuoju metu ištirtas technologiš- 
kai. Jo viena šoninė plieninė juostelė buvo suvirinta iš plonų plieno 
sluoksnelių. Vidurinės plieninės juostos struktūra — feritas ir perlitas, 
šoninių — taip pat feritas ir perlitas, bet vietomis tik perlitas. Kala- 
vijo geležtė negrūdinta. Manoma, kad kalavijas yra vietinio darbo 
(J. Stankus, Kalavijų ir ietigalių technologija Lietuvoje IX - XIII am- 
žiais. — Lietuvos TSR Mokslų Akademijos Darbai, A serija, 2(33), 1970, 
p. 120, 122). Ir šio vyro kario kapo duobės dugne susidurta su stambio- 
mis anglimis. Kapas priskirtinas X- XI a. 

Be to, kapinyne surasta nemaža įkapių iš suardytų kapų: gintari- 
nių dvigubo nupiauto kūgio pavidalo karolių, du kalavijo fragmentai, 
žirgo puošiamoji grandinė (pav. 18), sudaryta iš dvigubų žalvarinių 
karolių, sujungtų apskritomis grandelėmis (R. Kulikauskienė ir R. Ri- 
mantienė, Senovės lietuvių papuošalai, II, 1966, pav. 86) ir kt. 


Paulaičių kapinynas. 1936 m. tyrinėdamas II - III a. kapus, vietomis 
susidūriau su apardytais ir dar nepaliestais IX - XI a. kapais bei dau- 
gybe įkapių iš suardytų kapų. Mirusieji, panašiai kaip ir kaimyniniuose 
Nikėluose, buvo laidojami nedeginti ir sudeginti nuo 1,0 iki 1,55 m gi- 
lumo duobėse. Chronologijai buvo svarbus plokštinis griautinis kapas 
Nr. 3. Jame surasta IX - X a. vytinė žalvarinė antkaklė užkeistais kilpi- 

Pav. 19. Paulaičiai, Švėkšnos vls. IX - X amž. vytinė žalvarinė antkaklė, rasta ka- 
pe Nr. 3. 


niais galais (pav. 19). Antkaklė susukta iš trijų apvalių vielų, o kilpe- 
lės galuose sulenktos iš vienos vielos. Antkaklės skersmuo 13 cm (VDKM 
836:15; R. Kulikauskienė ir R. Rimantienė, Senovės lietuvių papuošalai, I, 
1958, pav. 387). Tame pat kape rasta ir iš Švedijos įvežta IX a. žalvarinė 
žiedinė segė su rombo pavidalo stilizuotu gyvūniniu ornamentu apati- 
nėje segės dalyje (pav. 20). Viršutinėje segės žiedo dalyje yra trikam- 
pės formos atauga su skylute viduryje ir keturiais ragučiais viršuje. 


Pav. 20. Paulaičiai, Švėkšnos vls. IX amž. žalvarinė žiedinė segė stilizuota gy- 
vuliniu ornamentu. 

Segės ilgis 7,82 cm (VDKM 836:17; R. Kulikauskienė ir R. Rimantienė, 
Senovės lietuvių papuošalai, I, 1958, pav. 420). Pynimo ornamenias su 
stilizuotais gyvuliniais motyvais buvo labai išplitęs Švedijoje (A. Aberg, 
The Occident and the Orient in the Art of the Seventh Century. Part 3, 
Stockholm, 1947), todėl ir ši segė pateko į Paulaičius iš Švedijos. 

Paulaičiuose būta ir degintinių kapų, kuriuose surasta X-XI a. 
pasaginių segių praplatintais galais, žiedinių segių ir t.t. Aptikta įkapių, 
kurios, prieš dedant jas į kapą, buvo tyčia sulaužomos. 

Čia tenka paminėti bent dalį Paulaičiuose surastų įkapių, kilusių 
iš suardytų kapų. Nuėmus dirvožemį, įvairioje perkasų gilumoje susi- 
durta su keliais šimtais be jokios tvarkos išsimėčiusiomis įkapėmis, pri- 
klausančiomis IX -XI a. Iš kaklo papuošalų pažymėtini gintariniai ir 
stikliniai karoliai. Gintariniai karoliai yra dvigubo nupiauto kūgio, jų 
skersmuo svyruoja nuo 1,2 iki 4,9 cm (pav. 21). Karoliai priskiriami X - 

Pav. 21. Paulaičiai. IX - X a, gintarinių karolių apvara. 


XI a. (R. Kulikauskienė ir R. Rimantienė, Senovės lietuvių papuošalai, 
I, 1958, pav. 390; VDKM 836:192-215). Vienalaikiai su gintariniais yra 
gana stambūs rantyti tamsiai mėlyno stiklo karoliai su maža skylute vi- 
duryje, lygūs žalsvi ir geltoni karoliai ir juodi stikliniai karoliai, papuošti 
raudona emale (pav. 22). Karolių skersmuo — 0,6- 1,7 cm (R. Kulikaus- 
kienė ir R. Rimantienė, 1. c., pav. 391; VDKM 836:233-265). Iš segių 
vyrauja pasaginės segės paplatintais galais, keturkampėmis, vyniotomis 
galvutėmis ir žemais aguoniniais galais. Viena segė aguoniniais galais 
(pav. 23) turi tordiruotą žiedą, o plačioji užsegamoji smeigtuko dalis 
ornamentuota akutėmis. Segės skersmuo — 4,6 cm (R. Kulikauskienė ir 
R. Rimantienė, 1. c., pav. 427; VDKM 836:26). Paminėtina žalvarinė žie- 
dinė segė, kurios uždaras pusapvalio skersinio piūvio lankelis yra rum- 

Pav. 22. Paulaičiai.IX - X a. stikliniai karoliai. 


Pav. 28. Paulaičiai. XI a. pasaginė segė aguoniniais galais. 


TI 


buotas (pav. 24). Segės skersmuo — 4,35 cm (R. Kulikauskienė ir R. 
Rimantienė, 1. c., pav. 436; VDKM 836:28). Be to, surasta įvairaus dydžio 
žalvarinių įvijų, kryžinių smeigtukų, žvagučių su grandinėlėmis ir kt. 
Turime ir sidabrinių žiedų: vienas pastorinta, antras pinta priešakine 
dalimi (abudu žiedai anksčiau buvo patekę į Lenkų mokslo bičiulių 
draugijos muziejų Vilniuje, dabar yra Lietuvos istorijos - etnografijos 
muziejuje Vilniuje). Rasta ir diržo sagčių bei žalvarinių apkalų su 


Pav. 24. Paulaičiai, XI a. žiedinė segė rumbuotu lankeliu. 


odos likučiais. Iš ginklų paminėtini geležiniai įvairios formos ietigaliai, 
strėlių antgaliai, dviašmenis kalavijas, kurio skersiniai puošti sidabru, 
bet rankenos buoželė neišlikusi (VDKM 836:28), kalavijo dalis su apa- 
tiniu tiesiu rankenos skersiniu (VDKM 836:269), kalavijo rankenos buo- 
želė (VDKM 836:299), smogiamasis kovos peilis ir kt. Darbo įrankius 
sudaro geležiniai peiliai tiesia nugarėle ir ilgi lenkti dalgiai. Iš raitininkų 
aprangos dalykų išskirtini geležiniai bei žalvariniai pentinai bei balno 
kilpos. Geležiniai XI - XII a. pentinai yra įvairios formos. Pavyzdžiui, 
vienas pentinas (pav. 25) yra pusapvaliomis ienelėmis, papuoštomis įstri- 
žai išdėstytomis sidabro juostelėmis; pentino ilgis 16,1 cm (R. Kauli. 
kauskienė ir R. Rimantienė, Senovės lietuvių papuošalai, II, 1966, pav. 
83 ir 84; VDKM 836:19). Kitas pentinas turi smailią viršūnę ir trumpas 
ienėles; pentino ilgis 5,3 cm, plotis 5,7 cm (R. Kulikauskienė ir R. Ri- 
mantienė, 1. c., pav. 82; VDKM 836:287) Žalvarinis pentinas (pav. 26) 
yra sudėtingesnio darbo: jis padarytas iš trijų storų, apskritų ir įstrižai 

Pav. 25. Paulaičiai, XI -XII a. geležinis pentinas, papuoštas įstrižomis sidabrinėmis 
juostelėmis. 


rantytų vielų, ienelių galuose kilpelės, o vidurinėje dalyje — smaili 
viršūnė; pentino skersmuo 8,8 cm, plotis 1,4 cm (R. Kulikauskienė ir 
R. Rimantienė, Senovės lietuvių papuošalai, I, 1958, pav. 539; VDKM 
836:67). Paulaičiuose surastos geležinės balno kilpos turi išlenktą pa- 
myną, pritaikytą minkštam apavui, ir keturkampę skylę odiniam diržui 
įverti. Viršutinioji balno kilpos dalis klota ornamentuotu sidabru (pav. 
27). Kilpos aukštis 14,1 cm, pamynos plotis 4,3 cm (J. Puzinas, Naujausių 
proistorinių tyrinėjimų duomenys, 1938, pav. 74; VDKM 835:17 ir 18). 


a A 


AD Ty 2 


Pav. 26. Paulaičiai. XI - XII a. žalvarinis pentinas, padarytas 1š trijų įstrižai ran- 
tytų vielų. 

Pagaliau paminėtini XI-XII a. puošnūs geležiniai dvinariai žąslai su 
laužtukais šonuose (pav. 28). Laužtukų galai baigiasi žirgų galvutėmis, 
paviršius pasidabruotas, o pakraščiai ornamentuoti spurgelių juostele. 
Laužtuko ilgis 12,5 cm (R. Kulikauskienė ir R. Rimantienė, Senovės 
lietuvių papuošalai, II, 1966, pav 149; VDKM 835:20). Iš perkasose su- 
rastų arkliadančių ir žirgo aprangos dalykų galima spręsti, kad Paulai- 
čiuose būta ir žirgų kapų. 


Pav. 28. Paulaičiai. Geležiniai dvinariai žąslai su laužtukais šonuose. 

Išskirtinės reikšmės radinys — XI - XII a. trijų žalvarinių svarstyklių 
fragmentai (VDKM 835:89-90). Iš surastų fragmentų įmanoma nustatyti 
buvusią svarstyklių išvaizdą. Svarstyklės yra buvusios svirtinės, savo 
forma panašios į anksčiau vaistinėse naudotas svarstyklėles (pav. 29). 


Pav. 29, Paulaičiai. Žalvarinės svirtinės svarstyklės (rekonstrukcija). 


Pagrindinę dalį sudarė vidurinysis svirties pastovėlis su tvirtai įleista 
švytuokle, kuri apačioje turi skylutę, kad vyriu būtų galima judamai 
pritvirtinti pakabinamąją svarstyklių šakelę. Prie viduriniojo svirties 
narelio vyriais pritvirtinti svarstyklių peteliai, kurių galuose prika- 
binama žalvarinė grandinėlė. Toliau prie tų grandinėlių įvertas varpelio 
pavidalo skirstiklis, prie kurio trimis grandinėlėmis prikabintos žal- 
varinės gaubtos lėkštelės. .Paprastai tokių lėkštelių skersmuo svyruoja 
nuo 6,7 iki 7,2 cm. Daugiausia svarstyklių ir žalvarinių ar geležinių 
žalvariu aptrauktų svarsčių surasta Lietuvos pajūrio srityje. 1966 m. 
Lietuvoje buvo žinoma 41 svarstyklė ar jų fragmentai iš 22 vietų ir 
92 svarsčiai (O. Navickaitė-Kuncienė, Seniausios (X-XIII amžių) svorio 
matų sistemos Lietuvoje klausimu. — Lietuvos TSR Mokslų Akademijos 
Darbai, serija A 2(21), 1966, p. 145, pav. 1). Gausu svarstyklių bei 
svarsčių Latvijoje, bet daugiausia svarstyklių ar jų fragmentų surasta 
Semboje; ten 1940 m. buvo žinoma apie 105 svarstyklės (W. La Baume 

und J. Wilczek, Die frūhmittelalterlichen Silberwagen aus Ostpreussen. 
— Alt-Preussen, 3, 1940, p. 40 - 43). Lietuvoje buvo žinomos dvi svorio 
"sistemos: skandinavinė, kur svorio matas yra buvęs lygus maždaug 
8 g (skandinavų artugo svoris 8,5 g) ir Rytų Europos, kur arabų 
sidabrinės monetos (dirhemos) svoris buvo lygus 4-5 g. Tačiau vyrau- 
janti buvo skandinavinė svorio sistema (R. Volkaitė - Kulikauskienė, 
Lietuviai IX - XII amžiais, Vilnius, 1970, p. 112-119). Svarstyklės ir 
svarsčiai — pirklių įkapė. 


Pociai, kaimas, 5 km į vakarus nuo Švėkšnos. Apie 1 km į pietų 
vakarus nuo kaimo, deš. Ašvos krante, vad. Šilinės lauke, yra buvęs 
VIII -IX a. plokštinis griautinis ir degintinis kapinynas, kuris, ūki- 
ninkams bekasant rūsius bulvėms, buvo suardytas. 1909 m. V. Nage- 
vičius ištyrė kelis griautinius ir tris degintinius kapus (V. Nagevičius, 
Mūsų pajūrio medžiaginė kultūra VIII - XIII amž. — Senovė, I, Kaunas, 
1935, p. 72-73 ir 1 iliustracija). Griautinių kapų duobės yra buvusios 
iki 2,2 m ilgio, 1,2 m pločio ir iki 1,5 m gylio. Mirusieji laidota galvomis 
į vakarus. Prie griaučių įkapių nerasta. Degintinių kapų duobės yra 
buvusios mažesnės, negu griautinių. Kapų Nr. 2 ir 3 duobė buvo pailgai 
apvalaina, apie 1,5 m ilgio ir 0,6 m gylio. Duobės dugnas buvo iš- 
grįstas plokščiais skaldytais akmenimis. Ant grindinio greta vienas kito 
supilti du degėsių kupsteliai (kiekvienas apie 50 cm skersmens), aplink 
apdėti kumščio didumo akmenimis, Kapo Nr. 1 duobė yra buvusi apskri- 
ta, apie 1,0 m skersmens ir 1,1 m gylio. Duobės dugnan buvo nuleistas 
didelis akmuo, ant kurio supilta degėsių krūvelė, kurioje rasta ir sude- 
ginto žmogaus stuburo slankstelių. 


Trijų degintinių kapų inventorius gana įvairus (pav. 30). Iš kaklo 
papuošalų paminėtini stikliniai pailgi, dvigubo nupiauto kūgio ir mėlyni 
rantyti karoliai, plona lietinė tordiruota antkaklė, kurios vienas galas 
baigiasi kilpele, antras kableliu. Segių aptikta trejopo tipo: dvi lankinės 
segės ilgomis gyvulinėmis kojelėmis, viena plokštelinė segė, primenanti 
pelėdines seges, ir viena atsitiktinai surasta ilgakojė segė lietine užka- 
ba (VDKM 1518:2). Iš kabučių išskirtinas plokščias inksto pavidalo ka- 
butis su dviem C formos išpiovomis viduryje. Tokių pat kabučių rasta 
Mockaičiuose (V. Nagevičius, Mūsų pajūrio medžiaginė kultūra VIII - 
XIII amž., 1. c., p. 69), Vėžaičiuose, Šilutės aps. (W. Gaerte, Urge- 
schichte Ostpreussens, 1929, p. 315, pav. 255:d). Iš rankų papuošalų pri- 
mintina tuščiavidurė apyrankė platėjančiais galais Be to, Pociuose 
dar rasta: žalvarinis diržo skirstiklis, geriamojo rago apkalai, geležinė 
yla ir kt. 

Pav. 30. Pociai, Švėkšnos vls. VIII - IX a. degintinių kapų įkapės. 


Skomantų kapinynas. Jau anksčiau minėtame senojo ir vidurinio 
geležies amžiaus kapinyne mirusieji tebebuvo laidojami ir XI-XII a. 
1909 m. V. Nagevičius ištyrė 5 kapus: 2 griautinius, 2 degintinius ir 1 ka- 
pą, kuriame buvo palaidotas nesudegintas žirgas, o jo viršuje — sudegin- 
tas raitininkas (V. Nagevičius, Mūsų pajūrio medžiaginė kultūra VIII - 
XIII a., 1. c., p. 70-72 ir dvi iliustracijos). 

Vieno griautinio kapo duobė buvo 2,4 m ilgio, 0,7 m pločio ir 11 m 
gylio. Duobės kampai buvo nuapvalinti. Mirusysis paguldytas aukš- 
tielninkas galva į vakarus. Aplink griaučius daug degėsių liekanų. Prie 
dešiniojo šlaunikaulio rasta geležinio peilio dalis. 

Antroji duobė buvo 2 m ilgio, 0,8 m pločio ir 1,1 m gylio. Duobės 
kampai taip pat nuapvalinti. Mirusysis palaidotas galva į vakarus. 
Griaučių ilgis 1,5 m. Prie griaučių aptikta smulkių medžio anglių liku- 
čių ir degėsių. Ant dešiniosios rankos piršto buvo užmautas žalvarinis 
įvijinis žiedas. 

Degintinių kapų gylis apie 0,4 m. Duobių dugne supilti degintiniai 
žmonių kaulai su įkapėmis. Supiltų kaulų ir degėsių sluoksnis buvo kelių 
cm storio. Vienoje duobėje degintiniai kaulai su degėsiais išsklaidyti 
60 cm skersmens plote, antrame — 30 cm skersmens plote. Degintinių 
kaulų ir degėsių viršuje uždėta po du akmenis, kurie yra buvę apie 30 cm 
skersmens. Abiejuose kapuose rasta po vieną žalvarinį įvijinį žiedą, o 
antrame — dar pora gintarinių ir žalvarinių karolių bei dvi audeklinės 
sagos. 

Ir Skomantuose ištirtas vienas raitininko ir žirgo kapas (pav. 31). 
Duobė buvo keturkampės formos, 3 m ilgio ir 2 m pločio bei gylio. 


Pav. 31. Skomantai, Švėkšnos vls. Raitininko ir žirgo kapas. 

Duobės dugne, tamsiai nusispalvinusiame smėlyje, palaidotas nedidelis 
žirgas. Jis buvo paguldytas kniūbsčias, galva į šiaurę. Žirgo nasruose 
aptikti geležiniai žąslai, kurių galuose buvo po vieną grandį su liežuvė- 
liu odiniam dirželiui. Kaukolės srityje susidurta su kamanų likučiais — 
žalvariniais apkaustais. Čia surasta viena pailga keturkampė plokštelė su 
skylutėmis kampuose ir sukryžiuotos siauros, pailgos skardelės su tri- 
mis kniedėmis. 

Užpylus žirgo nugarą smėliu (apie 60 cm nuo duobės dugno), virš 
žirgo kapo sudėtas ištisinis akmenų grindinys, kurio storis buvo apie 
40 cm. Ant grindinio, pačiame jo centre, supilti sudeginto raitininko kau- 
lų likučiai ir laužo degėsiai. Degėsių krūvelė yra buvusi 1 m skersmens 
ir 15 cm storio. Degėsiuose rasti keli žmogaus stuburo slanksteliai ir gele- 
žinis peiliukas makštyje. Degintinio kapo viršuje sukrautas mažesnis 
akmenų grindinys, kurio viršuje supilta žemė. 


Švėkšnos kapinynas. Kaip jau anksčiau minėta, 1853 m. grafas Ado- 
mas Plateris tyrinėjo plokštinį kapinyną Švėkšnos dvaro lauke. Deja, 
tiksli kapinyno vieta ligi šiol neišaiškinta. Neišliko ir kasinėjimų apra- 
šymo. Kapinyne surasta labai daug vertingos medžiagos, jos tarpe ne- 

Pav. 82. Švėkšna. Gintarinių karolių apvara (rekonstrukcija). 

maža ir sidabrinių dirbinių. Švėkšnoje surasta medžiaga šiuo metu 
saugoma Lietuvos istorijos - etnografijos muziejuje Vilniuje. Paskelbta 
labai maža radinių dalis. Čia paminėsiu tik kai kurias svarbesnes įkapes. 

Iš kaklo papuošalų pirmoje vietoje tenka sustoti ties gintarinių ka- 
rolių apvara (pav. 32). Ar ji rasta viename kape, ar sudaryta iš įvai- 
riuose kapuose surastų karolių, nežinome. Gintaras tamsiai rusvos spal- 
vos. Karoliai daugiausia paplokšti, dvigubo nupiauto kūgio formos. Di- 
džiausio karolio skersmuo 3 cm, mažiausio — 1,7 cm. Laikas — X-XI a. 
(R. Kulikauskienė ir R. Rimantienė, Senovės lietuvių papuošalai, I, 1958, 
pav. 468). 

Be gintaro karolių, maždaug tuo pačiu laiku (X-XII a.) buvo ne- 
šiojami ir stikliniai bei emaliniai karoliai (pav. 33). Ypačiai buvo mė- 
giami tamsiai mėlyno stiklo karoliai rantytu paviršiumi. Tokių karo- 
lių forma yra buvusi įvairi: vieni karoliai yra pailgi su tankiais ran- 


Pav. 83. Švėkšna. 1-2. X -XI amž. tamsiai mėlyno stiklo karolių apvaros; 3. XI - 
XII amž. stiklinių ix emalinių karolių apvara. 

teliais, kiti — pailgi ar kiek apvalesni su retesniais ranteliais. Pasitaiko 
ir šviesiai mėlyno stiklo rantytų karolių. Be to, apvaroje įmaišyta ir 
kitokios formos stiklinių bei emalinių karolių (R. Kulikauskienė ir R. 
Rimantienė, 1. c., pav. 464, rekonstrukcinis dviejų apvarų piešinys). Tre- 
čia apvara sudaryta iš stiklinių ir emalinių karolių. Karolių spalva ir 
forma įvairi: be tamsiai mėlyno stiklo trumpų rantytų karolių, apvaroje 
yra ir šviesaus mėlyno stiklo rantytų bei lygių paplokščių karolių, žals- 
vų karolių (daugiau ar mažiau apvalios formos, rantytų ir paplokščių), 
aptikta ir mėlynų karolių, primenančių margutį, raudonų paplokščių 
emalinių karolių, pagražintų baltomis ir juodomis vingiuotomis juostelė- 
mis, vienas rombo pavidalo rusvas karolis ir kt. Vidutinis karolių skers- 
muo 1,5 cm. Ši karolių apvara skiriama XI- XII a. (R. Kulikauskienė ir 
R. Rimantienė, 1. c., pav. 465, rekonstrukcinis piešinys). Tiek gintaro, 
tiek stiklo bei emalės karoliai buvo labai mėgiamas Vakarų Lietuvos 
moterų papuošalas, 

Iš kitų kaklo papuošalų paminėtina žalvarinė vytinė antkaklė plo- 
nėjančiais galais su ąsele galuose. 

Surasta nemaža žalvarinių ir sidabrinių pasaginių segių. Jų for- 
mos gana įvairios. Čia paminėtina žalvarinė pasaginė segė aguoniniais 
galais (pav. 34). Jos lankelis papuoštas vijimo imitacija, o plačioji už- 


Pav. 84. Švėkšna. XI a. žalvarinė pasaginė segė aguoninėmis galvutėmis. 

segamojo smeigtuko dalis — akutėmis. Segės skersmuo 5,9 cm (R. Ku- 
likauskienė ir R. Rimantienė, 1. c., pav. 428). Aptikta žalvarinių pasa- 
ginių segių daugiakampiais ir vyniotais galais ir sidabrinių to paties 
tipo segių vyniotais, praplatintais ir gyvūniniais galais. 

Apyrankės yra buvusios dvejopos: juostinės ir žalvarinės masy- 
vios apyrankės trikampio skersinio piūvio (pav. 35). Pastarojo tipo 
segių paviršius būna ornamentuotas dviguba pynute (R. Kulikauskienė 
ir R. Rimantienė, 1. c., pav. 384). Kitos X-XI a. masyvios žalvarinės 
apyrankės lankelis yra šešiakampio skersinio piūvio (R. Volkaitė-Kuli- 
kauskienė, Lietuviai IX - XII amžiais, 1970, p. 180). 


sala LN ik LT a iš, 
EEST : . 


a 


Pav. 35. Švėkšna. X a. masyvi žalvarinė apyrankė. 


Puošnių įkapių grupę sudaro penki sidabriniai žiedai: du žiedai 
išplota priešakine dalimi ir trys įvijiniai. Puošniausias žiedas išplota 
priešakine dalimi (pav. 36). Ta dalis yra ovalo formos, 2,5 cm pločio, 
per vidurį perskirta apvalaina iškyla. Abejuose iškylos šonuose prie- 
šakinė žiedo dalis papuošta eilėmis įmuštų akučių ir trikampių, įrė- 
mintų rantelių juostele. Užpakalinė žiedo dalis siaurėja ir baigiasi už- 
keista juostele, kuri gale susukta. Žiedo skersmuo 2,6 cm (L. Nakaitė, 
Senovės lietuvių sidabriniai papuošalai. — Iš lietuvių kultūros istori- 
jos, II, Vilnius, 1959, p. 67, pav. 13). Kiti trys sidabriniai žiedai yra 

įvijiniai. Jie padaryti iš 0,5 cm pločio sidabrinės juostelės, suvyniotos 
į dvi ar tris apvajas. Žiedo pakraščiai ornamentuoti smulkių įkartų 
eilute, o pats žiedo paviršius — įmuštais trikampėliais (L. Nakaitė, 1. c., 
p. 68, pav. 14). 


Pav. 86. Švėkšna. XI-XIII a. sidabrinis žiedas plačia priešakine dalimi. 


Retu radiniu tenka laikyti šiferinį verpstuką (VDKM 1265), pate- 
kusį Švėkšnon prekybos keliais iš Volinijos. Kaip žinoma, Ovruče (Ukrai- 
noje), prie Ubortės upės, aptinkama nemaža rožinės ir rausvai mėlynos 
spalvos šiferio žaliavos, iš kurios pagaminti verpstukai Dniepru - Daugu- 
va ir iš dalies Berezina - Nerimi - Nemunu pateko į Latviją, Lietuvą ir 
Prūsus. Manoma, kad Švėkšnos šiferinis verpstukas čion pateko Baltijos 
jūros keliu, ėjusiu iš Dauguvos žiočių į Nemuno žemupį (J. Antonie 
wicz, Šlady handlu Stowian z Baltami we wczesnym šredniowieczu. — 
Rocznik Olsztynski, III, Olsztyn, 1961, p. 9 -19, žemėlapiai 1 ir 3; O. Na- 
vickaitė - Kuncienė, Senosios Rusios importas X - XIII amžių Lietuvoje. 
Lietuvos TSR Mokslų Akademijos Darbai, serija A, 1(16), 1964, p. 117- 
119). 

Pagaliau Švėkšnoje surasta žalvarinių svarstyklių liekanų — skersi- 
nis ir švytuoklė (P. Kulikauskas, R. Kulikauskienė, A. Tautavičius, Lie- 
tuvos archeologijos bruožai, Vilnius, 1961, p. 412). 


Mockaičių kapinynas. Kaip matyti iš ardomame kapinyne surastų 
įkapių (pav. 14), čia mirusieji laidota nuo II iki XII a. Naujajame ge- 
ležies amžiuje Mockaičiuose būta plokštinio griautinio ir degintinio kapi- 
nyno. Paminėsiu kai kurias V. Nagevičiaus 1909 m. supirktas IX - XII a. 

įkapes (V. Nagevičius, Mūsų pajūrio medžiaginė kultūra VIII - XIII 
amž., 1. c., p. 68-69, pav. 1-13). Kaip ir kituose to paties laikotarpio 
Švėkšnos krašto kapinynuose, ir Mockaičiuose aptikta gintarinių ir stik- 
linių karolių. Segių tipai įvairūs: čia surasta lankinių laiptelinių segių, 
klotų spaustiniu sidabru; ilgakojų segių stilizuotomis 'gyvūninėmis, gal- 
vutėmis ir aguoninėmis buoželėmis įvijos galuose (viena segė papuošta 
kryputėmis); žalvarinė pasaginė segė atriestais stilizuotais gyvuliniais ga- 
lais. Apyrankės yra buvusios kelių tipų: paprastos žalvarinės apyran- 


Pav. 37. Mockaičiai, Švėkšnos vls. IX - X a. žalvarinė masyvi apyrankė pastorin- 
tais galais. 


kės užkeistais galais, padarytos iš trikampio piūvio vielos; tuščiavidurės 
apyrankės išpūstais galais; masyvios apyrankės nežymiai pastorintais ga- 
lais (pav. 37) su trapecinio skersinio piūvio lankeliu (R. Kulikauskienė 
ir R. Rimantienė, Senovės lietuvių papuošalai, I, 1958, pav. 503). Pa- 
galiau paminėtinas plokščias inksto pavidalo kabutis su dviem C formos 
išpiovomis viduryje. Kabutis visai tokios pat formos, kaip ir Pociuose 
surastasis, tik čia išlikusi pailga plokštelė su kilpelėmis galuose pami- 
nėtam kabučiui prikabinti. 

Kiti Švėkšnos krašto archeologiniai paminklai: piliakalniai, 
kulto vietos 


Švėkšnos krašte yra nemaža piliakalnių, deja, ligi šiol dar netyri- 
nėtų, todėl tuo tarpu neturime žinių nei apie jų statybos pobūdį, nei 
apie pilių amžių. Štai vietovės, kur būta įvairių laikotarpių piliakalnių: 


1. Gedikai, 6 km į pietų rytus nuo Švėkšnos. Pelkėtame Ašvos slė- 
nyje yra buvęs nedidelis piliakalnis, kurio dalis paplauta Ašvos. Teiš- 
likęs pylimas. Netoli piliakalnio, Ašvos krante, rasta VII - VIII a. žal- 
varinė laiptelinė segė (Mažoji Lietuviškoji Tarybinė Enciklopedija, I, 
1966, p. 532; toliau trumpinama MLTE). 

2. Gedminaičiai, į šiaurės rytus nuo Švėkšnos. Prie Graumenos yra 
piliakalnis, vadinamas Pile. Pilies kiemas trikampiškos formos (dr. J. 
Šaulio archyvas Pensilvanijos universiteto bibliotekoje, byla Nr. 12). 


3. Jomantai, 4 km į vakarus nuo Švėkšnos. Piliakalnis yra Telšė- 
nos kairiajame krante, ties jos santaka su Ašva. Piliakalnio kiemą vir- 
šuje iš trijų pusių supa 1-2 m aukščio pylimas. Į rytus nuo piliakalnio, 
jau Jurgaičių kaimo lauke, yra didžiulis I - XIII a. kapinynas (MLTE, I, 
1966, p. 692). 

4. Jucaičiai, į šiaurės vakarus nuo Švėkšnos ir į šiaurės rytus nuo 
Mockaičių, prie Veiviržo yra piliakalnis (P. Tarasenka, Lietuvos archeo- 
logijos medžiaga, Kaunas, 1928, p. 144; toliau trumpinama LAM). 


5. Jurkaičiai, 9 km į pietų rytus nuo Švėkšnos, kairiajame Ašvos 
krante, yra piliakalnis (LAM, p. 146). 

6. Lekiai, į šiaurės vakarus nuo Švėkšnos, į pietų rytus nuo Mockai- 
čių, kairiajame Ašvos krante, klampios pievos viduryje yra „pilė“ (LAM, 
p. 171). 

7. Mockaičiai, 8 km į šiaurės vakarus nuo Švėkšnos ir į pietų vaka- 
rus nuo Veiviržėnų, kairiajame Veiviržo krante yra piliakalnis. Pilies 
kiemas apvalus, apie 65 m ilgio ir iki 40 m pločio. Nuo lauko pusės 
iš šiaurės rytų ir pietų pilies kiemą supa 1,5 m aukščio pylimas, už 
kurio būta griovio (MLTE, II, 1968, p. 617). 

8. Padabrinė, į šiaurę nuo Švėkšnos. Kalvelė, kurioje buvo įreng- 
tos kaimo kapinaitės, vadinama Pile (LAM, p. 196). 


9. Paulaičiai, 6 km į pietus nuo Švėkšnos, Ašvos ir Beržupio santa- 
koje yra piliakalnis. 

10. Skomantai, 8 km į šiaurės vakarus nuo Švėkšnos, deš. Veiviržo 
kranto iškyšulyje, yra didžiulis piliakalnis (jis jau anksčiau plačiau 

paminėtas). 1969 m. ant piliakalnio pastatyta Vytauto Majoro darbo me- 
dinė skulptūra „Žemaitis“. 

11. Šiūpariai, į šiaurę nuo Švėkšnos, 4 km į pietus nuo Veiviržė- 
nų, į Šalpės slėnį įsiterpusio aukštumos kyšulio gale yra piliakalnis, iš 
pietų vakarų sustiprintas dviem maždaug 50 m ilgio pylimais (vienas 
pylimas 8 m aukščio, antras —2 m aukščio). Pilies kiemo plotas apie 
1000 mž. Šalia piliakalnio rasta I tūkstantmečio lipdytinės keramikos 
grublėtu paviršiumi ir gintarinių karolių (MLTE, III, 1971, p. 413). 


Su senojo kulto vieta greičiausiai sietinas Vilkų Kampe esąs kal- 
nas, vadinamas „Alkos“ kalnu (LAM, p. 262). Galimas dalykas, kad bent 
dalis pėduotų ar su kitokiais iškaltais ženklais akmenys turi ryšio su 
kultu. Tokių akmenų aptikta šiose vietose: Aidukų lauke išartas akmuo 
su iškaltomis grotelėmis (LAM, p. 90); Daugsvyčiuose rastas akmuo su 
iškaltais dubenimis, o lauke, vad. Ragokalniu, iškasama medžio anglių 
(LAM, p. 118); Dvarvyčiuose susidurta su akmenimi, kuriame iškalti du 
dubenys (LAM, p. 126) ir Papiauniuose buvęs akmuo su iškaltomis 
žvaigždėmis (LAM, p. 204). 


Žemės ūkis ir amatai 


Archeologiniai duomenys rodo, kad IX-XII a. Lietuvos pajūrio 
srityje pasiekiamas aukštas medžiaginės kultūros lygis. Žemdirbystė bu- 
vo viena iš pagrindinių ūkio šakų. Apie IX a. išsivystė pūdyminė, arba 
trilaukė, žemdirbystės sistema, kada dirbama žemė buvo dalijama į 
tris laukus: viena žemės dalis buvo apsėjama žiemkenčiais, antra — 
vasarojum, o trečia — paliekama pūdymui, Be jau anksčiau augintų 
kviečių, miežių, avižų, soros, linų, kanapių, kaip matome iš Apuolės 
Bubių (Padubysio vls.), Veliuonos (Kauno aps.) ir kitų piliakalnių 
tyrinėjimų, ypačiai daug sėta rugių ir avižų. Tame pačiame Apuolės 
piliakalnyje surasta ir pupų bei žirnių sėklų. Apie intensyvią žemdir- 
bystę ir gyvulininkystę liudija Vakarų Lietuvos kapinynuose dažnai ap- 
tinkami dalgiai. 

Su sparčiu žemdirbystės augimu, plėtėsi ir gyvulininkystė. Auginta 
daug galvijų, arklių, kiaulių, avių ir ožkų. Daug dėmesio skirta stam- 
biųjų raguočių auginimui. Jie auginta ne tiktai mėsai, pienui, bet ir odai, 
iš kurios buvo gaminamas apavas, diržai, visokios paskirties siauri dir- 
želiai, peilių bei kalavijų makštys, oda buvo aptraukiami mediniai sky- 
dai ir t.t. Ypačiai daug odos buvo sunaudojama žirgo aprangai: kama- 
noms, apynasriams, pakinktams, balnams, balno kilpų saiteliams. Avys 
buvo laikomos mėsai, vilnai ir kailiui. Plačiu mastu buvo auginami ark- 

Pav. 88. XI - XII a. moterų apranga. 


Pav. 39. XI - XII a. kario ir žirgo apranga. 

liai. Jie naudota ne tik orei, kaip traukiamoji jėga, bet ypačiai raitinin- 
kystei. Adomas Bremenietis (miręs 1076 m.), rašydamas apie Kuršą 
(Curland), mini, kad jo gyventojai turi daug aukso ir arklių (aurum ibi 
plurimum, egui optimi; plg.: Adami Gesta Hammaburgensis ecclesiae 
pontificum. Ex recensione Lappenbergii. In usum scholarum ex Monu- 
mentis Germaniae Historicis recusa. Hannoverae, 1876, liber IV, 16, cap. 
223). Ir kryžiuočių žygių į Lietuvą metu dažnai minimi grobiu paimti 
gyvuliai, ypačiai arkliai ir galvijai (Secriptores rerum Prussicarum, II, 
Leipzig, 1863, p. 96, 110, 113, 115 - 116 ir kt.). 

Didelės reikšmės turėjo medžioklė, ypač kailinių žvėrių: bebrų, 
kiaunių, sabalų, šermuonėlių, udrų, lūšių, voverių, lapių ir kt. Tas pats 
Adomas Bremenietis apie 1075 m. rašo, kad sembų laivai (Semborum 
naves) lankydavęsi švedų prekybos miesto Birkoje (Birca), Melaro eže- 
ro Bjėrko saloje. Tie sembai, arba prūsai (Sembi vel Pruzzi), esą labai 
humaniški žmonės ir padeda tiems, kurie jūroje atsidurią pavojuje ar 
būna užpuolami piratų. Auksą ir sidabrą labai mažai vertiną, bet „turi 
gausybę svetimiems kailių, kurių kvapas mūsų pasaulį persunkė mir- 
tingais išdidumo nuodais“, nes „dūsaujame, matydami kiaunių kailiu- 
kų drabužius, tarsi didžiausią laimę. Taigi vietoje vilnonių apsiaustų, 
kuriuos mes vadiname „faldones“, jie dėvi tokiais brangiais kailiais“ 
(Adami Gesta Hammaburgensis, 1. c., I, 62, IV, 18). Galimas daiktas, 
kad lietuvių kalbon patekę žodžiai birka (prie kailių ar kitų prekių pri- 
kabinamas perskeltas pagaliukas su įpiautais ženklais) ir birkavas (se- 
novinis 10 pūdų svorio matas, lygus 160,381 kg) sietini su prekybos miestu 
Birka (K. Būga, Rinktiniai raštai, III, Vilnius, 1961, p. 750 - 751). Islan- 
diečių Knytlingos sagoje minimas turtingas sembų pirklys Vydgaudras 
(Vidhgautr), kuris buvo atplaukęs į Daniją, tenai apsikrikštijęs ir kuni- 
gaikščiui Kanutui Lavardui (miręs 1131 m.) padovanojęs 8000 kailių 
(Knytlinga saga, cap. 87-90; plg. O. Kleemann, Uber die wikingische 
Siedlung von Wiskiauten und ūber die Tiefs in der Kurischen Nehrung. 
— Alt-Preussen, 1, 1939, p. 6). 

Ypačiai daug kūrybinės iniciatyvos parodyta amatininkystėje. Ama- 
tai tuo metu sudarė jau atskirą ūkio šaką. Vietos amatininkai aprū- 
pindavo plačių apylinkių gyventojus įvairiausiais reikmenimis: papuo- 
šalais, darbo įrankiais, ginklais ir kt. Iš dabar turimų duomenų ga- 
lima spręsti, kad bent keliose Baltijos pajūrio vietose (greičiausiai prie 
Palangos, Švėkšnos ir Šilutės) būta gintaro apdirbimo centrų. Nuo XI a. 
vietoje išsivystė ir stiklo dirbinių gamyba. Reikia manyti, kad maždaug 
tose pačiose vietose buvo gaminami mėlyni rantyti stikliniai karoliai. 
Ypačai didelių laimėjimų pasiekta metalų sidabravimo technikoje. Dar 
labiau naudojant vietinės geležies rūdos išteklius, prityrę kalviai aprū- 

pindavo gyventojus geležiniais kirviais, peiliais, skiltuvais, ietigaliais ir 
kitais reikmenimis. Paplitus aštriems plačiašmeniams kirviams, skliu- 
tams, vedegoms, skobtuvams, kaltams, peiliams patobulėjo medžio ap- 
dirbimo technika, sąsparinių trobesių ir medinių pilių statyba. Nuo XI a. 
įsigalėjus puodžių žiedžiamajam ratui, pagausėjo keramikos dirbinių ir 
paįvairėjo indų formos. Puodžiai aprūpindavo savo gaminiais jau žy- 
miai platesnes apylinkes. Puodų dugnuose kai kur susiduriame su 
puodžių ženklais. 


Skandinavinių germanų grėsmė 


Jau I tūkstantmečio viduryje prasidėjusi skandinavinių germanų 
ekspansija tęsiasi ir toliau. Kaip matyti iš archeologinių duomenų ir 
rašto šaltinių, jų žygiai buvo nukrypę į rytinius Baltijos pakraščius, ypa- 
čiai į kuršių ir sembų kraštus. Tie žygiai yra buvę įvairaus pobūdžio: 
plėšiamieji, duokliniai nukariavimai ir prekybiniai. Štai svarbesni įvy- 
kiai kuršių žemėje IX - XII a. 

Kaip jau anksčiau minėta, maždaug nuo 650 iki 800 m. Gruobyno 
apylinkėse buvo įsikūrę kolonistai, atvykę iš Gotlando ir vidurinės Šve- 
dijos, bet apie 800 m. kuršiai juos išvarę. Iš danų istoriko Saxo Gram- 
maticus (miręs po 1216 m.) veikalo „Historia Danica“, arba „Gesta 
Danorum“ sužinome, kad danų karalius Regnaras Lodbrokas (gyve- 
nęs pirmoje IX a. pusėje) ruošęs karinius plėšiamuosius žygius į Kuršą 
ir Sembą (Scriptores rerum Prussicarum, I, 1861, p. 735). Toliau danų 
ir švedų žygius į Kuršą plačiai aprašo Bremeno - Hamburgo arkivys- 
kupas Rimbertas savo veikale „Vita Anskarii“ (Scriptores rerum Ger- 
manicarum in usum scholarum ex Monumentis Germaniae Historicis 
recusi, Hannoverae, 1884, p. 60 - 62). Rimbertas rašo, kad kuršiai, (Co- 
ri) kadaise priklausę švedų valdžiai, bet jau gerokas laikas praėjęs, 
kaip jie sukilę stengęsi tapti nepriklausomi. Tatai žinodami danai, su- 
rinkę didelę daugybę laivų ir nuvykę į jų (kuršių) žemę, norėdami 
jų turtus išplėšti ir juos sau pasivergti. Valstybė turėjusi penkias sritis 
(civitates). Gyventojai, patyrę apie danų atvykimą, susijungę, pradėję 
narsiai priešintis ir gintis. Ir jiems atitekusi pergalė: pusę danų žmonių 
išžudę, pusę jų laivų apiplėšę, pagrobę iš jų auksą ir daug kitokio turto. 
Išgirdę apie tai karalius Olavas (Olef) ir švedų žmonės, panorę išgarsėti 
ir padaryti tai, ko nepadarę danai. Kadangi kuršiai jau anksčiau švedams 
priklausę, surinkęs nesuskaitomą kariuomenę užpuolė tas sritis. Pirmiau- 
sia netikėtai užpuolę jų valstybės miestą (urbem), vadinamą Seeburgu, 
kuriame buvę 7.000 kovotojų; jį visai sunaikino, apiplėšė ir padegė. Ten 
palikę savo laivus, per penkias dienas pasiekę kitą kuršių miestą — 

Apuolę (Apulia), kur buvę 15.000 kovotojų. Prisiartinus švedams, gy- 
ventojai užsidarę mieste: vieni iš vidaus drąsiai gynęsi, antrieji iš lauko 
laužęsi. Narsiai kovota 8 dienas nuo ryto iki vakaro. Iš abiejų pusių 
daug žmonių žuvę, bet nei vieni, nei kiti pergalės nepasiekę. Išvargę 
švedai ėmę nerimauti, nes jų laukusi dar penkių dienų kelionė į tą 
vietą, kur buvo palikti jų laivai. Nusivylę švedai savo dievais, kurie 
jiems nebepadedą, kreipęsi į Kristų. Staiga visų širdys tiek sutvirtėju- 
sios, kad visi panorę užkariauti miestą. Ir devintą dieną, kai švedai 
panorę pradėti mūšį, kuršiai pasiprašę kalbėtis. Švedų karaliui sutikus, 
jie pradėję: „Dabar jau mes labiau norime taikos, negu karo; trokštame 
su jumis santarvę sudaryti. Ir, pirmiausia, kiek tik aukso ir ginklų 
praėjusiais metais iš danų įsigijome grobio pavidalu, duodame jums 
kaip dovaną už santarvę. Be to, už kiekvieną žmogų, esantį šiame mieste, 
siūlome jums po pusę svaro sidabro. O be to, sumokame jums duoklę, 
kurią ir anksčiau mokėjome, duodame įkaitus ir, kaip ir anksčiau bu- 
vome, norime jums pasiduoti ir klausyti jūsų valdžios.“ Ir karalius 
su kunigaikščiais, paspaudę apuoliškių dešiniąsias, sudarę santarvę ir, 
gavę neapskaičiuojamą turtą bei 30 įkaitų, džiaugdamiesi grįžę pas sa- 
vuosius. 

Šis Rimberto aprašymas šiek tiek nušviečia Apuolės ir kartu mūsų 
pajūrio praeitį IX amžiuje. Aiškus dalykas, kad Apuolės gynėjų skai- 
čius ir gauto grobio dydis yra perdėtas; Apuolės pilies kiemas yra bu- 
vęs 0,5 ha ploto, todėl čia negalėjo sutilpti 15.000 žmonių, nebent šalia 
buvusi gyvenvietė buvo atitinkamai sustiprinta. Viena aišku, kad tuo 
metu Apuolės pilis buvo stipri. 1930 - 1932 m. archeologiniai tyrinėjimai 
parodė, kad IX a. pilies pylimas buvo paaukštintas, jo paviršius už- 
piltas storu molio sluoksniu ir sustiprintas skersai padėtais ąžuoliniais 
rąstais. Šio pylimo paviršiuje surasta IX a. geležinių strėlių antgalių 
(J. Puzinas, Naujausių proistorinių tyrinėjimų duomenys, Kaunas, 1938, 
p. 120-122, pav. 87). 

Skandinavinių germanų grėsmė Kuršui neišnyko ir vėliau, bet nie- 
kad nepavyko jiems užimti kraštą ilgam laikui. Apie 862 m. kuršiai iš- 
silaisvino. Metraštyje „Annales Ryenses“ minima, kad apie 870 m. da- 
nai buvę pavergę visą Žiemgalą, Kuršą, Prūsus ir kitas žemes. Netru- 
kus vėl Kuršan veržiasi švedai. Esą, valdant švedų karaliui Erikui 
Emundssonui iš Uppsalos (miręs 882 m.), Kuršas buvęs įjungtas į Šve- 
dijos valstybę (P. Johansen, Kurlands Bewohner zu Anfang der his- 
torischen Zeit. — Baltische Lande, I, Leipzig, 1939, p. 263). Nuo IX a. 
pabaigos ilgesnį laiką neturime jokių rašto šaltinių apie kuršių santy- 
kius su švedais. Greičiausiai nuo to laiko švedai nebebuvo primetę kur- 
šiams duoklinės ar kitokio pobūdžio valdžios. Tik apie 925 m. pasirodo 

žinių apie vikingų prekybinius ir plėšiamuosius žygius Kurše. XII a. už- 
rašytoje sagoje „Egils saga Skallagrimssonar“ pasakojama apie žymaus 
islandiečių vikingo skaldo (poeto - dainiaus) Egilo Skallagrimssono ir jo 
brolio Torolfo nuotykius Kurše. Esą, abudu broliai drauge su kitais vi- 
kingais ilgu laivu atvykę Kuršan. Sudarę sutartį su kuršiais, dvi savai- 
tes taikiai prekiavę su jais. Bet po to abiejų brolių vikingai, susiskirs- 
tę 12 vyrų būriais, ėmę plėšikauti krašte ir žudyti žmones. Užpuolę jie 
vieno turtingo kuršio sodybą, aptvertą lentų tvora. Čia vikingai buvę 
suimti, uždaryti viename pastate ir pririšti prie stulpų. Egilas Skalla- 
grimssonas dantimis atsirišęs virves, išlaisvinęs savo vyrus ir, pečiais 
išmušęs trobesio galinę sieną, patekęs į kitą pastatą. Ten, pakėlęs grin- 
dų dangtį, gilioje duobėje suradęs tris danų vergus —tėvą Akę su 
dviem sūnumis. Iš tų danų sužinojęs, kad to ūkio savininkas savo 
turtus ir ginklus laikąs klėtyje, Egilas Skallagrimssonas išplėšęs turtą, 
apginklavęs savo vyrus, padegęs gyvenamąjį namą, išžudęs iš degančio 
namo bėgančius žmones, o patį šeimininką nukirtęs kalaviju. Po to visi 
laivu pasukę Danijos link (Samfund til Udgivelse af gammel nordisk 
Literatur, XVII, Kobenhavn, 1886 - 1889, p. 140 tt). Iš šios sagos mes šį 
tą sužinome apie to meto turtingo kuršio sodybą, susidedančią iš ke- 
lių pastatų (gyvenamasis namas, klėtis ir kt.), kad vienas namas tu- 
rėjęs net kelis kambarius, kad viename pastate buvęs gilus rūsys be- 
laisviams laikyti. 

Netrukus Kuršas vėl puolamas. Saxo Grammaticus aprašo danų vi- 
kingo Hastingo žygį prieš kuršių valdovą Lokerą. Tas žygis, suruoštas 
tarp 866 - 894 metų, nepasisekęs. Sėkmingesnis yra buvęs Hastingo sū- 
naus Froto plėšiamasis žygis. Jis, sutelkęs didelį laivyną, užpuolęs kur- 
šių karaliaus (rex) Dorno valdas ir užėmęs jo pilį. Tačiau ir kuršiai 
nelikdavo skolingi danams: jie taip pat dažnai puldinėjo Danijos pa- 
kraščius. Apie XI a. vidurį, kaip matyti iš Magnaus Gerojo sagos, kur- 
šiai danams sudarydavo nemaža rūpesčio.. Pasakojama, kad 1042 m. kur- 
šiai buvo užpuolę Daniją, o 1050 m. danų karalius Svenas buvo pave- 
dęs vikingui Hakonui žiemą ir vasarą saugoti Danijos pajūrį nuo 
kuršių ir kitų jūros plėšikų iš rytų (P. Johansen, Kurlands Bewohner 
zu Anfang der historischen Zeit. — Baltische Lande, I, Leipzig, 1939, 
p. 264). Kuršiai, matyti, turėjo didelį laivyną, nes ir vokiečiams ėmus 
kurtis Dauguvos žiotyse, XIII a. pradžioje puldinėdavo jų laivus. 


Prekyba vikingų žygių sūkuryje 


Aiškus dalykas, kad vikingų grėsmė gerokai sutrukdė Lietuvos pa- 
jūrio ekonominio gyvenimo vystymąsi. Ypačiai tai juntame IX a. Ta- 

čiau antrojoje IX a. pusėje švedų vikingams (variagams) įsitvirtinus 
rytinių slavų žemėse, per Rytų Pabaltijo kraštus prasidėjo tranzitinė 
prekyba su Rytais. Tos prekybos eigoje ir į mūsų pajūrio sritis iš 
Artimųjų Rytų pateko nemaža sidabro, ypačiai arabų sidabrinių mo- 
nėtų, ir kitokių prekių. IX -X a. arabų monetų surasta kai kuriuose 
Vakarų -Lietuvos kapinynuose ir lobiuose: Rūdaičiuose, Kurmaičiuose, 
Palangoje, Girkaliuose (visi Kretingos aps.), Aukštakiemyje - Plūciuose, 
Laistuose (Klaipėdos aps.). X a. žlugus Chazarų valstybei ir pasi- 
keitus ekonominei konjunktūrai arabų kraštuose, švedų vikingų pre- 
kybiniai ryšiai su Artimaisiais Rytais ir Bizantija nutrūko. Sustojo 
ir prekybos keliai, daugiausia ėję Dauguva, iš dalies Nemunu, Nerimi, 
o toliau Dniepru ir Volga. Tuo metu iš Rytų pateko į Vakarų Lietuvą 
stiklinių karolių. Paminėtini juodos spalvos karoliai, papuošti raudo- 
nomis roželėmis, sukryžiuotomis ar tiesiomis baltomis juostelėmis ir kt. 
Įvežtinių karolių surasta iš Švėkšnos krašte (Mockaičiai, Paulaičiai). 
Labai galimas dalykas, kad iš Rytų buvo įvežama ir šilkinių audinių, jų 
tarpe brangaus brokato (jo liekanų aptikta Latvijoje), kurio galėjo įsi- 
gyti tik aukštosios visuomenės atstovai (F. Balodis, Handelswege nach 
dem Osten und die Wikinger in Russland. — Antikvariska Studier, III, 
Stockholm, 1948, p. 319 - 365). 

X a. užsimezga prekybiniai ryšiai su Vakarų Europa, ypač Pareiniu. 
Iš Pareinio, kur yra buvęs stambus kalavijų gamybos centras, į Lie- 
tuvą pateko bent kelių tipų kalavijų, jų tarpe ir su vienos gamyklos 
įrašu ULFBERTH. Pareinio kilmės kalavijų rasta ir Vakarų Lietuvo- 
je: Laiviuose, Palangoje (Kretingos aps.), Anduliuose, Stragnuose (Klai- 
pėdos aps.). Be to, iš Vakarų ir Vidurio Europos buvo įvežama vokie- 
čių, saksų, anglosaksų sidabrinių monetų. Nemaža dalis Vakarų importo 
pateko į baltų kraštus tarpininkaujant skandinavams (O. Navickaitė - 
Kuncienė, Vakarų Europos importas Lietuvoje IX - XII amžiais. — Lie- 
tuvos TSR Mokslų Akademijos Darbai, serija A, 3(22), 1966, p. 85 - 101). 

X-XI a. yra buvę gyvi tiesioginiai prekybiniai ryšiai su Vidurio 
Švedija ir Gotlandu. Iš čia į Rytų Pabaltijo kraštus buvo įvežama skan- 
dinavinio tipo kalavijų, geležinių plačiaašmenių kovos kirvių, dėželinių 
segių, pasaginių segių prašvaitiniais galais, žiedinių segių stilizuotomis 
-gyvūninėmis galvutėmis (Paulaičiai), diržų skirstiklių stilizuotomis gy- 
vulių galvutėmis, balno kilpų, žalvarinių pentinų su antropomorfinio 
ornamento motyvais ir kt. (O. Navickaitė - Kuncienė, Vakarų Europos 
importas Lietuvoje IX - XII amžiais, 1. c., p. 88-96). Gotlande aptikta 
ir baltiškų papuošalų: antkaklių balneliniais galais, antkrūtininių gran- 
dinių su smeigtais, smeigtukų trikampėmis ir kryžinėmis galvutėmis, pa- 
saginių bėi plokščių laiptelinių segių, apyrankių ir kt. Manoma, kad tie 

papuošalai galėję priklausyti ir baltų moterims, patekusioms į Gotlandą 
(B. Nerman, Die Verbindungen, 1. c., p. 162-180). Apie tiesioginius 
švedų prekybinius santykius su rytinio Baltijos pakraščio gyventojais 
liudija ir Nedervalloje (Sodermanlande, Švedijoje) surastas akmuo su 
runiniu įrašu. Įrašo tekstas yra šis: „Sigryda pastatydino šį akmenį savo 
vyrui Sveinui. Jis dažnai nusiirdavo į Žiemgalą (til simkala) savo bran- 
giu laivu aplink Domesnesą (um tumisnis).“ Domesnesas yra dabarti- 
nis Kolkos ragas, šiaurinis Kuršo iškyšulys. Tas runinis įrašas skiriamas 
laikui apie 1040 m. (E. Brate, Sodermanlands runinskrifter, I, Stock- 
holm, 1924, p. 200t; B. Nerman, Die Verbindungen, 1. c., p. 58). 

Istorijos prieangyje būta prekybinių ryšių ir su Kijevo Rusia. Iš 
čia Lietuvon pateko šiferinių verpstukų (Švėkšna), kryželio formos ka- 
bučių, zoomorfinių kabučių, XIII - XIV a. sidabrinių pintinių antkaklių 
ir pasaginių segių, filigraninių karolių, stiklinių apyrankių ir kt. (O. Na- 
vickaitė - Kuncienė, Senosios Rusios importas X-XIII a. Lietuvoje. — 
Lietuvos TSR Mokslų Akademijos Darbai, serija A, 1(16), 1964, p. 115 - 
133; R. Volkaitė - Kulikauskienė, Lietuviai IX-XII amžiais, Vilnius, 
1970, p. 87 - 106; ta pati, Prekybiniai senųjų lietuvių ryšiai su Senąja Ru- 
sia Lietuvos valstybės susidarymo išvakarėse. — Lietuvos Istorijos Me- 
traštis, 1971 metai, Vilnius, 1971, p. 19 - 37). 

Besiplečiant prekybai ir kylant ekonominiam gerbūviui, nuo X a. 
Lietuvoje susiduriame su gana dideliu kiekiu sidabrinių lydinių. Patys 
ankstyviausi (X - XI a.) lydiniai yra buvę kaltiniai įvijiniai. XII - XIII a. 
pasirodo apyrankių formos ir ilgi pusapvalainiai lydiniai smailėjančiais, 
kartais ir suplotais, galais. XIV a. išplinta trikampiai, luoto pavidalo, 
sidabriniai lydiniai. Jie svėrė nuo 188,17 iki 197 gramų, o per pusę per- 
kirstų svoris svyravo nuo 91 iki 95,5 gramų. Pastarųjų lydinių susidary- 
mo centras yra buvęs Lietuvoje. Čia paminėti lydiniai yra buvę ne tik 
kaip žaliava sidabriniams papuošalams, bet ir kaip sveriamoji piniginė 
sistema, veikusi Lietuvoje iki atsirandant lietuviškoms kaltnėms mo- 
netoms (XIV a. antroji pusė). Sidabriniai lydiniai tebebuvo apyvar- 
toje ir Vytauto Didžiojo laikais. Tuo metu vienas ilgasis sudarė dvi 
kapas, 1 kapa — 60 grašių, 1 grašis — 2 pusgrašiai, 1 pusgrašis — 5 ska- 
tikai. Sidabras buvo sveriamas jau anksčiau paminėtomis žalvarinė- 
mis svirtinėmis svarstyklėmis (G. B. Fedorovas, Lobių su Lietuvos lydi- 
niais ir monetomis topografija. — Lietuvos Mokslų Akademijos Istorijos 
Instituto Darbai, I, Vilnius, 1951, p. 186 - 192; A, Tautavičius, Papildomi 
duomenys apie naujus sidabro lydinių ir XIV a. pusės — XV a. pradžios 
Lietuvos monetų radinius Lietuvos TSR teritorijoje. — Lietuvos TSR 
Mokslų Akademijos Darbai, serija A, 1(18), 1965, p. 67-74; R. Volkai- 
tė - Kulikauskienė, Lietuviai IX - XII amžiais, 1. c., p. 106 tt). 

Socialinė sandara ir valstybingumo brendimas 


Sparčių tempu besivystant žemės ūkiui, amatams ir prekybai, kei- 
tėsi ir socialinė sandara. Turtinė nelygybė, aiškiai pasireiškusi Švėkš- 
nos krašte nuo pirmųjų amžių po Kristaus, IX-XII a. dar labiau 
išryškėjo. Susidaro luominė santvarka. Be turtingųjų arba didikų luomo, 
svarbų vaidmenį vaidino laisvieji žemdirbiai, turėję atlikti tam tikras 
prievoles savo didikams (eiti į kariuomenę, mokėti mokesčius, statyti 
bei taisyti pilis ir kt.) ir amatininkai, kurie aprūpindavo visokiais reik- 
menimis ne tiktai didikus, bet ir plačiuosius visuomenės sluoksnius. Bū- 
ta ir vergų, kuriuos dažniausiai sudarė karo belaisviai ir nusikaltėliai, 
kuriems buvo dovanota gyvybė. Turtingųjų rankose telkėsi vis didesni 
žemės plotai, prekyba ir karu įsigyti turtai. Didėjant jų turtams, toly- 
džio augo turčių įtaka ne tik savojoje apylinkėje, bet ir platesnėse sri- 
tyse. Jie tampa savarankiški atskirų sričių valdovai, rėmę savo galią 
ir ginklu. Silpnesnieji turėjo nusilenkti galingesniesiems arba žūti. Ir di- 
dikų tarpe būta gradacijos. Kronikininkas Henrikas savo „Livonijos kro- 

nikoje“, kur aprašomi įvykiai nuo 1180 iki 1227 metų, kalba apie vy- 
'resniuosius (seniores), kilminguosius (nobiles), žemių ar sričių vyres- 
niuosius (seniores terrae, seniores provinciae), kunigaikščius (dux, prin- 
ceps) ir karalius (rex). 

Ryšium su vikingų plėšiamųjų žygių grėsme, vėliau su Vokiečių 
Ordino (kalavijuočių ir kryžiuočių) pastangomis pavergti lietuvius, 
prūsus, latvius ir jų kaimynus, tie žemių ar sričių vyresnieji, kunigaikš- 
čiai, buvo priversti telktis draugėn, kad apgintų jau ne tik savo turtą, 
bet ir krašto laisvę. Ir Lietuvos pajūrio gyventojai (kuršiai, skalviai, 
žemaičiai) įsilieja į vyraujančią šiaurės vakarų lietuvių — žemaičių — 
masę. Pirmą kartą Lietuvos vardas iškyla 1009 m. Guedlinburgo metraš- 
tyje, kur kalbama apie misininko arkivyskupo Brunono (Bonifacijaus) 
žuvimą Rusios ir Lietuvos pasienyje (Scriptores rerum Prussicarum, 
I, p. 237). 1040 m. ir rusų Laurentijaus metraštis mini Jaroslavo žygį į 
Lietuvą (Polnoje sobranije russkich letopisej, I, 1843, p. 103). XI a. lie- 
tuviai jau pradėjo vykdyti karinius žygius į rusų žemes. XII - XIII a. 
sąvartoje jie pasiekia Velikajos ir Lovatės upes, Ilmenio ežerą, Nau- 
gardą ir kitas tolimas vietas rusų žemėje. Ta lietuvių jėga, kaip rašo 
kronikininkas Henrikas savo „Livonijos kronikoje“, esanti tokia dide- 
lė, kad rusai (Rutheni) bėgą nuo jų per miškus ir kaimus, kaip kad 
sprunką kiškiai nuo medžiotojų (Henrici Chronocon Lyvoniae, XIII, 4). 
Įsikūrus vokiečiams Padauguvyje, prasideda ilgos žemaičių ir lietuvių 
kovos su jais. Tas pats kronikininkas Henrikas iškelia lietuvių narsumą 
ir pabrėžia juos buvus puikiais raitininkais. Henrikas tarp kita ko pa- 
mini, kad 1205 m. apie 2000 lietuvių, vadovaujami karo vado Žvilgoto 
(Suelgate) buvo pasiekę net Estiją — Saaremos salą. 1206 m. lietuviai, 
sutelkę stiprią kariuomenę iš visos Lietuvos, prieš Kalėdas persikėlę 
per Dauguvą, pasiekę Turaidą (pilis Vidžemėje, dešiniajame Gaujos 
krante) ir išsivedę nemaža žmonių į nelaisvę. Ipatijaus metraštyje duo- 
dama žinia, kad 1219 m., sudarant taikos sutartį su Haličo - Volinijos ku- 
nigaikščiais, dalyvavo net 22 Lietuvos kunigaikščiai iš įvairių sričių. 
Jų tarpe buvę 5 vyriausieji: Živinbudas, Daujotas, Dausprungas, jo bro- 
lis Mindaugas, Daujėlos brolis Vilikaila. Čia suminimi ir du žemaičių 
kunigaikščiai — Erdivilas ir Vykintas (Polnoje sobranije russkich leto- 
pisej, II, 1908, p. 735 - 736). Erdivilas, kaip žinoma, valdė rytinę Žemaičių 
dalį ir greitai pakluso Mindaugui, o vakarinę dalį valdė Vykintas (ligi 
šiol manyta, kad Vykinto pilis „Tviremet“ buvusi Tveruose, bet R. Ba- 
tūra įtikinamai įrodinėja tą jo pilį buvus Kražiuose, Papilio piliakalnyje, 
plg. R. Batūra, Kur ieškoti XIII a. vidurio „Tviremet“. — Kraštotyra, 
Vilnius, 1964, psl. 116-130), vedęs separatistinę politiką. Mindaugas, 
apie 1240 metais tapęs vieninteliu tikrosios Lietuvos ir jotvingių valdy- 

toju, savo valdžion tebuvo įjungęs tik rytinę Žemaičių dalį. Žuvus ka- 
raliui Mindaugui, didžiuoju Lietuvos ir Žemaičių kunigaikščiu tapo Tre- 
niota, greičiausiai Vykinto sūnus. Ir vėliau žemaičiai atkakliausiai grū- 
mėsi su Vokiečių Ordinu ne tik dėl savo krašto, bet ir visos Lietuvos 
laisvės. 


PUZINAS, JONAS, proistorikas, g. 1905 m. (Ph. D., Prof.) 


LU humanitarinių mokslų fakultete studijavo lyginamąjį kalbų mokslą, literatūra, 
ir pedagogiką. Heidelbergo univ. už disertaciją Vorgeschichtsforschung und Natio- 
nalbewusstsein in Litauen“ gavo filosofijos dr. laipsnį. VDU humanitarinių moks- 
lų fakulteto e.o. profesorius, dekanas ir vėliau pavadavo VU rektorių. Pabaltijo 
univ. Hamburge rektorius. Dalyvavo įvairiuose archeologiniuose kasinėjimuose. Pa- 
ruošęs visą eilę studijų, straipsnių ir mokslinių darbų Lietuvos archeologiniais 
klausimais. Lituanistikos Instituto, Istorijos sekcijos pirmininkas. 

ADRESAS: 7309 So. Washtenaw Ave., Chicago, Illinois 60629. 

LIETUVOS SENOSIOS VALSTYBĖS 
OFICIALIOJI KALBA 


VINCENTAS LIULEVIČIUS 


Lietuvos senosios valstybės valdovai ilgai nevartojo rašto. Valdovai 
savo įsakymus skelbdavo žodžiu krivulės arba pasiuntinių pagalba. O kai 
pradėjo naudoti raštą, tai jis buvo rašomas lotynų kalba, senąja slavų 
bažnytine kalba, lenkų kalba ir kitomis bei lietuvių kalba. 


1. Lotynų kalba 


Kadangi vakarų Europos viduramžių pasaulis išsivystė iš lotyniškos 
Romos imperijos ir jos Bažnyčios, tai Bažnyčios, mokslo ir valstybių ofi- 
cialinė kalba tapo lotynų. Tą kalbą mokantieji buvo daugiausia dva- 
siškiai, vienuoliai, tai jie daugiausia tarnavo valdovams ir rašė jų raštus. 
Žvilgterėkime, kaip su lotynų kalbos naudojimu buvo Lietuvoje. 


Konstantinas Avižonis apie lotynų kalbos vartojimą Lietuvoje sako 
(Lietuvių Enciklopedija, XVI, 459 -461 psl.), kad lotynų kalba buvo 
tarptautinė diplomatinė kalba, todėl jos vartojimas su Vakarų valstybė- 
mis Lietuvoje prasidėjo nuo pat valstybės susiorganizavimo pradžios 
(XIII a.). Mindaugo krikšto ir jo vainikavimo susirašinėjimas su popie- 
žium ėjo lotynų kalba. Ir Mindaugo žemių užrašymai pirmajam Lietuvos 
vyskupui Kristijonui buvo surašyti lotyniškai. Gedimino laiškai (1322 
-23) popiežiui, domininkonų ir pranciškonų ordino viršininkams bei 
Hanzos sąjungininkams irgi parašyti lotyniškai. 

Toliau tas pats istorikas pastebi, kad įėjus į paprotį vartoti diploma- 
tiniams ryšiams su Vakarų valstybėmis tarptautinę lotynų kalbą, su 

abiem ordinais ir su Rygos miestu susirašinėjimui kartais buvo vartoja- 
ma ir vokiečių kalba. Tačiau ir tik ką minėtiems ryšiams dažnai naudota 
lotynų kalba. Rytų Europos ryšiams buvo vartojama rytų slavų kalba. 
Su totoriais susirašinėjo net totoriškai. 

Toliau jis rašo, kad Vytauto laikais raštinėje dirbo įvairiomis kal- 
bomis moką rašyti raštininkai, nes čia buvo rašoma ir gaunama įvai- 
riomis kalbomis raštų. Tačiau tų raštų žymi dalis buvo lotynų kalba. 
Kultūriniai ir bažnytiniai ryšiai su Vakarų kraštais buvo palaikomi taip 
pat lotynų kalba. 

K. Avižonis atkreipia dėmesį, kad ir Lietuvos vidaus gyvenime bu- 
vo vartojama lotynų kalba. Bajorų ir katalikų Bažnyčiai duotosios pirmos 
privilegijos buvo parašytos lotynų kalba. Lietuvos antspaudo tekstas irgi 
ta kalba. Tačiau nuo XIV a. pabaigos, kai pradėjo vartoti gudų rašto 
kalbą, ši pasidarė oficialia Lietuvos raštinės kalba vidaus reikalams. Ta- 
čiau ir šiuo metu lotynų kalbos vartojimas vidaus reikalams neišnyko. 
Ypatingai tuose raštuose, kurie buvo skiriami lietuviams aukštaičiams 
ir žemaičiams. 

K. Avižonis nurodo, kad XV a. pradžioje susidarė teorija apie se- 
novės lietuvių kilmę iš romėnų ir kad pagal tą teoriją lietuvių kalba 
esanti sudarkyta lotynų kalba. XV ir XVI a. pradėta reikalauti plates- 
nio lotynų kalbos vartojimo valstybės vidaus reikalams bei viešajame 
gyvenime. Tuo metu Lietuvos Statutas išverstas į lotynų kalbą. Imta 
reikalauti aukštesnių mokyklų su dėstomąja lotynų kalba, kad geriau 
pramoktų savo „protėvių“ kalbos. 1570 m. įkurtoje jėzuitų kolegijoje 
mokslas buvo einamas lotynų kalba. 

Toliau istorikas pasakoja, kad po 1569 m. Liublino unijos prasidėjo 
pamažu įsigalėti lenkų kalba. Dabar iš gudų kalbos Lietuvos Statutas 
išverstas į lenkų kalbą. Lotynų kalba išliko iki valstybės žlugimo 
(XVIII a.) lenkiškai lotyniško „makaronizmo“ pavidalu. Po padalijimo 
(1795) rusai įvedė rusų kalbą. 


Augustinas Janulaitis (Lietuvos visuomenės ir teisės istorija, Tilžė, 
1920, 52 psl), nurodo: visi aktai, kurie lietė Vakarų Europos valsty- 
bes, buvo rašomi lotynų kalba. Retai vokiečių. Kreipiantis į Rytų Euro- 
pos valstybes, kartais ir į Lenkiją, vartota senoji slavų, gudų kalba. Iki 
1501 Lietuvos seimų atstovams įgaliojimai bei tų seimų nutarimai buvo 
rašomi lotynų kalba. Bet Liublino unijos aktas (1569) parašytas jau 
lenkiškai, 

A. Janulaitis nurodo, kad iki 1551 m. lotyniškai rašė žemės privi- 
legijas tikrajai Lietuvai, o vėliau ir visai Lietuvai. Tačiau sritinėms že- 
mėms, kaip Polocko, Vitebsko ir kitoms, buvo parašytos gudiškai. Taip 


104 


pat gudiškai parašytos ir 1563 - 1565 metų privilegijos. Lotyniškai buvo 
rašytos privilegijos katalikų Bažnyčiai, tikrosios Lietuvos miestams 
(nors ne visiems) ir aktai Palenkei, kuri nenorėjo priimti gudų kalbos. 
Šia proga galima papildyti, kad tarpe daugelio Žygimanto Augusto 
(1544 - 1572) įstaigų dvare „dar buvo dvi kanceliarijos — slaviškoji ir 10- 
tyniškoji“ (A. Šapoka, Senasis Vilnius, Brooklyn, 1963, 154 psl.). 


Dr. Bronius Dundulis (Lietuvos užsienio politika XVI a., Vilnius, 
1971, 42-43 psl.) rašo: „Be rusų kalbos, Lietuvos Didžiosios kunigaikštys- 
tės kanceliarijoje buvo plačiai vartojama dar lotynų kalba, kurią galima 
vadinti antrąja oficialia kalba. Ji buvo vartojama nuo valstybės susi- 
kūrimo XIII a., susirašinėjant su Vakarų Europos valstybėmis, Romos 
kurija ir Lenkija (visi unijiniai aktai iki Liublino unijos rašyti lotynų 
kalba). Priėmus Lietuvai krikščionybę, lotynų kalba buvo bažnytinio kul- 
to, bažnytinių raštų bei dokumentų, bažnytinių mokyklų kalba. XVI a. 
ji vis plačiai imama vartoti valstybiniams bei kultūriniams krašto vi- 
daus reikalams. XVI a. viduryje atsirado istorinio — teisinio ir publicis- 
tinio pobūdžio raštų lotynų kalba ir net buvo siūloma ryšium su paplitu- 
sia teorija apie lietuvių kilmę iš romėnų lotynų kalbą padaryti oficialia 
Lietuvos Didžiosios Kunigaikštystės (Magnus Ducatus Lituaniae) kal- 
ba (Mykolas Lietuvis, Augustinas Rotundas).“ 

Ieškantiems lotynų kalbos paminklų Lietuvoje, yra įdomūs ir Nesvy- 
žiaus Radvilų arsenalo patrankų užrašai, padaryti lotynų kalba (Lietu- 
vių Enciklopedija, XIX, 174 psl.). 

Valdovo arsenale Vilniuje buvo patrankų įvairiais vardais, pa- 
vyzdžiui: Elgeta, Vytautas, Boba ir t.t. Jose būdavo lotyniški įrašai, 
pavyzdžiui, Vytauto patrankoje: „Sum Vitoldus ego, Vitoldi ex nomine 
dictus, concutio turres, moenia sterno — cave“ (Esu Vytautas, Vytau- 
to vardu pavadintas, nuverčiu bokštus, išgriaunu sienas — saugokis) 
(A. Šapoka, Senasis Vilnius, 1963, 146 psl). 

Ir dar galima pridėti, kad lotynų kalba parašyti žymūs veikalai. 
Aukščiau minėtas Mykolas Lietuvis parašė atsiminimus De moribus tarta- 
rorum, lituanorum et mascorum (Apie totorių, lietuvių ir maskvė- 
nų kalba dviejų tomų Lietuvos istoriją (Historiae Lituaniae), išėjusią 
miesto vaitas Augustinas Rotundas, gynęs Lietuvos savarankiškumą, 
parašė Epitome Principium Lithuaniae (Lietuvos kunigaikščių kroni- 
kėlė) ir išvertė į lotynų kalbą II Lietuvos Statutą. O Motiejus Kazi- 
mieras Sarbievijus parašė daug lietuviška tematika lotyniškų odžių. 

Istorikas Albertas Vijukas - Kojalavičius (1609 - 1677) parašė loty- 
nų kalba dviejų tomų Lietuvos istoriją (Historiae Lituaniae), išėjusią 
1650 - 1669. 

Lietuvos bajoras Kazimieras Semenavičius parašė stambų (305 psl.) 
veikalą — Didysis artilerijos menas (Artis Magnae Artilleriae), išspaus- 
dintas Amsterdame 1650 m. Ir dar keletas autorių. 

Vilniuje įsteigtosios Akademijos biblioteka smarkiai augo. Iki XVII 
a. vidurio ji buvo panaši į kitų didžiųjų universitetų bibliotekas. Jo- 
je „Daugiausia knygų buvo lotynų kalba. Po to ėjo knygos Vakarų 
Europos kalbomis, lenkų ir pagaliau lietuvių. Jų mažiausiai“ (Vilniaus 
universitetas, Vilnius, 1966, 48 psl.). 

Po šių pastabų galima tvirtinti, kad Lietuvoje XIV a. ir iš dalies 
XVII a. mokslo ir kitiems viešiems reikalams lotynų kalba buvo plačiai 
vartojama (Lietuvių Enciklopedija, XXIV, 524 psl.). 

Nors 1816 m. Vilniaus universitete buvo patvirtinta oficialioji dės- 
tomoji lenkų kalba, „Bet ir po to daugelis kursų, ypač medicinos fa- 
kultete, buvo skaitomi lotynų arba prancūzų kalba. Lotyniškai skaitė visi 
užsieniečiai. Magistrų ir daktarų disertacijos iki pat universiteto uždary- 
mo buvo rašomos lotyniškai“ (Vilniaus universitetas, Vilnius, 1966, 90 
psl.). O katalikų Bažnyčios liturginė kalba buvo likusi iki mūsų laikų. 


2. Senoji slavų bažnytinė kalba 


Kita svetimoji kalba, įsigalėjusi Lietuvos valstybės raštinėje, buvo 
vadinama senoji slavų bažnytinė kalba. Kas ji buvo per viena, paaiškina 
Vincas Maciūnas (Lietuvių Enciklopedija, XV, 397 psl). Jis nurodo 
kad Bulgarijoje sudarytoji bažnytiniams reikalams rašto kalba buvo 
vadinama senoji slavų bažnytinė kalba. Rusiškai ją vadino cerkov- 
no-slovenskij jazyk, angliškai — Old Church Slavic language, o vokiš- 
kai — Altkirchenslavische Sprache. 

Senąja slavų bažnytine kalba IX a. slavų apaštalai Kirilijus ir Meto- 
dijus vertė šv. Raštą ir kitus religinius tekstus. Popiežiui leidus, ji 
pasidarė religine slavų kalba. Ją vartojo ne tik bažnytiniams, bet ir 
pasauliniams rašto reikalams. Ji isigalėjo rytuose, kaip lotynų kalba Va- 
karų Europoje. Ją vartojo ne tik slavai, bet ir rumuniškosios Valakija ir 
Moldavija. 

Kadangi Lietuva turėjo daug Rusios žemių, kuriose senoji slavų 
bažnytinė kalba buvo vartojama, tad ji pradėta vartoti ir Lietuvos vals- 
tybės raštinėje. 

Bažnytinėje raštijoje ji mažai kito, bet pasaulinių raštų kalbon bro- 
vėsi vietinė įtaka, todėl ji priartėjo prie Lietuvos gudų kalbos. Ir dar 
kas įdomu: į ją įėjo ir lietuvių kalbos žodžių (kurių priskaitoma apie 
300). Dėl šių savybių Lietuvos kanceliarinė kalba Maskvoje buvo vadin- 
ta lietuvių kalba — litovskij jazyk. 

Prof. dr. Zenonas Ivinskis (A. Šapokos red. Lietuvos istorija, Fel- 
bach, 1950, 154 psl) nurodo, kad Lietuvos valstybės vidaus reikalams 
raštas nebuvo vartojamas net iki XIV a. pabaigos. O kai atėjo laikas, 
kad jį reikėjo pradėti vartoti, pasiskolino iš kitų. Pirmieji raštai buvo 
laiškai į užsienį ir sutartys su svetimomis valstybėmis. Raštus Vaka- 
rams rašydavo lotynų kalba, o kartais ir vokiškai, o Rytams — rytų slavų 
vartojama rašto kalba. 

Toliau dr. Z. Ivinskis pasakoja: „Visi rytų slavai vartojo specialią 
rašto kalbą, kuri buvo kilusi Bulgarijoje; ta kalba buvo pradėtos rašyti jų 
tikybinės knygos. Pravoslavai, bijodami iškreipti savo tikėjimo tiesas, 
visas savo tikybines knygas rašė pažodžiui, kaip kad buvo parašytos 
pirmosios knygos. Todėl jų tikybinės literatūros kalba ilgus amžius iš- 
liko nė kiek nepakitusi, senoviška. Ta pačia religinių raštų kalba buvo 
pradėta rašyti ir kiti raštai, kurių jau nebevaržė jokie erezijų pavo- 
jai; ši pasaulinė raštų kalba plėtojosi šnekamosios kalbos įtakoj. Tačiau 
ir ji buvo visai savotiška — niekas gyvas ja nekalbėjo. Ji buvo vartojama 
visose pravoslaviškose slavų tautose ir romaniškoj Rumunijoj. Kiek- 
vienoje valstybėje ji plėtojosi skirtingai. Todėl ji kitokia buvo tuose 
kraštuose, kurie pateko į Lietuvos valdžią, kitokia ji Maskvos kunigaikš- 
tystėje, vėl kitokia buvo kitur. Ypač skirtingai ji ėmė plėtotis Lietuvoj, 
kai nuo XIV amžiaus pabaigos ji pasidarė valstybine rašto kalba, kai ja 
rašoma daugumas raštų ne tik valstybės, bet ir Bažnyčios reikalams. Net 
Lietuvos katalikų dvasininkai ją vartojo greta lotynų kalbos. Lietuvoje 
ji plėtojosi labiausiai ukrainiečių, o ypač gudų įtakoje, tad dažnai ji 
yra vadinama gudų rašto kalba“ (Ten pat). 


Augustinas Janulaitis apie tos kalbos vartojimą (Lietuvos visuome- 
nės ir teisės istorija) rašo: „Iš raštinės aktai išeidavo gudų ir lotynų 
kalbomis, o kartais ir vokiečių. Paskutiniųjų Jogailų laikais, be atskirų 
raštininkų ir sekretorių lotynų kalbai, buvo dar skyrium totorių ir arabų 
kalbomis, susižinojimui su rytais. Aktus, kurie išeidavo iš didžiojo kuni- 
gaikščio raštinės, įrašydavo nuo XV a. pabaigos į tam tikras knygas, 
vėliau vadinamas paprastai Lietuvių Metrika“ (81 psl.). Seimų nuta- 
rimai, jeigu jie lietė Lietuvą, buvo rašomi gudų kalba (Ten pat, 164 
psl). Ir dar nurodo, kad kancleris privalėjo mokėti lotyniškai ir gu- 
diškai, nes iki XVII a. pusės tomis kalbomis buvo skelbiami visi įstaty- 
mai. Paskui įsivyravo lenkų kalba (Ten pat, 171 psl). 

Dr. B. Dundulis (Lietuvos užsienio politika XVI a.) mūsų žinias pa- 
pildo, rašydamas: „Oficialioji kanceliarinė Lietuvos Didžiosios Kunigaikš- 
tystės kalba, įsigalėjusi nuo XIV a. ir vartojama teismų praktikoje net 
iki XVII a. pabaigos (1697 m.), jos vartojimo metu buvo vadinama rusų 

(?— V.L.) kalba. Šios kalbos pamatą sudarė senoji rusų literatūrinė 
kalba, bet ji Lietuvos Didžiojoje Kunigaikštystėje įgijo daug specifinių 
vietinių elementų iš šnekamosios rytų slavų (baltarusių, ukrainiečių) 
kalbos, joje buvo nemaža ir lietuvių žodžių. Ji daugiausia buvo vei- 
kiama baltarusių kalbos, todėl yra vadinama dar ir senąja baltarusių 
kalba. Ši kalba XVI a. pabaigoje jau nemaž skyrėsi nuo Maskvos var- 
tojamos oficialiosios kalbos. Šia rusų (baltarusių) kalba buvo rašomi vals- 
tybiniai dokumentai ir įvairūs aktai, teismų bylos, Lietuvos Statutai, 
metraščiai ir t.t.“ (42 psl). 

Senosios slavų bažnytinės kalbos vartojimas ilgai užtruko. M. Jučo 
nurodymu (Nuo Krėvos sutarties iki Liublino unijos, Kaunas, 1970, 78 
psl.): „III Lietuvos Statutas rusų (? — V.L.) kalbą pripažino valstybine 
visos Lietuvos kunigaikštystės kalba. Lenkų kalba buvo leista naudotis 
tik katalikų Bažnyčios (didžąja pataisiau. V.L.) reikalams; nes Vilniaus 
ir Žemaitijos vyskupystės tiesiogiai priklausė nuo Lenkijos Bažnyčios.“ 


Konstantinas Jablonskis čia nagrinėjama tema daug rašė. Po jo 
mirties 1973 m. Vilniuje buvo išleistas jo raštų rinkinys — Lietuvių kul- 
tūra ir jos veikėjai. Sudarė Vytautas Merkys o redagavo Juozas Jurginis. 

Dėl Lietuvos kanceliarinės kalbos K. Jablonskis pasakoja: „Tuo me- 
tu Vakarų Europoje nebuvo papročio sieti rašto kalbos su šnekamąja 
kalba. Kaimyninėj Lenkijoje, su kuria tuo metu Lietuva turėjo nemaža 
reikalų, taip pat joks oficialusis raštas nebuvo rašomas lenkiškai. Ofi- 
cialieji raštai ten buvo rašomi lotyniškai arba rusiškai (daugiausia Gali- 
cijoje), arba vokiškai (miestuose) (24 psl.). 

Toliau papildo: „Ir Lietuvoje, įvedus rašytinį aktą, imta aktai rašy- 
ti ne viena kuria kalba, bet ir rusiškai (?— V.L.). (Rusijoje, Galici- 
joje, Rumunijoje ta kalba jau seniai buvo virtusi rašto kalba), ir loty- 
niškai (šia kalba rašė kaimynai — Lenkijoje ir Ordino žemėse), ir vokiš- 
kai (daugiausia miestuose, kaip ir kaimyniniuose Ordino ir Lenkijos 
miestuose)“ (Ten pat). 

Jis nurodo, kad slavų kalbą įvedė Lietuvoje ne todėl, kad bajorija tą 
kalbą būtų mokėjusi, bet kad lengviau buvo galima gauti šios kalbos 
raštininkų, ir jie buvo pigesni už kitus raštininkus (Ten pat). Prikiša 
istorikams, kurie greit įžiūri Lietuvos kultūroje kitų įtakų. Jis sako: „Ne- 
retai ir dabar įvairūs istorikai Lietuvos visuomenės istoriją atvaizduoja 
kaip gudų, abiejų kaimyninių ordinų ir lenkų įvairių įtakų kovų lauką, 
tarytum lietuvių visuomenė būtų buvusi kažin kokia tabula rasa, kuriai 
kiekvienas, kas netingi, galėjo daryti ir darė įtakos, ir tų įtakų susigyve- 
nimas tesudarė tai, kas galėtų būti vadinama lietuvių kultūra“ (Ten pat, 
286 psl.). Ir toliau pasipiktinęs tęsia: „Taip rašoma ne tik laikraštiniuose 

straipsneliuose, bet ir tokiuose rašiniuose, kurių autoriai dedasi rimtais 
mokslininkais, tarytum pasaulyje gali būti kuri tauta ar kita visuomenė, 
kurios gyvenimas tebūtų vien kitų sekimas, vien pasidavimas sveti- 
moms įtakoms“ (Ten pat, 286 psl.). 


3. Lenkų kalba 

Apie lenkų kalbos įsigalėjimą Lietuvoje taikliausiai nusako jau mums 
pažįstamas dr. B. Dundulis (Lietuvos užsienio politika XVI a., Vilnius, 
1971 m., 43 psl.). Jis tvirtina, kad „Lenkų kalba ilgą laiką raštui Lietuvos 
Didžiojoje Kunigaikštystėje nebuvo vartojama, nes pačioje Lenkijoje 
nuo XII a. iki XVI a. vidurio oficiali valstybinė ir literatūros kalba buvo 
lotynų kalba. Gausėjant įvairiems ryšiams tarp Lietuvos ir Lenkijos, 
Lietuvos feodalai vis dažniau ėmė naudoti lenkų kalbą, kuri išstumdama 
lotynų kalbą, užėmė kaskart vis stipresnes pozicijas ir pačios Lenkijos 
viešajame gyvenime, Liublino unijos aktas 1569 m. buvo sudarytas jau 
nebe lotynų, o lenkų kalba. Lenkų kalba ėmė palaipsniui stumti iš seno 
valstybiniame Lietuvos Didžiosios Kunigaikštystės gyvenime vartojamą 
rusų (?7— V.L.) kalbą ir tapo oficialia valstybine kalba XVII a. pabai- 
goje (1697 m.)“, 

Lenkų kalba į Lietuvą skverbėsi įvairiais keliais. Pirmasis kelias 
buvo krikščionybė, kuri valstybiniu mastu buvo išplėsta Lietuvoje Jogai- 
los metu. Pirmieji Lietuvos dvasininkai buvo lenkai arba mozūrai. Gniez- 
no arkivyskupija, kuriai priklausė Lietuva, nesirūpino vietinių dvasinin- 
kų paruošimu. Tas reikalas lengviau sprendėsi, kai buvo įkurta jėzuitų 
akademija ir dvi kunigų seminarijos Vilniuje (1582). Tačiau vėl atsirado 
viena kliūtis. Mokslą baigusieji turėjo daug naudos, todėl kitų neragino 
mokytis. Už tai iki XVIII a. dvasininkų trūkumas buvo didelis. Kapitu- 
lose sėdėjo daug svetimtaučių. 

Jei jau trūko eilinių kunigų, tai dar labiau trūko gerų klebonų. 
Klebonais skyrė tik už nuopelnus kunigaikštis (patronato teisė) ir baž- 
nyčių statytojai (koliatoriai), nežiūrint į jų tinkamumą eiti klebono 
pareigų. Lietuvos vyskupai pradėjo reikalauti duoti jiems (vyskupams) 
daugiau teisių skiriant klebonus, bet tas nedaug tepadėjo. Norėjo gauti 
klebonų lietuviškai mokančių. Buvo parapijų, kurių bažnyčių statytojai 
įrašydavo reikalavimą, kad dvasininkai mokėtų lietuviškai sakyti pa- 
mokslus ir klausyti išpažinčių. Kadangi bajorystės žymė buvo nekal- 
bėti lietuviškai, tai tokie klebonai ilgai išgyvenę lietuviškoje parapijoje 
nemokėdavo lietuviškai, nes visai nenorėjo išmokti. 

Lietuviai jėzuitai, kovodami su reformacija, vartojo lietuvių kalbą. 
Jų dėka lietuvių kalba grįžo į religinį gyvenimą. Jėzuitus panaikinus 
(1773) ir įkūrus švietimo reikalams Edukacinę Komisiją, vėl papūtė 

kiti vėjai. Edukacinė Komisija visose mokyklose įvedė lenkų kalbą. Tos 
komisijos paruošti vadovėliai buvo taip pat lenkiški. Mokyklos darė 
įtakos jaunuomenei (Lietuvių Enciklopedija, V, 339 psl.). 

Daug prie lenkų kalbos įsigalėjimo Lietuvoje prisidėjo abiejų tau- 
tų bajorų bendravimas. Bet daugiausiai tam padėjo bendros valstybės 
reikalai: seimai, komisijos ir kt. 


Prof. gen. St. Dirmantas, rašydamas apie Lietuvos kariuomenę po 
1569 metų (Tautos Praeitis, 1967 m., II t., 3-4 kn.) nurodo, kad „Stambų 
vaidmenį slavėjimo ir lenkėjimo procese atliko kariuomenė. Ji buvo 
telkiama teritoriniai: pavietais. Vienetus - vėliavas sudarydavo valsčių 
— pavietų gyventojai. Vietiniai buvo vadai ir kareiviai. Didelė dalis 
valstybės kalbėjo slavų kalbomis“ (216 psl.). Jis sako: „Nėra jokios 
abejonės, kad Kęstučio, Vytauto, Žygimanto Kęstutaičio kariai, aukštai- 
čiai ir žemaičiai, t.y. visos etninės Lietuvos kariai išimtinai naudojosi savo 
gimtąja kalba. Nėra ištirta, iki kurio laiko taip vyko. Vėliau pereita 
prie slavų kalbų. Reikia manyti, pradžioje prie rytų kaimynų — gudų ir 
rusinų, o vėliau — lenkų, nors (ypač samdiniai) vartojo ir kitas kalbas“ 
(215 psl.). Nurodo ir motyvus, kodėl slaviškoji kalba įsibrovė į mūsų 
tautą: „Prie lietuvių civilių ir ypač karių kalbos suslavinimo daug pri- 
dėjo mūsų ūmai, intensyviai grynai tik karinė ir politinė, o ne kul- 
tūrinė ekspansija į milžiniškus mus iš Rytų, Pietų ir Pietų - Vakarų 
supančius slavų plotus“ (Ten pat). 

Oficialiai lenkų kalba buve įvesta Lietuvos teismuose 1697 m. Lenkų 
kalba mokslo reikalams tepradėjo vartoti Vilniaus universitete tik 1811 m 
įvedus lenkų literatūros ir kitais metais lenkų kalbos dėstymą. „Nuo to 
laiko Vilniaus universitete ir pradėta dėstyti lenkų kalbą ir literatūrą, 
nors kaip dėstomoji kalba oficialiai patvirtinta tik 1816 m. Bet ir po to 
daugelis kursų, ypač medicinos fakultete, buvo skaitomi lotynų kalba. 
Lotyniškai skaitė visi užsieniečiai. Magistrų ir daktarų disertacijos iki 
pat universiteto uždarymo buvo rašomos lotyniškai“ (Vilniaus universite- 
tas, Vilnius, 1966 m., 90 psl.). 


4. Lietuvių kalba 


Prof. dr. Petras Jonikas (Lietuvių kalbos istorija, Chicago, 1952 
m.) apie lietuvių kalbos vartojimą viešajame gyvenime nurodo Lietuvos 
valstybės santvarką, kurios kanceliarijoje nereikėjo vartoti lietuvių kal- 
bos, nes liaudį (kalbančią lietuviškai) siekė per bajorus. Nors bajorijos 
dauguma mokėjo lietuviškai ir namie ją vartojo, bet buvo pramokę ir gu- 
diškai, lenkiškai ir net lotyniškai. Todėl iki XVII a. pabaigos vyriausybės 
raštų lietuvių kalba tėra maža užsilikusių. 

Vis dėlto buvo momentų, kai teko ir viešajame gyvenime vartoti 
lietuvių kalbą. Nėra žinoma, kad sričių valdytojai būtų turėję nuolati- 
nius ar laikinus vertėjus. Išeitų, kad tie lietuviškų sričių valdytojai mokė- 
jo lietuvių kalbą, ir ji buvo vartojama įstaigose. Prileidžiama, kad Ponų 
Taryboje valstybės reikalai buvo sprendžiami lietuvių kalba. Lietuvių 
kalba buvo vartojama ir oficialiose įstaigose, kai buvo norima pasiekti 
žemesnius gyventojų sluoksnius. Žygimantas Augustas 1552 liepė Vil- 
niaus miestiečiams paskelbti raštą lenkiškai, lietuviškai ir rusiškai. Vla- 
dislavas Vaza tarpe kitų kalbų kreipėsi ir lietuviškai net dviem uni- 
versalais (1639 ir 1641). 

Valstybei patekus į nelaisvę, kai reikėjo priešintis rusams, kovotojai 
kreipdavosi į liaudį lietuviškai. 1791 m. gegužės 3 d. konstitucija buvo 
išversta lietuviškai (nors nebuvo atspausdinta). Buvo lietuviškas atsi- 
šaukimas 1794 m. sukilimo vyriausybės. Jų atsirado ir Napoleono žygio 
metu į Rusiją. 1831 ir 1863 m. sukilimų metu buvo lietuviškų atsišauki- 
mų. Net leidinys išėjo lietuvių kalba. 

Kalbininkas dr. P. Jonikas nurodo, kad ir rusams teko griebtis lie- 
tuvių kalbos, kai norėjo pasakyti liaudžiai. Tokiu buvo atsišaukimas dėl 
bėgančių iš kariuomenės (1825), išleistas atsišaukimas 1831 m. sukilimo 
malšintojo, apie baudžiavos panaikinimą ir žemės reformą. Iki XVIII a. 
lietuvių kalba išsilaikė teismuose. Bylą vesdavo lietuviškai, bet protoko- 
lus surašydavo rusiškai (gudiškai) (? — V.L.). Po baudžiavos panaiki- 
nimo (1861) valstiečių teismuose kai kur buvo protokolai lietuviškai 
surašomi Užnemunės teismuose iki XIX a. sukilimų bylininkai ir tei- 
sėjai kalbėjo lietuviškai. Bet protokolai svetimtaučių raštininkų bu-- 
vo surašomi rusiškai ar lenkiškai. 

Dar nurodo, kad kovojant su reformacija, katalikų dvasininkai pra- 
dėjo leisti tikybines knygas, skaityti evangelijas, sakyti pamokslus ir 
skelbti kai kuriuos bažnytinius oficialius raštus. Tuo keliu nuėjo vysk. 
M. Valančius, parašydamas ganytojiškų laiškų. Juo pasekė ir Seinų 
vyskupijos valdytojas (141 - 145 psl.). 

Pasiklausę prof. dr. P. Joniko pasakojimų apie lietuvių kalbos var- 
tojimą viešajame gyvenime, pereikime prie istoriko Konstantino Jab- 
lonskio (Kultūra ir jos veikėjai, Vilnius, 1973 m.). Jis sako, kad „lie- 
tuvių Lietuvos didikų pačiame XV a. gale buvo vartojama ne tik namų 
reikalams, bet ir per viešuosius pasitarimus valstybės reikalais. Ne kuria 
kita kalba Lietuvos didikų turėjo būti sprendžiami valstybės reikalai 
ir savo tarpe Ponų taryboje“ (37 psl.). 

K. Jablonskis mano: „Jau XV a., be tarmių, turėjo būti bendrinė lie- 
tuvių kalba“ (44 psl.). Jis negali įsivaizduoti, kad Ponų tarybos pasitari- 

muose Lietuvos didikai būtų kalbėję kiekvienas savo tarme. Jo manymu, 
Vilniaus tarmė turėjo būti bendrinė kalba (Ten pat). 

Be to, jis mano, kad „Raštas lietuvių kalba turėjo atsirasti XIV a. 
gale, priėmus krikščionybę, bet tų lietuviškų tekstų, vertimų, turėjo 
būti labai nedaug — patys reikalingiausieji tikybiniai tekstai“ (45 psl). 
Manoma, „kad iš seno Vilniaus miestiečiams parapijos bažnyčioje pamoks- 
lai tebuvo sakomi lietuviškai ir tik XVI a. pradžioje imta sakyti pamoks- 
lai ir lenkiškai“ (39 psl.). Nežiūrint į tai, K. Jablonskis neranda rimto 
pagrindo manyti, kad vietinis Vilniaus elementas būtų vartojęs nelietu- 
višką kalbą (38 psl.). Jis mano, „kad pirmojoje XVI a. pusėje lietuvių 
kalba buvo plačiai vartojama Lietuvoje ne tik valstiečių ir miestelėnų, 
bet ir visų laipsnių bajorų ir miestiečių, neišskiriant Vilniaus miestiečių, 
ne tik namų, bet ir viešiesiems reikalams“ (40 psl). Tap pat lietuvių 
kalba buvo vartojama (per vikarus) bažnyčiose ir mokyklose (44 psl.). 

Nors „Akademijoje visi dalykai buvo dėstomi lotynų kalba“ (314 
psl), bet jėzuitams rūpėjo ir vietinė kalba. „Akademijoje buvo nustaty- 
ta, kad studentai, mokantieji lietuvių kalbą, pamokslų pratybas turi atlik- 
ti ne kuria kita kalba, o lietuviškai, kad, išėję iš akademijos, galėtų aiškia, 
gražia lietuvių kalba imponuoti kalbančiai visuomenei“ (314 psl.). Jė- 
zuitams rūpėjo ir tikybiniai raštai lietuvių kalba (T. p.), todėl „XVI a. 
pabaigoje ir XVII a. pradžioje, kovos su evangelikais laikotarpiu, Vil- 
niaus akademija prisidėjo prie lietuvių rašomosios kalbos ugdymo“ (T.p.).. 


Dr. B. Dundulis (Lietuvos užsienio politika XVI a., Vilnius, 1971 m.) 
rašo: „Nors didžiojo kunigaikščio ir valstybinių įstaigų kanceliarijose ir 
ypač jų išleidžiamuose dokumentuose vyravo rusų (?— V.L.), o greta 
jos plačiai vartojama lotynų kalba, lietuvių kalba taip pat vartojama, 
ir ji nebuvo tiktai namų arba privatinio gyvenimo kalba. Pačioje pra- 
džioje valstybės vidaus gyvenime galėjo daug kur apsieiti be jokių 
raštų. Lietuvių kalba vartojama viešajame valstybiniame gyvenime, 
bet tiktai žodžiu, o ne raštu (žinoma, kad Vytautas su Jogaila kal- 
bėjosi lietuviškai). Turime žinių, kad išaugintas lenkiškoje aplinkoje 
Lietuvos didysis kunigaikštis Kazimieras Jogailaitis (1440 - 1492), maža- 
metis tapęs Lietuvos valdovu, mokėsi lietuvių kalbos ir papročių. Apie 
valdžiusio po Aleksandro, Žygimanto Senojo ir Žygimanto Augusto mo- 
kymąsi lietuviškai ar lietuvių kalbos mokėjimą neturime žinių. Žinome 
tiktai, kad Žygimantas Augustas 1547 m. klausėsi Trakų vaivados kank- 
lininko lietuviškų dainų“ (43-44 psl) 

Toliau atkartoja jau mums žinomus K. Jablonskio tvirtinimus, 
kad „XVI a. pirmojoje pusėje visi lietuviai — didikai, bajorai, miestie- 
čiai, nekalbant jau apie valstiečius — dar plačiai vartojo lietuvių kalbą 

ne tiktai namų, bet ir viešajame gyvenime. Lietuvių kalba turėjo būti 
sprendžiami valstybės reikalai ponų taryboje, nes išliko apie jos vartoji- 
mą net diplomatiniuose pasitarimuose su svetimų valstybių atstovais. .. 
Su valstybės valdžios potvarkiais, paskelbtais rusų (? — V.L.) kalba, lie- 
tuvių bajorai turėjo būti supažindinami lietuviškai. Teismo procesai lie- 
tuvių srityse vyko paprastai lietuviškai, teisėjai ir raštininkai buvo 
lietuviai ar suprato lietuviškai, bet pagal įsigalėjusią tvarką protokolus 
rašė rusiškai (7 — V.L.). Kol kas nežinome nė vieno didžiojo kunigaikš- 
čio kanceliarijos rašto lietuvių kalba. Jei lietuviško rašto seniausių 
pavyzdžių iki šiol turime tiktai iš XVI amžiaus pirmosios pusės, tai iš to 
dar neseka, kad jo anksčiau visai nebuvo. Lietuvių raštas galėjo atsirasti 
jau kuriantis valstybei ar bent mažų mažiausia XIV a. pabaigoje, 
priėmus krikščionybę, nes skleisti krikščionybę, nemokant vietos kal- 
bos, buvo beveik neįmanoma. XVI a. viduryje nebepasitenkinama rank- 
raštiniais tekstais. Reikalingiausius religinius lietuviškus tekstus sie- 
kiama išspausdinti, kad jie būtų prieinami platesniems gyventojų sluoks- 
niams., Kaip žinome, knygų lietuvių kalba atsiradimas (1547 m.) susi- 
jęs su XVI a. reformacijos judėjimu“ (44-45 psl.). 


Toliau autorius pažymi, kad „XVI a. kylant švietimui ir kultūrai 
Lietuvos Didžiojoje Kunigaikštystėje, lietuvių kalba viešajame valsty- 
biniame gyvenime nepradėta plačiau vartoti. Tuo tarpu kaimyninėje 
Lenkijoje ir kitose valstybėse sparčiai besivystančios nacionalinės kal- 
bos greit išstūmė lotynų kalbą iš oficialiosios kalbos pozicijų.. Lietuvoje 
ilgainiui bajorai, pirmiausia didikai, kasdieniniame gyvenime ima var- 
toti lenkų kalbą vietoj gimtosios. Įsisavindami lenkų kalbą ir kultūrą, 
Lietuvos Didžiosios Kunigaikštystės bajorai išliko valstybės patriotais 
ir gynė jos valstybinį savarankiškumą. .. Jei turtingieji bajorai greičiau 
atsisakė lietuvių kalbos, tai viduriniesiems ir smulkiesiems bajorams — 
šlėktoms — lietuvių kalbą, be abejo, dar ilgą laiką buvo šnekamoji“ (47 - 
48 psl). 


Lituanistas Jurgis Lebedys sako: „Lietuvių kalba XVII a. pradžioje 
buvo plačiai vartojama įvairių sluoksnių. Tik didikai ir stambieji ba- 
jorai buvo jau linkę jos atsižadėti. Ji skambėjo ne tik kaimuose ir 
miesteliuose, bet ir miestuose, neišskiriant nė Vilniaus ar Kauno“ (Li- 
tuanistikos baruose, I, Vilnius, 1972, 205 - 206 psl). 


Kun. prof. dr. Paulius Rabikauskas, kuris nagrinėja Vilniaus akade- 
mijos istoriją (straipsnyje „Mokslinė pažanga Vilniaus akademijoje“, 
Suvažiavimo Darbai, VII, Roma, 1972) nurodo buvus specialių klasių 
Vilniaus akademijoje, kuriose mokėsi kalbų. Tačiau nemano, kad būtų 

buvusi lietuvių kalbos klasė, Iš kitos pusės, „Nėra abejonės, kad lietuvių 
kalba buvo puoselėjama Vilniaus seminarijose ir prie akademijos esan- 
čiose bursose arba bendrabučiuose. Ir pačioje akademijoje, labai galimas 
dalykas, ji rado sau vietą žemesnėse klasėse, kai pagal programą buvo 
skaitomas ir aiškinamas katekizmas lingva vulgari. Specialių teoretinių 
lietuvių kalbos paskaitų filosofijos ar teologijos fakultetų studentams 
akademijoje, atrodo, nebuvo. Taip pat nėra žinoma, kad per visą akademi- 
jos gyvavimo laikotarpį kada nors būtų buvę paskaitų apie lenkų kalbą 
ar literatūrą“ (211 psl.). 

Toliau pažymi, kad „Pirmaisiais XVII a. dešimtmečiais pagyvėjo 
Vilniaus akademijoje mokslinis domėjimasis vietinėmis kalbomis“ (214 
psl) ir nurodo žodynų ir gramatikų pasirodymus. Ir atkreipia dėmesį, 
kad „Šioje aplinkoje neatsiliko ir lietuvių kalbos tyrinėjimas. Didžiau- 
sias įnašas priklauso žinomiems lietuviams jėzuitams Bonstantinuai Sir- 
vidui ir Jonui Jaknavičiui (Ten pat). 

Kalbant apie XVIII a. penktąją dešimtį, nurodoma, kad „Vis 
daugiau ir daugiau, tačiau ne moksliniame dėstyme, bet raštuose, vie- 
toje lotynų kalbos buvo vartojama ne vietinė, bet lenkų kalba“ (229 psl.). 

Daugiau įsigilinę į aukščiau papasakotus skyrius, pastebėsime, kad 
religinėje srityje lietuvių kalba geriausiai laikėsi. Juk visiems supran- 
tama, kad Lietuvai priėmus krikščionybę, turėjo atsirasti religinės lite- 
ratūros lietuvių kalba, nes liaudis mokėjo tik lietuviškai. Pagal kape- 
lioną M. Kozlovskį, Jogaila išvertęs lietuviškai Tėve Mūsų. To teksto 
iki šių laikų neturėjome. 1962 Vilniaus universiteto bibliotekos rankraš- 
čių skyriujė buvo rastas 1503 išleistos knygos „Tractatus sacerdotalis“ 
paskutiniame puslapyje ranka įrašytas lietuviškas tekstas (poterių įra- 
šas). Pagal gilesnes studijas (Jurgis Lebedys, Lituanistikos baruose, 
I, Vilnius, 1972, 21 -53 psl.), paaiškėjo, kad poterių tekstas yra rašytas 
pirmajame XVI a. ketvirtyje. Kadangi tas tekstas yra nurašytas iš jau 
anksčiau padaryto poterių vertimo, „Tai įgalina nukelti raštijos lie- 
tuvių kalba pradžią į ankstesnį laikotarpį — į XV a.“ (Ten pat, 53 psl.). 
Gal čia ir bus tas Jogailos vertimo tekstas? 

Pirmoji lietuvių kalba knyga pasirodė Mažojoje Lietuvoje 1547 m., 
kurią sukūrė didlietuvis. Po to M. Lietuvoje sekė Jono Bretkūno du gies- 
mynai, maldų knyga ir postilė. O Didžiojoje Lietuvoje Mikalojaus 
Daukšos Ledesmos katekizmas (1599) ir Wujeko vertimas Mažoji posti- 
lė (1599). Dar galima pridėti K. Sirvydo Punktai sakymų, Jaknavičiaus 
Evangelijų rinkinys ir kt. 

Prasidėjus patriotiniam sąjūdžiui ir veikiamai jau atspausdintais 
kūriniais, Retuvių kalba „Anksčiau laikoma tik liaudies kalba, vis 1a- 
biau išstumiama XVII - XVIII a. iš viešojo gyvenimo, vartojama beveik 

vien religinei propagandai liaudies tarpe, lietuvių kalba imama dabar 
traktuoti kaip nacionalinė kalba. Ja pradedama rašyti ir mokslinius 
veikalus“, čia pat nurodant S. Daukanto, Pabrėžos ir Valančiaus raš- 
tus (Vilniaus universitetas, Vilnius, 1966 m., 101 psl). 

Aprašant Vilniaus universiteto veiklą, pasakyta, kad „Lietuvių kal- 
ba Vilniaus universitete nebuvo dėstoma (Ten pat, 90 psl.). Ir dar iš- 
keltas vienas charakteringas faktas: „Tiesa, 1822 m. universiteto ad- 
junktas (docentas) K. Kontrimas iškėlė sumanymą įsteigti lietuvių kal- 
bos katedrą, argumentuodamas, kad „lietuvių kalba esanti būtinai rei- 
kalinga paaiškinti daugeliui dalykų iš senosios istorijos.“ Be to, K. Kont- 
rimas nurodė, kad Karaliaučiaus universitete jau keletas amžių vei- 
kia lietuvių kalbos katedra, o Tartu universitete skaitomi lietuvių ir estų 
kalbų kursai, K. Kontrimas net pasiūlė kandidatą lietuvių kalbos ka- 
tedrai užimti. Tai buvo Raseinių apskrities pilies teismo raštininkas 
Leonas Uvainis, mokėjęs senąsias kalbas, domėjęsis mokslais ir ypač 
lietuvių senove, dirbęs prie etimologinio lietuvių kalbos žodyno. Ta- 
čiau K. Kontrimo projektas nebuvo priimtas. „1822 m. literatūros 
ir laisvųjų menų fakultete pradėta dėstyti arabų kalbą, nuo 1826 m. — 
persų ir imta svarstyti projektą įsteigti prie fakulteto rytų kalbų kated- 
rą“ (Ten pat, 90 psl.). 

Lietuvių kalbos būklė sutvirtėjo, kai nuo 1863 m. sukilimo valstie- 
čiai pradėjo rūpintis savosios tautos reikalais. O kai lietuvių kalba 
perėjo per spaudos draudimo ugnį, įgavo pilnas teises. Kai buvo at- 
kurta (1918) nepriklausoma Lietuvos valstybė, oficialiąja valstybės 


kalba pasidarė lietuvių kalba. 


5. Gautųjų žinių apibendrinimas 

Peržvelgę istorikų pateikiamas žinias, galime patys pasidaryti api- 
bendrinimus. Iš jų matome, kad seniausioji oficialioji Lietuvos viešojo gy- 
venimo kalba buvo lotynų kalba, pradėta vartoti XIII a. laikėsi net iki 
valstybės sulikvidavimo, .o Vilniaus akademijoje bei universitete — iki 
jo uždarymo. 

Nuo XIV a. Lietuvoje įsigali senoji slavų bažnytinė kalba, kuri vi- 
daus reikalams buvo vartojama šalia lotynų kalbos, o visuotinai — santy- 
kiuose su rytų slavais. 

Senąją slavų bažnytinę kalbą išstūmė lenkų kalba, kuri oficialiai 
į Lietuvos įstaigas įėjo nuo 1697 m. Ją išstūmė rusų kalba po padalijimų. 

Šalia minėtų kalbų dar buvo vartojamos vokiečių, prancūzų ir kitos. 

Lietuvių kalba, pradžioje laikoma liaudies kalba, tebuvo vartojama 
religinėje srityje. Su jos vartotojų iškilimu, įgavo teisių. Tačiau oficia- 
liąja valstybės kalba tepadaryta tik nepriklausomoje Lietuvoje. 

Šiomis mintimis būtų galima ir baigti. Tačiau, kadangi dabar dėl 
esamų politinių sąlygų yra jautrus senosios slavų bažnytinės kalbos 
vartojimo klausimas, prie jo ilgiau sustokime. Paklausykime, ką sako 
tuo reikalu mūsų istorikai. 

Prof. dr. Z. Ivinskis sako: „Lietuvos valdžiai patekusieji rusų kraš- 
tai, žinoma, turėjo nemaža įtakos ir Lietuvos rašto kalbai. Tos kalbos 
vartojimas betgi ne kiek nerodo, kad ano meto Lietuva būtų buvusi 
aprusėjusi. Viduramžiuose beveik visur pasauly rašto kalba skyrėsi nuo 
šnekamosios tautos kalbos. Žmonėms neateidavo nė į galvą, kad galėtų 
rašyti ir savo šnekamąja kalba. Kaip Europos vakaruose buvo rašoma 10- 
tyniškai, taip Lietuvoje ir visuose rytuose — specialia slavų rašto kalba. 
Bet nei vakarų Europa nebuvo lotyniška, nei Lietuva nebuvo slaviška ar 
rusiška, kaip kad paskutiniais laikais bandė įrodyti rusai“ (A. Šapokos 
red., Lietuvos istorija, 154 ir 155 psl.). - 

Panašiai tą faktą aiškina ir dr. B. Dundulis: „Lietuvos Didžiojoje 
Kunigaikštystėje, kaip beveik visose valstybėse, ilgą laiką viduramžiais 
oficiali rašto kalba, vartojama kanceliarijose, buvo ne nacionalinė rašto 
kalba, o svetima, kuri skyrėsi nuo šnekamosios kalbos. Sukurti lietuvių 
rašto sistemą ir ją įvesti visoje plačioje ir etniniu - nacionaliniu atžvil- 
giu nevieningoje valstybėje iš pradžių buvo per ankstyvas ir sunkiai įgy- 
vendinamas uždavinys. Reikėjo pasinaudoti kuria nors plačiai paplitusia 
tarptautine kalba, turinčia jau išugdytą aktų ir dokumentų termino- 
logją. Žinoma, natūralu, kad tokia rašto kalba Lietuvos valstybė pasirin- 
ko jau išsivysčiusią senąją rusų (?— V.L.) kalbą. Senovinę rusų kalbą 
rašto reikalams, be lietuvių, tada vartojo dar ir kiti Rytų Europos kraš- 
tai, kurių gyventojai nebuvo slavų kilmės, pvz. Moldavija“ (Lietuvos 
užsienio politika XVI a., 41 psl.). 

Panašus aiškinimas ir dr. J. Jakšto: „Iš tikrųjų slaviškoji kalba 
atėjo į Lietuvos valstybę taip, kaip ir lotynų kalba į visas Vakarų vals- 
tybes nuo viduramžių pradžios. Kas lotynų kalba buvo Vakarų krikš- 
čionims, tas slaviškoji kalba Rytų krikščionims, jų bažnyčiai ir valsty- 
bėms. Iš pradžioje vieningos krikščionybės skilimo dar nykstančios 
Romos imperijos laikais į vakarinę ir rytinę išriedėjo ir dvi Europos da- 
lys su skirtingomis bažnytinėmis ir kultūrinėmis kalbomis: lotynų ir 
slavų. Kadangi Lietuvos d. kunigaikštija geografiškai įsiterpė į slavišką 
pasaulį, tai ir slaviškoji kalba pasidarė valstybine, administracine kalba. 
Ji buvo grynas administracinis instrumentas ir neženklino pačios vals- 
tybės.slaviškumo (kaip ji neženklino ir dviejų rumuniškų kunigaikštijų, 
Moldavijos ir Valachijos, slaviškumo, nors ir vartota ne tik administra- 
cijoje, bet ir bažnyčioje iki XV a.). Slaviškas pasaulis nepaveikė pago- 
niškos Lietuvos kamieno. Jis paliko savitas, lietuviškas“ (Gediminaičių 

dinastija Lietuvos istoriniame likime, „Lietuvių Tautos Praeitis“, 1973 
m., III t., 2 kn., 33 psl.). 

Tos pačios pažiūros yra ir K. Jablonskis. Jis tvirtina: „Lietuvos 
bajorijos sugudėjimo anaiptol neįrodo vartojimas tuo metu oficialiesiems 
raštams rusiškos (7 — V.L.) kalbos“ (Kultūra ir jos veikėjai, 273 psl.). 

Šie istorikai mums labai aiškiai ir suprantamai nurodė, kuriomis ap- 
linkybėmis atsirado Lietuvoje senoji slavų bažnytinė kalba. Tik gaila, 
kad jų dalis senąją slavų bažnytinę kalbą vadina gudų arba rusų kalba. 
Tai nėra tikslu ir politiškai pavojinga. Iš tikrųjų ji nebuvo gudų kalba, 
o senoji slavų bažnytinė kalba (V. Maciūnas) ir,... niekas gyvas ja ne- 
kalbėjo“ (Z. Ivinskis). Viktoras Gidžiūnas, OFM, spaudoje rašė, kad 
New Yorke Lietuvos Statuto parodoje buvęs išstatytas 1588 m. Lietuvos 
Statutas, išverstas dabartinėn gudų kalbon, spausdintas rotatorium 1947 
metais. („Darbininkas“, 1971.L11, 2 nr.). 

Tuo labiau tos kalbos negalima vadinti rusų kalba, nes ji nėra rusų 
kalba. Z. Ivinskis sako: „„..buvo skirtinga nuo maskvinės rusų kalbos“ 
(Lietuvos istorija iki Gedimino dinastijos išmirimo (1572), Lietuvių En- 
ciklopedija, XV, 296 psl). Užtenka tik paminėti faktą, kad dabar oku- 
puotoje Lietuvoje verčiamas Lietuvos Statutas į lietuvių ir rusų kal- 
bas (Statutus verčia į lietuvių ir rusų kalbas, „Darbininkas“, 1971.V1.15, 
43 nr.). Prie to dar galima pridėti V. Gidžiūno Lietuvos Statuto parodos 
aprašyme suminėtą faktą, kad joje buvo išstatytas I. Lappo 1566 m. 
Lietuvos Statuto vertimas rusų kalba (Ten pat). 

Anksčiau pastebėjome, kad yra istorikų, kurie senąją slavų baž- 
nytinę kalbą vadina gudų kalba. Įdomu, kaip jiems atrodo tas faktas, 
kad iš gudų kalbos Statutas išverstas į dabartinę gudų kalbą? Taip pai 
kai kurie Okupuotos Lietuvos istorikai tą senąją slavų bažnytinę kalbą 
vadina rusų kalba. Tas pats ir jiems klausimas: ar būtų rimtas dar- 
bas iš rusų kalbos Statutą versti vėl į tą pačią rusų kalbą? Jau pais 
vertimo faktas rodo, kad ta kalba nebuvo nei gudų kalba, nei rusų 
kalba. Iš kitos pusės, kai senovės slavų bažnytinė kalba pradėta vartoti 
Lietuvoje, tada dar rusų kalbos nebuvo, o tik paskirų slavų kalbos. 
Tas kraštas tada buvo vadinamas Rusia, o ne Rusija, kurios vardas tik 
vėliau atsirado. Todėl senosios slavų bažnytinės kalbos vadinimas rusų 
kalba, jau vien dėl auksčiau minėto fakto, yra anachronizmas. 

Suprantama, daugeliui yra nemalonus jausmas, kad lietuvių tauta 
savoje valstybėje vartojo viešame gyvenime svetimą kalbą, o ne lietuvių. 
Nieko negalima padaryti. Taip jau buvo. Tačiau faktus reikia vertinti 
pagal anų laikų matus. Prof. dr. Ivinskis pataria: „Visa tai, kas vyko prieš 
3-4 šimtus metų Lietuvoje, reikia imti tik savo laiko rėmuose, nes tada 

ir gyvenimo stilius ir visa dvasia daug skyrėsi nuo šiandieninės. Tad 
reikia labai vengti šiandieninį mastą nukelti į anuos laikus“ (,„Aidai“, 
1953 m., 8 nr., 361 psl.) . 

Kalbamais laikais daugelis tautų vartojo svetimas kalbas. Pavyzdžiui, 
kai 1066 m. įsiveržė Anglijon normanai iš Prancūzijos, Anglijoje papli- 
to prancūzų kalba. Ir buvo iki XV a. pradžios administracijos ir karaliaus 
rūmų kalba. Ligi XV a. pabaigos ją išstūmė iš mokyklų, teismų ir ad- 
ministracijos anglų kalba, žymiai atmiešta prancūzų kalbos žodžiais 
(L. E., I, 185 psl). Pati Lenkija nuo XII a. iki XVI a. vidurio oficialia 
valstybine ir literatūros kalba vartojo lotynų kalbą (B. Dundulis, 43 
psl.). Jai užtruko net keturi šimtai metų iki perėjo į savo kalbą (K. Jab- 
lonskis, 274 psl.). 

Ir kitur Matome panašius įvykius, kai viena tauta padaro įtakos ki- 
tai tautai. Pavyzdžiui, 1536 - 1660 m. Norvegija buvo Danijos valdžioje. 
Norvegija turėjo savus įstatymus ir teisėjus. Liuterio mokslą Norvegi- 
jai atnešė danų dvasininkai, todėl visoje Norvegijoje prigijo danų rašo- 
moji kalba (L. E., XX t., 435 psl.). 

Kartais užeidavo mada, kad griebdavosi kitos tautos kalbos, savąją 
nustumdavo į šalį. Vienu tarpu Prūsijos kunigaikščiai kalbėjo prancūzų 
kalba, o vokiškai net nemokėjo. Rusijos caras Petras I buvo labai pasi- 
davęs vokiečių įtakai. Su jo dukters (Elzbietos, 1741 - 1761) atsisėdimu 
į sostą atėjo prancūzų įtakos metas. „Su ja pasibaigė ir neribota vokiečių 
įtaka caro rūmuose ir vidaus bei užsienio politikai“ (L. E., XXVI t., 157 
psl). Jos laikais „ėmė kilti prancūziškoji įtaka. Prancūzų kalba ir pa- 
pročiai nuo tada tiek giliai įsišaknijo, jog rusų diduomenėje bei Rusijos 
kultūriniame gyvenime vyravo iki XIX a. pradžios su trumpa pertrau- 
ka Petro III (1761-62) metų“ (Ten pat). 

Vertinant svetimosios kalbos vartojimo klausimą, reikia atsiminti, 
kad tautinis susipratimas iškilo tik XIX a. Anais laikais tautinis klau- 
simas ir svetimos kalbos vartojimas nebuvo jungiamas. 


LIULEVIčIUS, VINCENTAS, mokytojas, istorikas, (g. 1902 m.) 


VDU teologijos-filosofijos fak. studijavo istoriją, baigimo diplomą gavo 1937. Di- 
plominis darbas: Lietuvos Muziejų Istorija 1812-1933. Vokietijoje dirbo kaipo mo- 
kytojas, vicedirektorius, inspektorius. JAV mokė Lietuvos istoriją lituanistinėse 
mokyklose. Autorius daugelio straipsnių neprikl. Lietuvos periodikoje. Įsteigė ir 
vadovavo 21 metus Pasaulio Lietuvių Archyvui, Čikagoje. 1957-XII.15 jo rūpesčiu 
įkurta Lietuvių Istorijos Draugija. Jos pirmininkas iki 1959.1.25. Paruošė Lietu- 
vių Švietimas Vokietijoje (1969). 

ADRESAS: 6540 So. Campbell Avenue, Chicago, Illinois 60629. 

VILNIUS — LIETUVIŲ TAUTOS — 
VALSTYBĖS BRANDUOLYS 


JUOZAS JAKŠTAS 


1973 m. visame pasaulyje pasklidę lietuviai minėjome mūsų sos- 
tinės Vilniaus 650 metų sukaktuves. Jos savaimingai pagal esamas ap- 
linkybes minėtos ir okupuotoje Lietuvoje, net pačiame Vilniuje. Viso- 
kioms sukaktuvėms, paprastai, progos duoda kokie istoriniai momentai, 
kuriems prisiminti jų iškilmės ir skiriamos. Vilniaus sukaktuvėms isto- 
rinis momentas buvo garsieji Gedimino laiškai 1323 metų, kuriuose 
užtinkamas seniausias Vilniaus vardas. Todėl vykusiuose minėjimuose 
laiškai buvo itin pabrėžiami. O mūsų poetui K. Bradūnui jie teikė 
medžiagos eilėraščių ciklui „Pasikalbėjimai su karaliumi“. Ryšium su 
laiškais kalbėta minėjimuose apie Vilniaus praeitį prieš laiškus ir po 
jų — net iki šių dienų. 

Kalbant apie Vilniaus kaip Lietuvos sostinės praeitį, galima žvelgti 
į jį iš plačios istorinės perspektyvos ir sieti su mūsų tautos ir valstybės 
susidarymu. Galima įrodinėti, kaip kuriantis mūsų tautai ir valstybei 
Vilnius darėsi jos branduoliu ir paliko juo visais amžiais. 


I 


Lietuvių tauta kilo išsiskirdama iš aisčių, ar, kaip dabar linkstama 
sakyti, iš baltų kilčių, gyvenusių nuo senų proistorinių laikų prietryti- 
niame Pabaltijy. Istorinis likimas jau taip lėmė, kad baltų kiltys, iš 
kurių išsivystė lietuvių tauta, spietėsi Nemuno ir Neries baseinuose. 
Aplamai, pirmykščių tautų bet kokio krašto apgyvendinimo istorija rodo, 

kad jos kurdavosi upių pakraščiuose, kur išaugdavo jų pirmos so- 
dybos. Gera dalis mūsų miestų, miestelių taip pat įsikūrė upių pakraš- 
čiuose ir iš jų vardus gavo. Tad ir baltų dvi kiltys — aukštaičiai ir 
žemaičiai — turėjo pagrindines pirmykščias sodybas palei Nemuną, jo, 
ir iš dalies Neries, baseine. Užmetus akį į Lietuvos fizinį žemėlapį, 
galima matyti, kad dešinėje Nemuno pusėje yra dvi aukštumos; viena 
žemesnėje Nemuno dalyje yra šių dienų žemaičiai, geriau pasakius, 
ju vidurkis, kita — aukštesnėje — aukštaičiai. Jų tarpe didelis slė- 
nys su pagrindine Nevėžio upe. Ne ta upė senų seniausiais laikais sky- 
rė žemaičius nuo aukštaičių, bet tas jo slėnys, girių padengtas. Nevėžio 
slėnys tapo žemaičių ir aukštaičių siena jau istoriniais laikais. Ji tada 
buvo administracinė siena. Galima visai pritarti vokiečių geografui 
(H. Mortensenui), kuris tvirtino, kad ir patys žemaičių, ir aukštaičių 
vardai kilo senaisiais proistoriniais laikais pagal jų sodybų geografnę 
padėtį Nemuno atžvilgiu: jo žemupyje įsikūrę baltai gavo žemaičių 
vardą, o aukštupyje — aukštaičių. 

Štai šios palei Nemuną įsikūrusios kiltys ir pradėjo valstybinį gy- 
venimą 13 a. pradžioje. Jų valstybinę užuomazgą kartą randame paliu- 
dytą XIII a. vadinamoje Volynės kronikoje, kur paminėti net 21 lietu- 
vio kunigaikščio vardai. 1219 m. jie vyko pas Volynės kunigaikštienę 
tartis dėl taikos. Kunigaikščiai buvo kilę iš Žemaičių, Deltuvos srities 
ir, matyti, iš Aukštaičių. Kunigaikščių tarpe minimi 5 vyresnieji, o tų 
laikų rusų kronikose žodis „vyresnieji“ reiškė turintieji aukštesnę val- 
džią už „jaunesniuosius“, kurie dažnu atveju nuo jų priklausė. Vadina- 
si, 13 a. pradžioje jau galėjo būti koks politinis ryšys tarp Lietuvos 
kunigaikštukų. Pirmavo 5 vyresnieji, kurie nebuvo kilę nei iš Žemai- 
čių, nei iš Deltuvos srities, t.y. tuo metu šiaurinės Aukštaičių dalies. 
Tad vyresnieji turėjo būti iš pietrytinės Aukštaičių dalies, maždaug pa- 
nerio sričių. Ypač pabrėžtinas vyresniųjų tarpe paminėtas Mindaugas. 
Jis po 10 metų iškilo valstybės kūrėju. Tuo metu atsiranda šaltiniuose 
žinios ir apie jo valdžios centrą ar centrus, kaip ir sostines. Yra du Livo- 
nijos ordinui Mindaugo duoti dokumentai, kuriuose išdavimo vieta 
pažymėta „Lettovia, curia nostra“. „Curia nostra“ reiškia kunigaikščio 
dvarą. Ar „Lettovia“ reiškia dvaro vietos pavadinimą, ar Lietuvos 
aplamai, negalima tikrai pasakyti. Kadaise, aštuoniasdešimtaisiais praeito 
amžiaus metais žinomas profesorius E. Volteris įrodinėjo, jog „Lettovia“ 
reiškė Mindaugo pilį ar sostinę, buvusią prie Latavos upės kur nors 
Anykščių ar Andrioniškio apylinkėse. Volterio nuomonė negavo prita- 
rimo pirmiausia dėl to, kad tuose pačiuose dokumentuose Mindaugas 
tituluojamas „rex Lettowiae“. Tad linkstama manyti, kad „Lettowia“ 
reiškė kraštą. Mindaugo kovose kuriant valstybę, iškilo dar pilis „,Vo- 

ruta“, kur Mindaugas gynėsi priešų apsuptas, ir kurios jie negalėjo pa- 
imti. Klausimas, kur buvo ta Vorutos pilis? Lenkų istorikas Julius 
Latkowski, išleidęs 1892 m. puikią monografiją apie Mindaugą, kuri 
iki šiol nėra pralenkta, spėliojo, kad ji turėjo būti kur nors apie 
Varnėnų kaimą, Vilniaus apylinkėje. Taip jis spėliojo iš vardo pana- 
šumo (Voruta — Vorniany). Kalbininko K. Būgos nuomone, Voruta 
galėjo būti ne tikras, bet bendrinis vardas ir reiškęs tvirtovę aplamai. 
Jaunas dabartinės Lietuvos istorikas R. Batūra 1966 m. paskelbė straips- 
nį — studiją Vilniaus Mokslų akademijos darbuose Lietuvos sostinės 
klausimu, kur gan rimtais argumentais įrodinėja, kad Mindaugo Vo- 
ruta buvo Vilniaus pilis. Jei taip, tai būtų pirmas Vilniaus paminėji- 
mas be jo vardo. Su Mindaugu jungė Vilniaus vardą ir kryžiuočiai, 
kai jie ginčijosi su lietuviais ir lenkais po Lietuvos krikšto. Žinoma, 
kad vokiečiai piktai sutiko žinią apie lietuvių krikštą ir vis tvirtino, 
kad Jogaila ir Vytautas tokie pat apgaulingi krikščionys, koks buvo 
Mindaugas, kuris tik 8 metus išbuvo krikščionimi ir vėl grįžo į pago- 
nybę. Dėl kryžiuočių paliudytos Mindaugo apostazijos neetenka abe- 
joti. Apie tai turime ir kitus tvirtus liudijimus. Bet jų liudijimas apie 
katedros pastatymą ir net vyskupystės įsteigimą Vilniuje galima lai- 
kyti grynu prasimanymu, su tendencija labiau pabrėžti Jogailos ir 
Vytauto krikšto panašumą su Mindaugo krikštu. 

Atmetant pasaką apie Vilniaus katedros ir vyskupijos įsteigimą, 
nebūtų vis dėlto pagrindo nejungti Vilniaus su Mindaugu. Jei pagal 
naujausius tyrinėjimus jau XI-XIII a. ant dabartinio Gedimino kal- 
no buvo medinė pilis ir net jos liekanos atkastos, tai ji galėjo pri- 
klausyti Mindaugui. Tačiau per drąsu būtų sakyti, kad Vilnius jau 
Mindaugo metu buvo Lietuvos sostinė (J. Puzinas, Draugas 265, 
1973.XI.10). Tai būtų modernus galvojimas, pagal kurį valstybė ne- 
įmanoma be sostinės. Kitaip buvo anais viduramžių laikais valstybėms 
kuriantis. Tada valdovai valdė savo sritis ar valstybes, keliaudami 
iš vietos į vietą po savo dvarus, kur sustodavo. Kai kur dvaruose 
turėdavo savo pilis ir iš jų kraštą valdydavo, skelbdavo įstatymus, 
teisdavo, mokesčius bei duokles rinkdavo. Iš vadovų turėtų dvarų bei 
pilių išsivystydavo ir jų sostinės, tvirtėjant valstybei, tobulejant jos 
administracijai. 

Mindaugo Lietuva buvo besikurianti valstybė. Mindaugas dar ne- 
buvo visos Lietuvos valdovas. Jis turėjo centrinę sritį Aukštaičiuose, 
gal Vilnių su kitomis pilimis — Trakais, Kernave, Medininkais. 
Jų tarpe buvo ir Voruta. Tik nuo Gedimino laikų Vilnius darėsi Lie- 
tuvos sostinė. Pažymėtina, kad viename Gedimino laiškų, o kitame 
kiek ankstyvesniame šaltinyje paminėti Aukštaičiai ir Lietuvos karalius 

drauge. Viename jų, Dusburgo kronikoje, kur aprašomi 1294 - 1300 m. 
įvykiai, pasakyta: Aukštaičiai — Lietuvos karaliaus žemė“ (Austechia 
— terra regis Letoviae“). Kitame šaltinyje Gediminas pavadintas „„Aukš- 
taičių karaliumi“ („rex de Owsteiten“). O šiuo maždaug metu pasirodė ir 
Gedimino laiškai „iš karališko miesto Vilniaus“. 

Kaip matome, Vilnius kūrėsi su Lietuvos valstybe, kurios centri- 
nė sritis buvo Aukštaičiai. Gedimino metu Lietuva pradėjo smarkiai 
plėstis į rytus ir pietus ir virto didžiąja kunigaikštija su dviem tauto- 
mis. Tai pažymėjo ir Gediminas, kai jis laiškuose titulavosi „Lietuvių 
ir rusių karaliumi“ (letphinorum rutenorumgue rex). Viename laiške 
pasivadino „daugelio rusių karalius“. 

Gedimino Lietuvos ekspansija į slaviškus kraštus, be abejo, stipri- 
no valstybę ir didino jos centrinės būstinės — Vilniaus reikšmę. Dar 
Vilniui iškilti nemaža reiškė ir Lietuvos glaudūs ryšiai su Ryga. Šis 
miestas Gedimino viešpatavimo pradžioje buvo laisvas, pripažinęs dau- 
giau nominalų savo viršininką Rygos arkivyskupą ir nepriklausęs kraš- 
to valdovui — Livonijos ordinui. Su tuo laisvuoju miestu lietuviai 
dar prieš Gediminą buvo susijungę politiškai ir ekonomiškai. Turime 
šaltinių, liudijančių apie lietuvius pirklius, prekiavusius Rygoje jau 
XIII a. Svarbus prekybos kelias tarp Lietuvos ir Rygos buvo Dauguva, 
prie kurios esantis Polocko miestas turėjo vokiečių pirklių prekybos kon- 
torą. O tas miestas įėjo į Gedimino valstybę. Ryšium su prekybiniais 
santykiais tarp Rygos ir Lietuvos išsivystė ir politiniai, ir net kultū- 
riniai ryšiai. Kai ordinas grasė Rygos savarankumui, rygiečiai ir jų 
arkivyskupas sutarė sąjungą su Lietuva dar Gedimino pirmatakio Vy- 
tenio metu. Lietuviai talkininkavo rygiečiams ir drauge kovojo su 
ordinu Rygos apylinkėse. Lietuvos įgula stovėjo prie Rygos, gal ir pa- 
čiame mieste, Gedimino laikais iki 1330 m., kada ordinui pavyko už- 
grobti Rygą (viename šaltinyje net minima lietuvių pilis) castrum 
Lithwinorum (Rygos apylinkėje). Dėl artimų santykių su rygiečiais at- 
sirado Gedimino dvare ir Lietuvoje pranciškonai, domininkonai, Jei 
jie patys ir nebuvo rygiečiai, tai bent per Rygą turėjo atkeliauti į 
Lietuvą. Artimo bendravimo, nes ir sąjungininkavimo su jais išdavos 
buvo tie garsieji Gedimino laiškai, kurių pergamentiniuose lapuose iš- 
niro iš amžių glūdumos Vilniaus sostinė. Keletas žodžių apie tuos 
laiškus. 

Visame mūsų Vilniaus minėjimo sąjūdyje 1973 m. vis linksniuoti 
Gedimino laiškai. Jie dabar lengvai prieinami, išleisti jų originalai drau- 
ge su lietuviškais ir rusiškais vertimais. Išleido juos Lietuvos Mokslų 
akademija 1966 m., o parengė sovietinis žinomas istorikas v. T. Pašuta. 
Yra žinomi 6 Gedimino laiškai, visi nuorašuose, dabar esančiuose Goetin- 

geno ir Rygos archyvuose. Be tų šešių laiškų žinomas dar popiežiui 
rašytas septintas vien iš jo atpasakoto turinio popiežiaus bulėje. Keturi 
laiškai turi 1323 m. datą, tapusią proga. sukaktuvėms minėti. 

Ryšium su minimais laiškais nepraeitinas ir vienas tų pačių 1323 m. 
įvykis, kuris dar paryškina, kas tuo metu buvo Vilnius ir jo valdovas 
Gediminas. Čia užsimintas įvykis — tai tų metų spalio mėnesio 2 die- 
nos Vilniuje sutarta taika tarp Gedimino ir tada vadinamos Livonijos 
(dabar būtų Latvijos ir Estijos kraštų) valdovų. Suminėti vardai 
18 livoniečių pasiuntinių, atvykusių į Vilnių taiką sutarti. Dokumentas 
surašytas vokiečių žemaičių kalba, ne lotynų, kaip tada buvo įprasta). 
Nors dokumentas yra dvišalis aktas, tačiau jis surašytas vien šeimi- 
ninko Gedimino vardu. Dokumentą surašęs vokietis notaras turėjo būti 
įsisavinęs Vakaruose rašomų panašių dokumentų formą ir pagal ją su- 
tartį surašęs. Vakaruose dokumentų įžangose buvo rašomos davėjo ar 
davėjų pasveikinimo formulės (vadinamos salutationes). Štai ir tame 
Vilniaus dokumente Gediminas siunčia tokį pasveikinimą jo rašto 
skaitytojams: „Visus tuos, kurie girdės ar regės šį raštą sveikina Lie- 
tuvos karalius Gediminas ir linki (jiems) taikos ir sveikatos viešpa- 
tyje“ (Pašuta, 65 p.). Šiame vertingame dokumente Gediminas pami- 
ni dar savo valdomos Lietuvos dalis. Jos yra Aukštaičiai ir Žemaičiai 
(dat lant to Eusteythen unde Sameyten). Prie jų priduriamas Polocko 
miestas ir „visi rusių kraštai, kurie yra mūsų valdžioje“. Dokumento 
išdavimo vieta pažymėta „mūsų pilyje Vilniuje“ (originale hus to 
de Vilne). 

Tuo būdu, Vilniaus formalinę pradžią ženklina ne tik Gedimino 
laiškai, bet dar ir jo taikos sutartis. Ji dar labiau iškelia Vilnių nei 
laiškai, nes buvo bene pirmoji tarptautinė sutartis Lietuvos žemėje. 
Tad ryšium su Vilniaus sukaktuvėmis ji itin pabrėžtina. Gali būti, kad 
Vilnius kaip Lietuvos sotinė buvo gerai žinoma Gedimino metu Va- 
karuose, ir tai atsispindėjo po dviejų maždaug šimtų metų tam tikrose 
aplinkybėse susikūrusioje legendoje apie jo įsikūrimą. Juk dažnose le- 
gendose šimtmečiais išsilaiko istoriniai faktai; tik jie iškraipomi, iš- 
pučiami, sumaišomi su vėlesniais laiko slinktyje susidariusiais faktais. Is- 
torikai dažnai lukštena legendas ir stengiasi išvilkti iš jų tikrus isto- 
rinius duomenis. 


II 
Nuo Gedimino laikų Vilnius tapo tikra valstybės sostinė, jos vie- 
nijantis centras. Ką reiškė Lietuvai Vilnius po Gedimino mirties, rodo 
vėlesnieji įvykiai. Lietuva po Gedimino pasirodė buvusi viduramžiška 
feodalinė valstybė, valdomos giminės nuosavybė, lyg koks didelis dva- 

ras. Tada buvo įprasta dalyti valdančios giminės nariams sritis (vadi- 
namas apanažais) jų pragyvenimui. Visi pagal anų laikų paprotį C 
Gedimino sūnus gavo atskiras sritis valdyti. Jauniausias, vardu Jau- 
nutis, negavęs palikimo dėl jauno amžiaus, kaip istorijose mokoma, 
pasiliko prie tėvo Vilniuje ir tapo savaime valdovu sostinėje po Ge- 
dimino mirties. Ukrainietis istorikas V. Antonovičius, išleidęs pirmą 
tikrai mokslišką Lietuvos istoriją iki Algirdo laikų (yra jos dalies ver- 
timas į lietuvių kalbą), įrodinėjo, kad Jaunutis neturėjo didžiojo 
kunigaikščio valdžios, ir Lietuva buvo atsidūrusi kelių kunigaikš- 
tukų valdžioje, tariant, suskilo į paskiras dalis. Bet ir šiame suskilimo 
laikotarpyje išliko gyva mintis, kad Lietuva turi vieną centrą Vilnių, 
ir jo valdovas turi būti vyriausias Lietuvoje. 1345 m. įvykęs per- 
versmas, kur Algirdas su Kęstučiu pašalino Jaunutį iš Vilniaus, ir 
Algirdas tapo valdovu jame, ženklino, jog vyriausioji valdžia Lietuvoje 
susieta su Vilniumi. Kaip jis buvo kuriančiosios Lietuvos branduo- 
lys, taip paliko jos židinys. 

Vilnius Lietuvai buvo tuo, kas prancūzams Paryžius ar lenkams 
Krokuva. Nuo Paryžiaus ir jo apylinkės prancūzų karaliai Kapetin- 
gai X a. pradėjo kurti karalystę, vis plėsdami savo valdomą sritį 
ir jį patį laikydami jos centru... Nuo Paryžiaus augo Prancūzija, ir jis 
paliko jos neatskiriamas kamienas. Kitas pavyzdys Krokuva. Ji buvo 
pasidariusi valstybės sostinė iki 12 a, kada dėl feodalinių dalybų 
valstybė suskilo, sakoma, net iki 70 sričių. Bet štai nuo XIII a. galo iš- 
kilo Krokuvos kunigaikštis valstybės vienytoju ir atkūrė Lenkijos ka- 
ralystę. 

Kai kalbant apie Vilnių užsiminta Krokuva, tai tinka paminėti 
vienas labai prasikišantis vaizdelis jau iš krikščioniškų Lietuvos lai- 
kų, kur tam tikromis labai įspūdingomis aplinkybėmis abi sostinės 
buvo sugretintos. Čia kalbamas vaizdelis paimtas iš Žalgirio mūšio, 
kaip jis aprašytas viename patikimame šaltinyje. Jo liudijimu, Jo- 
gaila paruoštiems stoti į mūšį kariams davęs kovos šūkį: „Krokuva 
ir Vilnius“. Vaizdelis žadina mintį, kad jau Žalgirio laukuose lietuviai 
guldė galvas už savo sostinę Vilnių. 

Vilnius Lietuvos sostinė, jos neatskiriamu centru tapo pagoniškais 
laikais. Po Krikšto ir vadinamos Kriavo unijos jis darėsi ir vakarų 
Europos centru. Pirmiausia jį vakarietiškų darė bažnyčia ir jo vys- 
kupystės centras. Vakarietiškos kultūros akivaizdus ženklas buvo 
tuojau po krikšto Jogailos pastatyta gotiško stiliaus katedra. To pa- 
ties stiliaus bažnyčios ir kiti pastatai ėmė puošti Vilnių. Gotiniame sti- 
liuje buvo pastatyta XV a. ir aukštutinė pilis, kurios liekanos dar 
ir šiandien tebestovi. Vertingiausias gotinis architektūros kūrinys ne 

tik Vilniuje, bet visoje rytų centro Europoje yra su visu savo grožiu 
tebestovinti šv. Onos bažnytėlė. Kai kintančios vakarų Europos kultū- 
ros įtakoje kito ir stiliai, pasikeitimai atsiliepė ir Vilniuje. Šalia gotinių 
pastatų imta statyti, sekant klasikinę senovę, renesansinio stiliaus rū- 
mai ir bažnyčios. Tada paskutinis Jogailaitis Žygimantas Augustas pasi- 
statydino (1530 m.) puošnius renesansinius rūmus pilies kalno papėdė- 
je, žemutinės pilies rajone. Po rūmų pastatymo Vilnius išbuvo kele- 
rius metus nuolatinė d. kunigaikščio rezidencija. Mūsų žymusis istori- 
kas, deja, jaunas miręs, A. Šapoka labai gražiai parašytoje Vilniaus 
istorijoje (Senasis Vilnius) šiaip apibūdino tą Žygimanto Augusto sos- 
tinę: „Tai buvo vis nauji bruožai Vilniaus gyvenime. Jis — jau tikroji 
sostinė — gyveno kartu su valdovo dvaru... Tada vyravo valdovo dva- 
ras su savo iškilmėmis, puotomis, bei turnyrais, o miestą gyvino čia 
pat įsikūrę didžiūnai, daugybė bajorų ir masės bajoriško jaunimo, be- 
sisukaliojančio apie valdovo dvarą“ (150-1 p.). Renesansinių pasta- 
tų statėsi ir didikai, sekdami d. kunigaikščio pavyzdžiu. Iš to stiliaus 
pastatų mažai kas išliko. Daugelis jų sudegė ar buvo perstatyti. Rene- 
sansiniu stiliumi buvo perstatyta katedra, pastatyta šv. Mykolo baž- 
nyčia, bene ryškiausias iki šiol išlikęs renesansinės architektūros pa- 
minklas Vilniuje. Būdingos jos vidaus puošyboje panaudotos rūtos 
šakelės, o ne tradiciniai akanto lapai, naudoti Vakaruose architek- 
tūros puošmenoms. Kaip žinoma, rūta visuomet buvo lietuvių pa- 
mėgta gėlė ir vis minėta dainose. Ji šiuo atveju yra būdingas tau- 
tinis motyvas, panaudotas XVI - XVII a. (Šv. Mykolo bažnyčia pastaty- 
ta didikų Sapiegų tarp 1595 - 1625 m.). Žymiausias renesansinis archi- 
tektūrinis kūrinys — d. kunigaikščio rūmai buvo sugriauti 1660 m. 
švedų ir rusų invazijos metu ir neatstatyti prastovėjo iki XIX a. pradžios. 
Jų griuvėsių liekanas pašalino rusų valdžia, nepalikusi jokių pėdsakų. 

Vilniuje, kaip retame Europos mieste, pražydo barokinė archi- 
tektūra. Jos pradininkai buvo jėzuitai, pakviesti į Vilnių XVI a. viduryje. 
Jie pradėjo didelį Lietuvos švietimo ir kartu vakarietinimo darbą. Jų 
pastatytoji ir dabar stovinti šv. Kazimiero bažnyčia palieka, kad ir su- 
niekinta, iškiliu jėzuitų palikimu Vilniuje. Kitos barokinės bažnyčios 
Vilniuje yra Domininkonų, šv. Teresės, Trinitorių, šv. Kazimiero 
koplyčia Vilniaus katedroje. Vilniaus barokinės architektūros pažiba 
yra šv. Petro ir Povilo bažnyčia. Ji yra tikras vakarietiškos baroki- 
nės architektūros deimančiukas, padėtas toli rytuose. 

Architektūros, kaip ir aplamai meno kūriniai rodo Vilnių, per 
jį ir visos Lietuvos įsiterpimą į vakarietišką pasauli. Tad ją palietė ir 
didysis sąjūdis Vakaruose, kuriam duotas reformacijos vardas. Vokie- 
tijoje pradėtas skelbti Liuterio mokslas rado atgarsį ir Vilniaus mies- 

tiečiuose, ypač vokiečių tautybės. O Vilniuje tada gyveno nemaža 
vokiečių. Jiems Liuterio mokslą pradėjo skelbti žinomas lietuvis ku- 
nigas Abraomas Kulvietis. Nors jis buvo katalikų kunigas, tačiau stu- 
dijuodamas Vakaruose susipažinęs su Liuterio mokslu, palinko į jį. Kai 
pačios d. kunigaikščio žmonos Bonos paskyrimu jis tapo vokiečiams 
duotos šv. Onos bažnyčios pamokslininku, jis pradėjo skelbti Liuterio 
mokslą. Dėl to Vilniaus vyskupo Alšėniškio pakaltintas jis turėjo 
pasitraukti į Karaliaučių. 

Liuterio mokslas plito vokiečių ateivių tarpe ir lietuvius mažai 
lietė. Kur kas daugiau įtakos Vilniui, kaip ir visai Lietuvai, turė- 
jo kalvinizmas. Jis per Lenkiją pasiekė Lietuvą ir tapo priimlus bajo- 
rams. Jie savo turėta ekonomine ir politine galia valstiečiams galėjo 
patraukti juos į kalvinizmo sektą. Lietuva XVI a. viduryje-buvo virs- 
tanti žymia dalimi kalvinistinė valstybe. Josios kūrėjai ir vadai buvo 
du pusbroliai Radvilai. Vienas jų Mykalojus Juodasis Vilniaus vai- 
vada ir d. kunigaikštijos kancleris ir kitas Mykalojus Rudasis Tra- 
kų vaivada. Tačiau dėl tam tikrų istorinių aplinkybių kalvinizmas kaip 
greitai paplito, taip greitai ir sunyko. Jo sunykimui daug reiškė pa- 
kviestas jėzuitų ordinas (1570). 


III 


Jėzuitų ordinas per įsteigtą kolegiją ar universitetą padėjo pa- 
grindus Lietuvos švietimui ir pavertė Vilnių skaidriu kultūros židiniu. 
Apie jėzuitus A jų įsteigtas mokyklas, ypač kolegiją, paskutiniaisiais 
metais pabėrė daugiau žinių mūsų Romos istorikai su neužmirštamu 
Z. Ivinskiu priešakyje. Pasinaudodamas tais naujais duomenimis ir 
dar prisidurdamas daug ką iš kitur, parašė išsamią jėzuitų įsteigtos 
kolegijos ar universiteto istoriją dr. A. Rukša. Jo veikalas įterptas į 
didesnį veikalą — Lietuvos universitetas. 

Naujausi į dienos šviesą išvilkti šaltiniai yra pranešimai, laiš- 
kai Jėzuitų, apsilankiusių Vilniuje. Juose randame kiek žinučių apie 
Vilniaus miestą ir jo gyventojus. Kai kurios jų vertos šioje vietoje 
paminėti. 

Kaip iš jėzuitų liudijimų matyti, Vilnius XVI a. buvo tarptautinis 
miestas su vyraujančiu skaičiumi lietuvių. Pvz., atvykęs į Vilnių jėzuitas 
B. Hostovinus (kilimu čekas) rašo 1570 m. savo generolui į Romą: 
„Šiame Vilniaus mieste yra daug tautų: lietuvių gudų, lenkų, vokiečių, 
žydų, italų, nemaža ir armėnų (karaimų?). (Tautos Praeitis, II, 3-4, 91 p.) 
Kaip matome, po lietuvių daugumos antroje vietoje minimi gudai (da- 
bar kai kas juos nori vadinti lotynišku jiems taikytu vardu rutėnais). 

Jos abi seniausios Vilniaus tautybės ir pati Lietuvos d. kunigaikš- 
tija kūrėsi su jomis, kaip rodo ir Gedimino titulatūra. Taip pat ir 
Vilniaus miesto valdyboje buvo maždaug polygiai lietuvių (katalikų) 
ir gudų (stačiatikių). XVI a. atsirado jau trečia žymesnė tautybė — 
lenkai. Tai rodo kartą dar prieš Liublino uniją paminėta miesto val- 
dybos praktika skelbti miestiečiams potvarkius („urteilius“) trimis 
kalbomis: lietuvių, gudų ir lenkų. Bet tas pats Hostovinus, rašyda- 
mas generolui apie Vilniaus katalikus ir jiems sakytinus pamokslus, pa- 
stebi: „Bendra kalba bajorų ir miestiečių yra lenkų, svetimtaučių — 
vokiečių, krašto gyventojų (itališkame laiške pavadintų contadini) — 
lietuvių. Iš to laiško dažnas galėtų spręsti, kad tas Jėzuitas laikė Vil- 
niaus bajorus ir miestiečius apskritai lenkiškai kalbančius, o lietuviš- 
kai — krašto gyventojus (kaimiečius). Taip suprastas laiško turinys 
būtų klaidingas. Juk laiško autorius kalba tik apie Vilniaus gyvento- 
jus ir jų tris grupes: miestiečius, bajorus (huomini civili e nobili) 
ir krašto žmones. Šie paskutinieji ir miesto gyventojai, tik gal gyvenę 
jo pakraščiuose ir vertęsi žemdirbyste. Aplamai anų laikų miestai ir 
miesteliai buvo žymia dalimi žemdirbių gyvenami. Jie sudarė gyven- 
tojų masę. Vilnius tuo atžvilgiu nebuvo išimtis. Laiške minimi mies- 
tiečiai (huomini civili ar citadini) reiškė aukštesnį gyventojų sluoksnį 
(ne bajorų), atitrukusį nuo žemės darbo. Jie galėjo būti amatinin- 
kai, cechų meistrai, pirkliai, bankininkai, gal net dvasiškiai ir vienuo- 
liai. Jie sudarė luomą, kuriam nuo XIX a. duotas buržuazijos vardas. 
Štai jie su bajorais ir buvo pasisavinę lenkų kalbą. Tad Vilniaus 
bajorai, kaip ir aukštesni miestiečiai XVI a., jau buvo išsiskyrę iš 
miesto gyventojų masės. Tačiau bažnyčios, kurių Vilniuje minima 18, 
buvo bendros lietuviams ir lenkams katalikams. Kadangi lietuvių kunigų 
tada beveik nebuvo, tai bažnyčiose šalia lotyniškos vien lenkų kalba 
teskambėjo. Tai paliudija netiesioginiai ir Hostovinus, kai jis, suminė- 
jęs lenkų, vokiečių ir lietuvių kalbas, rašo: „...pagal kalbas, reikalingi 
ir pamokslininkai; nors lietuviškai reikės mokytis čia vietoje, nes ki- 
tur tos kalbos negalima išmokti“ (T. Pr. II, 3-4, 78 p.). Kadangi vie- 
toje iki jėzuitų atėjimo nesirūpinta ruošti kunigų ir mokyti lietu- 
vių kalbos, tai jų ir nebuvo. 

Prof. P. Rabikauskas straipsnyje Pirmieji jėzuitai Vilniuje (Metraš- 
tis, V, 1970) kalba apie vieną Vilniaus jėzuitą, kurio vardas ir pavardė 
Jonas Kurmelis. Profesorius įrodinėjo, kad šis jėzuitas 1581 m. ėjo 
Vilniuje pirmo ir tais metais vienintelio lietuviško pamokslininko pa- 
reigas ir pateikia šiap skambančią dokumento ištrauką: „Šiais (1581) 
metais mūsų pradėtas pamokslas ir krikščioniškų tiesų aiškinimas 
lietuvių kalba prasidėjo su netikėtu patrauklumu ir vaisingumu... 

Tikime, kad nuo šiol turėsime gausingesnį derlių šioje dirvoje, kai 
bus daugiau tą kalbą mokančių kunigų. Dabar gi tik vienas tėvas yra 
su tais žmonėmis veikiąs; ir prie jo kreipiasi, kurie niekuomet ar 
daugelį metų savo sąžinės neperkratinėjo.“ Tai jėzuitiškų misijų pra- 
džia Vilniuje, kuri rodo, kad XVI a. dar buvo ten didelė lietuvių 
masė, nepaliesta lenkybės. 


IV 


Su jėzuitų atvykimu, universiteto įsteigimu Lietuva buvo baigta 
įtraukti į Vakarų kultūros sferą. Šis didelis istorinis faktas Lietuvai 
todėl buvo lemtingas, kad. vakarietiškoji kultūra (švietimas) slinko 
iš Lenkijos ir daugeliu atveju lenkų nešta. Tai buvo savaimingas, gai- 
vališkas istorinis vyksmas, be jokios žmogiškos kaltės. (Jei ką norima 
kaltinti, nebent istoriją). Patys jėzuitai neprisidėjo nei prie Vilniaus, 
nei prie Lietuvos lenkinimo. Jų įsteigtas universitetas buvo lotynų kal- 
bos aukštojo mokslo įstaiga, kaip ir visoje vakarų Europoje. Lotyniškas 
jis paliko visą laiką, net ir iš jos įsteigtame Vilniaus imperatoriš- 
kame universitete (1803) lotynų dėstomoji kalba, sakoma, laikėsi iki 
1816 m. Net ir lenkinamas Vilniaus universitetas netapo svetimas Lie- 
tuvos kraštui. Tuo metu plitusio romantizmo poveikyje, kur imta do- 
mėtis liaudimi, ne vienas profesorius darė įtakos lietuviams studen- 
tams. Vadinamas Žemaičių romantizmas turėjo savo šaknis Vilniaus 
universitete. Daugumas to sąjūdžio dalyvių, kaip S. Daukantas, S. Sta- 
nevičius, M. Valančius, Valiūnas studijavo tame universitete. Jie net bu- 
vo sumanę leisti lietuviškas knygas ir konkrečiai stengėsi gauti lei- 
dimą išleisti matematikos vadovėliui. Jie, matyti, tikėjosi įvesti lietuvių 
kalbą į mokyklas. Ne be Vilniaus universiteto poveikio žemaitis stu- 
dentas S. Stanevičius 1823 m. parašė žinomą eilėraštį Žemaičių šlovė, 
kurio pirmuoju posmu pagarbina Vilnių: 


Mačiau Vilnių, šauną miestą 
Seną mokslų gyvenimą 
Nuo žemaičių beapsėstą 

Ir jų tikrą sutarimą. 


Tame pat eilėraštyje Stanevičius skelbiasi lyg atgimstančios Lietuvos 
šaukliu: 

Veizdėk, sviete nusiminęs, 

Kas ten šiaurėje atsitiko, 

Lietuvos senos giminės 

Pražuvime sveikos liko. 

Šis Stanevičiaus eilėraštis laikytinas Vilniaus universiteto puoselėtos 
dvasios išraiška. Vilniaus universitete gavo įkvėpimą ir S. Daukan- 
tas rašyti savo Darbams senųjų lietuvių ir žemaičių. Gali būti, jog ir 
M. Valančius ne be Vilniaus universiteto dvasios poveikio rašė savo 
Žemaičių vyskupystę. 

Tad Vilniaus universitete prasikalė pirmieji lietuvių tautinio atgi- 
mimo daigai. Jei universitetas 1832 m. nebūtų buvęs uždarytas ir rusų 
priespauda nebūtų užgulusi po sukilimų, užsimezgęs jame lietuvybės 
sąjūdis nebūtų turėjęs priežasties nutrūkti. Jei su universitetu lietu- 
viams dar būtų išlikusi ir spauda, lietuvybė Vilniuje ir jo apylinkėse 
tikrai būtų ėmusi gaivintis ir lenkėjimas būtų sustabdytas ar net stu- 
niamas atgal. Juk Vilniaus kraštas daugiausia sulenkėjo XIX a. antroje 
pusėje. Tai įrodė ir lenkė autorė H. Turska, Stepono Batoro universiteto 
asistentė, tyrinėjusi lenkėjimą plačiuose Vilniaus apylinkės plotuose. 
Ji priėjo išvadą, kad iki XIX a. paskutinio ketvirčio niekur buvusios 
Lietuvos d. kunigaikštijos plotuose nebuvo ištisai lenkiškai kalbančių 
sričių. Nulietuvėjimas vyko staiga, kai Vilnius, užgesinus jo šviesos ži- 
dinį — universitetą, „nešvietė Lietuvai mūsų tėvynei“, išsireiškiant 
mūsų poeto kalba su vienu pakeistu žodžiu. 

Koks būtų buvęs Vilniaus vaidmuo su universitetu Lietuvai antro- 
je XIX a. pusėje, galima vaizduotis pagal mūsų studentijos veiklą tuo 
metu. Jie pasiskleidę rusiškuose ir nerusiškuose universitetuose, kaip 
Maskvoje, Petrapilyje, Varšuvoje, Tartu ir kitur sukruto tautiškai 
veikti, ir iš jų veiklos gimė Aušra, Varpas ir dar kiti laikraščiai. 
Studentai tapo tautinio atgimimo promotoriais. Jei būtų buvęs Vil 
niaus universitetas, jų dauguma būtų jame telkęsi ir čia lietuviškoje 
aplinkoje ir dar dideliu būriu būtų galėję kur kas daugiau padaryti. 
Kadaise, nepriklausomos Lietuvos metu Mykolas Biržiška yra pasa- 
kęs, jog mes praradom Vilnių 1864 m., kai netekome spaudos. Prie 
tų žodžių reikia pridurti: dar ir Vilniaus universiteto 1832 m. 

Pačioje šio amžiaus pradžioje grįžo lietuviai į Vilnių tarsi kokie 
tremtiniai su tolima viltimi grąžinti jam lietuvių sostinės žymes. Dirb- 
ta, krutėta, kiek buvo galima. Gauta bažnytėlė, menkiausia, kokia 
Vilniuje buvo, ir dar dėl jos reikėjo pakovoti. Vos tik atgavus spau- 
dą, įsteigta laikraštis Vilniaus Žinios, surengta pirmoji lietuvių 
dailės paroda, įsteigta Dailės draugija, pastatyta pirmoji lietuviška 
opera, įkurta dviklasė lietuvių mokykla. Didžiausias šiuo metu lietuvių 
pasirodymas Vilniuje buvo Didysis seimas (1905 m.). Sukrusta dirb- 
ti, kovoti, nešant lietuvybę į sostinę. Bet trumpas buvo laikas iki 
I pas. karo — vos 10 metų. Kas atsitiko karo ir po karo metais mums 

visiems žinoma. Tik vieną faktą tenka pabrėžti: Lietuvos nepriklau- 
somybė buvo Vilniuje paskelbta ir Gedimino kalne suplevėsavo trispalvė 
pirmųjų savanorių iškelta. Tačiau Vilnius liko išskirtas iš nepriklauso- 
mos Lietuvos. Įsijungė vos nepriklausomybės pabaigoje ir, tapęs Lie- 
tuvos gyvenimo centru, buvo ištiktas to paties likimo, kaip ir visa 
tauta. Jis ir šiandien palieka su mūsų tauta, kad ir nelaisva. Jis dalinasi 
jos likimu ir kartu klesti, auga savo lietuviškumu, apgaubtas visos tau- 
tos meilės ir pagarbos. Dėl to su skaidria viltimi žiūrėkime į jo 
ateitį ir kartokime sau mūsų didelio dainiaus jam tartus žodžius: buvai 
ir būsi mūsų mūsų. 


JAKšTAS, JUOZAS, istorikas g. 1900 m. (Prof., Ph. D.) 


Istoriją studijavo LU hum. mokslų fakultete 1923-1928 m.; užsienyje gilino studi- 
jas Berlyno Universitete 1929-1931 m. ir Vienos Universitete (pas prof. A. 
Dopschą) 1931-1932 ir 1934-1936 m. Istorijos Ph. D. gavo VDU 1938 m. apgynęs 
disertaciją: „Vakarų krikščionių mintys apie Romos imperiją iki V amž.“ 1932- 
1939 m. VDU hum. mokslų fak. vyr. asist. prie visuotinės istorijos katedros; nuo 
1940 iki 1944 m. Vilniaus Universiteto docentas. Specialybė: Viduriniai amžiai. 
ADRESAS: 1172 Elburn Road, Lakewood, Ohio 44107 

PLUNGĖ 


ALEKSANDRAS PAKALNIŠKIS 


I, 


Beveik trisdešimt metų (1873 - 1902) kunigaikštis Mykolas Oginskis 
Plungėje išgyveno ir todėl nemažus pėdsakus joje paliko. Plungę jis 
iškėlė, išgražino. Mylėjo kraštą kuriame gyveno. Nors pats buvo len- 
kiškos kultūros, mokėjo šnekėti žemaitiškai ir rėmė lietuvių tautinį 
judėjimą. 

Plungės kunigaikščiai buvo labai rel gingi katalikai. Savo rūmuose 
turėjo koplyčią ir privatų kapelioną. Ir ne koks lenkas tuo kapelio- 
nu buvo, o lietuvis kunigas, gerai mokąs šnekėti lietuviškai. 

Sekmadieniais atvykdavo kunigaikščiai į parapijos bažnyčią. Joje 
turėjo savo vietą, kaip ir ložę koki, viršuje šoninio prieangio prie pat 
didžiojo altoriaus. Per tą prieangį įeidavo kunigai, skersai bažnyčią 
pro didžiojo altoriaus groteles praeidavo ir įeidavo į zakristiją, kuri 
buvo antrame bažnyčios šone. Per tą prieangį įeidavo ir kunigaikščiai. 
Jie iš to prieangio laiptais lipdavo aukštyn į savo vietą. 

Kunigas nepradėdavo mišių, kol neatvykdavo kunigaikščiai, Kai vie- 
ną kartą kunigaikštienė, jau našlė, eidama per šventorių išgirdo, kad 
mišios yra jau prasidėjusios, pasipiktinusi garsiai kartojo: „Nėra tvar- 
kos, nėra tvarkos.“ Lenkiškai ji tai sakė. 

Kunigaikštienės išlaikomoje našlaičių prieglaudoje vaikai buvo mo- 
komi lenkiškai. Tačiau kai kunigaikštienė joje apsilankydavo, vaikai 
turėdavo padainuoti jai ne tik lenkiškai, bet ir lietuviškai. Bet prašy- 


* Paliekame autoriaus savaimingą žodžio rašybą. Matyti, jo norima skirti mini- 
mas mokyklų reikmenų krautuves nuo tikrų knygynų. Red. 

davo, kad niekas niekam nepasakotų, kad vaikai dainavo jai lietuviškai. 

Ir naują bažnyčią Plungei kunigaikštis vienas savo lėšomis pasta- 
tyti norėjo. Parapiečiai su tuo nesutiko, nes manė, kad tada jokių 
teisių į bažnyčią nebeturės, kad kunigaikštis pasidarys visišku jos šei- 
mininku, klebonus bei kunigus skirs. 

Mylėjo kunigaikštis žmones ir nevengė su jais bendrauti, pašne- 
kėti. Jeigu pasitaikydavo, kad koks ūkininkas pravažiuodavo jį ties 
dvaru beinantį, kunigaikštis visuomet pasisveikindavo, garsiai žemai- 
tiškai sušukdamas: „Tegol bus pagarbints Jezus Kristus“. Ir žmonės mie- 
lai jam atsakydavo: „Ont omžių omžėnųjų amėn“. 

Kai kunigaikštis važiuodavo vieškeliu toliau už miesto, važiuodavo 
karietoje su gerais arkliais, kurių pakinkyta būdavo visuomet daugiau 
negu du. Žmonės pažinojo kunigaikščio vežėją ir stebėjosi jo sugebė- 
jimu suvaldyti tokius smarkius arklius. 

Vieną kartą, begesint gaisrą apie penki kilometrai nuo Plungės, 
atvažiavo kunigaikštis. Nakties metu gaisro ugnį pamatęs atskubėjo 
į nelaimės victą. Tuojau klausė, kur yra gaspadorius. Deja, gaspado- 
rius buvo girtas. Pasipiktinęs kunigaikštis tuojau apleido gaisro vietą. 
Jeigu girto nebūtų radęs, būtų tam žmogui sudegusius trobesius at- 
statęs — tokia buvo visų nuomonė. 

Ir žmonės mylėjo kunigaikštį. Minios pasitiko jo karstą, daugelis 
ir ašarodami, kai 1902-rais metais buvo parvežtas į Plungę iš užsienio. 


TI. 


Kunigaikščiui priklausančio Plungės dvaro centras buvo apie kilo- 
metras nuo Plungės, prie Kalvarijos vieškelio. Vadinosi jis Olgapoliu. 
Nepriklausomybės metais tas vardas liko užmirštas. Platūs dvaro lau- 
kai buvo abiejose Kalvarijos vieškelio pusėse. 

Pagrindinis įvažiavimas į kunigaikščio rezidenciją, į jo parką, buvo 
irgi iš Kalvarijos v:eškelio. Antras įvažiavimas į parką buvo iš miesto, 
iš Liepų gatvės galo, kur nepriklausomybės laikais buvo pavadinta 
Liepų alėja. Buvo dar lieptas per Babrungą pėstiems, Žaliuoju tiltu 
vadinamas. Buvo jis ties klebonija, matyt greitesniam susisiekimui tarp 
klebonijos ir rūmų. 

Kunigaikščio Oginskio parkas Plungėje buvo tikrai labai gražus. Ne- 
sigailėta kapitalo jam įrengti ir palaikyti. Tai buvo Plungės papuošalas. 
Tvenkinių grandinė, gražūs tilteliai, kiekvienas vis kitoks, o po jais iš vie- 
no tvenkinio į kitą krentąs vanduo. Gražūs takai, dailios alėjos. Vie- 
nos spygliuočiais apgultos, kitos lapuočiais apsodintos. Daug medžių 
svečios šalies. Ir vaizdas tais takais vaikščiojant kiekvienoje vietoje vis 
kitoks. Tai marmurinė statula aikštelėje, tai į grybą panaši pastogėlė, 

su akmeninių apvaliu staleliu viduryje ir suoliukais aplinkui, tai aukš- 
tas apvalus pylimas, su laiptais į jį, ir tokia pat apvali pastogė viršūnėje. 

-Ypač buvo išpuoštas Babrungo krantas ties rūmų fasadu. Prie pat 
krašto aukšto skardžio buvo įrengta brangi, meniška aikštelė, su pla- 
čiais cementiniais laiptais, nuo rūmų žemyn į ją, su gėlynais, suoliu- 
kais ir marmurinėmis statulomis. 

Didelis buvo parkas, 50 ha plotą užėmė, ir kiekvienas jo kampelis 
grožiu spinduliavo. Visur buvo menininko rankos pridėta, 

Parke buvo gražūs kunigaikščio rūmai, puošnūs, neoklasikinio sti- 
liaus. Balkonai buvo virš galinių įėjimų, ir virš pagrindinio privažia- 
vimo fasadinėje pusėje. Stogo pakraščiuose stovėjo statulos. Gražiai at- 
rodė rūmai iš lauko, bet nemažiau gražūs ir erdvūs buvo viduje. Dvie- 
jų, o vietomis ir trijų aukštų jie buvo. 

Prie pat rūmų buvo gana didelis administracijos pastatas. Irgi ne šiaip 
sau tik keturkampis namas, o stilingas, su įvairiais priestatais, su už- 
daru kiemu. Ties kitu rūmų galu buvo koplyčia, su gyvenamais kam- 
bariais kapelionui. Vis tie trys pastatai buvo mūrinai, balti ir derinosi 
į vieną architektūrinę grupę. 

Toliau nuo rūmų šiauriniame parko pakraštyje buvo didelės ark- 
lidės — raudonas mūras. Pietiniame pakraštyje, prie kelio į miestą, 
buvo oranžerija. Šiltnamiai ir gėlių daržai ten buvo, ir raudonas mū- 
rinis dviejų aukštų namas, su bokštu ir laikrodžiu. 

Pietų rytų kampe, Babrungo pakrantėje prie malūno, buvo ilgas 
vienaaukštis medinis namas. Žmonės jį vadino muzikantine. Kunigaikš- 
šio orkestro buveinė ten buvo. Ten bus gyvenęs ir mūsų Čiurlionis, kol 
dar jaunas tebebuvo. 

Muzikantinė buvo netoli Kalvarijos vieškelio. Buvo toje vietoje 
dar vieneri vartai į parką, menkesni, prie pat Babrungo ir malūno. 
Buvo ir kelias pro muzikantinę, nueinąs į oranžeriją. Ukinis kelias tai 
buvo. 

Netoli muzikantinės prie pat dailios geležinės parko tvoros buvo 
kitas medinis namas, dviejų aukštų. Tai butai įvairiems dvaro tarnau- 
tojams. Prie pagrindinio įvažiavimo į parką buvo mažas, baltas, mūri- 
nis sargo namelis, savo architektūra besiderinąs prie labai meniškų 
vartų, 

Kunigaikščiu priklausančių namų buvo ir už parko ribų. Priešais 
parką antroje Kalvarijos vieškelio pusėje tokių namų buvo, Buvo kuni- 
gaikščio namų ir Liepų gatvėje. 

1915 metų pavasarį, artėjant frontui prie Plungės, našlė kunigaikš- 
tienė išvyko į Lenkiją. Tai pajutę plungiškiai užpuolė rūmus ir pra- 
dėjo juos plėsti. Grobė ką tik panešti galėjo. Kai kurių kambarių 


138 


net sienos kilimais buvo išklotos —ir tuos išplėšė. Išvogė, išnešė, o 
niekas iš to nepraturtėjo, ir pagrobti brangūs daiktai dingo kaip į ugnį. 
Liko tik tai, kas nešti buvo per sunku, ir kas žmonėms neatrodė 
naudinga, Liko sunkūs baldai, paveikslai, statulos, biblioteka. Tie daiktai 
vėliau atsidūrė „Alkos“ muziejuje Telšiuose, o knygos — Vytauto Didžio- 
jo universiteto bibliotekoje. Rūmai kurį laiką buvo nenaudojami, su ap- 
daužytais langais, su užkalinėtomis durimis. 1921-jų metų rudenį su- 
sikraustė į juos Plungės gimnazija, Vėliau ten buvo ir žemės ūkio 
mokykla, Kai į Plungę buvo atkeltas kariuomenės pulkas, švietimo įstai- 
gos iš rūmų buvo išmestos, ir jie buvo paversti karininkų ramove. 


IIT, 


Nepriklausomybės laikų Plungės Laisvės alėja prieš Didįjį karą 
žmonių buvo vadinama Liepgasiu. Vienu savo galu ji statmenai rėmėsi 
į Bažnyčios gatvę, o kitu į arką. Trumpa tebuvo, bet gana plati, ir 
negrįsta. Raudonų plytų takas ėjo per vidurį, liepomis iš šalių apso- 
dintas. Takas baigėsi gražiais nedideliais vartais geležinėje parko tvo- 
roje. Važiuotųjų kelias ėjo rytiniu Liepgasio pakraščiu, taip pat liepo- 
mis apsodintas. Ir jis į parką smego, pro vartus, nors ir ne tokius gra- 
žius kaip pagrindiniais vartais iš Kalvarijos vieškelio. Už parko tvoros 
ir čia buvo kunigaikščio dvarui priklausąs medinis namas, o už jo 
tuojau Babrungas. Nepriklausomybės metais tas namas buvo nugriau- 
tas, ir jo vietoje atsirado mūrinis miškų urėdijos pastatas. 

Nepriklausomai Lietuvai atsistačius, Liepgasis buvo pavadintas Lais- 
vės alėja. Buvo jame eilė pastatų, anksčiau kunigaikščiui priklausiusių, 
dabar valdžios nusavintų. Juose isikūrė valdiškos įstaigos. Viename bu- 
vo paštas ir policijos nuovada, kitame miesto valdyba. 

Buvo Laisvės alėjoje vienas didelis dviejų aukštų mūrinis namas. 

Jame 1919 metų rudenį įsikūrė ką tik įsisteigusi „Saulės“ gimna- 
zija. Kai gimnazija išsikėlė į kunigaikščio rūmus, tame name buvo po- 
licijos nuovada, šaulių būstinė ir „Šaulių Klubo“ vardo restoranas. 

Laisvės alėjoje dar buvo ilgas gaisrininkų nams. Buvo ir vaistinė. 


Prie pat Bažnyčios gatvės pakraščio ant aukštos apskritos kolonos 
buvo švento Florijono statula. Ji buvo ten įrengta po didžiojo Plungės 
gaisro, įvykusio per švento Jono atlaidus 1894-tais metais. Antrame alė- 
jos gale 1928 metais buvo pastatytas paminklas nepriklausomybės de- 
šimtmečiui paminėti. Laisvės statulą ant jo žmonės akminimis apmė- 
tė ir sudaužė, nes moteriška jos krūtinė buvo pusiau apnuoginta. Ji 
po to buvo nuimta, bet paminklas, tarytum prakeikimą užsitraukęs, 

vadovaujančių Plungės asmenų buvo vengiamas. Nepriklausomybės šven- 
čių minėjimai ne prie jo vykdavo, o prie Florijono statulos. 

Bažnyčios gatvė, labai tiesi, vienu savo galu rėmėsi į Turgaus aikš- 
tę, o antruoju į šventorių. Atrodė, kad veda ji tiesiai į didžiąsias nau- 
josios bažnyčios duris. 1930-tais metais ji buvo pakrikštyta Vytauto 
prospekto vardu. Buvo joje daug krautuvių, žydo Projimo (Izrailovi- 
čiaus) vaistinė, Izrailovičiaus salė, fotografas (žydas Barkovičius), koo- 
peratyvas, paštas (vėlesniais nepriklausomybės metais),  traktierius, 
Bagdono kirpykla. 

Prie šventoriaus esančiame gatvės gale šiaurės pusėje buvo kle- 
bonija, o pietų pusėje špitolė. Beveik pačiame gatvės viduryje toje vie- 
toje buvo viešas šulinys su pompa. 

Šiaurinėje gatvės pusėje prie pat klebonijos buvo Cirtautynas — 
dviejų aukštų medinis namas. Po jo sekė Šakio namas. Tas Šakys buvo 
seimo atstovu. Už Šakio buvo tuščias sklypas, kuriame prie pat gatvės 
daug metų buvo gaisro liekanos — žole apaugusios krūvos plytų. Už to 
tuščio sklypo jau žydų namai prasidėjo. 

Pietinėje pusėje, nuo bažnyčios į miestą einant, tuojau už špitolės 
buvo mūrinis Skruckio namas. Pats Skruckis buvo senelis žmogus, 
buvęs gydytojas ar šiap medikas, kunigaikščio laikų liekana. Tame jo 
name buvo knyginas* (rašomų medžiagų ir mokyklinių vadovėlių krau- 
tuvė). Savininkas to knygino buvo Plungės klebonas Pukys, o vedėja, 
kartu ir pardavėja, — tokia Bertašaitė. Visų užkulisių nežinodami žmo- 
nės jį Bertašalės knyginu vadino. 

Buvo ir antras panašus knyginas Plungėje pirmaisiais nepriklau- 
somybės metais. Tai žydo Šiūrės. Jis buvo toje pačioje Bažnyčios gat- 
vėje, šiaurinėje jos pusėje, netoli Laisvės alėjos kampo. 

Vėliau Plungėje dar du knyginai atsirado. Ir jie buvo toje pa- 
čioje Bažnyčios gatvėje. Ypač žinomas buvo „Vilnies“ knyginas, Lais- 
vės alėjos pradžios šaiurės -rytų kampe. Jo savininku buvo Butkus. 
Ten pat netoli, antroje gatvės pusėje, kurį laiką buvo „Švento Kazimiero“ 
knyginas. Pirmųjų dviejų knyginų tuokart jau nebebuvo. Skruckio 
name knygino vietoje kurį laiką buvo bankelis — smulkaus kredito 
draugija. 

Už Skruckio jau žydai prasidėjo. Linų pirklys, geležų krautuvinin- 
kas, skardininkas, smulkios krautuvėlės, dantų gydytojas. Visi žydai. 
Tik priešais Laisvės alėją buvo senas medinis dviejų aukštų Katuncu- 
vynas, kurio savininku Katuncuvienė buvo ne žydė. 1931 metų gaisras 
nušlavė beveik visą tą gatvės pusę. Po gaisro ėmė statytis gražūs mūri- 
niai dviejų aukštų namai, ir tų namų savininkų tarpe jau buvo ir lietu- 
vių. 

Bažnyčia su šventoriumi stovėjo tarsi viduryje ilgos per visą mies- 
tą einančios gatvės, Telšių - Kretingos vieškelio tąsos. Nuo Telšių pusės 
iki Turgaus aikštės ta gatvė Telšių gatve vadinosi, nuo Turgaus aikš- 
tės iki bažnyčios — Bažnyčios gatve, vėliau Vytauto prospektu, nuo Baž- 
nyčios iki miesto ribų į Kretingos pusę — Kretingos, vėliau Birutės gat- 
ve. Iš Bažnyčios gatvės į Kretingos gatvę patekti buvo galima tik va- 
žiuojant aplinkui šventorių siauru negristu vieškeliu. Dešinėje to vieš- 
kelio pusėje buvo aukšta lentinė šventoriaus tvora, o kairėje skardis 
į didįjį Plungės prūdą. Aiškiai matėsi, kad bažnyčia pastatyta ant 
vidurio kelio. Dabartinė komunistinė valdžia tą nenormalumą miesto 
plane panaikino, ištiesindama gatvę per šventorių, pro pat naująją 
bažnyčią. 

Kretingos gatvė Birutės gatve buvo praminta turbūt 1930 metais. 
Tas vardas jai duotas todėl, kad ji vedė kartu ir į Birutės tėviškę 
Palangą. 

Dešinėje Kretingos gatvės pusėje prie pat šventoriaus buvo altari- 
ja, su dideliu kiemu ir nameliu ant kalno, toliau nuo gatvės. Už altarijos 
buvo didelis valsčiaus valdybos namas. Už jo — pradžios mokyklos 
namas. Abu tuodu namai buvo mediniai, gana dideli, statyti dar caro 
valdžios prieš Didįjį karą. 

Už pradžios mokyklos jau privatūs nameliai buvo. Vienoje vietoje 
Babrungas prie pat gatvės priėjo, kad vos siauras ruoželis bebuvo likęs 
namuo pastatyti, ant pat kranto gana aukšto skardžio. Gatvė toje pusėje 
baigėsi barankininko (Barankų — riestainių kepėjo) Varnelio namu. Už 
jo buvo kalnas, an' kalno Pabrėžos sodyba, ir paskui kapai. Už kapų buvo 
tiltas per Babruugą, o už tilto jau Macenių kaimas prasidėjo. 

Kairėje Kretingos - Birutės gatvės pusėje prie bažnyčios buvo da- 
vatkų nameliai. Tik kiek tolėliau, jau pradžios mokyklą praėjus, toje 
gatvės pusėje buvo Kučinskio rezidencija — didelis dviejų aukštų medi- 
nis namas. Paskutinis namas toje gatvės pusėje buvo turtingo linų 
pirklio žydo. Gatvė toje pusėje nutrūko, net anksčiau negu dešinėje, 
prasidėjo skardis žemyn į didelį slėnį, į lanką. Ta lanka gatvės pa- 
kraščiu tęsėsi iki pat Babrungo. 

Pervažiavus Babrungą, kairėje gatvės pusėje buvo Liurdas. Buvo 
ten ola su Marijos statula, maža bažnytelė ant kalno, ir prie pat gat- 
vės namelis kunigui gyventi. 

Išvažiavus iš Babrungo slėnio į kalną, atsišakojo vieškelis dešinėn 
į Salantus. Prie to atsišakojimo buvo sena senų Plungės bajorų Uzne- 
vičių sodyba. Tai pirmas ūkis Plungės pašonėje, ir gana stambus ūkis. 
Uznevičiaus žemėse buvo įsikūręs ir Liurdas. Už Liurdo ant kalno buvo 

Uznevičiaus miškelis. Vėliau Liurde įsikūrė kapucinai, nupirko tą miš- 
kelį, iškirto ir toje vietoje pastatė gražius rūmus mokyklai. 

Plungėje du pagrindiniai keliai vienas antrą statmenai kirto. Tai 
Kalvarijos-Kulių; ir Kretingos-Telšių vieškeliai. Tame susikirtime, mies- 
to centre, buvo aikštė. Dar prieš Didijį karą po gaisro kunigaikštis jos 
viduryje pastatė ilgą krautuvių namą, žmonių vadinamą „Didžiaisiais 
kromais“. Žydų krautuvės ten buvo. Pačioje aikštėje vykdavo turgūs, 
todėl ji Turgaus aikšte buvo vadinama. Žydų namai ir kitos jų krau- 
tuvės buvo aplinkui visą aikštę. Pietinėje aikštės pusėje, kiek tolėliau 
pakalnėje, buvo mūrinė sinagoga. Vietiniai žmonės ją „žydų šoule“ 
vadino. 

Telšių gatvė prasidėjo nuo Turgaus aikštės. Taip pat žydų namų 
ir krautuvių gatvė. Nors buvo kai kur ir lietuvių, pavyzdžiui — su- 
skurdęs, žemas Užandinienės namelis kairėje gatvės pusėje. Tuojau už 
Užandinienės, toje pačioje gatvės pusėje, buvo Jomarkas. Taip vadino 
plungiškiai aikštę, kur vykdavo arklių turgūs. Arklių turgų plungiškiai 
irgi jomarku vadindavo. Jomarkai būdavo kiekvieno mėnesio pirmą pir- 
madienį. Nuo vieno iki kito jomarko vasarą ta aikštė žole užželdavo, 
o po jomarko būdavo nutrypta ir dulkanti. 

Ties Jomarku, priešingoje Telšių gatvės pusėje buvo žema koply- 
tėlė, pastatyta toje vietoje, kur 1862 metais rusai rykštėmis plakė žmo- 
nes. Jau nepriklausomos Lietuvos laikais iš Amerikos grįžęs Dambraus- 
kas priešais Jomarką pastatė didelį medinį dviejų aukštų namą. Paskui, 
vokeičių okupacijos metais, ten buvo įsikūrusi žemės ūkio mokykla, 
Dar toliau iš miesto einant dešinėje gatvės pusėje savo sodybą buvo 
išsistatęs Plungės šoferis Beržanskis. 

Į Kalvarijos gatvę iš Turgaus aikštės reikėjo kaip pro kokį tarpeklį 
išlįsti, per labai siaurą gatvelę. Trumpai ji tokia siaura tebuvo, tik per 
porą namų. Tuojau už to tarpeklio buvo aikštė, dešinėn pasiduodanti. 
Turgaus dienomis ten vykdavo karvių prekyba, o šiaip darbo dienomis 
sustodavo ūkininkai atvežę parduoti šakalius. Pati gatvė ėjo truputį 
pakalniui, ir greitai buvo aukštas tiltas per Babrungą, paskui malūnas ir 
prie jo antras tiltas. 

Kalvarijos gatvės dalis tarp Turgaus aikštės *7 to pirmojo tilto tuo- 
jau po Didžiojo karo buvo apgyventa labai neturtingų žydų. Jų namai 
vargingi ir nešvarūs buvo. Neišsilaikė, buvo iš ten išstumti. Į pabaigą 
nepriklausomybės metų toje iniesto dalyje jau nauji mediniai nameliai 
buvo, ir visa ta gatvė jau buvo lietuvių apgyventa. 

Priešais tiltą kairėje gatvės pusėje buvo Petkūno sodyba. Toliau 
nuo gatvės ji buvo, su dideliu kiemu. Kunigaikščio laikų palikimas. Tarp 
tų dviejų tiltų dešinėje gatvės pusėje buvo taip pat kunigaikščio pali- 

kimas — mūrinis dviejų aukštų namas. Žmonės ji vadino „kronka“. Ten 
buvusi kunigaikštienės globojama vaikų prieglauda. Nepriklausomybės 
laikais ten buvo pieninė, 

„ Malūnas buvo senas, iš akmenų statytas. Gatvė ėjo pasieniu, pro 
pat žemus langus. Už malūno kairėje tuojau prasidėjo kunigaikščio 
parkas, su dvaro pastatais antroje pusėje geležinės tvoros. Paskui buvo 
pagrindiniai vartai į parką. Už parko tuojau buvo dvaro laukai. Tie lau- 
kai neprilausomybės metais buvo nusagstyti naujakurių sodybėlėmis, o 
prie pat parko pakraščio 1932 metais išdygo nauja, niekuomet Plungėje 
iki tol nebuvusi geležinkelio stotis. 

Dešinėje gatvės pusėj tuojau už malūno stovėjo ypatingas kryžius. 
Žmonės jį vadino „pavietriniu“ kryžiumi. Buvo labai aukštas, turėjo 
dvi kryžmas, ir buvo nusagstytas raidėmis, tur būt ką nors reiškian- 
čiomis. Toliau buvo seni dvaro pastatai, dvaro kalvė. Nepriklausomybės 
metais buvo jie nugriauti, ir toje vietoje buvo pastatytas gražus ir 
erdvus medinis pradžios mokyklos namas. Dar toliau buvo sena akmeninė 
Marijos koplytėlė, su aptvertu kiemeliu, su suoleliais atsisėsti. Seniau 
sekmadienių rytais ateidavo žmonės į Plungę basi, rankoje batus neš- 
damiesi. Ant tų suolelių atsisėdę apsiaudavo kojas, o po pamaldų namo 
grįždami ten nusiaudavo. Ta koplytėlė buvo tiesiai priešais pagrindinius 
parko vartus. 

Nuo parko vartų ir koplytėlės prasidėjo „brukis“ — gatvės grindinys 
iš netašytų akmenų. Nuo pirmojo tilto iki tos vietos gatvė buvo ne- 
grįsta. „Brukis“ tęsėsi iki dvaro centro — Olgapolio. Tai buvo akmeni- 
mis grįstas vieškelis, medžiais iš šalių apsodintas. Abiejose jo pusėse 
buvo dvaro laukai. Pas dvaro centrą akmeninis grindinys baigėsi, pra- 
sidėjo paprastas vieškelis. Rudenimis beveik plaukti per purvą ten rei- 
kėdavo. Dešinėje prie pat kelio buvo didelės medinės dvaro daržinės ir 
kažkokio mūrinio, gal jaujo, griuvėsiai. Vėliau toje vietoje buvo pasta- 
tytos kareivinės. Dideli medžiai abiejose kelio pusėse beveik iki pat 
Atžvilgos kalno tęsėse. Ir dvaro laukai, vėliau naujakurynas. Žmonės tą 
vieškelio dalį nuo Atžvilgos kalno iki parko pradžios „dvaro ūlyčiomis“ 
vadino. 

Ties Atžvilgos kalnu kairėje pusėje, toliau nuo kelio, buvo plytinė, 
su aukštu kaminu, kaip fabrikas. Iki 1918-j)ų metų žmonės ją vadino 
„Strykiu“. Tik vėliau tesužinojo ir teišmoko kaip teisingai lietuviškai to- 
kį daiktą vadinti. 

Ant Atžvilgos kalno užvažiavus iš Kalvarijos vieškelio kairėn atsi- 
šakojo kelias į Platelius, o dešinėn į Alsėdžius. Prie to atsišakojimo buvo 
krūmais apžėlę dvaro laukai, žmonių vadinami „pūstosiomis“. Už jų 
tuojau ir Truikių soda prasidėjo. 

Kulių gatvė nepriklausomos Lietuvos laikais Vaižganto gatve pra- 
minta buvo. Prasidėjo ji iš Turgaus aikštės pakalniui į upelio slėnį, 
paskui kilo aukštyn, o iškilusi greitai ir užsibaigė. Laukai prasidėjo, vieš- 
kelis į Kulius. Už poros kilometrų nuo Plungės prie to vieškelio buvo 
graži švento Vincento koplytėlė. Tas Kulių gatvę kertąs upelis buvo ma- 
žas, tačiau jokio vardo nebeturėjo. Kaip Lietuvių Enciklopedija rašo, 
savo vardą jis buvo atidavęs prie jo susikūrusiam miestui. 

Tai šitaip atrodė tie keturi į Plungę sueiną pagrindiniai keliai, 
miesto centre statmenai susikertą. Bet buvo dar ir penktas —į Rie- 
tavą. Ir Rietavo gatvė buvo, ir bene ilgiausia iš visų Plungės gatvių. 

Prasidėjo Rietavo gatvė taip pat iš Turgaus aikštės. Bet pradžia 
jos buvo nežymi, nematoma, tartum užslėpta. Iš aikštės kampo prasidėjo, 
tuojau sukosi dešinėn ir movė kūlversčiais pakalniui, todėl nebuvo už- 
matoma iš toliau. Pakalniui ji leidosi pro neturtingų žydų trobeles, į 
to paties upelio slėnį. Upelis tas, iš kairės srauniai atitekąs, į lentinius 
krantus toje vietoje įspraustas buvo. Toliau už jo, taip pat kairėje, 
bet aukščiau, buvo krūmai ir savotiški keturkampiai žemi stulpai tarp 
jų. Tai žydų kapai. 

Upelio slėnis Rietavo gatvėje nebuvo toks siauras, ilgiau juo pava- 
žiuoti reikėjo. Kai baigėsi, gatvė sukosi pro Vainoriaus namus kairėn, 
į kalną. Nuo ten jau grynai lietuviška gatvė prasidėjo, su mažais medi- 
niais nameliais, su kiemeliais ir parkaneliais, ir su gražiais varteliais. Ten 
ir giedorius Bagdonas gyveno, ir Karečka, sūnų į kunigus išleidęs, ir kal 
vis Jakavickis. Pačiame gatvės gale dešinėje buvo Kusos sodyba. Gatvė 
buvo negrįsta, su grioviais iš šalių, tačiau tikra gatvė, nes namas prie 
namo apstatyta buvo. 

Tokios penkios pagrindinės Plungės gatvės buvo, pagrindiniai ke- 
liai iš Plungės centro i kitus miestus. Be jų buvo dar ir nažesnių gat- 
velių. Iš Rietavo gatvės atsišakojo Kalniškių gatvė. Toje vietoje ji atsi- 
šakojo, kur pas Vainorių Rietavo gatvė sukosi kairėn. Iš Jomarko į Kar- 
vių turgų ėjo Kiaulių Ulyčia, vienų lietuvių apgyventa, siaura, negrįsta 
gatvelė. Vėliau ji Vandens gatve praminta buvo. Iš Kulių gatvės deši- 
nėn atsišakojo maža Paprūdžio gatvelė. Ties Kretingos gatvės pradžia 
ir šventoriaus kampu prasidėjo irgi maža Babrungo gatvelė, pakalniui 
į Babrungą ji ėjo ir taip pat vienų tik lietuvių apgyventa buvo. 


VI. 


Ne tik tą mažą upelį Plungė turėjo, turėjo dar ir prūdą. Šio šimtme- 
čio pradžioje jis dar gana didelis tebebuvo, tikras ežeriukas. Ir pasa- 
kojama buvo, kad esąs baisiai gilus, net visai dugno neturįs. Ir varpas 

esąs jame nuskendęs, iš varpinės iškritęs ir pakalniui nuriedėjęs. Apie 
1920-sius metus tebebuvo jis didelis, bet buvo jau pradėjęs pakraščiais 
želti. Mažėjo greitai, o nusausintojai visiškai jį pribaigė. 1944-tais me- 
tais prūdo vietoje jau buvo išsistatę namai. 

Visai netoli Plungės, tik jau nebe pačiame mieste, buvo nedidelis 
Narvilio ežeras. Buvo jis tarp Telšių ir Rietavo vieškelių. Už kalnų 
pasislėpęs buvo, tad lyg ir svetimas Plungei, mažai težinomas, žmonių ne- 
lankomas. 


V. 


Kaip iš lauko atrodė senoji medinė Plungės bažnyčia, 1797 metais 
statytoji, yra nors vienu galu parodyta Lietuvių Enciklopedijos XXIII- 
čiame tome. Nugriauta buvo ji 1933 metais, Taigi — 136 metus išstovėjo. 
Sena bebuvo, ir klebonas Senkus jau graudendavo žmones, kad reikia 
pasiskubinti baigti naująją, nes ši gali sugriūti. Klebono kalbos paveikė 
žmones, ir jie pradėjo tos bažnyčios bijoti. Kartais vakarais per rožan- 
čiaus ar gegužines pamaldas, kai vėjas pakildavo, bažnyčia tikrai im-. 
davo braškėti, ir žmonės išsigandę bėgdavo iš jos laukan. 

Tris įėjimus turėjo ji: vieną pagrindinį, iš galo — didžiąsias baž- 
nyčios duris, ir du iš šiaurinio šono. Vienas iš tų šoninių įėjimų buvo 
ties didžiosiomis durimis, o antras ties didžiuoju altoriumi. Toje pu- 
sėje, kur šoniniai įėjimai buvo, bažnyčia turėjo aukštesnius pamatus, 
todėl prie kiekvienų šoninių durų lauke buvo maža įėjimo aikštelė, be 
turėklų, ir laipteliai į ją iš abiejų pusių bažnyčios pasieniu, viskas iš 
didelių akmenų išmūryta. Pačios šoninės durys buvo vienverinės, kaip 
į paprastą gyvenamą namą ar salę, tik sunkesnės, lietuviškais zigzagi- 
niais ornamentais išpiaustinėtos, su žemyn paspaudžiama durų rankena. 

Už kiekvienų durų buvo nedidelis prieangis, kurį Žmonės vadino 
bobinčiumi., Prie didžiųjų durų esąs prieangis turėjo atitikmenį antra- 
jame bažnyčios šone — tokio pat dydžio bet tamsų kambari, be langų ir 
be durų į lauką. Jame buvo laikomas tuščias juodas grabas, pade- 
damas bažnyčios viduryje Vėlinių dieną. Tarp tų dviejų bobinčių bu- 
vo kaip ir didžiųjų durų prieangis. Atviras jis buvo į bažnyčios pu- 
sę, be sienos. Skyrėsi nuo likusios bažnyčios dalies tik tuo, kad lubos 
jo žemai buvo. Ant visų tų trijų prieangių buvo viškos. Pagrindiniame 
prieangyie sėdėdavo, melsdavosi ir giedodavo elgetos. 

Didžiosios durys buvo suvertinės. Jas atidarydavo tik vasaros sek- 
madieniais. Šiaip, žmonės į bažnyčią eidavo pro šonines duris. 

Prieangio, kuris buvo prie didžiojo altoriaus, atitikmuo antroje 
bažnyčios pusėje buvo zakristija. Ir tas prieangis, ir zakristija buvo di- 
desni už bobinčius, esančius prie didžiųjų durų. Ir langai čia jau buvo. 

Lubos buvo taip pat žemiau. Virš prieangio lubų buvo kunigaikščio 
ložė, o virš zakristijos esanti patalpa buvo nenaudojama. 

Abu šoninių durų prieangiai turėjo po dvejas duris: vienas į lauką, 
vienas į bažnyčią. Zakristija turėjo tik duris į bažnyčią, ir jos buvo iki 
pusės stiklinės. 

Bažnyčios viduje buvo keturkampės medinės kolonos, ir skersinis 
balkis viduryje, keletą metrų žemiau lubų. Langai buvo paprasto stiklo. 
Sienos apačioje iki žmogaus ūgio buvo dažytos ruda spalva, o aukš- 
čiau — šviesesne geltona. Kristaus kančios stotys ant sienų buvo piešti 
paveikslai. Pasieniuose stovėjo daug klausyklų. Nebuvo jos vienodos: 
vienos gražiai išpiaustinėtos, kitos visai paprastos. Sakykla buvo beveik 
pačiame viduryje bažnyčios, prie vienos kolonos priglausta, gana aukštai 
iškelta, 

Didžiojo altoriaus viršūnėje, pačiame palubyje, stovėjo švento Jono 
Krikštytojo statula. Žemiau buvo graži, šviesi statula Švenčiausios Mer- 
gelės Marijos. Ji buvo uždengta paveikslu ir atidengiama būdavo tik 
per iškilmingas mišias. Už altoriaus įtaisytą vindą sukant paveikslas 
slinkdavo aukštyn arba žemyn, 

Buvo dar du gana dideli altoriai bažnyčios šonuose, pastatyti ta 
pačia kryptimi kaip ir didysis altorius. Kairėje pusėje esantysis, prie 
zakristijos sienos, buvo visas apkabinėtas mažcmis sidabrinėmis arba 
auksinėmis širdelėmis, rankelėmis ir kojelėmis. Tos metalinės žmogaus 
kūno dalys reiškė, kad per maldą išgijusi ar išgyti turėjo ranka, koja 
ar širdis. Dešinėje pusėj panašus didelis altorius buvo prie prieangio sie- 
nos. Kiti keturi altoriai, po du kiekviename šone, buvo maži ir į šoninę 
sieną nukreipti. 

Viškos buvo sienomis padalytos į keturias dalis. Laiptai buvo iš 
prieangio. Panašiai, kaip iš antrojo prieangio buvo laiptai į kunigaikščio 
ložę. Pirmojoje viškų dalyje, kurioje ir laiptai užsibaigė, buvo klauptai 
žmonėms, apie penkios jų eilės, po maždaug šešias sėdimas vietas kiek- 
vienoje eilėje. Ten buvo langas virš šoninio įėjimo durų. 

Antrojoje viškų dalyje buvo takas į vargonų patalpą, ir taip pat 
klauptai žmonėms. Ta dalis turėjo langą, esantį virš didžiųjų durų, de- 
šinėje jų pusėje. Apie trisdešimt žmonių ten klauptuose susėsti galėjo. 

Toliau sekė labai siauras koridorius į vargonų patalpą. Vienoje jo 
pusėje — bažnyčios pusėje — buvo vargonai, o antroje — galinės sienos 
pusėje — dumplės. 

Vargonų patalpoje buvo antrasis virš didžiųjų durų esąs langas. 
Prie jo vienas iš varpininkų mindavo dumples. Klauptų toje patalpoje 
nebuvo. Visa ta erdvė buvo pavesta chorui. Iš jos į paskutinę viškų dalį 

buvo durys, visuomet uždarytos, kad niekas netrukdytų vargoninkui 
ir chorui. 

Toje paskutinėje dalyje buvo klauptai, apie 40 sėdimų vietų. Ir sė- 
dėdavo ten tik moterys. Mat kairioji bažnyčios pusė tai buvo. Jos tu- 
rėdavo pereiti per vargonų patalpą. Ir šoninis bažnyčios langas ten buvo. 

Visi tie keturi viškų skyriai nuo pagrindinės bažnyčios dalies atskir- 
ti buvo tik dailia medine tvorele. Žemiau jos, bet dar gana aukštai nuo 
bažnyčios grindų, prie abiejų bobinčių sienų buvo pritvirtinta po vie- 
ną klauptą giedoriams. Buvo ir laiptai į juos palipti. Kiekviename iš 
tų klauptų galėjo sutilpti apie dešimtis žmonių. Dešinėje pusėje, sė- 
dėdavo giedoriai vyrai, o kairėje — moterys. Tie giedoriai nieko bendro 
neturėjo su vargonais ir vargoninku. Jie giedodavo „karunką“ ir kitas 
giesmes sekmadieniais po mišparų, rožančių, ir adynas (valandas) ryt- 
mečiais per Adventą. 

Ir pačioje bažnyčioje buvo klauptai žmonėms. Bet nedaug jų te- 
buvo. Ir kas norėjo sėdėti, turėjo nusipirkti vietą, sumokėti mokestį už 
vienerius metus. Didžioji dalis žmonių bažnyčioje per pamaldas stati 
stovėdavo. 

Prie tų klauptų pritvirtinta būdavo daugybė bažnytinių vėliavų. Bu- 
vo jos spalvotos, vienos didesnės, kitos mažėsnės. Kai kurios buvo la- 
bai didelės, su ilgais kotais. Buvo ir tokių, kurios tokios didelės ir sun- 
kios buvo, kad tris kotus turėjo, ir trys vyrai jas nešdavo. Kai per 
atlaidus išsipildavo į šventorių procesija apie bažnyčią eiti, visas tas 
vėliavas išnešdavo, ir dar kelis altorėlius, kurie irgi bažnyčioje pasta- 
tyti stovėje. 

Bokšte virš didžiųjų bažnyčios durų buvo varpas. Mažas jis buvo, 
plonu balsu. Virvė buvo nutysusi į prieangį ir rankomis pasiekiama. 
Prieš mišias zakristijonas nueidavo prie tos virvės ir paskambindavo. 
Tai vadinosi cignavojimu, o pats tas mažasis varpas vadinosi cigno- 
riumi. Sucignavodavo zakristijonas, apie pusę minutės su cignioriumi 
paskambindavo, o kai jis sustodavo, tuojau atsiliepdavo didysis varpas 
varpinėje. Cignorius skambėdavo plonai ir tankiai, iš keletos dūžių | 
susidedančiomis garsų grupėmis, atitinkančiomis kiekvienam virvės pa- 
traukimui, o varpas skambėdavo retais, storais, vienodais dūžiais. 

Šalia zakristijos durų bažnyčioje buvo dar vienas varpelis. Jam 
patraukti buvo nutysusi juosta, apie dešimties centimetrų platumo, 
panaši į kunigo stulą. Šitą varpelį suskambindavo klapčius (altoriaus 
tarnas berniukas), kunigui iš zakristijos prie altoriaus išeinant. Su- 
skambindavo trumpai, tik vienu patraukimu. 

Bažnyčios grindys buvo medinės, iš lentų. Bažnyčia buvo nešil- 
doma, kaip ir visos bažnyčios tais laikais. Per didesnius šalčius žiemą 

sekmadieniais triukšmas būdavo bažnyčioje nuo nuolatinio daužymo į 
grindis šalančių kojų ir nuo nesibaigiančio žmonių kosėjimo. 

Šventoriaus pietų-rytų kampe buvo mūrinė varpinė, statyta 19- 
to amžiaus viduryje. Ji buvo laikoma architektūrine įdomybe. Nebuvo 
apsupta šventoriaus tvoros, o buvo pačioje tvoroje, kaip ir jos dalis. 
Ta tvora irgi sena, ir senoviška, iš akmenų išmūryta, su stogeliu viršuje. 
Prie pat varpinės buvo seni geležiniai vartai. Netoli tų vartų, jau už 
šventoriaus ribų, buvo kryžius, pas kurį atveždavo mirusiuosius. Pas 
tą kryžių grabą ant morų padėdavo, ir laukdavo, kol ateis kunigas laido- 
tuvių eiseną į bažnyčią nuvesti. Geležinis buvo tas kryžius, neaukštas, 
apačioje cementiniu bloku užsibaigiąs. 

Antri dar užsilikę seni geležiniai vartai buvo kitame šventoriaus 
gale. Pro juos laidotuvių eisena į kapus išeidavo. Ir ten senos mūrinės 
tvoros likučiai buvo. Ties varpine antroje pusėje vartų buvo užsilikęs 
senojo šventoriaus kampas, su mūrinės tvoros likučiais, kaštanais ap- 
augęs. Per atlaidus ten mušdavo būgnus, ir žmonės ten stovėdavų kle- 
vų pavėsyje. Matėsi, kad senoji mūrinė tvora ėjo per tą vietą, kur buvo 
statoma nauja bažnyčia. Statybai prasidėjus turėjo būti nugriauta. 

Senosios tvoros nebebuvo ir palei kelią, jungiantį Bažnyčios gatvę 
su Kretingos gatve. Buvo ten aukštas lentinis zomatas. Iš to atrodytų, 
kad tas kelias buvo pravestas per šventorių, jo tvorą nugriovus, ir kad 
anksčiau pravažiavimas pro bažnyčią ėjo kita vieta. 

Antrajame šventoriaus gale, ties vartais į Kretingos gatvę, buvo 
medinis namelis, kuriame buvo sukrautas bažnyčios inventorius. Ten, 
pavyzdžiui, stovėdavo ir baldakimas. 

Dvidešimtojo amžiaus antrajam dešimtmečiui besibaigiant visą baž- 
nyčios aplinką ir šventorių dominavo milžiniška naujos bažnyčios sta- 
tyba. Buvo aukštos raudonų plytų sienos ir medinių jau bepūnančių sta- 
tybinių laiptų raizgynas aplinkui. Pėstieji nevaikščiojo anuo keliu pro 
lentinę tvorą, ėjo per šventorių. Pėsčiųjų takas ėjo per tarpą tarp se- 
nosios bažnyčios ir naujosios. Prie didžiojo altoriaus galo tas tarpas gana 
siauras bebuvo. Apšvietimo šventoriuje nebuvo jokio. Per juodą tamsą 
reikėdavo eiti rudens vakarais, per tą šiurpų tarpekli, pro kaukoles, ant 
senosios bažnyčios pamatų sudėliotas, iškastas naujajai pamatus beve- 
dant. 

1920-tais metais klebonas kanauninkas Senkus bandė tęsti naujosios 
bažnyčios statybą. Parsikvietė meistrus iš Vokietijos. Prie šulinio tebe- 
buvo keturkampės kalkių duobės, lentomis išmuštos. Dabar jos vėl buvo 
naudojamos. Darė kalkių skiedinį, aukštyn laiptais nešė plytas, mūrijo 
sienas. Bet darbas neilgai tesitęsė, greitai sustojo. Sustojo ir ilgai pas- 
kui stovėjo. Nepajėgė išjudinti nė sekantis klebonas — Jadviršis. Tik 

Povilas Pulys su valdžios parama teužbaigė naujosios bažnyčios statybą. 

Prie pat šventoriaus, tik antroje pusėje kelio, buvo klebonija. Iš- 
tisa didelė sodyba sudarė ją, su dviem gvvenamais nam>is — vienu ku- 
nigams ir antru ūkiniu, su tvartais ir klėtimi. Didelis klebonijos kiemas 
buvo, ir sodnas, ir net lanka pababrungyje. Pats klebonijos ukis buvo 
toliau nuo Plungės, prie Telšių vieškelio. Stambus, kelių dešimčių hek- 
tarų ūkis. 

Didelis žemės plotas priklausė parapijai ir pačioje Plungėje. Į tą 
plotą įėjo šventorius, špitolės rajonas, didelė klebonijos sodyba, lanka ir 
dvi altarijų sodybos. 

Viena altarija buvo į šiaurę nuo šventoriaus, kiek tolėliau nuo jo. 
Patekti į ją buvo galima tik per klebonijos sodybą, pro prūdą. Didelis 
ir gražus kiemas buvo, ir dailus medinis namelis jame, su dailiomis 
gonkelėmis. Ne visuomet ten gyveno tik senas kunigas. 1919-tais me- 
tais, kai klebonu Plungėje buvo kanauninkas Senkus, toje altarijoje 
gyveno dvi seserys Paltarokaitės. Viena jų vėliau ištekėjo už filosofo 
Stasio Šalkauskio. 

Antroji altarija buvo Birutės gatvėje, pirmoji sodyba dešinėje pu- 
sėje iš šventoriaus išėjus. Gražus, medžiais apaugęs kiemas atkalnėje 
buvo, o ant kalno namelis. Kiemas nuo gatvės buvo parkaneliais atitver- 
tas, varteliai buvo ir takelis į kalną. Apie 1928-sius metus gyveno ten se- 
nas kunigėlis, labai drebančiomis rankomis, iš kažkur atblokštas amže- 
lio nubaigti. Viename kambaryje buvo įsitaisęs altorių ir ten laikydavo 
mišias. Ir išpažinčių ten pat klausydavo. Turėjo keletą ūkininkų, savo 
„parapiečių“, kurie ateidavo išpažinties ir sušelpdavo jį grūdais ar šiaip 
kokiais maisto produktais. 

Špitolės namas buvo mūrinis, dviejų aukštų. Durys buvo dvejos, o 
vienas abiejuose šonuose. Iš kiekvienos priemenės irgi dvejos durys 
buvo —į vieną namo galą ir į antrą. Ir dar laitai į antrą aukštą. Ant- 
rame aukšte irgi tas pats. Durys iš priemenių vedė į atskirus butus, 
susidedančius iš  pereinamos nedidelės virtuvės ir didesnio gyvenamo 
kambario. Taigi —-iš viso aštuoni butai špitolėje buvo. Gatvės pusėje 
pirmame aukšte bažnyčios gale gyveno bažnytinių rūbų skalbėjos, o 
miesto gale buvo parapijos salė. Antrame aukšte bažnyčios gale gyveno 
zakristijonas, o miesto gale vargoninkas. Antroje pusėje abiejuose aukš- 
tuose gyveno varpininkai ir pavargėliai. 

Plungės kapai turėjo tokius pat gražius geležinius vartus kaip 
ir šventorius. Aptverti buvo mūro tvora, todėl plėstis nebegalėjo. O Lu- 
vo perpildyti. Tr apleisti buvo, netvarkomi. Buvo tik vienas platus ir 
tiesus takas rytiniu kapų pakraščiu. To tako gale stovėjo kapų koplyčia. 

Koplyčia ji vadinosi, bet iš tikrųjų tai buvo graži, maža, mūrinė baž- 
nytėlė. Rūsiuose po ja buvo palaidoti Plungės didikai. 

Treji kapai Plungėje buvo: katalikų — prie kelio į Kretingą, žydų — 
tarp Telšių ir Rietavo gatvių, ir dar vieni maži už miesto, šalia Narvilio 
ežero, ant kalno. Šie tretieji žmonių buvo vadinami „vokytkapiu“. Jau 
niekas ten nebesilaidojo. Užsilikę buvo iš senų laikų. 


VI. 


Tokia buvo Plungė, kai po caristinės okupacijos aušra Lietuvai pa- 
tekėjo. Tais šviesiaisiais laisvės metais ji keitėsi. Palengva keitėsi, ir ne- 
spėjo daug pasikeisti. Buvo baigta statyti naujoji bažnyčia, buvo pasta- 
tyta didelė ir graži parapijos salė. Gaisrai šlavė šalin lūšnas, ir dygo 
mūriniai namai. 

1940-tais metais grįžo rusiška okupacija, tik dabar jau komunistinė. 
Po kelerių metų karo maišaties, ji, pagaliau, įsigalėjo Lietuvoje ir kartu 
Plungėje. Šitoje okupacijoje Plungė ėmė smarkiai augti. Kaip ji atrodė 
1959-tais metais byloja šios laiško ištraukos; 

„Mano ta mezgėja išsikėlusi kitur gyventi, tai teko ilgai klaidžio- 
ti, kol ją suradau. Atsidūriau Plungės naujamiestyje. Ėjau buvusia 
Telšių gatve, per turgaus aikštę, iki naujosios pirties. Paskui pasukau 
į dešinę ir atsidūriai netoli skerdyklos. Ten sužinojau, kad ji nusikėlusi 
prie duonos kepyklos... Grižti nutariau Telšių gatve. Išėjau į Telšių 
vieškelį maždaug 2 km tolyje nuo Beržanskio buvusio namo. Bet ten 
dar nebuvo miesto pakraštys. Jis tęsiasi iki Burvinės malūno. Taip 
Plungė atrodo į vieną pusę, o į kitą irgi būtų panašiai. Ant Atžvilgos 
kalno irgi jau prasideda Plungės priemiestis.“ 

Arba ištrauka iš kito laiško: 

„Brolau, kromų jau nebėra, jie sudegė 1952 metais. Vietoj jų yra 
įrengta aikštė su Stalino biustu.“ 

1960-tais metais rašė: 

„Bažnyčios buvusi gatvė dabar yra asfaltuota ir liepom apsodinta, 
ir šaligatviai yra sutvarkyti. Kur buvo kromai, ten dabar skverelis. Ir, 
bendrai, visur pradeda tvarkyti, apsodinti gelemis.“ 

1961-mais metais: 

„Bažnyčia yra naujai perdažyta. Pernai baigė dažyti. Ir sienas, ir 
lubas, su pagražinimais ir paveikslais. Šventorius yra aptvertas plytų 
tvora. Kunigams gyventi žmonės sudėję pinigus pastatė kitą trobą — 
kleboniją, o senoji klebonija jau nebėra kunigų. Tą naująją kleboniją 
pastatė prie pat šventoriaus, greta bažnyčios. Kapuose bažnyčia tebėra 
kaip buvusi. O ta trečioji pas gimnaziją, jau yra be šventųjų. Kas joje 

dabar yra ir ką ten bedaro, nežinau. Tik truputį seniau buvo, sako, 
sporto salė. Ir ta Liurdo statula yra pernešta į didžiąją bažnyčią. Kur 
buvo kromai, jų vietoj buvo Stalino paminklas — statula. Šįmet tą 
Staliną atėmė, o į jo vietą pastatė Vlado Rėkašiaus statulą.“ 

Iš kitų laiškų teko sužinoti, kad nauja didelė elektrinė, Babrungo 
ir Minijos santakoje pastatyta, tiek iškelė Babrungo vandenį, kad prie 
Plungės atsirado ežeras. O turgaus aikštės šiaurės - vakarų kampe pa- 
statytas didelis, modernus prekybos namas. 

Iš tų laiškų matosi, kad Plungė yra padidėjusi bent tris kartus. Yra 
ir pagražėjusi. Keičiasi ji labai, bet jos keitimasis, kaip iš citatų matosi, 
atspindi svetimus mums pasikeitimus komunistinėje Rusijoje. 


PAKALNIšKIS, Aleksandras, fizikas (g. 1910.III.26) Kėkštų k. Plungės vls. 
Telšių aps.) Mokėsi Plungės gimn. 1919-23 ir nuo 1934 LMPS suagusiųjų gimn. 
Kaune, kurią baigė 1985. VDU matematikos gamtos fak. studijavo fiziką ir bai- 
gė studijas 1940. Nuo 1939 dirbo mokytojo darbą. 1942 suorganizavo Plungės 
prekybos m-1ą ir vėliau amatų m-lą; buvo šių mokyklų direktorius ligi 1944, Vo- 
kietijoje mokytojavo Oldenburgo liet. gimn. 1949 atvyko į JAV, dirba inžinerijos 
įstaigoj Čikagoj. Paskelbė eilę etnografinių aprašų Aiduose. 

ADRESAS: 3948 South Artesian Avenue, Chicago, Illinois 

APŽVALGOS /REVIEW ARTICLES 


LIETUVOS PRAFITIES KLYSTKELIUOSE 


Apie Č. Gedgaudo knygą „Mūsų praeities beieškant“ 


1. 


Kiekvienam istorikui ar proistorikui rašančiam tautos, valstybės, 
krašto, žmonių grupių, paskirų asmenų ir kitokias istorijas pirmutinė 
pareiga yra atkurti vaizduojamą tikrovę. Ideališkas reikalavimas šiuo at- 
veju būtų atkurti ją tokią, kokia ji yra buvusi, tariant visai objek- 
tyvią. Bet gyvenimas kaip dabartinis, taip ir į praeitį nuslinkęs yra per 
daug sudėtingas, iš nesuskaitomos daugybės smulkmenų susidedąs ir to- 
dėl ištisai neatkuriamas. Istorijos mokslas pajėgia atkurti iš praeities šį 
bei tą ir praeities reiškinius ar faktus schematizuodamas. Atkurdamas 
schematiškai praeitį, istorikas remiasi šaltiniais (jei jis nėra vien klijų 
ir žirklių istorikas!) Kai istorikas atkuria praeitį, jis darosi kūrėjas 
ir nuo savęs prideda kai ką prie iš šaltinių pasemtų faktų. Tuo būdu 
atkurtoji istoriko ar proistoriko praeitis vis turės atkūrėjo žymes. Ji 
bus ne tik objektyvi, t. y. faktus teikianti, bet kartu ir subjektyvi. 
Tad klaidingai elgiamasi, kai dažnai istoriniai veikalai rūšiuojami į ob- 
jektyvius ir subjektyvius. Taip elgiamasi klaidingai suprantant ob- 
jektyvumą ir subjektyvumą istorijoje, kai abi tos sąvokos laikomos sa- 
vyje atbaigtomis, visai išskiriančiomis vieną kitą ir net -priešingomis. 

Tačiau istorikui ar proistorikui, ir neneigiant jam subjektyvinių mo- 
tyvų, uždedama antra pareiga: būti kritiškam jo pateikiamų faktų atžvil- 
giu. Kritiškas istorijos mokslas pačią pradžią gavo renesanso metu, pagi- 
lintas poreformaciniais laikais XVII a. prancūzų benediktinų (bolandis- 

tų) ir galutinai išdirbtas XIX a. pradžioje, kada šaltiniams pradėtas filo- 
loginis tyrinėjimo metodas. Kritika lietė daugiausia viduramžių šaltinius, 
kuriais ir Č. G. daugiausia operuoja. Prancūzų vienuolių pradėtas kri- 
tiškas šaltinių tyrinėjimo metodas davė pradžią Ecole des chartes 
mokyklai, kuri ir Č. G. buvusiam Sorbonos studentui, turi būti gerai 
žinoma. Pagal galutinai išdirbtą šaltinių kritikos metodą vokiečiai istori- 
kai, Prūsų ministro pirmininko Steino paraginti, pradėjo leisti labai 
didelį veikalą Monumenta Germaniae, kuris iki šiol yra tęsiamas. 

Išdirbtas kritiškas šaltinių tyrinėjimo metodas uždeda pareigą kiek- 
vienam istorikui ir proistorikui būti kritiškam. Kritikos reikalingi šal- 
tiniai yra kronikos, metraščiai (analai), diplomai (chartes), laiškai 
(epistolae) ir kitokie užrašai. Tų šaltinių tarpe iš viduramžių laikų ir 
vėlesnių renesanso yra daug falsifikatų (spuria), kurie tik ribotai gali 
būti panaudojami istorijos mokslui ar visai nepanaudojami. 

Trečias istorikui, proistorikui statomas reikalavimas būti sistemin- 
gam, nuosekliam. Istorikui privalu sutvarkyti temą chronologiškai ar 
dalykiškai (ar abiem metodais kombinuotai) ir tuo būdu vaizduoti skai- 
tytojui istorinį vyksmą laiko tėkmėje. Juk mokslinis istorinis vei- 
kalas yra iš esmės istorinio vyksmo (proceso) pavaizdavimas tam tik- 
ruose laiko rėmuose. 


11, 


Č. G. kalbamas veikals yra didelio, tiesiog milžiniško kruopštumo 
išdava. Jis susipažinęs su gausiais viduramžių Vakarų ir Rytų šaltiniais, 
perskaitęs didelę daugybę literatūros ir prisirinkęs iš jos medžiagos. 
Be to, Č.G. pasirodo esąs ir sanskritologas, runologas, etruskologas, net 
hetitologas ir plačiai operuojąs tų mokslų duomenimis. Jo psl. 188-194 
duodamos sankrito, baltų- slavų žodžių lentelės yra jo filologinės iš- 
monės liudininkės. Su surinkta ir panaudota medžiaga Č. G. pademonst- 
ruoja savo erudiciją; tokiu eruditu jis tegalėjo pasidaryti tik po ilgų 
ilgų metų įtemptų studijų. Savo erudicija Č. G. prilygsta kitam bal- 
tiečiui estui E. Saksui, išleidusiam veikalą Aesti: an Analysis of an 
Ancient European Civilization (Montreal, 1960). Apie jį mūsų autorius 
irgi pagarbiai atsiliepia. Eruditas Č. G. stebina skaitytoją jo pririnktų 
žodžų gausumu. Juos lygindamas jis visur stengiasi iš jų išvesti lie- 
tuviškus žodžius ir vardus. Ištisi knygos puslapiai vietomis yra vien 
įvairių žodžių nomenklatūros. Jam trūksta tik graikų kalbos, kai jis kal- 
ba apie klasikus autorius. Tuo Č. G. skiriasi nuo J. Basanavičiaus, kuris 
savo studijose plačiai naudojo graikų kalbą. Žodžiu sakant, Mūsų pra- 
eities beieškant autorius yra reto erudito pavyzdys. 

Erudicija, žinoma, yra gera mokslininko ypatybė. Bet ji tik tuo 
atveju naši, kai susieta su griežtu kritiškumu, kaip to reikalauja šių die- 
nų istorijos mokslas. Ne visą galima imti už gryną pinigą, ką vidur- 
amžių ar naujų laikų šaltiniai teikia. Reikia žinoti, kad anais laikais 
žmonės neskyrė visokių pasakų nuo tikros istorijos. Retam istorikui 
ar kronikininkui rūpėjo faktų tikrumas, dokumentų panaudojimas. 
Sklido visokios legendos, ypač apie šventuosius, didvyrius, valstybių 
valdovus ir jos palaikytos tikromis įvykių vaizduotojomis ir panau- 
dotos istorijoms. Tam pavyzdys yra kad ir mūsų Palemono legenda apie 
lietuvių bent aukštesnių sluoksnių kilimą iš romėnų. Ji tipinga renesan- 
sc laikų legenda, kada buvo madingi pasakojimai apie tautų, valstybių, 
net ir miestų kilimą iš romėnų, graikų ar trojėnų, atseit, iš klasikinės 
senovės. Moderni šaltinių kritika daug panašių legendų yra pasiuntusi 
į prasimanytų pasakų sritį, nieko bendro neturinčių su istorine tikrove. 

Proistoriko Č.G. „nuodėmė“, kad jis be atodairos kaupė medžia- 
gą, nepasistengęs jos persijoti per tankų kritišką rėtį Jis nepaisė 
naujoviško kritiško istorijos mokslo. Skaitant jo veikalą, beveik kiek- 
viename puslapyje susiduriama su lengvu šaltinių ir literatūros traktavi- 
mu. Pastebėtų besaikiškų klaidžiojimų negi gali suminėti trumpoje ap- 
žvalgoje. Pavyzdžio dėlei panagrinėsime teikiamą pagrindinį šaltinį, 

jo, taip sakant, karūninį liudininką apie seniausią Lietuvos praeitį. 
"Jo „atradimu“ mūsų autorius tiesiog didžiuojasi. Turiu galvoje jo tariamo 
lietuvio autoriaus Žiniavaldo kroniką. Jai skirta atskira (II knygos 
dalis su antrašte: Žiniavaldo kroniką suradus. 


III, 


Vadinamo Žiniavaldo kronikos istoriją pateikia autorius labai su- 
trauktai . poskyryje, pavadintame „Sušalęs studenčiokas“ (82 psl), 
kaip jis pavadino būsimąjį vokiečių benediktinų Sponheimo ir Viurc- 
burgo vienuolynų abatą Joną iš Tritheimo (Johannes Trithemius, 
1462-1516). (Nors būsimas garsus abatas, žiauraus patėvio auk- 
lėtas, neturėjo laimės būti studentu ir studijuoti Heidelberge.) At- 
sitiktinai kelionėje pakliuvęs į Sponheimo vienuolyną į jį įstojo ir 
tuojau pasireiškė dideliais gabumais. Po dvejų metų buvo išrinktas 
abatu ir su nepaprastu uolumu atsidėjo mokslui ir rašymui. Rašė įvai- 
riausio turinio veikalus, net apie magiją ir raganavimą. Savo raštais 
iškilo kaip garsiausias vokiečių mokslininkas. Juo susidomėjo vokie- 
čių dignitoriai, net ir pats karalius Maksimilijonas II. Abatas su juo 
palaikė ryšius. Gal būt draugystės su karaliumi poveikyje abatas Jo- 
nas tarp daugybės raštų, tarp kurių nemaža buvo istorinių, parašė vieną, 
Č.G. minimą, „Frankų karalių ir tautos kilmė“. Pagrindinis abatui 
šaltinis, kaip jis prakalboje sako, buvo V. a. gyvenusio kronikininko 
Hunibalto (Hunibaldus, Č.G. knygoje, tur būt, per korektūros klaidą | 
parašyta Hinibaldus). (Vokiškai jo vardas rašytas Cunibald). Abato 
minimo kronika neišlikusi, ir kai kas abejoja, ar ji iš viso yra buvusi. 
Kai kas įtaria, kad abatas pats istoriją fabrikavo, prisidengęs nesamo 
kronikininko vardu. Tokių autorių anais laikais pasitaikydavo. Gali 
būti, kad įtarimas tam garbingam abatui ir nepagristas, kai jo kroniko- 
je vienoje kitoje vietoje minimas Hunibalto vardas su pastaba, jog jis 
klydęs. Tas rodytų, kad jis turėjo prieš akis kokio Hunibalto tekstą. 
Be to, abatas panaudojo nemaža kitų kronikininkų, kuriuos paminėjo jo 
raštų pirmasis leidėjas prancūzas Jean Bouchet. 


Visa Jono iš Tritheimo Frankų istorija, ypač seniausioji, yra gry- 
na pasaka. Pradedama renesanso laikų istorikams įprastu būdu: vesti 
tautų pradžią iš klasikinės senovės. Abatas išveda frankus iš trojėnų, 
kurių viena iš 12 šakų nusikėlusi į Skitiją prie Dunojaus 440 m. prieš 
Kr. Čia susimaišė su gotais, turėjusiais karalių Atenorą. Šiojo sūnus at- 
vedė frankus prie Reino. Čia jie išsiplėtė Galijoje, Vokietijoje ir pradėjo 
vadintis visokiais vardais. Dėstomoji pareinės frankų istorija yra iš tikrų- 
jų frankų karalių istorija. Aiški tendencija parodyti, kad Habsburgų 

dinastijos narys, kronikininko Trithemijaus metu viešpatavęs Maksi- 
milijonas II, buvo frankų karalių ir trojėnų palikuonis. 

Štai Č.G. ir pasigriebė tą Trithemijaus istoriją, geriau pasakius, jo 
tikro ar prasimanyto vadovo Hunibaldo pasaką. Tik pačiam Gedgau- 
dui, gal būt, žinomais motyvais jis tą tariamą V a. kronikininką pavertė 
lietuvių Žiniavaldu ir jam priskiriamą kroniką drįso paskelbti nauju, 
iki šiol nežinomu Lietuvos istorijos šaltiniu. „Tasai seniausias mūsų do- 
kumentas“ (255 psl)... Jis net pasigamino jos mikrofilmą. Ta kroni- 
ka kadaise buvo kiek paisoma, bet jau nuo XIX a. pradžios ji visuotinai 
atmesta. Ji nenagrinėjama viduramžių istorijos šaltinių veikaluose. 
Apie Trithemijaus rašytas istorijas ir šią frankų pagal tariamą Huni- 
baldą parašytą buvęs labai žinomas Londono universiteto profesorius is- 
torikas W. Seton - Watson trumpai pasakė: „(They) belong entirely to 
the realm of fancy“ (Tudor Studies, presented by the Board of Studies 
in History in the U-ty of London to A. Fr. Pollard, 1824, 85 psl.) Žy- 
musis istorikas šveicaras, kurio veikalas „Geschichte der neueren His- 
toriographie“ laikomas klasišku, Č.G. atrastos kronikos, kaip ir kitų Tri- 
themijaus veikalų, nepaiso ir apie juos trumpai pastebi „Die Faelschun- 
gen des Tritheims“ (191 psl.). 

Iš tų „Faelschungen“ paimta Č.G. prasimanyto Žiniavaldo „lietu- 
viška“ kronika iš tikrųjų buvo pritrenkianti naujiena, kai ji pir- 
mą kartą kadaise buvo paskelbta Dirvoje. Ne vienam skaitytojui galėjo 
kilti klausimas, kur, kada tas lietuvis autorius gyveno, gal net kroniką 
bus lietuviškai parašęs, jei turėjo tokį gražų lietuvišką vardą. Kai da- 
bar knygoje parodyta, iš ko tas lietuviškas vardas sufabrikuotas ir kokia 
kronika jam priskiriama, tai reikia ne stebėtis, o apgailestauti, kad ima- 
masi rašyti istoriją be minimalios istorinės tikrovės nuovokos, be jokio 


kritiškumo. 


LV, 


Nuo istorinės tikrovės atsiknoję postringavimai, nekritiškos išvados, 
sauvališka manipuliacija datomis, vardais, šiuos lengvapėdiškai lietuvi- 
nant, driekiasi per visą veikalą. Atrodo, tam mūsų naujoviškam au- 
toriui nėra jokių istorijos ar proistorijos moksle autoritetų. Jam net ir 
didelis sanskritologas Fr. Boppas, kuris pirmas lietuvių kalbą gretino 
su sanskritu, buvo falsifikatorius. Menkaverčiais jis laiko ir eilę mūsų 
mokslo žmonių, net juos pavardėmis suminėdamas. Jis tarsi dedasi juos 
peraugęs. Pati knygos sąranga nėra tinkama istoriniam ar proistori- 
niam veikalui. Nėra nei chronologinio, nei dalykinio medžiagos suskirs- 
tymo. Visas veikalas daugiau paskirų epizodų rinkinys. Dažnai nukrypsta- 

ma nuo istorinės temos ir leidžiamasi į visokias filosofijas. Filosofa- 
vimai nors vietomis ir neblogi, bet jie ne į temą. Tas sauvališkas lietu- 
vinimas jau nusistojusių ir visuotinai vartojamų vardų, kaip pvz., Apollo 
— Upelionis, Boristhenes — Var Eisthenis, Jordanes — Girdonis, Gen- 
serich — Genčiarikis, vandalai — vanduoliai, Persepol — Paršpilis, Sieg- 
fried — Žygvarėdis, Tukidides — Taučiadydis, Odoakras — Vaka Karis, 
— yra palaidos, proto nekontroliuojamos fantazijos žaidimas. Ir tai daro- 
mą veikale, kuris pretenduoja būti mokslišku. Skaitant šiuos ir dar keis- 
tesnius „lietuvinimus“ (kaip pvz., rusiškas žodis nevesta esąs kilęs iš 
lietuviško nevesta, reiškęs dar nevestą sužieduotinę!) — norisi su- 
šukti tuo lotynišku šūkiu: Risum teneatis, amici. Č.G. lietuvinimai prime- 
na aną seną Višteliausko gadynę, kur jie žadino juoką jau kai kuriems 
bendralaikiams. Č.G. praneša mūsų anos gadynės lietuvintojus savo 
nepalyginti didesne erudicija ir vaizduotės lakumu. Tai galima laikyti ir 
mūsų kultūros padaryta pažanga per 90 metų. 


V. 


Č.G. veikalas, kaip jau minėta, yra benediktiniško kruopštumo vai- 
sius. Deja, Lietuvos proistorės mokslui jis nieko naujo neduoda. Auto- 
rius užsimojo pasirodyti labai originalus, ir iš to nieko gero neišėjo. Bet 
jo proistoriniuose klaidžiojimuose vietomis prasikiša gan įmantrūs sam- 
protavimai, sentencijos, ir dėl jų knyga gali būti kai kam ir patraukli. 
Ją patrauklią daro ir autoriaus stilius, gan lengvas , kalba literatūriška, 
taisyklinga. Akivaizdoje šių knygos ypatybių kyla pageidavimas, kad Č.G. 
užuot proistorės, būtų rašęs kokį romaną, susietą su mūsų proistore. 
Jam būtų galėjęs panaudoti ir savo sukauptą medžiagą ir sukūręs pagal 
ją įsivaizduotą tikrovę. O dabar išėjo nei romanas, nei istorija. Č.G. knyga 
tokia klaiki ir padrikusi, kad ji ištisai sunkiai galėtų būti ir aptarta. Tad 
rimtesnių recenzijų apie ją neturime. Ji buvo paminėta mūsų spaudo- 
je tik feljetonais. Teisingai pastebėta apie Č.G. knygą Aiduose (I, 1974), 
redakciniame straipsnyje „1973 Metai“, kur suminimi tarp kitų dalykų 
ir mūsų kultūriniai laimėjimai praeitais metais. „Č. Gedgaudo knyga 
„Mūsų praeities beieškant“ priklauso savo rūšies 'science fiction“. ..“ 
Tetenka apgailestauti tuos, kurie leidžiasi suvedžiojami, neskirdami moks- 
linės tiesos nuo savivališkos „kūrybos“. O leidosi suvedžioti du žinomi 
spaudos darbininkai; vienas Klyvelando Dirvos, kitas Montrealio 
Nepriklausomos Lietuvos. Abu, atrodo, bona fide — žinoma, su redakci- 
jų pritarimu — kloja Lietuvos proistorę pagal Č.G. knygą. Kūrinys tik- 
rai nedaro garbės mūsų išeiviškai istorijografijai. Jis yra jos kom- 
promitacija ir todėl apgailėtinas reiškinys. 

VYSKUPO MOTIEJAUS VALANČIAUS 
VYSKUPYSTĖ 


(Veikalo naujo leidimo proga) 


Tarybinėje Lietuvoje leidžiamųjų raštų serijoje „Lituanistinė bi- 
blioteka“ 1972 m. išleisti vysk. M. Valančiaus raštai dviejuose tomuose, 
Antras jų skirtas Žemaičių vyskupijai. Valančiaus Žemaičių vyskupi- 
jos istorija yra, be abejo, aukščiausio mokslinio lygio veikalas iš XIX a. 
vidurio Lietuvos istorijografijoje ir todėl dar ir šiandien turi išlieka- 
mos vertės. Jame iš dalies atsispindi istorijografinė srovė, prasidėjusi 
su vad. švietimo laikmečiu Prancūzijoje ir paplitusioje Europoje. Toje 
istorijografinė mokykla atpalaidavo istoriją nuo literatūros, atseit moks- 
lo, kur istoriniai faktai buvo maišomi su prasimanytais, nuo tikrovės 
atitrukusiais pasakojimais. Šviečiamosios krypties istorikams rūpėjo 
dėstyti faktai šaltinių pagrįsti. Todėl kreipta nemaža dėmesio istori- 
niams šaltiniams ir jų laikantis praeitis vaizduota. 

Šviečiamoji istorijografinė kryptis buvo pasiekusi ir Vilniaus aukš- 
tąsias mokyklas, kurių vienoje, kunigų seminarijoje, mokėsi ir Valan- 
čius. Jis su šviečiamąja istorijografija pasisavino drauge ir racionalis- 
tinį, kritišką istorinių faktų nagrinėjimo būdą. Būdas atitiko jo prak- 
tišką, blaivų, kritišką žemaičių kaimiečio protą. Praktiškas, realistinis, 
racionalistinis Valančiaus požiūris į gyvenimą, aplamai, atsispindėjo ne 
tik jo istorijoje, bet ir kituose literariškuose kūriniuose, o taip pat ir 
visoje jo vyskupiškoje veikloje. 

Racionalistinį Valančiaus istorijos pobūdį pagal šviečiamąją isto- 
rijografiją pažymi visai teisingai ir jos paskutiniam leidimui įvadą 
parašęs istorikas Vytautas Merkys. Tačiau jis eina per toli, kai sako, 
jog Valančius parašė istoriją „kaip pasaulietinį istorijos veikalą“. Iš 
tikrųjų, Žemaičių vyskupystę rašęs kunigas Valančius paliko visai iš- 
tikimas savo luomui ir davė bažnyčios istorijos kūrinį. Jis gali būti 
priskiriamas ir prie teologinės istorijografijos, tik ne senos viduramžinės, 
o naujos, daugiau racionalistinės. Valančiaus abejojimas stebuklais dar 
nedaro jo veikalo pasauliniu, kaip mano Merkys. Bažnyčios istoriniai 
veikalai XIX a. ir buvo rašomi pasiunčiant stebuklus į legendų sritį. 

Valančiaus Žemaičių vyskupystė yra visai skirtingų dviejų dalių. 
Įprasta istorija yra vien pirmoji dalis. Čia pradedama nuo Žemaičių 
pagonybės, paminimos kovos su kryžiuočiais, einama prie krikšto ir 
tęsiama istorija iki 1841 m. Knygos pradžioje Valančius ypač pasireiškia 

švietėjiškos istorijografijos sekėjas, kai jis smerkia kryžiuočius „krau- 
gerius“ ir jų pastangas pakrikštyti žemaičius... kryžiokai pradėjo be 
pertrūkio novinti prūsus, o tuos paniekę, kibo daugybę kartų į žemai- 
čius ne taip dūšių išganymo, kaip turto ieškodami“ (42 p.). Šiuo at- 
veju Valančius visai sutarė su S. Daukantu ir abu sekė švietėjiškų Prū- 
sų istoriku A. Kotzebue. Smerkdamas kryžiuočius, Valančius visai tei- 
sina žemaičių priešinimąsi ir jų sukilimą išžudant vokiečius, kai pa- 
stebi: „Taip nespėru (per skubu)yra priversti žmones, kad priimtų 
naują ir sau nežinomą tikėjimą“ (45 p.). Tikras švietėjiškas istorinis 
posakis! 


MOTIEJUS VALANČIUS 


MOTIEJUS 
VALANČIUS 


LKLI 


RAŠTAI 
I 


LITUANISTINĖ BIBLIOTEKA 


Visa Žemaičių vyskupystės istorija pirmoje dalyje dėstoma pa- 
gal jų vyskupus; ji yra tarsi vyskupų biografijų serija. Kalbant apie 
vyskupus beveik apsiribota jų bažnytine veikla. Stropiai registruojamos 
jų bažnyčių ir koplyčių statybos, vienuolynų kūrimas, altarijų steigimas. 
Vyskupai visur apibūdinami su derama pagarba ir teigiamai. Maža iš- 
imtis daroma vienam jų, Jurgiui Petkevičiui. Ir tai todėl, kad jo vys- 
kupavimo metu Žemaičiuose ėmė plisti Liuterio ir Kalvino mokslai ir 
atsirado nemaža jų sekėjų. Tad šiam vyskupui Valančius ir drėbė kai- 
tinimą. „Pasilpninęs katalikų tikėjimą šalyje savo, pradrįso mažne visus 

dalykus tam tikėjimui prigulinčius peikti. Todėl nė biškelio neveizdėda- 
mas, ką šneka po vyskupystę neprietėliai to tikėjimo iš Prūsų atvykę, 
ką daro jo valdžiai paduoti kunigai, kas destis su bažnyčiomis kata- 
likų, gyvendamas Alsėdžiuose per kiauras dienas medžiojo“ (84 p.). Pas- 
kutiniais laikais pripažinta (žiūr. LE Z. Ivinskio straipsnį Petkūnas), 
kad toks vertinimas buvo vienašališkas ir Valančius greičiausiai taip 
pasielgė reformacijos plitimo priežasčiai nurodyti. Šiaip kiti vyskupai 
jam vis buvo prakilnūs, kai kurie net „lietos vyrai“. 

„Antroji dalis nėra pirmosios tęsinys. Kronologiškai ji sutampa su 
pirmąja dalimi, nes apima tuos pačius 1413 - 1841 metus. Antroji dalis 
yra istoriškas Žemaičių vyskupijos aprašymas pagal jos institucijas; mo- 
kyklas, vienuolynus, bažnytinius susirinkimus. Pakalbama apie prieta- 
rus, bažnytinius papročius, žmonių elgsenas, suminima eilė mokslo vy- 
rų, pasižymėjusių raštijoje ir kita. Čia turime kaip ir Žemaičių vys- 
kupystės kultūros istoriją. Ji ir šiandien turi savo vertę, nes rodo žemai- 
čių visuomenės kultūrinį gyvenimą XIX a., jų dvasinę būklę. Žemaičių 
kultūra vyskupo labiausia pavaizduojama vienuolynų istorijomis su jų 
mokyklomis. Joms skiriama daugiausia vietos visame veikale — ketvir- 
toji maždaug dalis. Trumpai kai kurie vienuolynai aprašyti ir pirmoje 
dalyje ryšium su vyskupų istorijomis. Gal būt šaltinių gausumas apie 
vienuolynus davė Valančiui progos plačiau apie juos kalbėti nei apie 
kitus dalykus. Ryšium su vienuolynais plačiausiai aprašytos mokyklos 
ir rodo, kad jos Valančiui buvo prie širdies jau tada, kaip ir vėliau, 
kai jis vyskupu tapo. Valančiaus ištikimybė istorinei tiesai ir jo pažymė- 
tina anais laikais tolerancija aiškėja iš jo ramaus, bešališko nekatali- 
kiškų „mokslinyčėlių“ suminėjimo. Valančiaus tolerantiškumą kalbant 
apie kitatikius, kalvinistus ir liuteronis, visai teisingai pabrėžė ir V. 
Merkys. 

Žemaičių ir visų lietuvių dvasinei būklei anų laikų pažinti vertin- 
gas poskyris apie bažnytinius susirinkimus (sinodus). Čia priimti vys- 
kupijos visuotinių kunigų susirinkimų nutarimai rodo, kokie įsitikini- 
mai, papročiai tada vyravo žmonėse. Pvz., 1635 m. susirinkimas nutarė: 
kad kunigai kortomis neloštų, nemedžiotų ir medžioklės šunų nelaikytų. 
Šis nutarimas dėl kunigų medžioklės rodo, kad anais laikais kunigai, 
būdami daugiausia bajoriškos kilmės, neišsižadėjo savo luomo seno 
papročio medžioti. O bažnyčiai tas paprotys bent dvasininkų atžvilgiu 
pasirodė nepriimtinas ir draustinas. Arba kitas to paties sinodo nutari- 
mas: kas nedaleistų žmonėms laidoti savo numirėlių sodų kapuose be 
kunigo ir apskelbtų, jog kiekvienas, laidojąs numirėlį parakvijos ka- 
puose su kunigu, gauna atlaidų 40 dienų. Šis nutarimas rodo, kad lietuviai 
dar nuo pagoniškų laikų turėjo kapines prie savo sodybų ir jose lai- 

dojo savo mirusius. Taip darė jie ir krikščioniškais laikais ir laidojo 
be kunigo. Tik čia jau ėmė kištis bažnyčia, reikalaudama laidoti su ti- 
kybinėmis apeigomis. Tačiau kaimo kapinių kunigai nedraudė turėti, 
bet teikė parapinėms kapinėms pirmenybę, viliodami siūlomais atlai- 
dais laidotis jose. Viename (1647 m.) susirinkimo nutarime minimi 
ir egzortai, kai kuriems mūsų senesniųjų dar žinomi iš laikų prieš I 
pasaulinį karą. Nutarimas šiaip skamba: kad be žinios vyskupo neskaity- 
tų .egzortų, nebegintų iš žmogaus velnio, nors kaip ligonis rodytųsi ap- 
sėstas. Matyti kunigai per plačiai ir be gero pagrindo praktikavo eg- 
zortų skaitymą ir todėl susirinkimas pavedė jį vyskupų kontrolei. 

Žemaičių dvasinės kultūros istorijai patrauklus ir intriguojantis yra 
poskyris apie prietarus. Valančius vienus prietarus laikė kilusius iš pa- 
goniškų laikų, kitus iš klaidingai suprasto krikščioniško tikėjimo. Prieš- 
krikščionišku papročiu, pvz., jis laiko paparčio žiedo ieškojimą šv. Jono 
naktį. Krikščioniški prietarai jungti su bažnytinėmis apeigomis. Pvz., 
paprotys čaižyti galvas ypač jauniems žmonėms Verbų sekmadienį „pa- 
švęstais karklais arba žilvičiais“, kaip Valančius sako. 

Antroje Žemaičių vyskupystės dalyje savaimingai įdomus skaitinys 
yra pažymėtas 246 paragrafu ir pavadintas „žavėjimai arba ciuslai“. 
Tai, kaip dabar galėtume pasakyti, raganų ir jų teismų istorijos. Jos 
autoriaus ne šiaip sau nuogirdomis pasakojamos, bet pasirėmus šalti- 
niais, pateikiant vardus ir datas. Be Valančiaus aprašo apie raganavi- 
mus ir įtariamų raganų moterų tardymus ir baudimus mirtimi ypač 
XVII a. buvo žinoma visoje Europoje, net ir šiame Naujame Pasaulyje 
(Apie raganų procesus Salem mieste, Mass. yra parašytų įdomių mono- 
grafijų). Apie visuotinį tikėjimą raganavimu paliudija ir popiežių en- 
ciklikos XVI, XVII a. Kaip Žemaičių bažnyčia žiūrėjo į raganavimą, 
parodo vyskupo Jurgio Tiškevičiaus 1623 m. sušaukto bažnytinio susirin- 
kimo nutarimas: žavėtojai, burtininkai ir visi kokia nors eile sandarus 
su velniais darantys turi būti kankinti ir iš draugystės žmonių išva- 
ryti. Paskutinis raganiškas procesas Valančiaus minimas turi 1807 m. 
datą. Prie jo istorikas pastebi: „Rodos, jog tai buvo visuose Žemaičiuose 
pastaras apskundimas iš priežasties žavėjimo“. | 

Valančius pasirodė bešališkas, daiktiškas istorikas, kai jis teikė skai- 
tytojams žavėjimo faktus su raganų teismais. Jis netikėjo tais žavėji- 
mais, kaip. netikėjo ir stebuklais ir tai pats paliudijo išvada, padaryta 
iš jų aprašymų. Jis sako: „Ant galo apšvietimas Stanislovui Augustui 
karaliaujant ir mūsų šalyje visur paskydęs darodė žemaičiams, jog 
įtikėjimas į žavėjimus yra tikra neišminčia“. Čia prabilo tikras švietė- 
jiškas istorikas, racionalistas, kokių atsirado nuo Comtes, Spencerio ir 
Voltaire'o laikų. 

Valančiaus antras tomas kiek panėši į S. Daukanto Būdą Kalnėnų 
ir Žemaičių. Kaip vienur, taip ir kitur vaizduojamas visuomeninis gy- 
venimas, tariant, abu veikalai priklauso socialinei istorijos sričiai. Skir- 
tumas tik tas, kad Daukantas aprašinėjo pasaulietinį gyvenimą, o Valan- 
čius bažnytinį. Kaip Daukantas, parašęs Žemaitišką istoriją ėmėsi rašyti 
Būdą, taip Valančius po pirmos Žemaičių vyskupystės dalies, parašy- 
tos daugiau vyskupų biografijomis, ėmėsi pavaizduoti Žemaičių visuome- 
nę nuo seniausių laikų iki dabarties. Turint galvoje jų artimą bendra- 
darbiavimą, visai galima prileisti, kad Valančius pasekė Daukantu, kai 
pridūrė prie pirmos dalies antrą. Galimas sekimas tebuvo vien formos 
atžvilgiu: abu apžvelgė Lietuvos praeitį iš dviejų pusių. Iš vienos pusės 
jie pavaizdavo istorinį vyksmą (Valančius Žemaičių vyskupystės pirmoje 
dalyje ir S. Daukantas Žemaitiškoje istorijoje), iš antros pusės — isto- 
rinę būseną (Zustand). Tačiau Valančiaus ir Daukanto istorijos išėjo 
skirtingos. Nors abu buvo to paties laiko vaikai, tose pačiose mokyklose 
išsimokslinę ir bendros kultūros veikiami. Abiejų istorikų skirtingos as- 
menybės darė ir jų istorijas skirtingas. Daukantas — svajotojas, en- 
tuziastas, daugiau jausmo nei proto žmogus. Todėl jo istorijos para- 
šytos be realios tikrovės nuovokos, be tinkamos istorinės kritikos. Jis 
kaupė istorinius faktus iš šaltinių ir veikalų, neperkošęs jų per kri- 
tikos rėtį. Valančius, priešingai, buvo realistas, racionalistas. Jis rašė rea- 
linę, daiktišką istoriją, griežtai laikydamasis šaltinių kad ir su ribota jų 
kritika. Todėl jo Žemaičių vyskupystė dar ir šiandien nenustojusi moks- 
linės vertės. Tačiau abu istorikai vienu atžvilgiu lygiai vertintini: jie 
yra mūsų tautinės istorijos pradininkai. 

J. Jakštas 


LIETUVIŲ KULTŪROS ISTORIJA 
BIOGRAFIJOSE 


Nuo Voltaire'o laikų (XVII a.) paplito Europoje kultūros istorijos 
terminas. Jis pridėtas prie istorijos mokslo žodyno žymėjo jo specifiką. 
Istorijos mokslu Voltaire'o laikais laikytas valstybių ar tautų daugiau po- 
litinio gyvenimo vaizdavimas, kur dėmesys ypač telktas valdančiųjų 
sluoksnių politinėms akcijoms, pirmoje eilėje jų tarpusaviems karams. 
Voltaire pašiepė tokias istorijas ir pavadino jas „Karų istorijomis“ 

(„Histoires des batailles“). Jis parašė didelę kitokio turinio istoriją ir 
pavadino ją „Tautų papročių ir dvasios istorija“ (Essai sur les moeurs 
et Tėsprit des nations). Su tuo darbu jis davė pradžią visokioms kul- 
tūros istorijoms. 

Į kultūros istorijas įdedamas įvairiopas turinys pareinamai nuo to, 
kas suprantama kultūros žodžiu. O tam žodžiui dar nesurastas visuo- 
tinai priimtas apibrėžimas. Vienas mokslininkas yra parašęs veikalą 
apie kultūros istorijos sąvokas ir suminėjo apie 150 su viršum jų aptar- 
čių. Kai neaišku, kas yra kultūra, tai ir kultūros istorija palieka įsak- 
miai neapibrėžta sąvoka. Nebent kiek aiškesnis jos apibrėžimas iš nei- 
giamos pusės: ji nėra politinė istorija. 

Kultūros istorijos žodis pasidarė populiarus ir mūsuose. Ne kartą te- 
ko girdėti pageidavimas, kad mums reikalinga Lietuvos kultūros is- 
torija, atseit, istorija skirtinga nuo politinės. Ji turėtų vaizduoti viso- 
keriopą tautos gyvenimo apraiškas. Tarybinėje Lietuvoje leidžiama 
ištisa serija veikalų bendru pavadinimu „Lietuvos kultūros istorija“ ro- 
dos, ir siekia to tikslo. Rinkinys aprėpia paskiras autorių studijas įvairio- 
pomis temomis. 

Mūsų išeivijoje su kultūros istorijos veikalu pasirodė paskutiniu 
laiku kun. St. Yla, išleidęs darbą „Vardai ir veidai mūsų kultūros istori- 
joje“ (Knygos klubo leidinys, 1973). 

Kun. Yla ne naujokas autorius mūsų rašliavoje. Nuo pat kunigys- 
tės pradžios jis atsidėjo mūsų religinės ir dvasinės kultūros klausi- 
mams ir yra davęs keletą studijų. Studijos rašytos ant istorinio pa- 
grindo, kas rodo jį turėjus palinkimą istorijos mokslui. Su išleistu pir- 
mu Šiluvos istorijos tomu kun, Yla atsiskleidė esąs istorikas. Štai šis 
darbas yra antras šios srities. 

Kalbamame veikale dėstoma kūryba 11 asmenų. Jie sutelkti į 4 
grupes, duodant kiekvienai grupei savą pavadinimą, būdingą jos asme- 
nims kultūrininkams. Pirmoje grupėje, pavadintoje „rašto pirmūnai“ 
eilė prasideda nuo Mažvydo ir reformacijos laikmečiu. Čia einama mū- 
sų literatūros istorikų išmindžiotu keliu ir stropiai gvildenama Mažvydo 
ir jo M. Lietuvos amžininkų literatūrinė veikla. Kartu bendrais bruožais 
paliečiama ir reformacijos plėtra M. ir D. Lietuvoje. Dėstymas grindžia- 
mas naujausia literatūra. 

Tiriant reformacijos laikmetį prieinama prie Mikalojaus Daukšo 
ir kartu prie Melchioro Giedraičio. Šioje vietoje mūsų autorius jau drįsta 
nukrypti nuo mūsų istorijose ligšiol kartotos nuomonės, kad reformaci- 
nis sąjūdis pagimdė Daukšą, M. Giedraitį ir visą katalikišką XVI a. 
rašliavą. Yla, eidamas skirtingu keliu nuo savo pirmatakų ir turėda- 
mas sau vadovu prašmatnų autorių disertacijos apie Daukšą — J. Lebedį 

(deja, anksti mirusį), iškelia įtikinimą motyvą, kodėl katalikai susirūpino 
lietuviška bažnytine literatūra. „...motyvas, kodėl katalikai susirūpino 
lietuvišku katekizmu ir religine literatūra buvo pavyzdžiai Vakarų 
kraštuose“ (38 p.) Iš tikrųjų, M. Giedraitį ir M. Daukšą veikė Tridento 
bažnytinio susirinkimo (1545 -63) nuostatai. Jie buvo priimti Lietuvoje 
(kaip ir Lenkijoje). Jų poveikyje abu mūsų hierarchai ir veikė. Atrodo, 
būtų per anksti įžiūrėti jų veikloje tautinio sąjūdžio pradą, kaip daro 
Yla. Ir ta garsioji M. Daukšos prakalba prie Postilės vertimo, gal būti, 
jam reiškė savo kūrinio piršimą bajorijai dar ne visai užmiršusiai lie- 
tuvių kalbą, o ne tautinio jausmo žadinimą. Nerodo jo tautiškumo ir už- 
siminta lenkų kalba ir Liublino unija toje pačioje prakalboje. Čia jis 
sako: „„..kuri (lenkų kalba) mūsų D. Kunigaikštystei mielai susijungus 
su garsinga Lenkijos valstybe virto lyg gimtąja“. Tad gerbiamojo auto- 
riaus skyrelis „Kodėl akiratis susiaurėjo?“ (49-52 p.) yra daugiau 
publicistinio poleminio pobūdžio nei istorinio. 

Apie Donelaitį paberta originalių ir dėmesio vertų samprotavimų. 
Autorius žvelgė ne tiek į jo kūrybą, kiek į asmenybę, kurią jis ryškina 
su giliu psichologiniu įžvalgumu. Gal kai kurie Donelaičio asmenybės 
bruožai ir netiksliai nubrėžti (kaip, pvz., jam priskiriamas sangviniš- 
kas temperamentas, dėl kurio ir J. Girnius autoriui priekaištavo, Drau- 
gas, 1973.X.27), naujas žvilgsnis į jo asmenį yra sveikintina naujiena. 

Antrą trijulės eilę pradeda Žemaičių vyskupas Juozas Arnulfas 
Giedraitis. Yla įrikiavo jį į vadinamų žemaičių romantizmo sąjūdžio 
eilę ir net jo vadu pavadino. Tai vėl naujiena mūsų XIX a. pradžios 
istorijoje. Iki šiol mūsų kalbamas žemaičių romantizmas vis buvo jun- 
giamas su Vilniumi, jo universitetu, tuo tarpų Yla į jo centrą įstatė 
vyskupą J. A. Giedraitį. Iki šiol mūsų rašliavos istorijoje šis vysku- 
pas vis buvo minimas vien Šv. Rašto vertėju. 

Kultūros istorijai skirtame veikale vyskupas Valančius būtų, rodos, 
tikęs pavaizduoti didesniu kultūrininkų nei padaryta. Pabrėžti keli bio- 
grafiniai bruožai, pastangos šviesti liaudį, ją blaivinti — tai ir viskas. Pa- 
sigendama jo pradėtos ir vestos kontrafakcinės spaudos gaminimo ir pla- 
tinimo akcijos. Kultūros istorijos veikale jis turėjo būti apibūdintas ir 
kaip autorius gausių veikalų, ypač Žemaičių vyskupystės istorijos. 

Nuodugniai ir visašališkai aprašytas vyskupo A. Baranausko asmuo 
ir jo kūryba. Šiuo atveju jam geru vadovu derėjo 1970 Vilniuje išleisti 
Baranausko raštai, kurių gera dalis pirmą kartą paskelbti. Autorius pa- 
sistengė sukurti kitokį Anykščių šilelio kūrėjo vaizdą nei ligšioliniai au- 
toriai. Cituodamas Baranausko laiškus Yla įrodo, kaip garbingas poetas 
visą laiką stovėjo ant lietuviško pagrindo; tik lietuvybę jis kitaip su- 
prato nei mūsų pirmieji aušrininkai. Kun. Yla gretina pagal stropiai 

surinktus šaltinius Baranauską ir aušrininkus, pirmoje eilėje Basanavi- 
čių ir rodo, kaip ir dėl ko jie išsiskyrė su pirmu „Aušros“ pasirodymu. 
Nuosekliai ir įtikinamai dalyką dėstydamas autorius vis dėlto neiškentė 
nenukrypęs į apologetiką, kai ėmėsi Baranauską teisinti, o aušrinin- 
kus (Basanavičių, Šliūpą ir Kudirką) smerkti. Ką teisinti ar smerkti 
nėra istoriko amatas. Jam privalu dalykus aiškinti, tariant, ieškoti įvy- 
kių gilesnių priežasčių. Baranausko ir jo amžininkų gilesnė konflikto 
priežastis buvo įsiterpimas i mūsų visuomenės buitį naujoviškos ideo- 
loginės srovės, turėjusios šaknis Prancūzijoje ir paplitusioje visoje 
Europoje. Naujoji srovė, gavusi radikalizmo vardą, vėliau liberalizmo ar 
pozityvizmo, veikė prieš seną, iš viduramžių paveldėtą ideologiją ir jąja 
pagrįstą feodalinę visuomeninę sąrangą. Naujoji ideologija smelkėsi ir 
po pagrindais bažnyčios, kuri buvo esmingas elementas senosios vi- 
duramžiškos pasaulėžiūros. Iš priešybės senai feodalinei aristokratiškai 
ideologijai naujoji laisvamaniška, liberališka buvo liaudiška, demokra- 
tiška ir tautiška. Paprastai visur liberalizmas sijo su tautiškumu, su 
tautiniu sąjūdžiais. 

Ta naujoviška, liberališka ideologija neaplenkė ir Lietuvos. Mūsų 
daugiausia iš liaudies kilusi inteligentija buvo jos nešėja. Ji su savo 
naujais mokslais, paremtais tokių moderniškų autoritetų, kaip Comtė, 
Spencerio (juos minėjo ir Baranauskas pasisakydamas prieš aušrinin- 
kus) ir susidūrė su Lietuvoje iki šiol dominavusia sena konservatyvine, 
bažnytine ideologija. Baranausko — aušrininkų susidūrime ideologijų 
priešybė išėjo aikštėn. Jų gyvento laiko požiūriais abi pusės tarėsi einan- 
čios teisingu keliu. Aušrininkai liberalai, ėję prieš bažnyčią, kuri Lietu- 
voje jau savo pradžią sijo su lenkiškumu, gavo progos pakaltinti ją tau- 
tos lenkinimu. Basanavičiaus straipsnyje rusiškame laikraštyje, kurį mini 
Yla, ir atsispindėjo tas liberalų mestas bažnyčios kaltinimas. Visai su- 
prantamas ir pateisinamas Baranausko reagavimas ginant pakaltintą 
Bažnyčią, kai jis davė jam atkirtį straipsniu lenkiškame žurnale. Straips- 
nis ir dar jo pasisakymas dėl pirmo „Aušros“ numerio nemenkina Bara- 
nausko lietuvybės. Jis ją tik kitaip, sakysim, „senoviškai“ suprato. Tad 
kun. Ylos užmojis reabilituoti Baranauską visai pateisinamas. Net tenka 
stebėtis, kad šiuo reikalu jis galėjo pasitelkti ir tarybinės Lietuvos auto- 
rę R. Mikšytę, pasivėlydamas pacituoti vieną sau palankų sakinį. Dėl 
mažos formalinės autoriaus padarytos citatos paklaidėlės jo žvarbus 
kritikas Z. Rekašius (Akiračiai 2, 1974.II.) kibo. Nors pati citata nieku 
dėta. Visa jo kritika, išlieta be tinkamų argumentų, tėra priešiška dekla- 
racija autoriui sumenkinti. Pvz., prie ilgos citatos, kur kalbama apie Ba- 
sanavičių, kritikas būtų galėjęs prikišti autoriui, kad jis nepaisė Ba- 
sanavičiaus pasisavintos naujos, radikalinės srovės ideologijos, pagal 

kurią jis neigiamai vertino ir bažnyčios vaidmenį lietuvių tautai. Taip pat 
trumpai apsidirba kritikas ir su antra jo pateikiama citata apie Basana- 
vičių, tepavartodamas anglišką posakį „Character assasination“. Apla- 
mai, prof. Z. Rekašius būtų turėjęs imtis ne tokios lengvos publicisti- 
nės recenzijos, bet daugiau mokslinės, istorinės. 

Po Baranausko seka trečia eilė su antrašte „kultūros barų derinto- 
jai“. Į šią eilę autorius įrikiavo tik du kultūrininkus: A. Dambrauską ir 
Smetoną. O vietoje nesurasto trečiojo davė poskyrį „seminaristų sam- 
būriai“, kur aprašinėja Kauno ir Seinų seminarijos klerikų tautinę veik- 
1lą:" Visame šiame skyriuje vyrauja A. Dambrausko asmens ir jo įnašo 
į lietuvių kultūrą pavaizdavimas. Autoriui, turinčiam palinkimą ir suge- 
bėjimą ryškinti istorines asmenybes su psichologiniu įžvalgumu, visai 
tiko A. Dambrauską nagrinėti. Jis davė jo išsamią biografiją, aprašęs ne 
tik gyvenimą, bet dar patiekęs universalaus mokslininko vaizdą, davęs jo, 
taip sakant, vidaus biografiją. Smulkiai suregistravo Dambrausko raš- 
tus su jų apibūdinimais. Žodžiu sakant, Yla visašališkai ir dalykiškai 
pateikė skaitytojams to įžymaus mokslininko ir katalikiškos visuomenės 
dvasios reiškėjo paveikslą. 

Visai skirtingas išėjo A. Smetonos vaizdas. Nors jį suporino su 
Dambrausku ir paženklino juos bendru kultūros derintojų vardu, tačiau 
neišryškino juos abu jungiančio saito. Autoriaus nesigilinta taip į Sme- 
tonos nueitą gyvenimo kelią, kaip jis padarė Dambrausko biografijoje. 
Jam Smetona nebuvo artima visai ir išstudijuota asmenybė. Pradžioje 
trumpai apibrėžiamas jo gyvenimas iki politinės veiklos pradžios, jo 
dalyvavimas partiniuose rateliuose ir jo apsisprendimas eiti vidurio ke- 
liu tarp dviejų priešingų srovių. Skyrius apie Smetoną dar tuo savai- 
mingas, kad jis perkrautas citatomis jo paties straipsnių ir tų, su kuriais 
jis polemizavo. Tarp jųjų Smetonos polemikos priešų pirmavo A. Damb- 
rauskas. Iš jų polemikos nematyti, kad jie abu būtų buvę kultūrinių ba- 
rų derintojai. Polemika greičiau lenkė jų barus kitas nuo kito ir to išda- 
va buvo Smetonos per šešerius metus redaguotos „Vilties“ paverži- 
mas iš jo. Ylai būtų tikę išsamiai ir iš platesnės perspektyvos panagri- 
nėti šį faktą, o nesitenkinti duodant vien trumpą citatą iš Vaitkaus 
raštų. Smetonos kultūrininko ir kartu visuomenininko apibūdinimui tai 
būtų buvęs ne be reikšmės dalykas. 

Paskutiniame ketvirtame skyriuje į bendrą vardiklį suvesti Mairo- 
nis ir vyskupai J. Matulaitis ir J. Skvireckas. Jie visi paženklinti tautos 
dvasintojų vardu. Pažymys toks abstraktus ir apie jų įnašą į mūsų kul- 
tūrą ne ką pasako. Be to, ši autoriaus trijulė buvo visai skirtingų asmenų 
sambūris. Maironis — mūsų didysis dainius, tautos laisvės šauklys ir 
pranašas, savo įnašu į Lietuvos kultūrą nelygintinas su dviem su juo su 

gretintaisiais. Jis geriau tiko būti gretinamas su tokiu A. Dambrausku ir 
panašiai aprašytas. Maironio palikimas Lietuvos kultūroje tikrai nema- 
žesnis, o gal net didesnis už Dambrausko ir todėl jiems abiems tikę lygūs 
aprašai. Tiesą pasakius, Maironis kultūrininkas beveik ir nepavaizduotas. 
Apie jį autorius kalba daugiau iš savo patirties būnant jo mokiniu. 

Paskutiniai du „vardai ir veidai“ priklauso grynai Lietuvos baž- 
nytinei sričiai ir vargiai būtų tikę rikiuoti į bendrą kultūrą. Marijonų or- 
dino atgaivinimas ir Šv. Rašto vertimas buvo dėmesio verti dalykai, bet 
ar jie laikytini įnašais į mūsų tautinę kultūrą — yra klausimas. Poskyriai 
apie J. Matulaitį ir J. Skvirecką įdomūs jų duodamomis biografijomis 
o Skvirecko dar ir atlikto Šventraščio vertimo istorija. 

Kun. Yla savo veikalu pabėrė naujų minčių apie mūsų kultūros 
istoriją, vertų dėmesio. Tam tikru požiūriu tai net provokuojantis veika- 
las. Jis jau ir išprovokavo du negailestingus kritikus: Z. Rekašių Aki- 
račiuose (1973.11)ir A. Jonylą Naujienose (1974.11.15, 16. 18). Rekašius 
kritika iškėlė du klausimus: kas buvo mūsų tautos atgimimas ir kada jis 
prasidėjo. Tai istorinai ir kartu sociologiniai klausimai. Užsiminus tuos 
klausimus tinka baigti trumpa pastabėle. 

Daukšos garsioje prakalboje, kaip minėta, randame žodžius: „„..mū- 
sų didžiajai kunigaikštijai mielai susijungus su garbinga Lenkijos valsty- 
be...“ Rodos, ir Valančius kalbėjo apie „Lenkų karalystę“ su kuria jun- 
gė ir Lietuvą. Panašiai dar galėjo kalbėti ir Baranauskas. Bet negali- 
ma vaizduotis, kad Basanavičius, Šliūpas ar Kudirka panašiai būtų kal- 
bėję. Čia yra mūsų tautos istorijos posūkio ženklas, kurio pradinin- 
kai buvo jie ir kiti aušrininkai, 

J. Jakštas 

RECENZIJOS/BOOKREVIEWS 


B. Genzelis, Švietėjai ir jų idėjos Lietuvoje (XIX a.), Vilnius, 1972. 204 p. 


Ši maža knygutė yra naujoviška mūsų istorijografijoje. Jos autorius Genze- 
lis yra ne istorikas, bet jaunas filosofas. Kaip mažoji tarybinė lietuviškoji enci- 
klopedija rašo, B. Genzelis (g. 1934) 1959 baigė Maskvos universiteto filosofijos 
fakultetą ir nuo 1964 yra Vilniaus universiteto dėstytojas. Yra paskelbęs keletą 
studijų istorinio filosofinio turinio. Kalbamoje brošiūroje jaunas filosofas bando 
dėstyti švietimo idėjų skleidimąsi Lietuvoje XIX a. Jei autorius būtų ne vien 
filosofas, bet dar ir istorikas, jis būtų turėjęs iš pat pradžių eiti į vakarų Europos 
istoriją ir tuo būdu aiškinti, kas buvo švietimas ir iš ko jis kilo. Kai jis to nedarė, 
tai veikalas išėjo be pagrindo. Įvadiniame skyriuje, pavadintame „Švietėjiško 53- 
jūdžio specifika Lietuvoje“, kur turėtų būti aiškinama, kas buvo švietėjiškas 53- 
jūdis, autorius tik pateikia konglomeratą ištraukų iš visokių raštų, kurie apie 
švietėjišką ideologiją ne ką pasako. Autorius nebūtų politgramotos, atseit, marksiz- 
mo-leninizmo mokovas, jei necituotų ir tokio F. Engelso, pagal kurį prancūzų švie- 
tėjai „švietė galvas artėjančiai revoliucijai“ (6 p:). Nors to ryšio tarp švietėjų ir 
revoliucijos neparodyta. Ir ko nėra tame įžanginiame skyriuje! Čia ir Kantas, ir 
Rousseau, ir Voltairis, ir žemaičiai Jucevičius su Valančiumi, ir pridurmai dar po- 
lonizacija su rusifikacija. Tik trūksta vieno esminio veikalui dalyko — švietimo 
aptarties, 

Po netvarkingos įžangos pereinama prie pirmo skyriaus, pavadinto „Švietė- 
jiškos koncepcijos senajame Vilniaus universitete“. Čia jau žengiama į tikrą moks- 
lišką kelią. Apžvelgiamos Vilniaus aukštosios mokyklos ir universiteto mokslininkų 
darbai ir nurodoma, kaip vakarietiški autoriai, T. Hobbs, J. Locke, Fr. Bacon, 
buvo paveikūs jiems. Ypač pagrindinai išdėstytos J. Sniadeckio ir A. Daugirdo fi- 
losofinės mintys. Šis paskutinis filosofas, rodos, bus bene naujai išraustas iš 
užmaršties, 

Prie Vilniaus universiteto švietėjų pridurtas skyrius „Romantiniai švietėjai“ yra 
įprastas mūsų literatūros istorijose kalbamo romantizmo sąjūdžio aprašas. Šioje 
vietoje suminimi tokie žinomi vardai, kaip A. Mickevičius, S. T. Stanevičius, J. Ig. 
Kraševskis, S. Daukantas. Pabrėžiamas jų demokratiškumas, susidomėjimas liau- 
dimi, jos kūryba (tautosaka), jų priešybė baudžiavai. Čia autoriaus įnešta nau- 


jovė — tai nuo turinio atsiknojusi intarpa: „Lietuvos romantikai, remdamiesi 
praeities idealizavimo koncepcija, nepritarė krašto industrializavimui, t. y. ka- 
pitalistinių gamybinių santykių vystymuisi Lietuvoje. Kapitalizmas jiems — vi- 


sų dorovinių normų žlugimas. Feodalizmas taip pat nepriimtinas.“ Taip sampro- 


168 


tauja autorius įkvėptas ne mokslinės, bet marksistinės-leninistinės istorijografijos. 
Iš tikrųjų, kapitalizmas, kaip ir feodalizmas mūsų anų laikų romantikams ne- 
buvo žinomi ir ne iš priešybės jiems jie ėjo į „ikifeodalinius“ (rusų kalbos nevy- 
kęs vertinys, žalojąs mūsų kalbą) laikus. Jie iš meilės liaudžiai ėjo prieš baudžia- 
vą ir ją griaudami pasigavo Vakaruose nuo prancūzų revoliucijos laikų išsidirbu- 
siu mokslu apie laisvas primityvių visuomenių ūkiškas bendruomenes. Vokiečių 
istorijose jos buvo pavadintos markos bendruomenėmis (Markgenossenschaften). 
Tą senųjų ūkiškų bendruomenių mokslą pasisavimo pirmieji Vakarų socialistai, jų 
tarpe ir Karolis Marksas. Todėl ji ir pasidarė Sovietuose neatskiriama ,,kanoni- 
zuoto“ marksizmo mokslo dalis. Ji ryškiausiai įnešta į dabartinės Lietuvos istorijo- 
grafiją V. T. Pašutos rusiškai ir lietuviškai parašytose Lietuvos istorijose. Ji 
tik įnešta į istorijografiją, bet neįrodyta, nes jokių „ikifeodalinių“ laisvų ūkio 
bendruomenių nebuvo. 

Genzelis, nebūdamas istorikas, nė nebando įrodinėti, jog tokios bendruome- 
nės yra buvusios. Jis teikia vien gausias ištraukas iš įvairių autorių raštų, kaip 
Stanevičius, Jucevičius, Rėzos ir rodo, kaip XIX a. pradžios romantikai ieškojo šal- 
tinių lietuvių liaudies istorijai, turėdami tikslą išaukštinti ją ir išlaisvinti iš bau- 
džiavos. Autorius daro teisingą išvadą: „Romantikai išaukštino savo tautos pra- 
eitį ir ugdė neapykantą „prozaiškam“ jų amžiui, kuriame buvo užgniaužiamas bet 
koks laisvės siekimas“ (48 p.). 

ši iš romantikų veiklos padaryta išvada pritaikoma ir švietėjams (autorius 
neveda ryškesnės ribos tarp romantikų ir švietėjų). Švietėjai tolimesniame dėstyme 
grupuojami pagal 1831 ir 1863 revoliucijas, iš čia jų pavadinimas „revoliuciniai 
švietėjai“. 1831 m. revoliucijos laikmečiui į pirmą vietą iškeliamas Kiprijonas 
Niezabitauskis, šalia jo dar cituojamas J. Goštautas, autorius 1967 m. išleistos 
brošiūros „Ponas Teisėjaitis arba pasakojimas apie Lietuvą ir Žemaitiją“, E. Sta- 
nevičius. Prie revoliucinių švietėjų priduriama dar jo vadinami nuosaikieji, kaip 
Poška, S. Daukantas, kun. Tatarė, L. Ivinskis. Prie 1863 sukilimo vyraujančių 
švietėjų priskiriamas Z. Sierakauskas. Tai naujovė mūsų rašliavoje. Ji tiko auto- 
riui patvirtinti tai mūsų tarybinių istorikų įsikaltai tezei apie rusų demokratų 
revoliucionierių įtaką lietuviams. Imamos citatos iš jo rusiškame žurnale spaus- 
dintų straipsnių. Prie Sierakausko priduriamas dar Kalinauskas, Herzenas. Iš 
lietuvių minimas M. Akelaitis, A. Mackevičius. Paklojęs ilgas revoliucinių autorių 
raštų ištraukas, pateikia 1863 m. sukilimo vadovybės Varšuvoje paskelbto sausio 
m. žinomo manifesto išttrauką ir iš jos daro išvadą būdingą tarybiniam autoriui: 
„Buržuazinės visuomenės sukūrimo principai užfiksuoti ir oficialiuose sukilimo 
dokumentuose“ (103 p.). Čia slypi autoriaus mintis, kad tų švietėjų revoliucionierių 
tikslas sukūrimas buržuazinės visuomenės, atseit, 1863 m. revoliucija buvo buržua 
zinė. Taip ji iki šiol dar nebuvo vadinama. Tiesiog nuostabus skyrius „religiniai 
švietėjai“. Jais laiko autorius tuos kultūrininkus, kurie derino tikėjimą su liaudies 
švietimu. Tačiau Genzelis čia pat priduria, kad „katalikybė buvusi valdančių- 
jų klasių sudėtine dalimi“ (104 p.). Kaip ta valdančiosios klasės ideologija vis dėlto 
tapo ir liaudies ideologija ir švietėjai galėjo šviesti ją neslopindami, jos tos ideo- 
logijos, mūsų filosofas nesiteikia paaiškinti, šioje vietoje jis seka jau mūsų lite- 
ratūros istorikų pramintu keliu ir pradeda nuo protestantų švietėjų XVI a. raštų. 
Nors apie švietimą, kaip jį autorius supranta, anais reformacijos laikais dar ne- 
gali būti kalbos. Bet XIX a. Prūsų protestantų autoriai, gaminę raštus lietuviams 
šviesti, jau atvirai vadinami švietėjais. Švietėjiška draugija jam buvo ir 1879 m. 
Tilžėje įsteigta Lietuvių literatūros draugija, nors ji su protestantizmu nieko bendro 
neturėjo, 

Šalia protestantiškų autorių Genzelis suranda ir katalikiškus švietėjus. Jų 
tarpe pirmaujantis jam buvo Valančius. Beveik naujenybe galima laikyti mūsų 
filosofo pateiktos Valančiaus esminės religinės -filofofinės mintys, ko iki šiol 
nebuvo paisoma. Suminimi vyskupo raštai, skirti liaudies tikėjimui stiprinti per jo- 
sios švietimą. Bet tylomis praeinamas Valančiaus parodytas pasipriešinimas ca- 
rizmui. Tam reikalui primenama jam caro suteikta audiencija, kai jis buvo pa- 
skirtas Žemaičių vyskupu. (Autorius suklysta, kai 1850 m. audienciją suteikęs caras 
laikomas Aleksandras II, o ne Mykalojus I). Valančiaus raštuose, ypaš jo Žemaičių 
vyskupystės istorijoje įžiūrima parodytą „antiliaudinį dvasininkijos veidą, ryšį 
tarp išnaudotojiškų klasių ir katalikų bažnyčios“ (122 p.). Tokios išvados dar niekas 
iki šiol iš Valančiaus raštų nepadarė ir negalės padaryti bešališkas, be įkaltinių 
minčių tyrinėtojas, 

Jei Valančiui Genzelis skyrė dar vertingo lietuvių švietimo vaidmenį, tai Bara- 
nauskui jis to nepripažįsta. Jis peikia jį už revoliucijos smerkimą ir lietuvių pago- 
nybės niekinimą. Tam įrodyti jis cituoja jo poeziją. Bet jis nutyli tą Baranausko 
poeziją, kur jis apdainuoja didingą Lietuvos praeitį, jos grožį (nemini Anykščių 
šilelio) ir pasisako prieš stačiatikius rusus. Šie poeto pasisakymai priklauso prie 
švietėjiškų minčių ir todėl būtų reikėję pacituoti. 

Knygutė baigiama ilgu skyriumi „Materialistinės filosofijos tendencijos“. Jame 
liečiamas daugiau „Aušros“ laikmetis ir pats skyrius nuo jos pradedamas. Pasak 
autorių „Aušros“ pasirodymas neišvengiamai buvo susijęs su nauja šviečiamųjų 
idėjų banga Lietuvoje“(126 p.). Kuo naujos šviečiamosios idėjos skyrėsi nuo se- 
nesnių, taip ir nepaaiškinama. Rodos, bent būtų turėjęs jungti tą naujovišką švietė- 
jiškumą su į kultūrinį darbą įsijungusiais naujais žmonėmis — valstiečių vaikais. 
Tiesa, jis pažymi juos, tačiau neveda iš jų lietuvių tautinio atgimimo ir jame 
neįžiūri naujoviško švietėjiškumo, Jis eina šiuo atveju jau mūsų tarybinėje si- 
torijografijoje (pvz. J. Žiugždos redaguotoje didelėje tritomėje Lietuvos TSR is- 
torijoje) prasimanytu keliu: tarė tuos kaimiečių vaikus sudarius „nacionalinę 
buržuaziją“ (128 p.). Tuo būdu nacionaliniais buržuajais paversti tokie vyrai, kaip 
J. Adomaitis-Šernas, P. Avižonis, J. Biliūnas, net S. Matulaitis, J. Mačys, J. šliūpas. 
Autorius pateikia daug ištraukų iš jų raštų, kur ryškėja daugiau jų skelbtas po- 
zityvizmas nei materializmas. Bet jaunas autorius tas abi sąvokas mišriai vartoja, 
tariant, suplaka jas. Visai teisingai pabrėžiama švietėjų dėta didelė viltis mokslui, 
iš kurio tikėtasi laisvės ir gerovės tautai. Šiuo atveju daug kartų minimas ir 
Šliūpas ir cituojami jo paskiri posakiai. O Šliūpas, didžiausias mokslo garbinto- 
jas aušrininkas reikalingas daugiau sistemingo ir visašališkesnio nagrinėjimo. Ne 
apie Šliūpą švietėją, kaip derėtų, — bet apie buvusį kurį laiką socialistą pakalba 
autorius. Jis seka Kapsuku ir, apskritai, dabar Lietuvoje apie Šliūpą paskleista 
nuomone, kai sako: „Objektyviai prie socialistinių idėjų plitimo Lietuvoje prisidėjo 
ir tie, kurie patys socialistais netapo. Prie jų priklauso ir Šliūpas“ (168 p.). 
Pacitavęs toliau Šliūpo socialistines mintis baigia kalbą jį: „Vėliau Šliūpas „tautos 
vienybės“ idėjų veikiamas, pasitraukė iš socialistinių pozicijų ir nusirito į bur- 
žuaznį nacionalizmą“ (163 p.). Kad Šliūpas paliko nacionalistas kaip retas kas 
net ir nukrypęs į socializmą, to filosofas nepastebi. Aplamai, to garbingo ir labai 
kūrybiško aušrininko mąstysena palieka tame veikaliuke tik nuotrupomis pažymėta. 

Jauno universiteto dėstytojo veikaliukas nėra akademiško lygio. Daug vardų, 
daug citatų, bet maža nagrinėjimo. Autorius dar nėra tiek išprūsęs filosofijoje, 
kad galėtų aprėpti viso amžiaus švietėjiškos srovės raidą. Jam dar kliūtis ir tas 
marksizmo-leninizmo mokslo kanonas, iš kurio ten niekas negali išsisukti. Tačiau 
Genzelis ėmėsi rašyti darbą net su pretenzijomis, šiaip pratarmėj pareikštomis: 

„Tirti žilosofinę ir sociologinę mintį ypač aktualu dabar, kai savo dėmesį ties mūsų 
filosofiniu palikimu sukoncentravo reakcinė emigracija. Emigracijoje rašoma ir 
Lietuvos filosofinės minties istorija.“ Atrodo, autorių bus pasiekusi žinia apie mū- 
suose rašomą lietuviškosios filosofijos istoriją ir jis pasišovė užbėgti jai už akių. 
Bet akivaizdoje jo nevykusio bandymo kyla gyvas reikalas turėti tikrai moksliškai 
nušviestą filosofinės minties raidą, kurios nedrumstų ta marksistinė-lenininė dog- 


matika, 
d. Jr 


Dietrich A. Loeber (leidėjas), Die Umsiedlung der Deutschen aus Estland und Lett- 
land 1939-1941. Dokumentation, Karl Wachholtz, Neumuenster, 1972. 


1939-41 Lietuvai, kaip ir kitoms dviem Pabaltijo valstybėms ir tautoms 
buvo didelio istorinio lūžio metai. Jų 20 metų trukusi nepriklausomybė pašalinių 
jėgų buvo staiga nutraukta ir jos virto didelės galybės aneksais. Didžiosios Pabal- 
tijo valstybių tragedijos vyksmas paliko neišdildomus pėdsakus rašytiniuose šalti- 
niuose, kurie nušviečia tos tragedijos visokeriopas puses. Ypatinga šaltinių rūšis 
yra susijusi su vokiečių tautybės baltiečių perkėlimu į Vokietiją 1939-41 m. Šie 
šaltiniai pripildo labai stambų rinkinį (787 psl.), kurį sudarė Hamburgo universi- 
teto profesorius D. A. Loeber. Rinkinyje sudėti daugiausia Estijos ir Latvijos vokie- 
čių repatriacijos dokumentai. Neaplenkta ir Lietuvos vokiečių repatriacija ir ją 
liečiantieji dokumentai. 

Repatriaciniai šaltiniai yra daugiau techniško - organizacinio pobūdžio ir ma- 
žai teliečia Pabaltijo valstybių tragišką žlugimo vyksmą. šiam reikalui skirti vien 
rinkinio įžanginiai dokumentai (1-36 nr-iai). Šių dokumentų tarpe yra vienas, 
papildąs žinomą slaptą 1939 rugpiūčio 28 d. protokolą, kuriame pasakyta, kad 
teritorinių - politinių Pabaltijyje pakitimų atveju „Lietuvos interesai Vilniaus sri- 
tyje turi būti paisomi“. Pagal šį susitarimą Vilnius ir buvo grąžintas Lietuvai 
1939 m. spalio 10 d. sutartimi su Sovietais. Dabartiniai tarybiniai istorikai, kaip 
K. Navickas ir kiti vis tvirtina, kad Lietuva „Tarybų valstybės dėka“ atgavo Vil- 
nių. Iš vieno „Diktierte Option“ paskelbto dokumento aiškėja, kad čia nebuvo 
jokios Sovietų parodytos malonės Lietuvai. Kalbamas dokumentas yra paties 
Reicho ministro Ribbentropo labai slaptas 1939 m. spalio 5 d. raštas, pasiųstas 
vokiečių pasiuntiniui Cechlinui Kaune, kuriame pasakyta: „Jau tada“ (per rugpiūčio 
23 d. pasitarimus dėl slapto protokolo) „aš pareikalavau, kad Vilniaus kraštas turi 
tekti Lietuvai ir Sovietai su tuo sutiko“ (Dokumentas 29). Kad tai nebuvo ministro 
šiaip sau pasigyrimas, bet tikras prisipažinimas ir išreiškiąs Reicho politiką Lie- 
tuvos atžvilgiu, galima spręsti iš kitos Ribbentropo telegramos tam pačiam pa- 
siuntiniui, pasiųstos jau paties karo išvakarėse, 1939.VIII.29, kurioje rašoma: „Visai 
taip, kaip nuo mūsų Versalio diktatu buvo atplėštas grynai vokiškas Dancigas ir kori- 
dorius, taip lietuvių tauta apgauta josios aspiracijose dėl Vilniaus, pavogto lenkų 
užpuolio (Coup)... Dabar dėl neseniai pasirašyto Vokiečių - Sovietų nepuolimo pak- 
to pasidarė atviras kelias pagrindinei permainai bendroje Rytų Europos padėtyje.“ * 


* The USSR - Germany aggression against Lithuania, Edited by B. J. Kaslas, 
New York, 1978. No. 18, 112 p. 

Šie pataikūniški ministro žodžiai dėl Vilniaus galėjo būti vadovaujančių lietuvių 
sluoksnių ir nesuprasti. Dabar tik aiškėja, kad ta lietuviams viltis dėl Vilniaus kad 
ir pridengtai buvo pažadinti iš tikrųjų ne vieša Vokiečių - Sovietų sutartimi 
1989.VII1.23, bet tos dienos sutartu slaptu protokolu su Vilniaus klauzule, Nebūtų 
tikę Reicho ministrui telegrafuoti pasiuntiniui ir per jį Lietuvos vyriausybei, jei 
Vilniaus grąžinimas Lietuvai būtų buvęs Sovietų pasiūlytas. Antra vertus, Sovie- 
tams ir nebūtų buvę prasmės pirmiems pasiūlyti atiduoti Vilnių Lietuvai, kai 
ji pagal tą protokolą palikta Vokiečių įtakos sferoje. „Diktierte Option“ veikale (662 
psl.) įdėtas baltų vokiečių žurnalisto H. Petersono liudijimas, kur sakoma, jog 
aukštas Reicho užsienio ministerijos pareigūnas Kleistas tarp „20 ir 22 rugsėjo 
siūlęs Ribbentropui pažadėti Lietuvai Vilnių ir jai prie Vokietijos prisijungti. 
Atsimenant, kad tai buvo dienos kada Kleistas ir kiti Reicho pareigūnai kurstyte 
kurstė Lietuvos vyriausybę eiti atsiimti Vilniaus, toks pasiūlymas Ribbentropui visai 
suprantamas. Tačiau ministras be niekur nieko atmetė Kleisto sugestiją ir įsakė 
„nieko nedaryti, kas žadintų įtarimą Sovietams mus esant neištikimus sutartims“. 
Aišku, viešas Vilniaus pažadas Lietuvai būtų atidengęs slaptą 1939.VIII.28 d. pro- 
tokolą, ir dėl to Sovietai būtų galėję suabejoti Vokiečių ištikimybe sutartims. Vo- 
kiečių interesas tada buvo nepasirodyti tokiems esant. Bet Kleisto kyštelėta Ribben- 
tropui mintis rodo, kad Vilniaus grąžinimo Lietuvai iniciatyva išėjo iš Vokiečių, o 
ne iš Sovietų. 
J. J. 


4. Gaigalaitė, Klerikalizmas Lietuvoje 1917 - 1940 m., Mintis, Vilnius, 1970, 


Istoriniams, kaip ir, aplamai, moksliniams veikalams vis stengiamasi parinkti 
antraštę, kuria kuo trumpiausiai būtų nusakytas veikalo turinys. Jau iš antraštės 
skaitytojui turėtų būti aišku, kokia yra pagrindinė, vedamoji veikalo mintis. Bet 
kartais autoriai kokiais nors sumetimais nukrypsta nuo visuotinai priimtos taisyklės 
ir veikalui parenka išradingas antraštes, dažnai atsiknojusias nuo jo turinio. Kai 
kada parenkamos antraštės tinkamos gyvenamojo momento propagandos tikslui 
ar autoriaus kokiai nors keliamai aikštėn tendencijai pažymėti, 

A. Gaigalaitės darbo antraštė Klerikalizmas Lietuvoje priskirtina prie išra- 
dingųjų. Visų pirma tas žodis klerikalizmas, kuris pirmą kartą taip viešai įvestas 
į mūsų istorijografiją. Tiesa, jis nėra naujadaras. Jo vartosena žinoma literatū- 
roje, kaip ir daugelio -izmų. Kai kurie tų -izmų yra prigiję moksle, tapę standar- 
tiniais terminais tam tikroms sąvokoms žymėti. Pavyzdžiui turime tokius žo- 
džius, kaip radikalizmas, liberalizmas, socializmas, komunizmas, nacionalizmas ir 
daug kitų. Tai vis įsigyvenę moksle žodžiai, randami rimtesnėse enciklopedijose 
ir šiaip veikaluose. Šalia šių kartais pasitaiko pavartotų ir tokių -izmų, kuriuos 
galima laikyti propagandiniais šūkiais, kaip obskurantizmas, džingoizmas (labai 
retai literatūroje pasitaikąs iš anglų istorijos paimtas terminas), dabartinis nau- 
jadaras nacizmas. Niekas jų nelaiko rimtais, ir jie negavę mokslinės vertės. 
Prie šių žodžių priklauso ir Gaigalaitės pavartotas klerikalizmas, jos itin aukštai 
iškeltas, papuošiant juo knygos antraštę. Naujoviškam mūsų istorijografiniam žo- 
džiui autorė būtų turėjusi duoti pačioje knygos pradžioje jo aptartį, tariant, paaiš- 

kinti, kas yra klerikalizmas. Užuot tai dariusi, Gaigalaitė nevykusiai panaudoja 
Lenino žodžius, sakydama: „V. Leninas, apibūdindamas feodalinių laikų klerika- 
lizmą, pažymėjo, kad "bažnyčia reikalauja sau pirmaujančios ir viešpataujančios 
padėties'.“ Tuo būdu mūsų autorė, panaudojusi „neklystantį ir visažinantį“ Le- 
niną, tarėsi paaiškinusi skaitytojui, kas yra klerikalizmas. 

Naujoviškas į mūsų istorijografiją įvestas terminas klerikalizmas būtų turė- 
jęs nusakyti veikalo turinį ir apie jį patį daugiau pakalbėta. Tačiau kalbamas dar- 
bas iš tikrųjų skirtas socialinei nepriklausomos Lietuvos istorijai, atsižvelgiant 
ypač į katalikiškų partijų, grupių ir Bažnyčios veikl4. Autorės pasirinktas tikslas 
ne klerikalizmą dėstyti, bet parodyti, kaip katalikiškos partijos ir grupės, artimai 
bendravusios su Bažnyčia, vaidino ar stengėsi vaidinti pirmaujamą vaidmenį visuo- 
menėje nepriklausomoje Lietuvoje. Ji visai teisingai nurodė vienoje kitoje vietoje 
trumpomis užuominomis ir istorinę priežastį katalikiškų grupių vyravimo: iš pra- 
eities paveldėta žemės darbu besiverčiančiai liaudžiai būdinga konservatyvinė ideo- 
logija, jai dvasininkų įkvėpta. Taja liaudies ideologija katalikiškos grupės ir rėmė 
savo veiklą. . 

Gaigalaitės veikalas parašytas su didele erudicija, kaip rodo panaudota labai 
didelė gausybė pirmykščių šaltinių ir literatūros. Skaitant profesorės labai kruopštų 
kūrinį gaunama įsitikinti, jog dabartinėje Lietuvoje stropiai surinkta, sutvarkyta 
ir saugoma archyvuose ir bibliotekose dokumentinė nepriklausomos Lietuvos medžia- 
ga. Ji — platus tenykščiams istorikams tyrinėjimo laukas, įgalinąs juos kurti išsa- 
mius, stipriai šaltinių pagrįstus veikalus. Reikėtų tik pageidauti, kad juos kurtų be 
įsikaltų, (ar, geriau pasakius, be jiems įkaltų) idėjų. 

Naudodama labai gausius šaltinius, autorė iškelia kai kuriuos ligšiol nežinomus 
faktus. Pvz., rašoma (59 psl.): „1917 m. kovo m. Berlyne lankėsi buržuazijos atsto- 
vai iš okupuotos Lietuvos. Jie įrodinėjo, kad, žlugus carizmui, siekimas sukurti 
nuo Rusijos nepriklausomą Lietuvą neteko prasmės, ir prašė dėl to suteikti Lietuvai 
savivaldą.“ Tvirtinimas remiamas kaž kokiu arčiau nežinomu lenkišku veikalu apie 
Lietuvą karo metu. Kas buvo ta „buržuazinė“ delegacija ir kodėl ji prašė ne nepri- 
klausomybės, o tik savivaldos Lietuvai, autorė taip ir nepaaiškina. Plačiai ir pagal 
šaltinius pavaizduota ir lietuvių veikla Rusijoje po 1917 m, vasario revoliucijos. sei- 
mai Petrapilyje, kurių minimi du: kovo ir gegužės mėn. Ypatingas dėmesys krei- 
piamas naujai įkurtai katalikiškajai partijai Lietuvių katalikų tautos sąjunga. 
Atrodo, ji įžiūri joje aiškiai pasireiškusį klerikalizmą. Gaigalaitė neneigia ir jos 
turėtos įtakos letuviams pabėgėliams. 

Atsižvelgiama ir į Amerikos lietuvių veiklą, ypač katalikiško sektoriaus. Mi- 
nint Susivienijimus, padaroma ir klaida, kai anksčiau buvęs Susivienijimas lietu- 
vių Rymo katalikų Amerikoje laikomas vėliau virtusiu Amerkos lietuvių Rymo 
katalikų federacija. 

Apie pačios Lietuvos visuomenės santykius kalbėdama, tarybinė autorė gan 
išsamiai paliečia žemės reformą, mokyklas, universitetą, ypač jo teologijos - filoso- 
fijos fakultetą ir kivirčą dėl jo tautininkų vyriausybės su bažnytininkais. Aplamai 
ginčai tarp tautinės vyriausybės ir bažnytinių sluoksnių ne tik dėl teologijos - filo- 
sofijos fakulteto, bet ir dėl kitų dalykų gan smulkiai ir vis pagal šaltinius pa- 
vaizduoti. 

Ypatingas skyrius pavadintas „Lietuvos bažnytiniai ir valstybiniai santy- 
kiai su Vatikanu 1919 -40 m.“ Galima sakyti diplomatinė kova tarp Lietuvos ir Va- 
tikano išdėstyta laikantis kadaise dar P. Pakarklio paskelbtos tezės, kad popiežiai 
— Lietuvos priešai. Gaigalaitė mato Vatikane ir atvirus Lietuvos priešus. Todėl ji 

beveik nutylėjo ir Benedikto XV leistą paskelbti lietuvių dieną. Gaigalaitės veikale 
pirmą kartą nuodugniai išaiškinta nuncijaus Bartaloni užimta pozicija hierarchijos 
pusėje josios konflikte su tautine vyriausybe, Tuo būdu autorė išryškino, kodėl 
Bartaloni buvo priverstas 1931 apleisti Lietuvą. O tas dalykas ligšiol dar nebuvo 
ryškintas pagrindiniau, Iš pat pradžių kažkas paleido gandą, kad dėl blogų santy- 
kių užsienio ministro D. Zauniaus su nunciatūra Bartaloni pasidarė persona non 
grata. Tą gandą pakartojo ir S. Matulis straipsnyje „Lietuva ir apaštalų sostas“ 
(Suvažiavimo darbai, IV, 1961, 178 psl.). Pasirodo, priežastys buvo daug gilesnės 
ir sudėtingesnės. 

Čia trumpai užsiminti vyriausybės, Vatikano ir bažnyčios santykiai formaliniu 
atžvilgiu profesorės Gaigalaitės tikrai akademiškai, moksliškai dėstomi. Bet isto- 
rinių įvykių dėstymas tai dar ne viskas. Reikalingas dar jų interpretavimas. Deja, 
autorė juos interpretuoja ne be sine ira et studio. Ji interpretuoja vis iš neigia- 
mos pusės ir įrodinėja, kad tie „klerikalai“ siekė savanaudiškai valdžios ir kitų 
gerybių. Vadinasi, autorė esanti ne tik dalykų dėstytoja ir jų interpretatorė, bet 
dar ir teisėja. O teisti istorinius įvykius ar žmones nėra istoriko amatas. Jam 
dera vien juos interpretuoti, 

Įgudusi ir gili tyrinėtoja Gaigalaitė kuria istoriją pagal marksistinės - lenin- 
nės doktrinos kanoną, kuris ten istorikams privalomas. Pagal tą kanoną ji nema- 
to lietuvių tautos kaip laike besivystančio vieneto. Ji net ir tautos vardą vengia 
vartoti. Ji temato vien „buržuazija“, kuri prasidėjo nuo antros XIX a. pusės, 
maždaug su baudžiavos panaikinimu, ir aiškiai pasireiškė nuo Aušros laikų. Tad 
pagal Gaigalaitę išeina, kad mūsų garbingieji aušrininkai ir varpininkai, kaip Ba- 
sanavičius, Kudirka, šliūpas, Jablonskis, Maironis, Tumas ir kiti buvo kažkaip at- 
siradusios buržuazijos žmonės, svetimi lietuviškai liaudžiai, Gaigalaitės pagal mark- 
sizmo - leninizmo kanoną išrasta buržuazija ir buvusi įvairiopa. Ji skiria klerika- 
linę, liberalinę, demokratinę ir net reakcingiausią monopolistinę (sic!) buržuaziją. 
Klerikalinė buržuazija buvusi susispietusi apie krikščionių demokratų partiją. O 
reakcingiausia monopolistine buržuazija Gaigalaitė laiko tautininkų sąjungą. Be 
buržuazinių srovių istorikė surado Lietuvoje „smulkiaburžuazinę ideologiją“. šiai 
ideologijai atstovavo tokie žinomi vardai, kaip V. Krėvė - Mickevičius, Galaunė, 
Mašiotas, Purėnas ir dar kai kas. Tai buvę asmenys, kurie sudarė kultūros tarybą 
ir kultūros bendrovę. 

Skaitant panašius postringavimus šiap plataus ir gilaus tyrinėjimo veikale pri- 
simena tas genialaus satiriko ir poligloto Voltaire posakis: Istorija yra sutartinė pa- 
saka (L'histoire c'est fable convenue). Kas nors sudaro lyg klišes istoriniam vyks- 
mui ir paskui pasigauna jo pasėkėjai istorikai ir būtinai taiko kiekvienam. istoriniam 
procesui. Taip daroma su marksizmu Sovietų Sąjungoje, kuriam dar prisegtas leni- 
nizmo pridurkas. Mūsų istorikai ir turi derintis prie jo. Vieni tai daro atvirai, 
„Nuoširdžiai“, kiti prisidengtai. Gaigalaitė (kaip ir kolega K. Navickas) priklauso 
prie atvirų ir „nuoširdžių“ marksizmo - leninizmo išpažintojų ir todėl rašo tokias 
konvencionalines istorijas. Šios rūšies istorijos neturi išliekamos vertės. Jos yra kon- 
junktūrinės istorijos. Pasikeis konjunktūra — ir jos paliks bevertės. Gaigalaitės 
darbas Klerikalizmas Lietuvoje nebent galės išvengti konjunktūrinių veikalų liki- 
mo vien dėl jame sukauptų gausių šaltinių duomenų. Jis tegalės palikti vertintinu 
šaltinių inventoriumi, 

J. J. 

MŪSŲ MIRUSIEJI 


GEN. STASYS 
DIRMANTAS 
(1887.XI.2 - 1975.1.26) 


Iš profesijos inžinierius geodezininkas St. Dirmantas pirmo pas. 
karo metu rusų kariuomenėje įsigijo artilerijos karininko laipsnį. Po 
karo (1918) grįžo į Lietuvą ir stojo tarnauti į Lietuvos kariuomenę. 
Dirbo daugiausia kariuomenės techniškose dalyse vadovu ar instruk- 
toriumi. 1929-33 buvo aukštųjų karininkų kursų viršininku. 1935-38 
ėjo krašto apsaugos ministro pareigas. Po to, pasitraukė iš kariuome- 
nės. 

Nuo pat Lietuvos universiteto įsikūrimo (1922) tapo geodezijos 
profesorius jame ir jo technikos fakultete įsteigtosios geodezijos ka- 
tedros vedėjas. Universitete dirbo iki pasitraukimo iš Lietuvos. 


Dirmantas be savo specialybės geodezijos mokslų domėjosi dar ir 
istoriniais klausimais, ypač Lietuvos kariuomenės ir karo istorijos. 
Karinės istorijos studijoms Dirmantas galėjo atsidėti jau būdamas emi- 
gracijoje ir ėmė reikštis Čikagoje, kada įsijungė į LID veiklą. Jis 
buvo dažnu jos valdybos nariu ir 1968.IX.15 — 1971.IV.25 jai pirmi- 
ninkavo. Tada Draugijos leidžiamame žurnale Tautos Praeitis II, 3-4 
(1967) jis paskelbė platų straipsnį (76 p.) Lietuvos kariuomenė, Čia 

jis pabėrė daug palaidų minčių apie Lietuvos kariuomenę tarp Liu- 
blino unijos ir 1795 ryšium su bendra to meto Lietuvos istorija. 

Antras Dirmanto istorinis darbas — Smolensko koridorius ir kas 
jame įvyko prieš 1514 m. (Tautos Praeitis II, 2 (1965) Iš labai plačios 
perspektyvos aprašytas garsusis Oršos mūšis, kur lietuviai-lenkai smar- 
kiai sumušo moskvėnus. Istoriškoji rašinio dalis pagrįsta istorinės geo- 
grafijos ir geopolitikos duomenimis. 

Rašinys K. Semenavičius ir jo Ars Magna Artileria (Tautos Pra- 
eitis, II, 1 (1964). Yra reveliacinis mūsų karo istorijos moksle, nes St. 
Dirmantas išvilko į dienos šviesą iš užuomaršties lietuvį mokslininką 
karį, XVII a. žymų specialistą „artilerijos meno“ moksle. 

Dirmanto istoriniai darbai ryšium su jo darbuote mūsų LID pa- 
lieka jo įnašu į mūsų istorijos mokslą. Įnašą dar papildo jo iniciatyva 
ir gyvu rūpesčiu išleistas monumentalus veikalas Lietuvos Universi- 


tetas 1579 - 1803 - 1922, 
J. J. 


DR. MARTYNAS ANYSAS (1895.XI.5-1974.1.29) 


Mažosios Lietuvos veikėjas, politikas. Prūsų lietuvių praeities ty- 
rinėtojas M. Anysas gimė Kintuose, Šilutės apskr. Klaipėdos krašte. 
Pirmo pas. karo metu tarnavo vokiečių kariuomenėje ir po karo de- 
mobilizuotas dirbo lietuvišką visuomeninį darbą Klaipėdoje. Kai įsi- 
kūrusiai Lietuvos pasiuntinybei Berlyne prireikė gerai vokiečių kalbą 
mokančio sekretoriaus, Anysas tuojau buvo pakviestas toms pareigoms. 
Sekretoriaudamas privatiškai pasiruošė brandos egzaminui ir jį iš- 
laikė prie vokiečių realinės gimnazijos Kaune 1923. Pasiuntinybėje 
gavo jakėlimą attache ir išbuvo juo iki 1929. Po to gavo paskyrimą 
Lietuvos konsulu Hamburge. Vietiniame universitete baigė teisės moks- 
lus, gaudamas daktaro laipsnį už diseertaciją Der litauische-polnische 
Streit um das Wilna Gebiet (1934) 1934 pakviestas į Klaipėdos guber- 
natūrą, kur ėjo gubernatoriaus patarėjo pareigas iki Klaipėdos oku- 
pacijos (1939.III.22). Kurį laiką (1934.XII - 1935.XI) buvo direktorijos 
narys. 

Po pirmosios Sovietų okupacijos pasitraukė į Vokietiją, kur gy- 
veno iki 1949 m., kada atvyko į Kanadą, apsigyveno Toronto mieste, 
kur ir mirė. 

Anysas priklausė jaunesnei Mažosios Lietuvos lietuvių patriotų 
kartai, kuri gyveno atsidėjusi gaivinti lietuvybę apvokietintoje Prū- 
sijoje. Jie su romantiška dvasia gilinosi į seną lietuvišką M. Lietuvą 
ir stengėsi išvilkti ją iš užmaršties. Anysas, nors ir neturėjo forma- 
laus istorinio išsimokslinimo, ėmė kaupti žinias ne tik apie M. Lietuvą, 
bet ir apie visą senąją Prūsiją. Jis rinko žinias iš veikalų ir šaltinių, 
bet tyrė dar archeologines ir kitokias liekanas. Ilgų metų kruopščiu 
darbu sudarė veikalą Senprūsių kovos dėl laisvės su Vokiečių Riterių 
Ordinu (Chicago, 1968). Veikalas ne tik senųjų prūsų istorija jų kovų 
dėl laisvės aspektu parašyta, bet drauge ir jų senienų aprašas. Kitas 
Anyso veikalas Klaipėdos krašto konvencija ir statutas (1935). Kartu 
su žmona Valerija Bielskaitė išleido literatūrinį-istorinį biografinį rin- 
kinį — Žymios Lietuvės Moterys (Toronto, 1970). 

Rankraštyje paliko atsiminimai iš Klaipėdos krašto, apimantieji 
jo tarnybos Gubernatūroje laikus (1934-39). Dalis atsiminimų, pasi- 
rodžiusių spaudoje, pažadino kritiką dėl autoriaus perdėm neigiamai 
pavaizduoto centro valdžios vaidmens Klaipėdos politikoje. 


J. J. 


KUN. MYKOLAS 
URBONAVIčIUS, MIC 


Kun. Mykolas Urbonavičius, MIC, daug dėmesio skyrė Lietuvos 
istorinėms studijoms ir buvo geras Jogailinės dinastijos asmenų išpliti- 
mo Europos sostuose žinovas. Jis gimė 1890 m. spalio 30 d. Astravoje, 

Naujadvario parapijoje, Lydos apskrityje, mirė Čikagoje 1973 m. rug- 
piūčio 4 d. Nuo 7 metų amžiaus gyveno Varšuvoje ir ten išėjo gim- 
nazijos, kunigų seminarijos ir universiteto mokslus. I pasaulinio karo 
metu dirbo šalpos darbą H. Hoverio, vėliau JAV prezidento, komitete. 
Tapęs karo kapelionu Lenkijos armijoje, buvo paskirtas Želigovskio kor- 
pusan, kuris kovojo prieš Lietuvą. 

Susipažinęs su Vilniaus vysk. J. Matulevičium, įstojo į šio organizuo- 
jamą Marijonų vienuoliją. Jo paskirtas atvyko į JAV dirbti kartu su 
lietuviais marijonais. Nuo vaikystės būdamas įsisąmoninęs, kad jis yra 
Did. Kunigaikštijos žmogus, čia įsijungė į etninės lietuviškosios visuo- 
menės gyvenimą, išmoko lietuviškai. Jis ėjo įvairių parapijų klebono 
ir Marijanapolio kolegijos profesoriaus pareigas. Kai buvo laisvas nuo 
pareigų, studijavo istorijos, psichologijos ir kitus gretimus mokslus 
Columbijos, Loyolos, Middlbury ir Vermonto universitetuose iki senat- 
vės. Aktyviai reiškėsi Lietuvos Vyčių veikloje. 

Įstojęs Liet. istorijos draugijon skaitė joje dvi paskaitas: 1 „Liub- 
lino unijos pasėkmės Lietuvoje ir Lenkijoje“ ir 2 „Liublino unijos silpny- 
bių neutralizavimas“. Jis buvo gerai įsigilinęs į šv. Kazimiero gyveni- 
mą ir buvo nepatenkintas, kai jo biografai pristatydavo jį vaikišku silp- 
nuoliu. Jis sugebėjo Kazimiero asmenyje matyti rimtą valstybininką, 
nors savo imperialistinių giminaičių nesuprastą. Apie tai jis yra ne kar- 
tą kalbėjęs Liet. Vyčiams ir kitiems. 1937 m. jis išleido „Trumpą Lie- 
tuvos istoriją paveiksluose“. Joje jis paima kiekvienam šimtmečiui bū- 
dingą istorijos epizodą ir jį komentuoja. Jo vienas kitas istorinis straips- 
nis buvo tilpęs Drauge. Savo biografinius atsiminimus yra surašęs į 59 
psl., kurie yra Marijonų provincijos archyve. 

Apie Urbonavičių žiūr. A. D. (kun. P. Garšvos) straipsnį Drauge 
1973 m. rugpiūčio 8 d. „Užbaigė margo gyvenimo kelią“. 


KAZIMIERĄ JUKNĮ-JUKNEVIčČIŲ 
PRISIMINUS 


1973 m. sausio mėn. 30 dienos vakarą ties savo butu gatvėje neti- 


kėtai mirė teis. Kazimieras Juknis-Juknevičius. 
Jis buvo gimęs 1889 m. sausio mėn. 11 d. Linkiškių km., Alytaus aps. 
Kaip ir dauguma jaunų vyrų lietuvių buvo mobilizuotas į caro 


178 


rusų kariuomenę. Velionis dalyvavo Pirmojo Pasaulinio karo metu Aust- 
rų-Vengrijos, Galicijos ir Karpatų frontuose. Caro armijoje tarnaudamas 
buvo pakeltas į puskarininkio laipsnį. Už kovas ir drąsą buvo atžymė- 
tas Šv. Jurgio - Georgijo kryžiumi. 

1916 m. rudenį apie 2.000 lietuvių karių skaitlingos rusų caro armijos 
atsirado Rumunijoje. 1917 m. rudenį po abiejų Rusijos revoliucijų Ru- 
munų Fronto lietuvių karių delegatai suvažiavę nutarė, kad Lietuva 
turi būti laisva ir nepriklausoma valstybė etnografinėse ribose, prijun- 
giant ir Mažąją (Prūsų) Lietuvą. Velionio ranka šis rašytas rezoliucijos 
nutarimas buvo vėliau paskelbtas ir lietuvių spaudoje. 

Lietuvai kūriantis jis sugrįžo į Lietuvą. Tuojau pradėjo mokytis. 
Baigė gimnaziją ir teisių fakultetą. 

Mane su Kazimieru Jukniu-Juknevičiumi riša sena ir ypatingai man 
maloni pažintis. 1924 m. vieną gražią vasaros dieną, kai buvau dar jau- 
nas gimnazistas, vaikščiojau su savo tėvuku Kauno miesto sode. Be- 
vaikščiodami sutikom gražiai nuaugusį vyrą, kurį mano tėvas užkalbino. 
Vėliau iš tėvo sužinojau, kad tai yra Kauno Apygardos Teismo kandida- 
tas. Mano tėvas tuo laiku buvo to teismo teisėju ir jo patronu. 

Vėliau velionis dirbo magistratūroje. Jis ėjo įvairias pareigas: apy- 
linkės teisėjo, prokuroro padėjėjo ir Apygardos Teismo teisėjo. Jis dir- 
bo Panevėžio ir Marijampolės apskrityse, 

Nuo to laiko ir prasidėjo mano ir velionio gyvenimo odisėja. 

Tremtyje 1946 metais ir vėl mudu susitikome Heidelbergo Univer- 
sitete, kaip Teisių Fakulteto doktorantai. Kiekvieną dieną susitikęs jis 
daug pasakojo iš savo išgyvenimų. Velionis buvo viengungis. 

1953 m. velionį susitikau Chicagoje. Čia mudviem teko kartu ruoš- 
tis ir išlaikyti R.E. Brokerio egzaminus. 

Dar tik prieš keletą dienų buvau sutikęs velionį ir buvom susitarę 
susitikti. Bet deja, šis mūsų susitarimas liks amžinai neįvykdytas. 

Velionis priklausė: Lietuvių Teisininkų dr-jai, Panevėžiečių klubui, 
Dzūkų dr-jai, Istorikų dr-jai ir BALF'ui. 

Velionis buvo išėjęs į pensiją. Jis mėgo žmones, kitaip sakant, bu- 
vo labai socialus. Be jo neapsėjo suvažiavimai, subuvimai, parengimai 

Jis domėjosi lietuvių kalbos istorija ir ruošėsi išleisti knygą. 

Kazimieras buvo ne tik geras teisininkas, bet ir aukštos erudicijos 
ir didžios intėligencijos žmogus. Buvo gero būdo ir gerbė kitų pažiū- 
ras, Užtai turėjo nemažai draugų ir buvo daugelio gerbiamas. 


Algirdas Budreckas 


EMILIS NAUBURAS 
(1898.11.5 — 1973.VII1.17) 


Klaipėdietis E. Nauburas, pedagogas, 1921 baigė Klaipėdos moky- 
tojų seminariją. Dirbo mokytojo darbą Klaipėdos krašto mokyklose. 
1934-39 Klaipėdos krašto pedagoginio instituto lektorius. Po Klaipėdos 
atplėšimo dirbo pedagoginį darbą Lietuvoje. Tremtyje Vokietijoje dar- 
bavosi lietuvių mokyklose prie DP stovyklų. Atvykęs į JAV ir apsi- 
gyvenęs Chicagoje, veikė M. Lietuvos draugijoje. Buvo spaudos ben- 
dradarbis. Žuvo automobilio katastrofoje. 

Pradėjus J. Kapočiui leisti Lietuvių Enciklopediją, Nauburas buvo 
pakviestas redaguoti Maž. Lietuvos skyrių. Redaktoriaus ir bendra- 
darbio pareigas uoliai eidamas, davė daugelio M. Lietuvos vietovar- 
džių, istorinių įvykių aprašų ir veikėjų biografijų. Žinios daugiausia 
pragristos pirmykščiais šaltiniais ir betarpiškais stebėjimais (vietovar- 
džių). 

Kai 1960 sukako 700 metų nuo Durbės katynių, Nauburas paren- 
gė išsamų straipsnį Durbės Kautynės (Tautos Praeitis, I, 2 (1960), kur 
plačiai išdėstė pačias kautynes ir palietė visą — kryžiuočių santykių 
kompleksą, vedusį prie kautynių. 

